Split (3)

train · 79.3k rows

text stringlengths 31 26.1k	summary stringlengths 11 1.19k
អ្នកដំណើរទាំង១៩៤នាក់ រួចផុតពីគ្រោះថ្នាក់ ពីព្រោះយន្តហោះបានចុះចតប្រកបដោយសុវត្ថិភាពនៅអាកាសយានដ្ឋាន Daegu International Airport កាលពីថ្ងៃសុក្រកន្លងមក ស្របពេលដែលទ្វារយន្តហោះនៅតែបើកចំហ។ នេះតាមការផ្សាយរបស់សារព័ត៌មាន BBC។ ទោះបីជាយ៉ាងណាក៏ដោយ សារព័ត៌មានក្នុងស្រុកបានបញ្ជាក់ថា អ្នកដំណើរខ្លះបានដួល ហើយខ្លះទៀតមានបញ្ហាដង្ហើមដែលត្រូវបានបញ្ជូនទៅមន្ទីរពេទ្យ។ ទីភ្នាក់ងារព័ត៌មាន Yonhap បានរាយការណ៍ថា បុរសដែលមានអាយុប្រមាណ៣០ឆ្នាំខាងលើនេះ មានអារម្មណ៍ថប់ដង្ហើម ហើយគេចង់ចុះពីយន្តហោះឲ្យបានលឿនបំផុត។ បើតាមកំណត់ហេតុរបស់ប៉ូលិស បុគ្គលនោះ ជាមនុស្សបាក់ទឹកចិត្តម្នាក់ បន្ទាប់ពីបាត់បង់ការងារ។ សូមបញ្ជាក់ថា យន្តហោះបានធ្វើដំណើរពីកោះ Jeju Island ហើយត្រូវចុះចតនៅអាកាសយានដ្ឋានអន្តរជាតិ Daegu នារយៈពេលប្រមាណជាង១ម៉ោងបន្ទាប់។ ខណៈយន្តហោះកំពុងចុះចត ហើយស្ថិតនៅលើចម្ងាយ២៥០ម៉ែត្រពីដីនោះឡើយ បុរសនោះបានចុចបើកទ្វារប្រកាសអាសន្ន។ អ្នកដំណើរផ្សេងទៀត អះអាងថា ខ្យល់បានចូលបុកយ៉ាងខ្លាំងក្នុងយន្តហោះ ហើយមានការបញ្ជាក់ផងដែរថា បុរសនោះបានព្យាយាមលោតចេញ ខណៈអ្នកបម្រើការលើយន្តហោះមានការពិបាកចូលទៅអន្តរាគមន៍។ កុមារមួយចំនួននៅលើយន្តហោះនាំគ្នាស្រែកយំយ៉ាងខ្លាំង ក្រោយយន្តហោះចុះចត អ្នកបម្រើការលើយន្តហោះ ក៏បានទាក់ទងទៅភ្នាក់ងារសង្គ្រោះបន្ទាន់ភ្លាមៗផងដែរ៕	បុរសម្នាក់ ត្រូវបានឃាត់ខ្លួន ដោយសារតែគាត់បានទៅបើកទ្វារយន្តហោះនៃអាកាសចរណ៍ Asiana Airlines នាអំឡុងពេលដែលយន្តហោះត្រូវចុះចតនៅកូរ៉េខាងត្បូង។
សម្ដេច ហ៊ុន សែន បានសង្កត់ធ្ងន់ថា ការតែងតាំងមន្ត្រី ដែលបំពេញការងារ និងរស់នៅក្នុងមូលដ្ឋាននោះផ្ទាល់ វាផ្ដល់ប្រយោជន៍ច្រើន ក្នុងការបម្រើការងារដល់ប្រជាពលរដ្ឋ មិនថាថ្ងៃសៅរ៍ ឬអាទិត្យ។ ក្នុងពិធីបិទវគ្គបណ្តុះបណ្តាលឆ្នាំ២០២២ និងបើកវគ្គបណ្តុះបណ្តាលឆ្នាំ២០២៣ របស់សាលាភូមិន្ទរដ្ឋបាល(ERA) នៅព្រឹកថ្ងៃទី២៧ មេសា លោកនាយករដ្ឋមន្រ្តី បានបញ្ជាក់ថា៖«ប្រសិនបើយើង(ជ្រើសរើស)យកមន្ត្រីនៅក្នុងមូលដ្ឋាន គឺវាល្អជាងយកមន្ត្រីទៅពីចម្ងាយ។ យើងលើកបញ្ហានេះទៅចុះ ឧទាហរណ៍ថា អភិបាលខេត្ត អភិបាលរងខេត្ត អភិបាលស្រុក ឬអភិបាលរងស្រុក ហើយបើយើងរក(មន្ត្រី)បាននៅក្នុងខេត្តនោះ គឺវាជារឿងល្អ។ ចៅហ្វាយខេត្ត អាចថាពិបាក(ជ្រើសរើសយកទៅដឹកនាំ)បន្តិច ដោយត្រូវសារ៉េពីកន្លែងនេះ ទៅដាក់កន្លែងនោះ។ ប៉ុន្តែអភិបាលរងខេត្ត អភិបាលស្រុក អភិបាលរងស្រុក បើរើសបាននៅកន្លែងហ្នឹងគឺល្អ»។ បើតាមសម្ដេច ហ៊ុន សែន ក្រៅពីលើកចិត្តពួកគេហើយ មន្ត្រីទាំងនោះ ក៏មិនចាំបាច់ចំណាយធ្វើដំណើរទៅមកជួបប្រពន្ធកូន ដែលរស់នៅក្នុងទីតាំង និងតំបន់ខេត្តផ្សេង ដែលនៅឆ្ងាយពីកន្លែងបំពេញការងាររបស់ពួកគេ រៀងរាល់ចុងសប្ដាហ៍នោះឡើយ។ «ចាត់តាំងមន្ត្រី ត្រូវរើសមន្ត្រីដែលគេកំពុងធ្វើការនៅកន្លែងហ្នឹងនោះ ហើយខ្ញុំមិនជឿថា មិនអាចរើសបាននោះទេ។ ព្រោះបទពិសោធន៍យើងត្រូវចាំ ថ្ងៃបុណ្យ ថ្ងៃសៅរ៍ ថ្ងៃអាទិត្យ អត់នៅខេត្តទេ ហើយបើមានការអីយើងកុនបណ្ដោយ។ ហើយបើយើងបោះ(ជ្រើសរើស)ពីកន្លែងផ្សេងទៅកាន់ស្រុកហ្នឹង ថ្ងៃសៅរ៍ ថ្ងៃអាទិត្យ គេទៅ(ជួប) ប្រពន្ធកូនឯណោះ ហើយពេលមានការនៅក្នុងស្រុក ពេលទូរសព្ទទៅ ធ្វើម្ដេចដឹង។ ហើយឥឡូវមានប្រើ Mobile Phone សូម្បីតែនៅក្នុងខារ៉ាអូខេ ក៏(មន្ត្រីទាំងនោះ)អាចនិយាយថា ខ្ញុំនៅក្នុងកន្លែងធ្វើការបានដែរ»។ នេះបើតាមសម្ដេច។ ប្រមុខរដ្ឋាភិបាល បន្ថែមថា ការរើសមន្ត្រីមានសមត្ថភាពនៅនឹងកន្លែង ក៏ជាការកាត់បន្ថយការដណ្ដើមតំណែង និងតួនាទីគ្នាដែរ ។ ត្រង់ចំណុចនេះ សម្ដេច បានបកស្រាយថា កន្លងមក មានមន្ត្រីយោធា និងប៉ូលិសជាដើម មានឋានន្តរសក្តិ សុទ្ធតែផ្កាយ២ ផ្កាយ៣ ដណ្ដើមធ្វើជាចៅហ្វាយខេត្ត ខណៈមន្ត្រីបំពេញការងារក្នុងខេត្តនោះ ប្រឹងប្រែងធ្វើការងារចង់ងាប់។ ដូច្នេះវាមិនយុត្តិធម៌សម្រាប់មន្ត្រី ដែលខិតខំបំពេញការងារទាំងនោះឡើយ ព្រោះពួកគេក៏ចង់បានតំណែង និងតួនាទីដែរ។ លើសពីនេះ សម្ដេច ហ៊ុន សែន ក៏បានព្រមានកុំឱ្យមានអ្នករត់ការឡើងតំណែងដែរ។ សម្ដេច អះអាងថា សម្ដេចមិនចុះហត្ថលេខាតែងតាំងអ្នកណាម្នាក់ ដែលត្រូវបានគេរត់ការឱ្យឡើងកាន់តួនាទីអ្វីឡើយ ។	សម្ដេច ហ៊ុន សែន បញ្ជាឱ្យថ្នាក់ដឹកនាំរាជធានី-ខេត្ត ជ្រើសរើស និងតែងតាំងមន្ត្រី ដែលមានសមត្ថភាពនៅនឹងកន្លែង ដើម្បីជាការលើកទឹកចិត្ត ចំពោះពួកគេ ដែលខិតខំបំពេញការងារកន្លងមក។
អ្នកជំនាញសេដ្ឋកិច្ចបានអះអាងថា ការអនុវត្តការបើកប្រាក់បៀវត្សពីចំនួនមួយខែម្តង មកជាពីរសប្តាហ៍ម្តង (១ខែពីរដង) នឹងជួយសម្រួលការចាយវាយរបស់មន្ត្រីរាជការ និងពិសេស អ្នកដែលមានប្រាក់ខែទាប។ លោកសេដ្ឋវិទូ ច័ន្ទ សុផល បានផ្តោតការយកចិត្តទុកដាក់ទៅដល់កម្មករ និយោជិត ដែលអាចមានបំណុលសម្រាប់ការចំណាយចាំបាច់ មុននឹងទទួលបានប្រាក់បៀវត្សនាចុងខែ។ លោក ច័ន្ទ សុផល ដែលជាប្រធានមជ្ឈមណ្ឌលសិក្សាគោលនយោបាយដែលនោះបានមានប្រសាសន៍យ៉ាងដូច្នេះ៖«វាជាការជួយអ្នកដែលមានប្រាក់បៀវត្សទាប មិនឲ្យមានសម្ជាធច្រើន។ អ្នកខ្លះត្រូវបង្ខំចិត្តខ្ចីប្រាក់ ដោយមានទាំងការប្រាក់ផង ដើម្បីការចំណាយចាំបាច់ មុននឹងពួកគេទទួលបានប្រាក់បៀវត្ស។ ដូច្នេះបើសិនជាពួកគេអាចទទួលបានប្រាក់បៀវត្សពីរសប្តាហ៍ម្តង ពួកគេពិតជាអាចចំណាយប្រាក់ ដោយមិនបាច់ខាតបង់ទៅលើការប្រាក់»។ ទោះយ៉ាងណាក៏ដោយ លោក ច័ន្ទ សុផល បានបញ្ជាក់ថាការអនុវត្តការបើកប្រាក់បៀវត្សពីរសប្តាហ៍ម្តងនេះ ក៏មិនមានឥទ្ធិពលទៅលើក្រុមមនុស្សដែលមានចំណូល ឬប្រាក់បៀវត្សខ្ពស់នោះទេ។ ប៉ុន្តែលោកសេដ្ឋវិទូដដែលបានទទួលស្គាល់ថា រដ្ឋាភិបាលដែលអាចអនុវត្តបើកប្រាក់បៀវត្សជូនមន្ត្រីរាជការ២សប្តាហ៍ម្តងបាន គឺបញ្ជាក់ថារដ្ឋមានថវិកាបម្រុងគ្រប់គ្រាន់ហើយ។ មន្ត្រីជាន់ខ្ពស់មួយរូបនៃក្រសួងសេដ្ឋកិច្ច បានមានប្រសាសន៍ក្នុងលក្ខខណ្ឌមិនបញ្ចេញឈ្មោះថា ការបើកប្រាក់បៀវត្សក្នុងរយៈពេល២សប្តាហ៍ម្តង មិនត្រឹមតែជួយសម្រួលការចាយវាយរបស់ពលរដ្ឋនោះទេ ប៉ុន្តែវាក៏បន្ថែមសកម្មភាពសេដ្ឋកិច្ចជារួមផងដែរ។ មន្ត្រីដដែលពន្យល់យ៉ាងដូច្នេះ៖«វាជំរុញឲ្យការប្រើប្រាស់ (Consumption) ខ្ពស់ជាប្រចាំ ដែលរាល់ដងគឺមានតែនៅចុងខែ ដែលជាពេលវេលាបើកប្រាក់បៀវត្ស»។ លោកបានបន្ថែមថា នៅប្រទេសជឿនលឿនខ្លះ ពលរដ្ឋបានចាយប្រាក់មុនតាមរយៈកាតក្រេឌីតទៀតផង។ អត្ថបទទាក់ទង បើ CPP ឈ្នះឆ្នោត សម្តេច ហ៊ុន សែន សន្យាជំរុញការបើកប្រាក់ខែពីរសប្តាហ៍ម្តង នៅថ្ងៃបើកយុទ្ធការឃោសនារកសំឡេងឆ្នោត សម្តេច ហ៊ុន សែន បានសន្យាថា បើសិនជាគណបក្សប្រជាជនកម្ពុជាឈ្នះដឹកនាំរដ្ឋាភិបាលនាអាណត្តិទី៦នេះ សម្តេចនឹងជំរុញឲ្យមានការបើកប្រាក់បៀវត្សពីរសប្តាហ៍ម្តងជូនកម្មករនិយោជិត និងមន្ត្រីរាជការគ្រប់ប្រភេទចាប់ពីឆ្នាំ២០១៩តទៅ៕	បើសិនជាគណបក្សប្រជាជនកម្ពុជាដឹកនាំរដ្ឋាភិបាលនាអាណត្តិទី៦ សម្តេច ហ៊ុន សែន នឹងអនុវត្តការបើកប្រាក់បៀវត្ស២សប្តាហ៍ម្តងជូនកម្មករ និយោជិត និងមន្ត្រីរាជការគ្រប់ប្រភេទ។ អ្នកជំនាញសេដ្ឋកិច្ចអធិប្បាយថា ការអនុវត្តនេះនឹងជួយសម្រួលស្ថានភាពហិរញ្ញវត្ថុអ្នកដែលមានប្រាក់បៀវត្សរ៍ទាប។
ចំណោមកីឡាករទាំង ២៦រូបរបស់អាហ្សង់ទីន ដែលគ្រូបង្វឹកលោក Lionel Scaloni បានជ្រើសរើសក៏មានវត្តមាន Paulo Dybala ខ្សែប្រយុទ្ធក្រុម AS Roma ផងដែរ។ អាហ្សង់ទីនធ្វើដំណើរទៅកាន់ World Cup ក្នុងនាមជាក្រុមដ៏ខ្លាំងមួយជាមួយកំណត់ត្រាការប្រកួត ៣៥លើកមិនដែលចាញ់ចាប់តាំងពីឆ្នាំ ២០១៨ មក។ ទន្ទឹមការប្រកាសសមាសភាពកីឡាកររបស់អាហ្សង់ទីន ដំណឹងដ៏ល្អខ្សែប្រយុទ្ធឆ្នើម Messi ដែលរួមចំណែកធំជួយអាហ្សង់ទីនឈ្នះពាន Copa America 2021 បានវិលត្រលប់ចូលហ្វឹកហាត់ជាមួយក្រុម Paris Saint Germain វិញមុនធ្វើដំណើរទៅចូលរួមក្រុមជម្រើសជាតិសម្រាប់ព្រឹត្តិការណ៍ World Cup នៅកាតា។ Di Maria ក៏មានឈ្មោះសម្រាប់ការប្រកួតដែលសុទ្ធសឹងជាកីឡាករធ្លាប់ជួយអាហ្សង់ទីនឈ្នះ Copa America និងជាដៃគូដ៏ល្អជាមួយ Messi នាពេលកន្លងមកនេះ។ World Cup នៅកាតាជាការបង្ហាញវត្តមានលើក ១៨សម្រាប់អាហ្សង់ទីន ហើយអាហ្សង់ទីនក៏ជាប្រទេសធ្លាប់ឈ្នះ World Cup ពីរលើកក្នុងឆ្នាំ ១៩៧៨ និង ១៩៨៦។ ប្រទេសនេះក៏ធ្លាប់បញ្ចប់ត្រឹមចំណាត់ថ្នាក់លេខ ៣ ចំនួន ៣លើករួចមកហើយផងដែរ។ អាហ្សង់ទីនស្ថិតនៅក្នុងពូល C ជាមួយ អារ៉ាប៊ីសាអូឌីត ប៉ូឡូញ និងម៉ិកស៊ិក។ ខាងក្រោមនេះជាសមាសភាពកីឡាករទាំង ២៦រូបដែលលោក Scaloni បានជ្រើសរើសសម្រាប់ការប្រកួតប្រជែង៖ អ្នកចាំទី៖ Franco Armani (River Plate), Emiliano Martinez (Aston Villa), Geronimo Rulli (Villarreal) ខ្សែការពារ៖ Marcos Acuna (Sevilla), Juan Foyth (Villarreal), Lisandro Martinez (Manchester United), Nahuel Molina (Atletico Madrid), Gonzalo Montiel (Sevilla), Nicolas Otamendi (Benfica), German Pezzella (Real Betis), Cristian Romero (Tottenham), Nicolas Tagliafico (Lyon) ខ្សែបម្រើ៖ Rodrigo De Paul (Atletico Madrid), Enzo Fernandez (Benfica), Alejandro Gomez (Sevilla), Alexis Mac Allister (Brighton and Hove Albion), Exequiel Palacios (Bayer Leverkusen), Leandro Paredes (Juventus), Guido Rodriguez (Real Betis) ខ្សែប្រយុទ្ធ៖ Julian Alvarez (Manchester City), Joaquin Correa (Inter), Angel Di Maria (Juventus), Paulo Dybala (Roma), Nicolas Gonzalez (Fiorentina), Lautaro Martinez (Inter), Lionel Messi (Paris Saint-Germain)៕	ខ្សែប្រយុទ្ធឆ្នើម Lionel Messi បង្ហាញខ្លួនលើកចុងក្រោយរបស់គេត្រឹមព្រឹត្តិការណ៍ World Cup 2022 នៅកាតាដោយមានការចូលរួមពីដៃគូដ៏ល្អនៅតំបន់ប្រយុទ្ធ Angel Di Maria។ World Cup នៅកាតានឹងក្លាយជាការបង្ហាញខ្លួនលើកទី៥ សម្រាប់ Messi ក្នុងពានរង្វាន់បាល់ទាត់ពិភពលោក ក្រោយរូបគេមានឈ្មោះក្នុងបញ្ជីកីឡាករទាំង ២៦រូបដែលបានប្រកាសដោយសហព័ន្ធកីឡាបាល់ទាត់អាហ្សង់ទីនថ្ងៃទី១១ ខែវិច្ឆិកា។
អតីតអ្នកនយោបាយបក្សប្រឆាំងពោលគឺអ្នកដែលបានជាប់ឆ្នោតជាតំណាងរាស្ត្រកាលពីឆ្នាំ២០១៣ ចំនួន៥៤នាក់ រួមទាំងអតីតសមាជិកព្រឹទ្ធសភាបក្សប្រឆាំង២នាក់ (លោក សោ ចាន់ដេត និងលោកស្រី គុណ លំអង ) ដែលស្ថិតក្នុងបញ្ជីបម្រាមធ្វើនយោបាយ៥ឆ្នាំ មិនមានសិទ្ធិប្រើប្រាស់លិខិតឆ្លងដែនការទូតទៀតឡើយ។ លោក សម រង្ស៊ី អតីតប្រធានគណបក្ស មិនមានឈ្មោះក្នុងបញ្ជីឡើយដោយសារ អភ័យឯកសិទ្ធិសភារបស់លោកត្រូវបានដកហូតអស់រយៈពេលជាច្រើនឆ្នាំហើយ។ អត្ថបទទាក់ទង ការរំលាយ CNRP នាំឲ្យសមាជិកព្រឹទ្ធសភា២រូប នៃបក្សភ្លើងទៀន អស់តំណែង លិខិតឆ្លងដែនការទូតរបស់លោក ឡុង ប៊ុន្នី ដែលបានទៅចូលរួមជីវភាពនយោបាយជាមួយគណបក្សប្រជាជនកម្ពុជា ក៏ត្រូវដកហូតផងដែរ ប៉ុន្តែលោកនៅតែអាចទទួលបានឡើងវិញ ដោយបច្ចុប្បន្ន លោកស្ថិតក្នុងបញ្ជីតំណាងរាស្ត្រថ្មីរបស់គណបក្សកាន់អំណាចដែលកំពុងរង់ចាំការផ្តល់សុពលភាពពីសភា។ ក្រោយត្រូវបានរំលាយចោល ហើយអស់សិទ្ធិធ្វើនយោបាយនៅកម្ពុជា អតីតតំណាងរាស្ត្រនិងអតីតមន្ត្រីជាន់ខ្ពស់គណបក្សសង្គ្រោះជាតិជាច្រើន បានចាកចេញទៅកាន់បណ្តាប្រទេសនានា។ ពួកគេ បានយកទឹកដីបរទេស ធ្វើជាមូលដ្ឋាន ដើម្បីបន្តសកម្មភាពផ្នែកនយោបាយ។ គេសង្កេតឃើញអតីតអ្នកនយោបាយទាំងនោះ ដោយទូទៅដឹកនាំដោយលោក សម រង្ស៊ី បានធ្វើដំណើរពីប្រទេសមួយទៅប្រទេសមួយ ដើម្បីធ្វើវេទិកាសាធារណៈ។ តាមរយៈវេទិកាសាធារណៈ ពួកគេ ប្រាប់អ្នកគាំនៅក្រៅប្រទេសថា គណបក្សសង្គ្រោះជាតិ មិនបាត់ទៅណាឡើយ ហើយពួកគេ នៅតែជាតំណាងរាស្ត្រស្របច្បាប់របស់ប្រជាពលរដ្ឋកម្ពុជា។ អាសនៈទាំង៥៥ក្នុងរដ្ឋសភារបស់អតីតគណបក្សសង្គ្រោះជាតិ ត្រូវបានបែងចែកទៅឲ្យគណបក្សផ្សេងៗរួចរាល់អស់ហើយ ដោយក្នុងនោះ គណបក្សហ្វ៊ុនស៊ិនប៉ិច បាន៤១អាសនៈ គណបក្សប្រជាជនកម្ពុជា បាន១១អាសនៈ គណបក្សសញ្ជាតិកម្ពុជា បាន២អាសនៈ និងគណបក្សខ្មែរអភិវឌ្ឍសេដ្ឋកិច្ច បាន១អាសនៈ៕	ភ្នំពេញ៖ អតីតតំណាងរាស្ត្រ៥៤រូប នៃគណបក្សសង្គ្រោះជាតិ រួមទាំងអតីតសមាជិកព្រឹទ្ធសភា២រូបនៃគណបក្សភ្លើងទៀន (គណបក្សសម រង្ស៊ី) មិនអាចប្រើប្រាស់លិខិតឆ្លងដែនផ្នែកការទូត តទៀតទេ។ សេចក្តីសម្រេចរបស់ក្រសួងការបរទេស និងសហប្រតិបត្តិការអន្តរជាតិ ដែលចុះហត្ថលេខាដោយលោករដ្ឋមន្ត្រី ប្រាក់ សុខុន កាលពីថ្ងៃទី២៤ ខែវិច្ឆិកា បានសម្រេចចាត់ទុកមោឃៈនូវលិខិតឆ្លងដែនផ្នែកការទូតរបស់អ្នកទាំងនោះ។
កាលពីជំនួបជើងទី១ Man City ដែលជាក្រុមភ្ញៀវ បានយកឈ្នះក្រុមពីអាល្លឺម៉ង់ Schalke ៣-២។ ត្រលប់ទៅកាន់ទឹកដី Etihad សម្រាប់ប្រកួតជើងទី២ នៅរាត្រីថ្ងៃទី១២ ខែមីនា ក្រុមរហស្សនាមមេឃខៀវអាចរកបានដល់ទៅ៧គ្រាប់បន្ថែមទៀត។ សរុបលទ្ធផលការប្រកួតទាំងពីរជើង Man City ឈ្នះ Schalke ១០-២។ ៧គ្រាប់របស់ក្រុមម្ចាស់ការពារតំណែងជើងឯក Premier League ធ្វើបានដោយ Sergio Aguero ២គ្រាប់ Leroy Sane, Raheem Sterling, Bernardo Silva, Phil Foden និង Gabriel Jesus ម្នាក់១គ្រាប់។ Man City ជាក្រុមទី៣ពីក្របខណ្ឌកំពូលអង់គ្លេសបន្ទាប់ពី Manchester United និង Tottenham Hotspur ដែលបន្តឈានទៅកាន់វគ្គ៨ក្រុមចុងក្រោយនៃព្រឹត្តិការណ៍កំពូលអឺរ៉ុបសម្រាប់រដូវកាល ២០១៨-២០១៩ ខណៈ Liverpool ត្រូវតទល់ជាមួយ Bayern Munich ដើម្បីកាត់សេចក្តីសម្រាប់ជំនួបជើងទី២នៅយប់នេះ៕	Manchester City នៅតែអាចរកជ័យជម្នះរបស់ខ្លួនដោយយកឈ្នះ Schalke 04 ដល់ទៅ ៧-០ នៃការប្រកួតជើងទី២ វគ្គ១៦ក្រុមចុងក្រោយ ដើម្បីបន្តទៅកាន់វគ្គ ១/៤ផ្តាច់ព្រ័ត្រ ពានរង្វាន់ UEFA Champions League។
Prime Minister Hun Sen will take part in the second Belt and Road Forum for International Cooperation to be held in Beijing from April 25 to 29, the Ministry of Foreign Affairs and International Cooperation said Monday. The summit which follows the first in 2017 would bring together as many as 37 heads of state or government including from Western Europe and other high-level representatives from 126 countries, Chinese State-owned TV CGTN reports. Hun Sen is scheduled to discuss boosting connectivity to explore new sources of growth during a round-table discussion among the leaders. After the summit, he will hold talks with Chinese President Xi Jinping, Prime Minister Li Keqiang and Chinese Communist Party Politburo Standing Committee Member Wang Huning. Hun Sen is also expected to address a group at Beijing University, which will bestow upon him the title of Honorary Professor of International Relations. More Chinese aid? Cambodia and China upgraded their ties to a comprehensive strategic partnership in 2013. Relations have deepened with significant increases in Chinese aid, investment and tourist arrivals as well as expanding trade ties. During his stay in Beijing, Hun Sen is also scheduled to meet representatives of several Chinese companies, the ministry said, and many agreements on Chinese aid and cooperation projects are expected to be inked. In January, Hun Sen said China had pledged almost $600 million in aid to Cambodia over three years. At the same time, he said Chinese leaders had promised to import up to 400,000 tonnes of Cambodian rice, helping to expand bilateral trade to $10 billion by 2023. China has been Cambodias largest trading partner with an estimated $5.8 billion in two-way trade in 2017, according to the Council for the Development of Cambodia (CDC). And China has also been Cambodias largest source of direct foreign investment, with the amount of $1.6 billion in 2017. Growing ties with China coincide with the possible removal of trade preferences granted by the European Union and the United States amid Western criticism of recent political developments in Cambodia.	Several Chinese agreements to be inked during visit starting this week. Prime minister is meanwhile expected to receive an honorary Chinese degree.
អត្ថបទទាក់ទង ចិនប្រាប់និស្សិតខ្លួនឲ្យគិតឡើងវិញមុនទៅរៀននៅអូស្ត្រាលី ក្រោយផ្ទុះការរើសអើងអំឡុង COVID-19 ក្នុងសេចក្តីថ្លែងការណ៍មួយ រដ្ឋមន្ត្រីអប់រំអូស្ត្រាលី លោក Dan Tehan គូសបញ្ជាក់ថា ប្រទេសលោក គឺជាសង្គមពហុវប្បធម៌មួយ ដែលស្វាគមន៍អ្នកដំណើរអន្តរជាតិទាំងអស់។ លោកបន្តថា៖«ភាពជោគជ័យយើងក្នុងការទប់ស្កាត់ COVID-19 មានន័យថា យើងគឺជាប្រទេសមានសុវត្ថិភាពបំផុតមួយក្នុងពិភពលោក សម្រាប់និស្សិតអន្តរជាតិ»។ ប្រតិកម្មចំពោះការព្រមានរបស់រដ្ឋាភិបាលចិន លោករដ្ឋមន្ត្រីរូបនេះ សង្កត់ធ្ងន់ថា៖«យើងបដិសេធការអះអាងថាចិន ដែលថា អូស្ត្រាលីគឺជាទិសដៅអសុវត្ថិភាពសម្រាប់និស្សិតអន្តរជាតិ»។ នេះបើតាមការចុះផ្សាយរបស់ទីភ្នាក់ងារព័តឥមាន AFP ។ បន្ថែមពីលើនេះ អ្នកស្រី Vicki Thomson អគ្គនាយកនៃសម្ព័ន្ធសកលវិទ្យាល័យល្បីៗរបស់អូស្ត្រាលី (Group of Eight) បានប្រាប់ AFP ថា អ្នកស្រីបារម្ភខ្លាំងនៅពេលរដ្ឋាភិបាលចិនចេញសេចក្តីព្រមានប្រឆាំងនិស្សិតត្រលប់ទៅរៀនក្នុងប្រទេសអូស្រា្តលីវិញបែបនេះ។ អ្នកស្រី អះអាងថា៖«យើងគ្មានទទួលបានភស្តុតាង ដែលបង្ហាញករណីរើសអើងពូជសាសន៍កើតឡើងនៅសកលវិទ្យាល័យពួកយើងឡើយ ហើយនៅខណៈនេះ យើងក៏គ្មាននិស្សិតច្រើននាក់ឡើយនៅរៀនក្នុងសកលវិទ្យាល័យយើង »។ ម្យ៉ាងវិញទៀត អ្នកស្រី Thomson សោកស្តោយថា វិស័យអប់រំនេះ ជាប់ក្នុងសំណាញ់នៃភាពតានតឹងភូមិសាស្ត្រនយោបាយ។ សូមបញ្ជាក់ថា ក្រសួងអប់រំចិន នៅថ្ងៃទី៩ ខែមិថុនា បានព្រមានថា វាកើតមានឧបទ្ទវហេតុរើសអើងច្រើនករណីប្រឆាំងជនជាតិអាស៊ីក្នុងប្រទេសអូស្ត្រាលី អំឡុងជំងឺរាតត្បាត COVID-19។ ការចេញសេចក្តីព្រមានបែបនេះ គឺជាវិធានការចុងក្រោយស្របពេលការកើនឡើងកម្តៅតានតឹងរវាងក្រុងប៉េកាំងនិងក្រុងកង់បេរ៉ា ដែលដុនដាបកាន់តែខ្លាំងក្រោយអូស្ត្រាលីស្នើឲ្យមានការស៊ើបអង្កេតឯករាជ្យជុំវិញប្រភពជំងឺ COVID-19 និងវិធានការដោះស្រាយជំងឺនេះ៕	មន្ត្រីជាន់ខ្ពស់អូស្ត្រាលី និងតំណាងសកលវិទ្យាល័យឈានមុខនៅអូស្ត្រាលី នៅថ្ងៃទី១០ ខែមិថុនា បានបង្ហាញការជំទាស់ចំពោះការអះអាងរដ្ឋាភិបាលក្រុងប៉េកាំងឲ្យនិស្សិតចិនប្រុងប្រយ័ត្ននៅពេលជ្រើសរើសការសិក្សាក្នុងអូស្ត្រាលី ។ រឿងរ៉ាវនេះកើតឡើងក្រោយមានកង្វល់ជុំវិញការរើសអើងពូជសាសន៍អំឡុងជំងឺរាតត្បាត COVID-19 ។
គម្រោងបង្កើតកងទ័ពល្បាតព្រំដែនរបស់អាមេរិកនៅស៊ីរី កំពុងរងការរិះគន់យ៉ាងចាស់ដៃ។ អាមេរិកចង់បង្កើតកម្លាំងទ័ពថ្មីចំនួនបីម៉ឺននាក់ដើម្បីការពារតំបន់ព្រំដែនភាគខាងជើងរបស់ស៊ីរី ដែលសព្វថ្ងៃកំពុងកាន់កាប់ដោយក្រុមសកម្មជនប្រយុទ្ធដែលគាំទ្រដោយសម្ព័ន្ធភាពចម្រុះ។ សមាសភាពភាគច្រើននៃកម្លាំងថ្មីនេះ គឺជាសកម្មជនស៊ីរី (SDF) ដែលជាសាខារបស់ចលនាភាគតិចឃើដ (YPG) នៅស៊ីរី ដែលអាមេរិកជាអ្នកផ្ដល់ការហ្វឹកហាត់ដោយផ្ទាល់។ ក្រោមជំនួយរបស់ក្រុមចម្រុះ ក្រុមស៊ីរីឃើដ SDF បានត្រួតត្រាទឹកដីភាគខាងជើងស៊ីរីស្ទើរទាំងស្រុង បន្ទាប់ដណ្ដើមបានទីក្រុង Raqqa រួចមក។ ជារួម ទឹកដីស៊ីរីចាប់ពីព្រំដែនជាមួយតួកគីនៅភាគខាងជើង រហូតព្រំដែនខាងកើតជាមួយអ៊ីរ៉ាក់ មកទល់នឹងច្រាំងទន្លេ Euphrates ស្ថិតក្នុងដៃក្រុមឧទ្ទាមដែលគាំទ្រដោយអាមេរិក។ ដូចនេះកម្លាំងទ័ពថ្មីនេះអាចជួយក្រុមឃើដការពារទឹកដីពីការគំរាមរបស់តួកគី និងរដ្ឋាភិបាលស៊ីរី។ បំណងរបស់អាមេរិកក្នុងការបង្កើតកម្លាំងយោធាថ្មីនេះ អាចជាចេតនាក្នុងការបន្តជ្រៀតជ្រែកកិច្ចការរបស់ស៊ីរី ស្របពេលដែលក្រុមជ្រុលនិយមរដ្ឋឥស្លាមបានខ្ចាត់ខ្ចាយស្ទើរទាំងស្រុងទៅហើយ។ បច្ចុប្បន្ននេះ អាមេរិកពង្រាយយោធាប្រមាណពីរពាន់នាក់នៅស៊ីរីដើម្បីហ្វឹកហ្វឺនក្រុមឧទ្ទាម ក្រោមទង់សម្ព័ន្ធមិត្តចម្រុះអន្តរជាតិ។ ដោយសារការងើបឡើងរបស់ក្រុមជ្រុមនិយមនេះហើយ ទើបអាមេរិកមានលេសចូកដៃក្នុងបញ្ហាស៊ីរីបាននោះ។ ស៊ីរី តួកគី និងរុស្ស៊ី សុទ្ធតែជំទាស់ផែនការរបស់អាមេរិកទាំងអស់។ នៅថ្ងទី១៥ ខែមករា រដ្ឋមន្ត្រីការបរទេសរុស្ស៊ី Sergey Lavrov ចាត់ទុកផែនការអាមេរិកជាគម្រោងដើម្បីច្រៀកទឹកដីស៊ីរី។ ក្នុងសន្និសីទកាសែតមួយ លោក Lavrov និយាយថា អាមេរិកមិនចង់បានព្រំដែនស៊ីរីសព្វថ្ងៃនេះឡើយ ហើយការបង្កើតកងទ័ពថ្មីនៅភាគខាងជើង លើកជាសំណួរជាច្រើនថា អាមេរិកកំពុងព្យាយាមហែកស៊ីរីទៅជាចម្រៀក។ រដ្ឋាភិបាលស៊ីរី៖ ការបង្កើតកម្លាំងទ័ពថ្មី ជាបទល្មើសជាក់ស្ដែងរបស់អាមេរិក ក្រសួការបរទេសស៊ីរីបានហៅផែនការរបស់អាមេរិក ជាការបទល្មើសជាក់ស្ដែងបំពានអធិបតេយ្យ និងការរួបរួមជាតិរបស់ស៊ីរី។ ស៊ីរីក៏ព្រមានកម្ទេចកម្លាំងយោធាថ្មីនេះដើម្បីបញ្ចប់វត្តមានរបស់អាមេរិកក្នុងទឹកដីរបស់ខ្លួនដែរ។ តាំងពីដើមមកនោះ ស៊ីរីតែងចាត់ទុកវត្តមានរបស់អាមេរិក ជារឿងខុសច្បាប់អន្តរជាតិ ព្រោះអាមេរិកមកដោយគ្មានការអនុញ្ញាតពីស៊ីរីឡើយ ក្រៅពីយកលេសបោសសម្អាតក្រុមជ្រុលនិយមរដ្ឋឥស្លាមនោះ។ ជាមួយគ្នានេះ រដ្ឋាភិបាលស៊ីរីក៏ប្រកាសចាត់ទុកជនជាតិស៊ីរីណាដែលចូលរួមក្នុងកម្លាំងយោធារបស់អាមេរិក ជាជនក្បត់ជាតិ ដែលត្រូវតែចាត់វិធានការសមស្របផងដែរ។ ដោយចាត់ទុកផែនការរបស់អាមេរិកជាគំនិតទុច្ចរឹត ស៊ីរីបានគំរាមថា កងទ័ពរបស់ខ្លួននឹងប្រយុទ្ធដើម្បីបោសសម្អាតអាមេរិក និងឧបករណ៍របស់ខ្លួនផងដែរ។ តួកគីក្ដៅស្លឹកត្រចៀកជាងគេ តួកគីបានបង្ហាញការមិនពេញចិត្តខ្លាំងជាងគេទៅនឹងគម្រោងកសាងកម្លាំងទ័ពរបស់អាមេរិកនៅភាគខាងជើងស៊ីរី ជាប់ព្រំដែនជាមួយតួកគីផ្ទាល់។ ការណ៍នេះនឹងធ្វើឲ្យទំនាក់ទំនងរវាងក្រុងវ៉ាស៊ីនតោន និងក្រុងអង់ការ៉ា កាន់តែយ៉ាប់យ៉ឺនខ្លាំងជាងមុនទៀត។ ប្រធានាធិបតីតួកគីលោក រ៉េស៊ីប តៃយីប អ៊ែរដូហ្កាន់ បានហៅផែនការរបស់អាមេរិក ជាការបង្កើតកងទ័ពភេរវកម្ម ដែលមានគោលដៅប្រឆាំងតួកគីតែម្ដង។ តួកគីមិនពេញចិត្តផែនការរបស់អាមេរិក ព្រោះភាគច្រើននៃទ័ពថ្មីនេះ គឺជាសកម្មជនឃើដស៊ីរី ដែលតួកគីចាត់ទុកជាក្រុមភេរវកម្ម និងមានទំនាក់ទំនងជាក្រុមភាគតិចខុសច្បាប់ ឃើដតួកគី (PKK) ផងដែរ។ ការងើបឡើងរបស់ក្រុមឃើដស៊ីរី អាចនាំដល់ការងើបឡើងរបស់ក្រុមឃើដតួកគី ដែលនឹងក្លាយបញ្ហាប្រឈមសម្រាប់តួកគីមិនខាន។ ក្នុងន័យនេះ លោក អ៊ែរដូហ្កាន់ ប្រកាសថា តួកគីនឹងកម្ទេចយោធាថ្មីនេះ មុនចាប់កំណើតទៅទៀត។ ក្រោយការប្រកាសរបស់អាមេរិក តួកគីបានចាប់ផ្ដើមពង្រីកវត្តមានកងទ័ពរបស់ខ្លួនតាមព្រំដែនជាមួយស៊ីរី។ រថយន្តដឹកនាំទាហានជាច្រើនត្រូវបានបញ្ជូនទៅកាន់ខេត្ត Sanliurfa នៅភាគអាគ្នេយ៍ទល់មុខទឹកដីស៊ីរី។ បើតាមទីភ្នាក់ងារព័ត៌មាន Xinhua លោកប្រធានាធិបតីតួកគីព្រមានអាមេរិកថា តួកគីមិនទទួលខុសត្រូវលើផលវិបាកដែលកើតឡើងឡើយ បើអាមេរិកឈរនៅកណ្ដាលរវាងតួកគី និងអង្គការភេរវកម្មនោះ៕	កាលពីចុងសប្ដាហ៍មុន ក្រុមសម្ព័ន្ធមិត្តចម្រុះដឹកនាំមុខដោយអាមេរិកបានប្រកាសផែនការបង្កើតកងទ័ពចំនួនបីម៉ឺននាក់នៅភាគខាងជើងស៊ីរី។ សមាសភាពកងទ័ពថ្មីនេះ គឺជាសកម្មជនប្រយុទ្ធនៅស៊ីរីដែលក្រុមចម្រុះគាំទ្រក្នុងប្រតិបត្តិការបោសសម្អាតក្រុមជ្រុលនិយមរដ្ឋឥស្លាម តួយ៉ាងសកម្មជនឃើដស៊ីរី (YPG) ជាដើម ហើយមាននាទីការពារទឹកដីដែលពួកគេកំពុងត្រួតត្រាតាមបណ្ដោយព្រំដែនតួកគី អ៊ីរ៉ាក់ និងតាមបណ្ដោយទន្លេ Euphrates ។ ស៊ីរី តួកគី និងរុស្ស៊ី ប្រតិកម្មយ៉ាងខ្លាំងនឹងគម្រោងនេះ។
ក្រោយមានការប្តេជ្ញាបោសសម្អាតក្រុមហាម៉ាសពីសំណាក់មេដឹកនាំអ៊ីស្រាអែលក្នុងថ្ងៃបង្កើតរដ្ឋាភិបាលក្នុងពេលសង្រ្គាមថ្មី យោធាអ៊ីស្រាអែល នៅថ្ងៃទី១៣ ខែតុលា បានបញ្ជាឱ្យប្រជាជនប្រជាជនប៉ាឡេស្ទីន ១លាននាក់ នៅក្នុងតំបន់កាហ្សាភាគខាងជើង ភៀសខ្លួនទៅតំបន់កាហ្សាភាគខាងត្បូង ដោយដាក់ឱសានវាទ ត្រឹមរយៈពេល ២៤ម៉ោងប៉ុណ្ណោះ។ ការបញ្ជានេះ ធ្វើឡើងដោយបារម្ភថា អ៊ីស្រាអែល អាចនឹងបើកការវាយប្រហារផ្លូវគោកលើតំបន់កាហ្សាភាគខាងជើង។ កន្លងមក អ៊ីស្រាអែល បានកោះហៅទ័ពបម្រុងរហូតដល់ ៣០ម៉ឺននាក់ឯណោះ។ យ៉ាងណាមិញ បញ្ជាបែបនេះ ត្រូវបានអង្គការសហប្រជាជាតិព្រមានមានមហន្តរាយធ្ងន់ធ្ងរ ខណៈពេលនេះ តំបន់កាហ្សា ត្រូវបានអ៊ីស្រាអែល បិទច្រកចូល មិនឱ្យមានការនាំចេញប្រេង និងអាហារស្រាប់។ អ៊ីស្រាអែល បានអះអាងថា ខ្លួននឹងបើកច្រកវិញ លុះត្រាក្រុមហាម៉ាសដោះលែងចំណាប់ខ្មាំង។ អ្នកនាំពាក្យអង្គការសហប្រជាជាតិ (UN) លោក Stephane Dujarric បានអះអាងថា វាមិនអាចទៅរួចទេ ដែលការជម្លៀសមនុស្សទ្រង់ទ្រាយធំបែបនេះ មិនបង្កឱ្យមានវិបត្តិមនុស្សធម៌។ ត្រង់ចំណុចនេះ មន្រ្តីUN រូបនេះ បានអំពាវនាវឱ្យយោធាអ៊ីស្រាអែល លុបចោលរាល់បញ្ជាបែបនោះ ដើម្បីបង្ការមហន្តរាយដ៏ធ្ងន់ធ្ងរ។ ចំណែកក្រុមហាម៉ាសវិញ បានទទូចឱ្យប្រជាជនកុំចាកចេញពីតំបន់ភាគខាងជើងនៃតំបន់កាហ្សា និងជំរុញឱ្យស្នាក់នៅផ្ទះ។ បើតាមក្រុមហាម៉ាស អ៊ីស្រាអែល បានព្យាយាមបំបែកបំបាក់សាមគ្គីផ្ទៃក្នុង។ ស្របគ្នានេះ ក្រសួងសុខាភិបាលប៉ាឡេស្ទីន បានអះអាងថា ការជម្លៀសប្រជាជន គឺមិនអាចទៅរួចឡើយ ដោយសារតែមន្ទីរពេទ្យ មានអ្នករងរបួសច្រើន។ អ្នកនាំពាក្យក្រសួងសុខាភិបាលប៉ាឡេស្ទីន លោក Ashraf al-Qidra ក្រុមគ្រូពេទ្យមិនអាចភៀសខ្លួនបានឡើយ ហើយក៏មិនអាចទុកអ្នករបួសឱ្យស្លាប់បានដែរ។ មកទល់ពេលនេះ សង្រ្គាមរវាងក្រុមហាម៉ាស និងអ៊ីស្រាអែល បានឆក់យកជីវិតមនុស្សយ៉ាងហោចណាស់ ២៨០០នាក់៕	យោធាអ៊ីស្រាអែល នៅថ្ងៃទី១៣ ខែតុលា បានបញ្ជាឱ្យប្រជាជនប៉ាឡេស្ទីនប្រមាណ ១លាននាក់ ឱ្យភៀសខ្លួនពីភាគខាងជើង ត្រូវភាគខាងត្បូង ត្រឹមរយៈពេល ២៤ម៉ោង ដើម្បីបោសសម្អាតក្រុមសកម្មប្រយុទ្ធហាម៉ាស។ ការបញ្ជានេះ ធ្វើឡើងក្រោយពេលអ៊ីស្រាអែលបើកការវាយប្រហារផ្លូវគោកលើតំបន់កាហ្សា។ យ៉ាងណាមិញ បញ្ជាមួយនេះ ត្រូវបានអង្គការសហប្រជាជាតិជំរុញឱ្យលុបចោល ដោយបារម្ភពីមហន្តរាយធ្ងន់ធ្ងរ។
បាយ័នអង្គរឈរសង្ឃឹម តាព្រហ្មញញឹមចាំមេត្រី បាគងបាពួនបន្ទាយស្រី លានជល់ដំរីក្រៀមក្រំចិត្ត។ លលៃអកយំភ្នំបាខែង ច្រើនខែចម្បែងខ្វះអ្នកស្និទ្ធ នាគព័ន្ធនឹកពេកទ្រូងក្រៀមស្វិត ព្រះខ័នខកចិត្តត្បិតភ្ញៀវឃ្លាត។ បារាយណ៍ទឹកថ្លាថានឹកណាស់ នឹកភ្ញៀវក្មេងចាស់ជុំមិត្តញាតិ ព្រោះតែកូវីដភ្ញៀវឆ្ងាយឃ្លាត រោគកាចពិឃាតគ្រប់វិស័យ។ Guide ស្រក់ទឹកភ្នែកស្រែកសុំរស់ ចំណូលធ្លាប់ខ្ពស់ស្ទើរដាច់យ៉ៃ បានគ្រប់ហើយព្រឹកនឹកគិតថ្ងៃ កង់បីលើកដៃថាដាច់ដែរ។ តាក់ស៊ីស្ងួតមាត់ភ្លាត់ភ្លេចភ្លឹក ទូទាត់លុយទឹកស្ទើរបាយខែ អ្នកនៅ Office ខ្សត់ណាស់ដែរ ព្រោះតែប្រាក់ខែមិនដូចដើម។ សង្ឃឹមស្ថានការណ៍បានគ្រាន់ឆាប់ គ្រប់គ្នាលែងយ៉ាប់មានដង្ហើម អូតែលចាប់បើកហាងចាប់ផ្តើម គ្រប់គ្នាអាចផ្សើមផ្តើមជីវិត៕	កំណាព្យ ប៉ាកកាខ្មៅ បទ ពាក្យ៧
ការធ្វើតេស្តឃើញវិជ្ជមានកូវីដ-១៩ លើគ្រូបង្វឹកសញ្ជាតិបារាំងរូបនេះ គឺកើតឡើងមុនមួយថ្ងៃ ដែលក្រុម Real ត្រូវធ្វើដំណើរទៅជួបក្រុម Deportivo Alavés ក្នុងក្របខណ្ឌលីគអេស្បាញ La Liga នៅម៉ោង៣ យប់រំលងចូលថ្ងៃទី២៤ មករា (ម៉ោងនៅកម្ពុជា) និងក្រោយពេលដែលក្លិបយក្សអេស្បាញមួយនេះធ្លាក់ចែញពីពានរង្វាន់Copa del Rey ដ៏គួរឱ្យអាម៉ាស់ ក្រោយចាញ់ក្រុម Alcoyano ដោយលទ្ធផល២ទល់៣។ «គ្រូបង្វឹករបស់ក្លឹបយើង Zinedine Zidane វិជ្ជមានកូវីដ-១៩»។ នេះបើតាមសេចក្តីប្រកាសព័ត៌មានរបស់ក្លិប Real Madrid ដែលបានបន្ថែមថា លោក Zidane ត្រូវបានដាក់ឱ្យរស់នៅដោយឡែកហើយ ក្រោយពីរូបគាត់បានជួបផ្ទាល់ជាមួយបុគ្គលម្នាក់ ដែលមានផ្ទុកវីរុសនេះ។ ក្រុមReal Madrid កំពុងឈរលេខ២ មាន៣៧ពិន្ទុ ក្រោយការប្រកួត១៨លើក នៅពីក្រោយក្រុមកំពូលតារាង Atletico Madrid ដែលមាន៤៤ពិន្ទុ ប្រកួតបាន១៧លើក។ ក្រុមReal ត្រូវជួប Deportivo Alavés ខណៈ Atletico Madrid ត្រូវជួបក្រុម Valencia ។ Real ធ្លាប់ចាញ់ Deportivo Alavés ដោយលទ្ធផល២ទល់១ កាលពីជើងទី១ហើយ នាខែវិច្ឆិកា ឆ្នាំ២០២០ នៅរដូវកាលនេះ៕	គ្រូបង្វឹកក្លឹបយក្ស Real Madrid លោក Zinedine Zidane វិជ្ជមានកូវីដ-១៩ ។ នេះបើតាមការប្រកាសរបស់ក្លិបកាលពីថ្ងៃទី២២ មករា។
«ដំណាក់កាលទី១ គឺ មនុស្សម្នាក់ ពុំមានចេញរោគសញ្ញា ប៉ុន្តែមានលទ្ធផលតេស្តវិជ្ជមាន ខណៈដំណាក់ទី២ គឺ អ្នកមានលទ្ធផលតេស្ត តែមានរោគសញ្ញាស្រាល»។ លោកអគ្គនាយក Hisham អះអាងបែបនេះ ដោយបន្ថែមថា ដំណាក់កាលទី ៣ សំដៅលើអ្នកជំងឺមានចេញរោគសញ្ញាផ្លូវដង្ហើម ក៏ប៉ុន្តែពុំទាន់ត្រូវការជំនួយអុកស៊ីសែននៅឡើយ។ ប្រាប់អ្នកសារព័ត៌មាន នាសន្និសីទព័ត៌មានមួយ នៅថ្ងៃអង្គារ ទី២៤ ខែមីនា លោកវេជ្ជបណ្ឌិត Hisham គូសបញ្ជាក់ទៀតថា ក្នុងដំណាក់កាលទី៤ អ្នកជំងឺ ត្រូវការជំនួយអុកស៊ីសែន ហើយដំណាក់កាលចុងក្រោយ (ទី៥) គឺ នៅពេលអ្នកជំងឺ លែងអាចដកដង្ហើមបានល្អ ហើយក្រុមគ្រូពេទ្យ ត្រូវបំពាក់បំពង់ខ្យល់ដល់ពួកគេដើម្បីរក្សាជីវិតពួកគេ។ តាមការចុះផ្សាយរបស់ទូរទស្សន៍សិង្ហបុរី Channel News Asia លោកអគ្គនាយកសុខាភិបាលម៉ាឡេស៊ីរូបនេះ ក៏បានពន្យល់ថា សម្រាប់អ្នកជំងឺភាគច្រើនដែលឈានដល់ដំណាក់កាលទី៤ សុខភាពរបស់ពួកគេនឹងកាន់តែយ៉ាប់យ៉ឺនទៅ ៗ រហូតដល់ឈានដល់ដំណាក់កាលទី ៥ ។ ត្រង់ចំណុចនេះ លោកសង្កត់ធ្ងន់ដូច្នេះថា៖«ជាឧទាហរណ៍ ករណីស្លាប់ចុងក្រោយបង្អស់ អ្នកជំងឺមានការពិបាកដកដង្ហើមរួចហើយក្នុងរយៈពេលបីថ្ងៃចុងក្រោយ» ។ ក្រៅពីការព្យាបាលយឺតពេល លោក Hisham Abdullah អះអាងថា អាយុ និងអ្នកដែលមានជំងឺប្រចាំកាយស្រាប់ ក៏ជាកត្ដាដែលឈានដល់ការស្លាប់ពាក់ព័ន្ធនឹងជំងឺ COVID-19 ផងដែរ។ លោក បន្តថា អ្នកស្លាប់មួយចំនួន មានជំងឺប្រចាំកាយស្រាប់ និងភាគច្រើននៃពួកគេគឺមានអាយុ៧០ឆ្នាំឡើងទៅ។ សូមបញ្ជាក់ថា គិតមកត្រឹមថ្ងៃពុធ ២៥ ខែមីនា ប្រទេស ម៉ាឡេស៊ី មានករណីឆ្លង COVID-19 សរុប ១៧៩៦ករណី ក្នុងនោះករណីថ្មី ១៧២នាក់។ អ្នកស្លាប់សរុប មាន១៧នាក់ ខណៈអ្នកជាសះស្បើយមាន ១៨៣នាក់ ហើយអ្នកស្ថិតក្នុងសភាពធ្ងន់ធ្ងរជាង៦០នាក់៕	អគ្គនាយកសុខាភិបាលម៉ាឡេស៊ី លោកវេជ្ជបណ្ឌិត Hisham Abdullah បានបញ្ជាក់ថា ករណីស្លាប់ដោយសារជំងឺផ្លូវដង្ហើម COVID-19 ភាគច្រើនក្នុងប្រទេសម៉ាឡេស៊ី គឺបណ្ដាលមកពីការព្យាបាលយឺតពេលវេលា។ ត្រង់ចំណុចនេះ មន្ត្រីសុខាភិបាលជាន់ខ្ពស់រូបនេះ អះអាងថា វាមាន៥ដំណាក់កាលនៃការឆ្លងវីរុសនេះ ក៏ប៉ុន្តែភាគច្រើននៃអ្នកជំងឺដែលស្លាប់ បានមកកាន់មន្ទីរពេទ្យ នៅពេលពួកគេបានឈានដល់ដំណាក់ការទី៣ហើយ។
យោងតាមរបាយការណ៍របស់អគ្គស្នងការដ្ឋាននគរបាលជាតិ គ្រោះថ្នាក់ចរាចរណ៍ទូទាំងប្រទេស គិតចាប់ពីថ្ងៃទី១៣ ដល់១៥ តុលា បណ្ដាលឱ្យមនុស្ស ២២នាក់ស្លាប់ និងរបួសធ្ងន់ស្រាល ៧៩នាក់។ អ្នកស្លាប់ភាគច្រើនជាមនុស្សបុរស។ មូលហេតុដែលបង្កឲ្យមានគ្រោះថ្នាក់ ដោយសារតែអ្នកបើកបរមិនគោរពសិទ្ធគ្នា ប្រជែងគ្នា មិនប្រកាន់ស្តាំ បើកបរដោយលើសល្បឿនកំណត់ មិនពាក់មួកសុវត្ថិភាព និងបើកបរដោយផឹកគ្រឿងស្រវឹង៕	ភ្នំពេញ៖ មនុស្ស២២នាក់ បានស្លាប់ដោយសារគ្រោះថ្នាក់ចរាចរណ៍ ក្នុងរយៈពេលឈប់សម្រាក៣ថ្ងៃ នៃពិធីបុណ្យភ្ជុំបិណ្ឌ។ ករណីនេះ ភាគច្រើនកើតចេញពីការទទួលទានគ្រឿងស្រវឹង បើកបរលើសល្បឿនកំណត់ និងការប្រជែងគ្នា ជាដើម។
ភ្នំពេញ៖ អ្នកនាង សឿង សុថារី ជាម្ចាស់សិប្បកម្មធុងបរិស្ថាន-Eco Bin។ អាជីវកម្មផលិតធុងបរិស្ថាននេះ បានឈរជើងក្នុងទីផ្សារកម្ពុជាប្រមាណ៧ឆ្នាំមកហើយ។ ក្រោយអាជីវកម្មផលិតធុងសំរាមពីកង់ឡាន របស់ខ្លួនមានស្ថិរភាព អ្នកនាង សឿង សុថារី ដែលបច្ចុប្បន្នមាន វ័យ៣៥ឆ្នាំ ក៏បានប្រឡូកចូលក្នុងវិស័យអចលទ្រព្យបន្ថែមទៀត។ ក្រៅពីស្វែងរកប្រភពចំណូលបន្ថែម ដើម្បីទ្រទ្រង់សិប្បកម្មរបស់ខ្លួន និងជាវិធានការទប់ស្កាត់បញ្ហាហិរញ្ញវត្ថុទៅអនាគត សហគ្រិនរូបនេះ ក៏បានព្យាយាមបញ្ជ្រាបគំនិតថែរក្សាបរិស្ថាន ទៅក្នុងវិស័យអចលនទ្រព្យនេះដែរ។ សូមលោកអ្នកនាង ទស្សនាកិច្ចសម្ភាស រវាងកញ្ញា សុង សុធាវី អ្នកសម្របសម្រួលកម្មវិធី«គំនិតថ្មី» ជាមួយអ្នកនាង សឿង សុថារី ស្ថាបនិកធុងបរិស្ថាន-Eco Bin ដូចតទៅ៖ អ្នកនាង សុថារី ជាម្ចាស់អាជីវកម្មធុងបរិស្ថាន - Eco Bin ដែលផលិតនេះមានវត្តមានក្នុងទីផ្សារប្រមាណ៧ឆ្នាំហើយ។ នៅក្នុងអាជីវកម្មផលិតធុងសំរាមកែច្នៃពីកង់ឡាននេះ ស្ត្រីវ័យ ៣៥ឆ្នាំរូបនេះ ក៏បានជួបប្រទះនឹងឧបសគ្គជាច្រើនដែរ និងស្ទើរតែបិទទ្វារទៅទៀត នាអំឡុងវិបត្តិកូវីដ-១៩ កន្លងទៅ។ អ្នកនាង សុថារី បានប្រមែប្រមូលដើមទុន ពីការលក់ដីមួយប្លង់ ដើម្បីសង្គ្រោះរបររបស់ខ្លួនឱ្យនៅតែមានវត្តមានក្នុងទីផ្សារ ដោយការបង្កើនការយកចិត្តទុកដាក់លើការផ្សារភ្ជាប់ផលិតផលខ្លួននឹងការងារបរិស្ថាន លើកកម្ពស់អនាម័យ ឬការចោលសំរាមក្នុងធុង។ ទន្ទឹមនឹងនេះ សហគ្រិនរូបនេះ ក៏បានស្វះស្វែងរកធនធានហិរញ្ញវត្ថុពីស្ថាប័នពាក់ព័ន្ធមួយចំនួន ដែលមានបំណងចូលរួមលើកកម្ពស់អនាម័យផងដែរ។ អ្នកនាង សឿង សុថារី ស្ថាបនិកធុងបរិស្ថាន - Eco Bin ក្រោយពីមើលឃើញថា ដំណើរការធុងបរិស្ថានខ្លួន មានភាពប្រសើរឡើងមួយចំនួនហើយ ស្របតាមការរំពឹងទុក អ្នកនាង សឿង សុថារី ក៏ងាកមកប្រឡូកក្នុងវិស័យអចលទ្រព្យជាមួយដៃគូសហការ ក្នុងនាមជាប្រធានអាជីវកម្ម នៃក្រុមហ៊ុនបុរី និងផ្ទះល្វែងGM។ ការសម្រេចចិត្តហក់ចូលក្នុងវិស័យអចលនទ្រព្យ ព្រោះតែមានចិត្តស្រឡាញ់ ខណៈដែលអ្នកនាង ក៏ធ្លាប់ជាភ្នាក់ងារលក់អចនទ្រព្យឆ្នើម។ បើតាមអ្នកនាង សុថារី ប្រាប់ចំណូលដែលខ្លួនទទួលបានពីវិស័យអចលនទ្រព្យ ក៏នឹងអាចជួយជ្រោមជ្រែងដល់អាជីវកម្មធុងបរិស្ថាន នៅក្នុងខាងមុខដែរ។ «ការពិតការងារទាំងពីរនេះ នាងខ្ញុំមានក្តីស្រឡាញ់ និងយកបេះដូងទៅធ្វើដូចគ្នា គ្រាន់តែពីមុន យើងមិនទាន់បានប្រឡូកក្នុងវិស័យដីធ្លី (អចលនទ្រព្យ) ឱ្យបានពេញដៃពេញជើងទេ។ យើងរវល់តែពង្រឹងធុងបរិស្ថានរបស់យើង។ អ៊ីចឹង ពេលនេះធុងបរិស្ថានក៏មានស្ថានភាពល្អប្រសើរខ្លះហើយ។ នាងខ្ញុំនឹងឆ្លៀតពេលដើម្បីបំពេញក្តីស្រមៃឱ្យខ្លួនមួយទៀត ដែលវិវត្តន៍ខ្លួនទៅអនាគត ឱ្យទៅជាអ្នកជំនាញ និងវិនិយោគផ្នែកអចលនទ្រព្យឱ្យបានល្អប្រសើរ»។ នេះជាការអះអាងរបស់ អ្នកនាង សឿង សុថារី៕ អ្នកនាង សឿង សុថារី និង ថ្នាក់ដឹកនាំក្រសួងបរិស្ថាន អ្នកនាង សឿង សុថារី ប្រធានគម្រោងបុរី GM និងសហការី	ដោយ៖ សុង សុធាវី
ក្នុងពិធីបើកសម័យប្រជុំដំបូង នីតិកាលទី៧ នៃរដ្ឋសភា លោក ហ៊ុន ម៉ាណែត ក្នុងនាមជានាយករដ្ឋមន្ត្រីថ្មី បានឡើងប្ដេជ្ញា អនុវត្តឱ្យបានសម្រេចជោគជ័យ ចំពោះគោលនយោបាយអាទិភាពចំនួន៦ចំណុច ដែលនឹងត្រូវដាក់ឱ្យអនុវត្តភា្លម ក្នុងឆ្នាំ២០២៣នេះ។ គោលនយោបាយអាទិភាពមួយក្នុងចំណោម៦នោះ គឺការដាក់ចេញ និងការជំរុញអនុវត្តយុទ្ធសាស្រ្តអភិវឌ្ឍសេដ្ឋកិច្ចក្រៅប្រព័ន្ធ ឱ្យមានលទ្ធភាពចូលរួមក្នុងសេដ្ឋកិច្ចក្នុងប្រព័ន្ធ និងអាចទទួលបានផលប្រយោជន៍ពីប្រព័ន្ធគាំពារសង្គមផ្លូវការ។ លោក វន់ ពៅ ប្រធានសមាគមប្រជាធិបតេយ្យឯករាជ្យនៃសេដ្ឋកិច្ចក្រៅប្រព័ន្ធ បានសាទរចំពោះការកំណត់វិស័យគោលនយោបាយអាទិភាពផ្តោតលើសេដ្ឋកិច្ចក្នុងប្រព័ន្ធនេះ។ ក្នុង នាមជាសហជីព លោក វន់ ពៅ ក៏ទន្ទឹងរង់ចាំ និងស្វាគមន៍រាល់កិច្ចសហប្រតិបត្តិការជាមួយរដ្ឋាភិបាលអាណត្តិថ្មី ភាពប្រសើរឡើងថែមទៀត របស់អ្នកធ្វើការក្នុងសេដ្ឋកិច្ចក្រៅប្រព័ន្ធ។ គួរជម្រាបថា ចាប់នៅដើមខែមេសា ឆ្នាំ២០២៣មក អ្នកធ្វើការក្នុងវិស័យសេដ្ឋកិច្ចក្រៅ ប្រព័ន្ធ គឺអ្នកបើករ៉ឺម៉កកង់បីនៅរាជធានីភ្នំពេញ អាចចុះឈ្មោះសុំប័ណ្ណសុខាភិបាលមូលនិធិសមធម៌ ដែលចេញដោយបេឡាជាតិសន្តិសុខសង្គម(ប.ស.ស)។ កាលពីពេលថ្មីៗនេះ ក្រុមសេដ្ឋកិច្ចក្រៅប្រព័ន្ធ គឺអ្នកលក់ដូរតាមដងផ្លូវ ឬមានមុខរបរផ្ទាល់ខ្លួនតាមផ្ទះ និងបុគ្គលធ្វើការក្នុងវិស័យសេវាកម្មកម្សាន្ត ក៏អាចស្នើសុំធ្វើ ប័ណ្ណសុខាភិបាលមូលនិធិសមធម៌នេះបានដែរ។ សូមរំឭកដែរថា គោលនយោបាយអាទិភាពចំនួន៥ទៀតដែលរដ្ឋាភិបាលអាណត្តិទី៧ ដាក់ ឱ្យអនុវត្តភា្លម ក្នុងឆ្នាំ២០២៣នេះ រួមមាន៖ ការពង្រីកសេវាថែទាំសុខភាពឆ្ពោះទៅរកការ គ្របដណ្ដប់សុខភាពជាសកល។ ការបណ្ដុះបណ្ដាលជំនាញវិជ្ជា ជីវៈ និងបច្ចេកទេស ដល់ យុវជនមកពីគ្រួសារក្រីក្រ និងងាយរងហានិភ័យ។ ស្ថាបនូបនីយកម្មកម្មវិធីជាតិជំនួយ សង្គម សម្រាប់គ្រួសារក្រីក្រ និងងាយរងគ្រោះ ក្នុងគ្រាមានវិបត្តិសេដ្ឋកិច្ចនិងគ្រាមានគ្រោះ អាសន្ន និងលើកស្ទួយផលិតកម្ម ទីផ្សារ និងរក្សាលំនឹងថ្លៃកសិផលសំខាន់ៗ ក្នុងកម្រិតសម រម្យ និងទីប្រាំមួយ ពង្រាយមន្ត្រីបច្ចេកទេសកសិកម្មនៅតាមឃុំ-សង្កាត់៕	ភ្នំពេញ៖ លោក ហ៊ុន ម៉ាណែត នាយករដ្ឋមន្ត្រីកម្ពុជាអាណត្តិទី៧ បានប្ដេជ្ញាយកចិត្តទុកដាក់លើវិស័យសេដ្ឋកិច្ចក្រៅប្រព័ន្ធ ដោយជំរុញឱ្យវិស័យនេះ ទៅជាសេដ្ឋកិច្ចក្នុងប្រព័ន្ធ និងអាចទទួលបានផលប្រយោជន៍ពីប្រព័ន្ធគាំពារសង្គមជាផ្លូវការ។
កម្ពុជា មានរោងចក្រជិត ២០០០រោងចក្រ ដែលបានបង្កើត ក្នុងរយៈពេល ៥ឆ្នាំចុងក្រោយ ខណៈរោងចក្រជាង ៦០០រោងចក្រ ត្រូវបានបិទទ្វារលែងដំណើរការ ដែលគិតចាប់ពីឆ្នាំ២០១៧មក។ នេះបើតាមលោក ហេង សុខគង់ រដ្ឋលេខាធិការ និងជាអ្នកនាំពាក្យក្រសួងឧស្សាហកម្ម វិទ្យាសាស្ត្រ បច្ចេកវិទ្យា និងនវានុវត្តន៍។ ចាប់ពីឆ្នាំ ២០១៧ មកដល់ពាក់កណ្ដាលខែកក្កដាឆ្នាំ២០២២ មានរោងចក្រធំចំនួន ១,៩៤៧ ទីទាំង ត្រូវបានបង្កើតឡើងក្នុង ២៥រាជធានី-ខេត្តនៅកម្ពុជា។ លោក ហេង សុខគង់ អ្នកនាំពាក្យក្រសួងឧស្សាហកម្ម ថ្លែងក្នុងសន្និសីទសារព័ត៌មាន ស្ដីពី «សមិទ្ធផលសម្រេចបានរយៈពេល ៥ឆ្នាំកន្លងមក របស់ក្រសួងឧស្សាហកម្ម វិទ្យាសាស្រ្ត បច្ចេកវិទ្យា និងនវានុវត្តន៍» នាព្រឹកថ្ងៃទី ១១ ខែសីហានេះ។ អ្នកនាំពាក្យក្រសួងឧស្សាហកម្មរូបនេះបញ្ជាក់ថា៖ «យើងមានកំណើន ៤២៥រោងចក្រ បើប្រៀបធៀបនឹងឆ្នាំ ២០១៧ ដែលកំណើននេះមានប្រមាណ ២៧.៩២ ភាគរយ ហើយរោងចក្របង្កើតថ្មី មានចំនួន ១,១០៧រោងចក្រ ក្នុងរយៈពេល ៥ឆ្នាំ។ មានន័យថា ឆ្នាំ ២០១៧ កម្ពុជាមានរោងចក្រធន់ធំ ១,៥២២ តែរហូតមកដល់ឆ្នាំ ២០២២នេះ មានរោងចក្រចំនួន ១,៩៤៧រោចក្រ។ ទន្ទឹមនឹងកំណើននេះ ក៏មានរោងចក្រដែលបានបិទទ្វារ ក្នុងរយៈពេល ៥ឆ្នាំមកនេះចំនួន ៦,០៨២រោងចក្រ»។ លោក ហេង សុខគង់ បានបន្ថែមថា ចំពោះកម្លាំងពលកម្មនៅក្នុងវិស័យឧស្សាហកម្ម គិតត្រឹមខែកក្កដា ឆ្នាំ២០២២ មានចំនួន ១,០៤៥,២២៦នាក់ដោយមានកំណើន ៦២,០២៣នាក់ កើនប្រមាណ ៦.៣១ភាគរយ បើប្រៀបធៀបរយៈពេល ៥ឆ្នាំកន្លងទៅ ដោយឆ្នាំ ២០១៧ មានកម្លាំងពលកម្មប្រមាណ ៩៨២,២០៣នាក់ តែប៉ុណ្ណោះ។ ក្នុងនោះស្ត្រីមានចំនួន ៧៩៣,០២៨នាក់ ស្មើនឹង ៧៥.៩៤ភាគរយ ដែលបង្ហាញឱ្យឃើញថា ស្រ្តីចូលរួមក្នុងវិស័យឧស្សាហកម្មបានច្រើន។ គិតត្រឹមចុងខែកក្កដា ២០២២ មានរោងចក្រថ្មី ដែលបានបង្កើតឡើងចំនួន ១១២រោងចក្រ ហើយបានបង្កើតការងាររហូតដល់ ៧៦៦២៤នាក់ផងដែរ។ លោក សុខគង់ បានបន្តថា ក្នុងចំណោម ១,៩៤៧ រោងចក្រ គឺមានទុនវិនិយោគសរុប ១៥៧០៧ លានដុល្លារសហរដ្ឋអាមេរិក បើធៀបឆ្នាំ ២០១៧ មានការកើនឡើងដល់ ៦២៩៧លានដុល្លារសហរដ្ឋអាមេរិក ស្មើនឹង ៦៦.៩១ភាគរយ ៕	ដោយ៖ ញឹក សំអូន
ប្រសិនបើអ្នកញ៉ាំអាហារសម្បូរជាតិខ្លាញ់ ម្សៅ ប្រូតេអ៊ីន គ្រឿងទេស ពិសាគ្រឿងស្រវឹងច្រើន អាហារដែលមានជាតិផ្អែម បូកនឹងការផ្លាស់ប្តូររបៀបរស់នៅ ញ៉ាំ និងគេងដោយមិនហាត់ប្រាណ នោះការហាត់ប្រាណធ្វើឲ្យមានថាមពលលើស ការរំលាយអាហារយឺត។ ដូច្នេះវាងាយស្រួលក្នុងការវិវត្តទៅជាហើមពោះ និងពិបាករំលាយអាហារ។ រោគសញ្ញាជារឿយៗត្រូវបានពិពណ៌នាដោយអ្នកជំងឺថាមិនមានទីតាំងច្បាស់លាស់។ ភាគច្រើនជាអារម្មណ៍នៃភាពធ្ងន់ តឹង ណែន ឬឆ្អល់ជុំវិញផ្ចិត ឬ ចុងដង្ហើម។ អាចត្រូវបានអមដោយភើ, ចង្អោរ ប៉ុន្តែមិនក្អួត, ជាមួយនឹងភាពមិនស្រួលនៅពីក្រោយឆ្អឹងទ្រនុងទ្រូង។ នេះកើតឡើងដោយសារតែអាហារសម្បូរម្សៅ ប្រូតេអ៊ីនខ្ពស់ ជាតិសរសៃទាប អាហារបំពង រក្សារយៈពេលយូរដោយមិនស្រូប នាំឱ្យកើតឧស្ម័ន និងហើមពោះ។ នៅពេលដែលអ្នកមានការហើមពោះ ការរំលាយអាហារសាមញ្ញ (ដោយគ្មានរោគសញ្ញាជាប្រព័ន្ធដូចជា គ្រុនក្តៅ រាគស្រួចស្រាវជាដើម) អ្នកមិនចាំបាច់លេបថ្នាំទេ។ ផ្ទុយទៅវិញ ខ្ញីស្រស់អាចត្រូវបានគេប្រើដើម្បីព្យាបាលការមិនរំលាយអាហារ ក្អួត ឈឺពោះ ដើម្បីជួយជំរុញដល់ការរំលាយអាហារ។ ខាងក្រោមនេះជាវិធីប្រើខ្ញីស្រស់ដើម្បីព្យាបាលការឈឺក្រពះយ៉ាងមានប្រសិទ្ធភាព៖ ញ៉ាំខ្ញីស្រស់ជាមួយអំបិល យកខ្ញីស្រស់មួយដុំលាងឱ្យស្អាត ចិតជាចំណិត ទំពារញ៉ាំជាមួយអំបិលបន្តិច។ ប្រហែល 10 នាទីក្រោយ ញ៉ាំបន្តិចបន្ថែមទៀត, ញ៉ាំយឺតៗ។ ប្រើប្រហែល 4-5 ចំណិត ក្បាលពោះនឹងមានសុខភាពល្អ។ លោកវេជ្ជបណ្ឌិតបានកត់សម្គាល់ថា ដើម្បីធ្វើឱ្យខ្ញីងាយទទួលទានគួរប្រើខ្ញីខ្ចី។ បន្ទាប់ពីលាងជម្រះសូមត្រាំវាក្នុងទឹកក្តៅ។ ទោះជាយ៉ាងណាក៏ដោយ វិធីសាស្ត្រនេះមិនគួរប្រើសម្រាប់ក្មេងតូចៗឡើយ។ ខ្ញីដុត វិធីល្អបំផុតក្នុងការព្យាបាលគឺយកខ្ញីមួយដុំតូចប៉ុនមេដៃ ហើយដុតវា ញ៉ាំត្រឹមតែកន្លះម៉ោង អ្នកនឹងមានអារម្មណ៍ប្រសើរឡើង។ ប្រសិនបើអ្នកមិនអាចញ៉ាំខ្ញីដុតបាន អ្នកអាចហាន់ខ្ញីរួចត្រាំក្នុងទឹកក្តៅឧណ្ហៗដើម្បីធ្វើតែខ្ញី។ ទោះជាយ៉ាងនេះក្តី អ្នកជំនាញខាងឱសថបុរាណចិននិយាយថា ប្រសិនបើចង់ប្រើឱ្យឃើញប្រសិទ្ធភាពលឿន សុវត្ថិភាពបំផុត គឺការដុតខ្ញី រួចទទួលទានដូចធម្មតា។ ខ្ញីមានរសជាតិហឹរ ផ្តល់ភាពកក់ក្តៅដល់ លំពែង និងក្រពះ ហើយមានប្រសិទ្ធភាពក្នុងការសម្រួលដល់ការស្អក ក ផ្តាសាយ ហៀរសំបោរ និងបន្សាបជាតិពុល។ មិនថាត្រជាក់ ឬ ក្តៅ តែងតែប្រើខ្ញីឆៅពី 3 ទៅ 5 ចំណិត។ ជាពិសេស ការប្រើឫសខ្ញី ដើម្បីសម្រួលដល់ការរំលាយអាហារ បង្កើនភាពស៊ាំ បំបាត់ការឈឺចាប់។ ខ្ញីគឺជាឱសថដ៏មានប្រសិទ្ធភាពប្រឆាំងនឹងជំងឺផ្តាសាយ និងជំងឺគ្រុនផ្តាសាយ ជាមួយនឹងលក្ខណៈសម្បត្តិបង្កើនភាពស៊ាំរបស់វា និងសម្បូរទៅដោយសារធាតុប្រឆាំងអុកស៊ីតកម្ម។ តែខ្ញី យកឫសខ្ញីស្រស់លាងសម្អាតចិញ្ច្រាំឱ្យម៉ត់។ ដាក់ខ្ញីចូលក្នុងទឹកដាំពុះ ២០០មីលីលីត្រ គ្របឱ្យជិតទុកប្រហែល ២ នាទី ។ អ្នកជំងឺផឹកវាដោយផ្ទាល់នៅពេលក្តៅ ឬបន្ថែមស្ករ និងទឹកឃ្មុំបន្តិច ដើម្បីងាយស្រួលផឹក។ ផឹកមួយកែវយឺតៗរហូតដល់អស់។ អ្នកដែលមានអាការហើមពោះ និងមិនរំលាយអាហារ គួរផឹកតែពីរពែងក្នុងមួយថ្ងៃរហូតដល់ជំងឺនេះបាត់ទៅវិញ ។ ការផឹកទឹកនេះកំឡុងពេល និងក្រោយអាហារនឹងជួយរំលាយអាហារបានល្អប្រសើរ។ កញ្ចប់ខ្ញីក្តៅ ប្រើខ្ញីស្រស់ប្រហែល ៤០០ ក្រាម លាងឲ្យស្អាត បុក ច្របាច់យកទឹកចេញ។ ដាក់ខ្ញីចូលក្នុងឆ្នាំងដាំអោយក្តៅ រួចចាក់លើស្បៃស្អាតខ្ចប់អោយជិត។ រង់ចាំឱ្យវាត្រជាក់ចុះ បន្ទាប់មកលាបលើពោះ បង្វិលតាមទ្រនិចនាឡិកា លើពោះទាំងមូល។ បន្តដាំឆ្នាំងបន្ថែមទឹកខ្ញីបន្តិចរួចលាបម្តងទៀត។ មួយយប់ប្រហែល 30 នាទី វានឹងជួយព្យាបាលការហើមពោះ រំលាយអាហារ និងទទួលបានប្រសិទ្ធភាពលឿនបំផុត៕ ត្រួតពិនិត្យដោយ www.health.com.kh	ការទទួលទានខ្ញីស្រស់ពីរបីចំណិតជាមួយអំបិល ផឹកតែខ្ញី ឬលាបខ្ញីក្តៅៗត្រង់ពោះ អាចព្យាបាលជំងឺហើមពោះ រំលាយអាហារ និងជំរុញការរំលាយអាហារ។
Ronaldo បានវិលត្រឡប់ទៅកាន់កីឡដ្ឋាន Bernabeu ដោយស្ថិតនៅកន្លែងអង្គុយពិពេសមួយដើម្បីចៀសវាងកុំឲ្យអ្នកគាំទ្រឃើញ។ យ៉ាងណាក៏ដោយ ខ្សែប្រយុទ្ធសញ្ជាតិព័រទុយហ្គាល់រូបនេះត្រូវបានអ្នកថតវីដេអូចាប់យករូបភាព ខណៈដែលរូបគេបានអបអរគ្រាប់បាល់ដំបូងរបស់ខ្សែប្រយុទ្ធ Vinicius Jr ដែលទាត់បញ្ចូលទីក្រុម Barca នៅនាទី៧១។ Ronaldo ក៏បានបង្ហាញការអបអរដោយភាពសប្បាយរីករាយផងដែរ ស្របពេល Vinicius Jr បានយកស្តាយអបអរគ្រាប់បាល់ស៊ុតបញ្ចូលទីតាមខ្លួន។ គ្រាប់បាល់ទីពីររបស់ក្រុមរហ្សនាមស្តេចសសម្រេចបានដោយខ្សែប្រយុទ្ធ Mariano Diaz នៅនាទី៩០។ ជ័យជម្នះ ២-០ នេះ បានជួយ Real Madrid ឡើងទៅឈរកំពូលតារាង La Liga វិញគិតត្រឹមសប្តាហ៍ទី២៦ ដោយរកបាន៥៦ពិន្ទុ នាំមុខក្រុមអ្នកមានបុណ្យដែលធ្លាក់ទៅលេខពីរចំនួន១ពិន្ទុ។ បើតាមការគ្រោងទុក Ronaldo នឹងមិនអាចទៅមើលក្រុមចាស់របស់ខ្លួនលេងក្នុងការប្រកួត El Clasico នេះឡើយ ប៉ុន្តែដោយសារមានការផ្អាកការប្រកួតនៅក្របខណ្ឌ Serie A ដែលបណ្តាលមកពីការរាលដាលជំងឺរលាកសួតបង្កដោយមេរោគកូរ៉ូណាប្រភេទថ្មី (COVID-19) ខ្លាំងក្លាទើបបុរសវ័យ៣៥ឆ្នាំរូបនេះ អាចមានពេលទៅកាន់ទឹកដីអេស្ប៉ាញបាន។ Juventus បានពន្យារការប្រកួត Derby របស់ខ្លួនទល់ Inter Milan ដែលត្រូវប៉ះគ្នានៅថ្ងៃទី១ មីនា ព្រមទាំងជំនួប៤គូផ្សេងទៀតនៅភាគខាងជើងប្រទេសអ៊ីតាលី ក្រោយមានអ្នកស្លាប់កើនឡើងដល់៤១នាក់ និងអ្នកឆ្លងមានដល់១៦៩៤នាក់ ដោយសារ COVID-19៕	Cristiano Ronaldo បានទៅទស្សនាជំនួប El Clasico នៅរាត្រីថ្ងៃទី១ មីនា ដែលក្រុមចាស់របស់ខ្លួន Real Madrid យកឈ្នះ Barcelona ២-០។ មូលហេតុដែល Ronaldo អាចមានពេលធ្វើដំណើរទៅអេស្ប៉ាញបាន ព្រោះទំនេរជាមួយ Juventus ដែលផ្អាកការប្រកួតដោយសារការរាលដាលនៃ COVID-19 នៅប្រទេសអ៊ីតាលី។
បើតាមប្រភពពីពលរដ្ឋ ទីតាំងផ្សារដើមរកា ដែលនៅប៉ែកខាងកើតផ្លូវជាតិលេខ៣ មិនទាន់មានឡានប្រមូលសំរាមត្រឹមត្រូវ ដូចប៉ែកខាងលិចផ្លូវជាតិលេខ៣ ដែលស្ថិតក្នុងខេត្តកំពង់ស្ពឺឡើយ ដ្បិតផ្លូវជាតិមួយនេះ ជាព្រំប្រទល់នៃខេត្តទាំងពីរ៕	តាកែវ៖ សំរាមប្លាស្ទិក និងកាកសំណល់បន្លែផ្លែឈើជាច្រើន ត្រូវបានរាយប៉ាយពេញទីវាលមួយកន្លែង នៅខាងជើងផ្សារដើមរកា លើផ្លូវជាតិលេខ៣ ត្រង់ចំណុចឃុំតាំងដូង ស្រុកបាទី ខេត្តតាកែវ។ សំរាមមិនដឹងប្រភពទាំងនេះ បានរសាត់អណ្ដែតលើចិញ្ចើមផ្លូវ ដល់កណ្តាលដី និងបានបញ្ចេញក្លិនមិនល្អ ជាពិសេសបានប៉ះពាល់សោភ័ណភាពតាមបណ្តោយផ្លូវជាតិដ៏មានសក្តានុពលមួយនេះជាខ្លាំង។
តាមរបាយការណ៍របស់ក្រសួងកិច្ចការដែនសមុទ្រ និងនេសាទឥណ្ឌូណេស៊ី នៅក្នុងឆ្នាំ២០១៤-២០១៩ ឥណ្ឌូណេស៊ី បានពនិ្លច និងបំផ្លាញទូកនេសាទបរទេសដែលប្រតិបត្តិការខុសច្បាប់ក្នុងដែនទឹករបស់ឥណ្ឌូណេស៊ីចំនួន៥៣៩គ្រឿង ដែលក្នុងនោះទូកនេសាទមកពីវៀតណាម មានជាងពាក់កណ្តាលនៃទូកសរុប ។ នេះបើយោងតាមការចុះផ្សាយរបស់សារព័ត៌មានឥណ្ឌូណេស៊ី Jakarta Post ១២ ឧសភា។ តាមការអះអាងរបស់មន្ត្រីជាន់ខ្ពស់ នៃកងកម្លាំងប្រយុទ្ធប្រឆាំងបទល្មើសនេសាទឥណ្ឌូណេស៊ី ទូកនេសាទខុសច្បាប់បរទេសដែលមកពីចិន ម៉ាឡេស៊ី ថៃ មីយ៉ាន់ម៉ា បង់ក្លាដែស និងវៀតណាមជាដើមនោះ ភាគច្រើនត្រូវបានរឹបអូសនៅក្នុងតំបន់សេដ្ឋកិច្ចផ្តាច់មុខ ដែលជាតំបន់ប្រទេសជិតខាងមួយចំនួនរបស់ឥណ្ឌូណេស៊ី នៅតែបន្តទាមទារជាម្ចាស់កម្មសិទ្ធិផងនោះ។ មន្ត្រីរូបនេះ បានបន្តថា ជាមួយនឹងការពន្លិច ឬបំផ្លាញទូកនេសាទហើយនោះ ឥណ្ឌូណេស៊ី មិនបានបញ្ជូនអ្នកនេសាទទាំងនោះ ដែលធ្វើសកម្មភាពខុសច្បាប់នៅក្នុងតំបន់សេដ្ឋកិច្ចផ្តាច់មុខទៅដាក់ពន្ធនាគារនោះទេ ក៏ប៉ុន្តែពួកគេត្រូវបង់ថ្លៃពិន័យជាទឹកប្រាក់ជំនួសវិញ។ គួរជម្រាបផងដែរថា ឥណ្ឌូណេស៊ី ដែលរដ្ឋអាស៊ានមួយ ដែលសម្បូរទៅដោយកោះ និងមានដែនសមុទ្រស្ទើរតែគ្របដណ្តប់ដែនអធិបតេយ្យទាំងមូល។ កត្តានេះហើយធ្វើឲ្យឥណ្ឌូណេស៊ី មានសក្តានុពលខ្លាំងលើធនធានសមុទ្រ ជាពិសេសនោះ ត្រីតែម្តង។ កន្លងមកដោយសារតែការលួចចូលនេសាទពីទូកបរទេស ធ្វើឲ្យឥណ្ឌូណេស៊ី ខាតបង់ចំណូលជាច្រើនជាច្រើនលានដុល្លារ ដែលបញ្ហានេះ តម្រូវឲ្យរដ្ឋបាលដឹកនាំរបស់លោកចូកូវី ត្រូវចាត់វិធានតឹងរឹងបំផុត៕	រដ្ឋាភិបាលរបស់លោកប្រធានាធិបតី ចូកូ វីដូដូ បានអនុវត្តគោលនយោបាយតឹងរ៉ឹងក្នុងការចាត់វិធានទៅលើទូកនេសាទបរទេសទាំងឡាយណា ដែលចូលទៅធ្វើសកម្មភាពដោយខុសច្បាប់នៅក្នុងដែនអធិបតេយ្យរបស់ខ្លួន។ ក្នុងរយៈពេលពេញមួយអាណត្តិដឹកនាំរបស់លោក មានទូកនេសាទខុសច្បាប់បរទេសជាង៥០០គ្រឿងហើយ ដែលត្រូវបានពន្លិច និងកម្ទេចចោល។
ពុទ្ធិកសាកលវិទ្យាល័យព្រះសីហនុរាជ ប្រកាសជ្រើសរើសសមណសិស្ស និងសិស្ស ដើម្បីទទួលអាហារូបករណ៍១០០ភាគរយ សម្រាប់ឆ្នាំសិក្សា២០២២-២០២៣។ បើតាមសេចក្តីប្រគេន-ជូនដំណឹងរបស់ពុទ្ធិកសាកលវិទ្យាល័យព្រះសីហនុរាជ អាហារូបករណ៍ គឺមានមុខជំនាញសិក្សាចំនួន៩ និងមហាវិទ្យាល័យចំនួន៤ ដែលចាប់ទទួលពាក្យពីថ្ងៃទី១៣ ខែកញ្ញា ឆ្នាំ២០២២នេះតទៅ។ សិស្ស និងសាធារណជន អាចដាក់ពាក្យប្រលងតាមរយ:កម្មវិធីអាហារូបករណ៍នៃពុទ្ធិសាកលវិទ្យាល័យព្រះសីហនុរាជ។ សេចក្តីជួនដំណឹងរបស់សាកលវិទ្យាល័យព្រះសីហនុរាជ បានបញ្ជាក់ថា អាហារូបករណ៍ នឹងត្រូវប្រគេនដល់ព្រះសង្ឃ និងផ្តល់ជូនគ្រហស្ថ ចំនួន៤៥០អង្គ/នាក់។ សិស្សទទួលបានអាហារូបករណ៍សរុបក្នុង១ឆ្នាំ ចំនួន១២២៥ អង្គ/នាក់។ សម្រាប់មុខជំនាញដែលត្រូវសិក្សា មានដូចជា ទី១ ទស្សនវិជ្ជាពុទ្ធសាសនា សង្គមវិទ្យា នីតិសាស្ត្រ សិក្សានៅពុទ្ធិកមហាវិទ្យាល័យទស្សនវិជ្ជា និងសាសនា ទី២ ជំនាញរដ្ឋបាលអប់រំ គ្រប់គ្រងទូទៅ សិក្សានៅពុទ្ធិកមហាវិទ្យាល័យវិទ្យាសាស្ត្រអប់រំ និងព៌តមានវិទ្យា ទី៣ ជំនាញភាសាបាលី អក្សរសាស្ត្រអង់គ្លេស សិក្សានៅមហាវិទ្យាល័យបាលី សំស្រឹ្តត និងភាសាបរទេស។ ការសិក្សា នឹងចាប់ផ្តើម នៅខែតុលា ឆ្នាំ២០២២។ លោក ព្រើន សុវង្ស ព្រឹទ្ធបុរសរងទទួលបន្ទុកដេប៉ាតឺម៉ងនៃពុទ្ធិកសាកលវិទ្យាល័យព្រះសីហនុរាជ បានបញ្ជាក់ថា លក្ខន្តិក: នៃការប្រលងយកអាហារូបករណ៍ គឺត្រូវមានសញ្ញាបត្រមធ្យមសិក្សាទុតិយភូមិ (បាកឌុប) ឬសញ្ញាបត្រដែលមាតម្លៃស្មើ គឺទទួលយកទាំងព្រះសង្ឃ មន្ត្រីរាជការ និងបុគ្គលិកស្ថាប័ននានា ដោយមិនកំណត់អាយុឡើយ។ ដោយឡែក ការដាក់ពាក្យយកអាហារូបកណ៍សិក្សា នៅសាកលវិទ្យាល័យព្រះសីហនុរាជ ឈានដល់ជំនាន់ទី២៤ហើយមកដល់បច្ចុប្បននេះ ដែលមានទីតាំងនៅរាជនីភ្នំពេញ និងមានសាខានៅតាមខេត្តចំនួន២ គឺទី១ នៅខេត្តកំពង់ឆ្នាំង និងទី២ នៅខេត្តបាត់ដំបង៕	ដោយ៖ ចៀន និតា
លោកស្រី Carin Salerno បានឲ្យដឹងថា រាជរដ្ឋាភិបាលស្វីសនឹងបន្តផ្តល់ថវិកាប្រមាណ ៦លានដុល្លារ ដើម្បីគាំទ្រដល់ការបោសសម្អាតមីននៅព្រះរាជាណាចក្រកម្ពុជា ចាប់ពីឆ្នាំ២០២០ ដល់ ឆ្នាំ២០២៥ បន្តទៀត។ ជាការឆ្លើយតប ប្រធានទី១អាជ្ញាធរមីន លោក លី ធុជ បានថ្លែងអំណរគុណយ៉ាងជ្រាលជ្រៅដល់រដ្ឋាភិបាល និងប្រជាជនស្វីស បានចូលរួមចំណែកផ្តល់ជំនួយថវិកាគាំទ្រដល់ការបោសសម្អាតមីន តាមរយៈគម្រោងបោសសម្អាតមីនដើម្បីលទ្ធផល ដែលកំពុងអនុវត្តដោយអាជ្ញាធរមីន ដោយមានការគាំទ្របច្ចេកទេសពីអង្គការ UNDP។ យោងតាមរបាយការណ៍របស់ មជ្ឈមណ្ឌលកំចាត់មីនកម្ពុជា (CMAC) បានឲ្យដឹងថា ក្នុងរយៈពេល៣ខែ ក្នុងឆ្នាំ២០១៩ មានប្រជាពលរដ្ឋស្លាប់ និងរងរបួស ដោយសារគ្រាប់មីន មានចំនួន ៤៤នាក់។ គួររម្លឹកថា គិតចាប់ពីឆ្នាំ២០១៣ រហូតដល់ឆ្នាំ២០១៩នេះ ប្រទេសស្វីសបានផ្តល់ថវិកាគាំទ្រដល់គម្រោងបោសសម្អាតមីនក្នុងទឹកប្រាក់ប្រមាណជាង ៧លានដុល្លារសហរដ្ឋអាមេរិក៕	រដ្ឋាភិបាលស្វីសបន្តផ្តល់ជំនួយផ្នែកហិរញ្ញវត្តុប្រមាណ ៦លានដុល្លារ ដែលមានរយៈពេល ៥ឆ្នាំ ដល់កម្ពុជា លើគម្រោងបោសសម្អាតមិន។ នេះបើយោងតាមជំនួបពិភាក្សាការងាររវាង លោក លី ធុជ អនុប្រធានទី១អាជ្ញាធរមីន និងលោកស្រី Carin Salerno នាយកទីភ្នាក់ងារស្វីសសម្រាប់ការអភិវឌ្ឍន៍ និងកិច្ចសហប្រតិបត្តិការ ប្រចាំនៅកម្ពុជា នាថ្ងៃទី ៤ ខែមិថុនា ឆ្នាំ២០១៩នេះ។
ក្រុមឈរកំពូលតារាងកាលពីសប្តាហ៍មុនព្រះខ័នរាជស្វាយរៀងក្រោយរក្សាលទ្ធផលស្មើ ០-០ ជាមួយក្រុមក្រសួងការពារជាតិកាលពីសប្តាហ៍មុន រំពឹងទទួលបាន៣ពិន្ទុសម្រាប់ការបើកទ្វារកីឡដ្ឋានស្វាយរៀងស្វាគមន៍ក្រុមខេមបូឌានថាយហ្គឺរនាវេលាម៉ោងល្ងាច ដើម្បីពង្រឹងបន្តឈរកំពូលតារាងក្នុងសប្តាហ៍ទី៩នៃពានរង្វាន់ក្របខណ្ឌលីកកំពូល។ ស្វាយរៀងត្រូវការឈ្នះខេមបូឌានថាយហ្គឺរ ដើម្បីរក្សាកំណត់ត្រាមិនដែលចាញ់របស់ខ្លួនផងដែរ។ នាវេលាម៉ោង៦ល្ងាននេះដែរ ក្រុមឈរបន្ទាប់ពីបាតតារាងស៊ីម៉ាក់ នឹងប្រើកីឡដ្ឋានស្តាតចាស់ស្វាគមន៍ក្រុមអគ្គិសនីកម្ពុជា។ ស៊ីម៉ាក់រំពឹងស្គាល់ជ័យជម្នះជាលើកដំបូង ដើម្បីកែប្រែកំណត់ត្រាមិនដែលឈ្នះរបស់ខ្លួនក្នុងសប្តាហ៍ទី៩ ក្រោយ៨ប្រកួតកន្លងមកបានត្រឹមស្មើ៤ និងចាញ់៤តែប៉ុណ្ណោះ។ រីឯអគ្គិសនីកម្ពុជាឈរលេខរៀងទី៧ដោយមាន១០ពិន្ទុ។ មុនជំនួបពីរគូខាងលើចាប់ផ្តើម ក្រុមឈរបាតតារាងគីរីវង់សុខសែនជ័យ បើកទ្វារកីឡដ្ឋានរបស់ខ្លួនស្វាគមន៍ក្រុមអាស៊ីអឺរ៉ុប នាវេលាម៉ោង៣រសៀលនេះ។ ក្រុមគីរីវង់ ក៏រំពឹងស្គាល់ជ័យជម្នះលើកដំបូងផងដែរសម្រាប់ការប្រកួតនៅលើទឹកដីរបស់ខ្លួននេះ។ គួររំលឹកថា ៨ប្រកួតកន្លងមករបស់ក្រុមគីរីវង់ គឺមិនធ្លាប់ទទួលជ័យជម្នះនោះទេ ពោលគឺចាញ់៧ដង និងស្មើ១ដង។ លទ្ធផលនៃការប្រកួតកាលពីថ្ងៃសៅរ៍៖ -អគ្គស្នងការដ្ឋាននគរបាលជាតិ ១-២ ណាហ្គាវើល -ភ្នំពេញក្រោន ៤-០ បឹងកេត -ក្រសួងការពារជាតិ ២-៣ វេស្ទើនភ្នំពេញ កម្មវិធីប្រកួតពានរង្វាន់ក្របខណ្ឌមិត្តហ្វូនខេមបូឌានលីកប្រចាំថ្ងៃទី៣០ ខែមេសា ឆ្នាំ២០១៧ - ម៉ោង៦ល្ងាច៖ ព្រះខ័នរាជស្វាយរៀង ជួប ខេមបូឌានថាយហ្គឺរ នៅកីឡដ្ឋានស្វាយរៀង - ម៉ោង៦ល្ងាច៖ ស៊ីម៉ាក់ ជួប អគ្គិសនីកម្ពុជា នៅកីឡដ្ឋានស្តាតចាស់ - ម៉ោង៣រសៀល៖ គីរីវង់សុខសែនជ័យ ជួប អាស៊ីអឺរ៉ុប នៅកីឡដ្ឋានគីរីវង់	ក្រុមបាល់ទាត់ព្រះខ័នរាជស្វាយរៀង(ស្វាយរៀង)បើកទ្វារកីឡដ្ឋានស្វាយរៀងស្វាគមន៍ក្រុមភ្ញៀវខេមបូឌានថាយហ្គឺរ(ថាយហ្គឺរ)នាវេលាម៉ោង៦ល្ងាចនេះក្នុងសប្តាហ៍ទី៩នៃពានរង្វាន់ក្របខណ្ឌមិត្តហ្វូនខេមបូឌានលីកឆ្នាំ២០១៧។ រីឯក្រុមមជ្ឈមណ្ឌលកំចាត់មីនកម្ពុជា(ស៊ីម៉ាក់)ប្រើកីឡដ្ឋានស្តាតចាស់ទទួលក្រុមអគ្គិសនីកម្ពុជានាវេលាម៉ោង៦ល្ងាចដូចគ្នា ខណៈក្រុមគីរីវង់សុខសែនជ័យ(គីរីវង់)បើកទ្វារកីឡដ្ឋានរបស់ខ្លួនស្វាគមន៍ក្រុមអាស៊ីអឺរ៉ុបនាវេលាម៉ោង៣រសៀល។
អង្គការមូលនិធិសកលសម្រាប់អភិរក្សធនធានផ្សោត (WWF-Cambodia) បានឲ្យដឹងថា កូនផ្សោតថ្មីនេះ ត្រូវបានប្រទះឃើញនៅពេលក្រុមស្រាវជ្រាវនៃអង្គការ WWF-កម្ពុជា រដ្ឋបាលជលផលខេត្តស្ទឹងត្រែង និងមន្ទីរកសិកម្ម កំពុងត្រួតពិនិត្យសកម្មភាពនេសាទខុសច្បាប់ក្នុងតំបន់ការពារសត្វផ្សោតនោះ៕ រូបភាពពីហ្វេសប៊ុក WWF	ភ្នំពេញ៖ កូនផ្សោតដែលទើបកើតមួយក្បាលទៀត ត្រូវបានប្រទះឃើញកាលពីថ្ងៃទី១០ ខែធ្នូ ឆ្នាំ២០១៩ នៅអន្លង់ផ្សោតកាំពី ក្នុងភូមិកាំពី ឃុំសំបុក ស្រុកចិត្របុរី ខេត្តក្រចេះ។ នេះគឺជាកូនផ្សោតទី១៣ហើយដែលត្រូវបានកត់ត្រា ថាបានកើតនៅក្នុងឆ្នាំ២០១៩ ចាប់ពីខែមករា រហូតដល់ខែធ្នូ ឆ្នាំ២០១៩។
លោក យន្ត មីន បាននិយាយថា រដ្ឋបាលខេត្តព្រះសីហនុ បានជំរុញម្ចាស់ទីតាំងឧស្សាហកម្មទេសចរណ៍ អាគាពាណិជ្ជកម្មធំៗ ផ្ទះសំណាក់ សណ្ឋាគារ ភោជនីយដ្ឋានទាំងឡាយ ធ្វើអាងប្រព្រឹត្តិកម្ម ដើម្បីចម្រោះជាតិពុលសិន មុននឹងបង្ហូរចូលទៅលូ និងបង្ហូរទៅសមុទ្រ ។ តែបញ្ហានេះម្ចាស់ទីតាំងអាជីវកម្មភាគច្រើន នៅមិនទាន់បានសហការនៅឡើយ។ ប៉ុន្តែដើម្បីដោះស្រាយបញ្ហាទឹកកខ្វក់នេះ អាជ្ញាធរខេត្ត កំពុងសាងសងស្ថានីយ៍បូមទឹកកខ្វក់៤កន្លែង ដើម្បីបូមទឹកសំណល់រាវបញ្ចូលទៅអាងចម្រោះ មុននឹងបង្ហូរចូលទៅសមុទ្រ។ ស្ថានីយ៍បូមទាំង៤នេះ រួមមានទី១ នៅក្បែរអគារសណ្ឋាគារអេម៉ារីយ៉ូ ស្ថិតក្នុងសង្កាត់លេខ៣ ។ ទី២ ស្ថិតនៅជាប់បរិវេណសណ្ឋាគារសុខា។ ទី៣ ស្ថិតនៅក្បែរអូរ នៃអគា ឌី ស៊ីហ៊ូ និងទី៤ ស្ថិតនៅម្តុំទីតាំងផ្លូចុះទៅផែអូប័រទៅកោះរ៉ុង ដើមឆ្នេរអូរឈើទាល ។ ស្ថានីយ៍ទាំងនេះ គឺជាជួយជ្រោមជ្រែមពីក្រសួងពាក់ព័ន្ធមួយចំនួន ដូចជាក្រសួងរៀបចំដែនដី នគរូបនីយកម្ម និងសំណង, ក្រសួងបរិស្ថាន និងក្រសួងទេសចរណ៍ជាដើម។ រដ្ឋបាលខេត្តព្រះសីហនុ ដែលបានស្រង់សម្តីលោក យន្ត មីន បានសរសេរដូច្នេះថា៖«ដោយមានការយកចិត្តទុកដាក់ពីរដ្ឋមន្ត្រីពាក់ពន្ធ័ រួមមាន ឯកឧត្តម ជា សុផារ៉ា ឯកឧត្តម សាយ សំអាល់ ឯកឧត្តម ថោង ខុន ជាពិសេសសម្តេច ហ៊ុន សែន បានសម្រេចផ្តល់កាដូពិសេសសម្រាប់ខេត្តព្រះសីហនុ ក្នុងការស្តារទប់ស្កាត់បញ្ហាទឹកសំណល់រាវហូរចូលសមុទ្រនៅថ្ងៃអនាគតដ៏ខ្លីនេះ»។ បើតាមលោក យន្ត មីន បញ្ហាទឹកស្អុយហូរចូលសមុទ្រ ជាក្តីបារម្ភធំមួយតាំងពីលោកចូលកាន់តំណែងជាអភិបាលខេត្តព្រះសីហនុ មកម្លេះ។ អត្ថបទទាក់ទង លោក នេត្រ ភក្ត្រា៖ បញ្ហាបរិស្ថាននៅខេត្តព្រះសីហនុ ជាមេរៀនសម្រាប់ខេត្តផ្សេងៗទៀត លោក ជា សុផារ៉ា ប្រាប់ឲ្យអភិបាលខេត្តព្រះសីហនុ បញ្ចៀសទឹកកខ្វក់ចូលសមុទ្របណ្ដោះអាសន្ន បញ្ហាបរិស្ថានក្នុងខេត្តព្រះសីហនុ ដែលរងការរិះគន់កន្លងមក គឺជាគំរូអវិជ្ជមានមួយ សម្រាប់ជាមេរៀនដល់ការអភិវឌ្ឍន៍នៅខេត្តផ្សេងៗទៀត។ តំបន់ឆ្នេរដ៏ល្បីរបស់កម្ពុជាមួយនេះ បានរងការបំផ្លាញបរិស្ថានពីការទុកដាក់សំរាមមិនបានល្អ ការរំខានដល់សមុទ្រដោយការបង្ហូរទឹកសម្អុយ កម្ទេចដីពីការរដ្ឋានសំណង់ ការលុបឆ្នេរ ជាដើម។ អ្នកនាំពាក្យក្រសួងបរិស្ថាន អះអាងថា បញ្ហានេះកើតឡើងក៏ព្រោះតែគំហុកនៃការអភិវឌ្ឍន៍សេដ្ឋកិច្ចនៅតំបន់នោះ ខណៈដែលរដ្ឋាភិបាលមិនទាន់រៀបចំបានរួចរាល់។ បើតាមលោក នេត្រ ភក្ត្រា បញ្ហាបរិស្ថាននៅខេត្តព្រះសីហនុ ពិសេសការបង្ហូរសំណល់ចូលសមុទ្រ នឹងត្រូវបានដោះស្រាយនាពេលខាងមុខ ព្រោះរដ្ឋាភិបាលកំពុងរៀបចំហេដ្ឋារចនាសម្ព័ន្ធ អាងប្រព្រឹត្តកម្មទឹកកខ្វក់ និងគ្រប់គ្រងអាជីវកម្ម សំណង់ យ៉ាងយកចិត្តទុកដាក់៕	ភ្នំពេញ៖ អាជ្ញាធរខត្តព្រះសីហនុ កំពុងសាងសង់ស្ថានីយ៍បូមទឹកកខ្វក់ចំនួន៤ទីតាំង ដើម្បីបូមទឹកសំណល់រាវបញ្ចូលទៅអាងចម្រោះ មុននឹងបង្ហូរចូលទៅសមុទ្រ។ បើតាមអភិបាលខេត្តព្រះសីហនុ បញ្ហាទឹកស្អុយជាក្តីបារម្ភធំមួយ ដែលត្រូវដោះស្រាយ។
តំបន់ព្រែកទឹកសាប ក្នុងឃុំរាម ស្រុកព្រៃនប់ មានរុក្ខជាតិលិចទឹកជាច្រើនដូចជា ដើមកោងកាង ដើមក្រញឹប ដើមស្មាច់ និងដើមចាកជាដើម ហើយរុក្ខជាតិទាំងនោះបានធ្វើជាជម្រករបស់មច្ឆា និងពពួកសត្វស្លាបជាច្រើនទៀត។ ជាមួយគ្នានេះ រដ្ឋបាលខេត្តព្រះសីហនុ កំពុងរៀបចំហេដ្ឋារចនាសម្ព័ន្ធផ្លូវ និងសេវាកម្មទេសចរណ៍ ដើម្បីប្រែក្លាយព្រែកទឹកសាបនេះ ទៅជាតំបន់ទេសចរណ៍ព្រៃកោងកាង។ លោក ឡុង ឌីម៉ង់ អភិបាលរងខេត្តព្រះសីហនុ លោក ឡុង ឌីម៉ង់ អភិបាលរងខេត្តព្រះសីហនុ បានប្រាប់សារព័ត៌មានThmeyThmey25 តាមតេឡេក្រាមថា ព្រៃកោងកាងនៅតំបន់ទឹកសាប មិនត្រឹមដើរតួយ៉ាងសំខាន់នៅក្នុងប្រព័ន្ធអេកូឡូស៊ី ជាជម្រក ជាកន្លែងរកចំណី និងបង្កាត់ពូជរបស់មច្ឆា និងសត្វស្លាបទេ តែវាជាកន្លែងទាក់ទាញទេសចរផងដែរ។ ទេសចរអាច ជិះទូកមើលព្រៃលិចទឹក ហ្វូងសត្វស្លាប និងបរិភោគគ្រឿងសមុទ្រនៅតំបន់នោះ។ « ភ្ញៀវទេសចរជាច្រើនបានបង្ហាញការចាប់អារម្មណ៍ និងបាននាំគ្នាជិះទូកទៅកម្សាន្តនៅព្រៃកោងកាង ក្នុងព្រែកទឹកសាបនេះជាច្រើន។ ទេសចរជិះទូកលេងកម្សាន្ត មើលសត្វស្លាប ទេសភាព ដើម្បីបន្ធូរអារម្មណ៍ ។ ដ្បិតយើងល្បីដោយសារឆ្នេរស្អាត កោះតូច ធំ តែរដ្ឋបាលខេត្តក៏ចាប់ផ្ដើមអភិវឌ្ឍ និងផ្សព្វផ្សាយទេសចរណ៍ធម្មជាតិនៅស្រុកព្រៃនប់ជាដើម »។ នេះបើតាមការរៀបរាប់របស់លោក ឡុង ឌីម៉ង អភិបាលរងខេត្តព្រះសីហនុ ។ រូបភាព ៖ ហ្វេសប៊ុក រដ្ឋបាលខេត្តព្រះសីហនុ បើតាមលោក ឡុង ឌីម៉ង រដ្ឋបាលខេត្តព្រះសីហនុកំពុង កំពុងរៀបចំហេដ្ឋារចនាសម្ព័ន្ធផ្លូវចូលទៅកាន់តំបន់ព្រែកទឹកសាបនេះ ។ លើសពីនេះមន្ទីរទេសចរណ៍ខេត្តព្រះសីហនុក៏កំពុងរៀបគម្រោងបង្កើតទីតាំងព្រៃលិចទឹកនោះជា តំបន់អេកូទេសចរណ៍ព្រែកទឹកសាប ដើម្បីបង្កើតកន្លែងកម្សាន្តបន្ថែម។ គួរបញ្ជាក់ដែរថា បើតាមរបាយការណ៍ពីក្រសួងបរិស្ថាន ព្រៃកោងកាងក្នុងប្រទេសកម្ពុជាមានចំនួន ៥៨ ៨០០ហិកតា ខណៈព្រៃកោងកាងនៅក្នុងខេត្តកោះកុងមានទំហំ ៤៦ ៥២៩ ហិកតា។ ក្រៅពីនេះនៅព្រះសីហនុមានទំហំ ៩ ៣៥២ ហិកតា កំពតមានទំហំ ១ ៩៦៦ ហិកតា និងខេត្តកែបមានព្រៃកោងកាងទំហំជាង១ពាន់ហិកតា៕	ភ្ញៀវទេសចរភាគច្រើនទៅកម្សាន្តនៅខេត្តព្រះសីហនុគឺមានបំណងទៅតាមឆ្នេរសមុទ្រ និងកោះនានាជាដើម តែសក្តានុពលទេសចរណ៍ក្នុងខេត្តព្រះសីហនុមិនមែនមានតែប៉ុណ្ណោះទេ ដោយលើសពីនេះ ទេសចរអាចជិះទូកតាមព្រែក មើលព្រៃកោងកាងលិចទឹក និងទស្សនាសត្វស្លាបជាច្រើនប្រភេទនៅ តំបន់ព្រែកទឹកសាប ស្រុកព្រៃនប់។ លោក ឡុង ឌីម៉ង់ អភិបាលរងខេត្តព្រះសីហនុ បានឱ្យដឹងថា រដ្ឋបាលខេត្ត កំពុងរៀបចំហេដ្ឋារចនាសម្ព័ន្ធផ្លូវ និងសេវាកម្មទេសចរណ៍ ដើម្បីប្រែក្លាយព្រែកទឹកសាបនេះ ទៅជាតំបន់ទេសចរណ៍ព្រៃកោងកាង។
សូមទស្សនាទិដ្ឋភាពវាលស្រែនាខែវស្សា ដែលផ្តិតដោយលោក ប៉ាន់ បូនី នៃសារព័ត៌មានថ្មីៗដូចតទៅ៖	ទិដ្ឋភាពវាលស្រែបៃតងខ្ចីនារដូវវស្សា បានបង្កើតជាទស្សនីយភាពដ៏ត្រជាក់ភ្នែក សម្រាប់យុវជន យុវនារីដែលបានចាកស្រុកកំណើតមកសិក្សា និងបំពេញការងារនៅទីក្រុង។ នារដូវបុណ្យភ្ជុំបិណ្ឌនេះ អ្នកដែលបានត្រឡប់ទៅស្រុកកំណើតវិញ ច្បាស់ជានឹកនា និងមិនឲ្យខកខានឱកាសគយគន់ទីវាលស្រែដ៏ស្រស់ស្អាតនោះឡើយ។ មិនត្រឹមតែបានឃើញទិដ្ឋភាពដ៏ត្រជាក់ភ្នែក នៃវាលស្រែដ៏ល្វឹងល្វើយនោះទេ ក្លិនស្រូវដ៏ក្រអូប សំឡេងកង្កែប និងក្អាត់យំលាន់រងំពេញស្រែ ធ្វើឲ្យពួកគេនឹកឃើញអនុស្សាវរីយរាប់មិនអស់ពីកុមារភាពរបស់ខ្លួន។
លោក ហង់ជួន ណារ៉ុន រដ្ឋមន្ត្រីក្រសួងអប់រំ បានបញ្ជាក់ថា លោកគ្រូបង្រៀនគីមីវិទ្យាម្នាក់នេះ បានប្រព្រឹត្តកំហុសឆ្គង ដោយបានចូលរួមក្នុងពិធីជួបជុំមនុស្សច្រើន ដែលមានអ្នកឆ្លងជំងឺកូវីដ-១៩ចូលរួមផងដែរ។ រដ្ឋមន្ត្រីអប់រំ បានសង្កត់ធ្ងន់ថា ក្រោយចូលពិធីមង្គលការនោះហើយ លោកគ្រូរូបនេះ មិនបានគោរពតាមវិធានការសុវត្ថិភាពរបស់ក្រសួងសុខាភិបាលឡើយ ដោយទៅបង្រៀនសិស្សផ្ទាល់ នៅក្នុងថ្នាក់រៀន។ «ស្តីបន្ទោសលោកគ្រូដែលបានប្រព្រឹត្តកំហុសឆ្គង ក្នុងការអនុវត្តវិធានការដើម្បីទប់ស្កាត់ការចម្លងជំងឺកូវីដ-១៩ក្នុងសហគមន៍ ដោយសាមីខ្លួនមានការពាក់ព័ន្ធជាមួយអ្នកឆ្លងជំងឺកូវីដ-១៩ ប៉ុន្តែមិនបានអនុវត្តវិធានការទប់ស្កាត់ការចម្លងបន្តទៅក្នុងសាលារៀន»។ នេះបើតាម លោក ហង់ជួន ណារ៉ុន ដែលរៀបរាប់ក្នុងលិខិតស្តីបន្ទោសទៅលោកគ្រូនោះ។ ទាក់ទិននឹងបញ្ហានេះ លោក ស៊ូ យៀង នាយកវិទ្យាល័យអង្គតាសោម បានបញ្ជាក់ប្រាប់អ្នកសារព័ត៌មានថ្មីៗតាមទូរសព្ទថា លិខិតស្តីបន្ទោសលើលោកគ្រូខាងលើ មានសពុលភាពរយៈពេល២ឆ្នាំ។ ក្នុងរយៈពេល២ឆ្នំានេះ បើលោកគ្រូរូបនោះនៅតែប្រព្រឹត្តខុសទៀត ក្រសួងនឹងចាត់វិធានការតាមផ្លូវច្បាប់។ «ក្រសួងអប់រំបានចេញសេចក្តីណែនាំមួយមិនឲ្យមានការចូលរួមក្នុងពិធីជួបជុំធំដំ និងមានមនុស្សច្រើន។ លិខិតនេះគ្រាន់តែជាលិខិតណែនាំទៅបុគ្គល(គ្រូបង្រៀននោះ)កុំឲ្យមានការខុសឆ្គងជាលើកទី២ទៀត និងជាការណែនាំកុំឲ្យមានសកម្មភាពលើអ្នកគ្រូ លោកគ្រូផ្សេងៗទៀត ដែលធ្វើឲ្យខាតពេលវេលារៀនសូត្រ និងប៉ះពាល់ដល់សហគមន៍ គ្រូ និងក្រសួងអប់រំ»។ នេះជាការលើកឡើងរបស់លោកនាយកវិទ្យាល័យអង្គតាសោម។ លោកគ្រូបង្រៀនគីមីវិទ្យានៅវិទ្យាល័យអង្គតាសោម ដែលរងការស្តីបន្ទោសនេះ បានទៅចូលរួមក្នុងពិធីមង្គលការមួយក្នុងស្រុកសំរោង កាលពីថ្ងៃទី១២ ខែមីនា ។ ក្នុងពិធីមង្គលការនោះ មានអ្នកឆ្លងជំងឺកូវីដ-១៩ម្នាក់ ដែលគេស្គាល់ឈ្មោះថា កក្កដា សុភណ្ឌ បានចូលរួមផងដែរ។ បច្ចុប្បន្នលោកគ្រូម្នាក់នោះកំពុងធ្វើចត្តាឡីស័ក នៅសាលាគរុកោសល្យភូមិភាគខេត្តតាកែវ។ នេះបើតាមលោក ស៊ូ យៀង នាយកវិទ្យាល័យអង្គតាសោម៕	ភ្នំពេញ៖ ក្រសួងអប់រំ យុវជន និងកីឡា នាថ្ងៃទី១៧ ខែមីនា បានចេញលិខិតស្តីបន្ទោសលើលោកគ្រូបង្រៀនម្នាក់ ដែលបានចូលរួមពិធីមង្គលការមួយ នៅស្រុកសំរោង ខេត្តតាកែវ ។ ការស្តីបន្ទោសលើគ្រូបង្រៀន នៅក្នុងវិទ្យាល័យអង្គតាសោមរូបនេះ ដោយសារតែពិធីមង្គលការនោះ មានអ្នកឆ្លងជំងឺកូវីដ-១៩ចួលរួមដែរ។
ការប្រគុំតន្ត្រីយក្សរយៈពេលពីររាត្រីជាប់គ្នា ពិតជាអស្ចារ្យណាស់នាំភាពសប្បាយរីករាយជូនបងប្អូនក្នុងក្រុងតាខ្មៅ ដោយមានចូលរួមសម្តែងពីសំណាក់តារាល្បីៗប្រចាំព្រះរាជាណាចក្រកម្ពុជាដូចជា៖ លោក ខេមរះ សិរីមន្ត អ្នកនាង ឱក សុគន្ធកញ្ញា កញ្ញា ពេជ្រ សោភា លោក ណុប បាយ៉ារិទ្ធ កញ្ញា សុខ សីឡាលីន លោក ហ្សូណូ លោក ខាត់ ជែមស៏ លោក នីកូ លោក Step និងកញ្ញា ឈិន ម៉ានិច្ច។ ការប្រគំតន្ត្រីដ៏កក្រើកពិសេសនេះ ដែលរៀបចំផ្តាច់មុខដោយស្រាបៀរថៃហ្គ័រ (CBL)។ ស្រាបៀរថៃហ្គ័រ ជាស្រាបៀរដែលមានគុណភាពខ្ពស់លំដាប់ថ្នាក់អន្តរជាតិមានដើមកំណើតតាំងពីឆ្នាំ១៩៣២ នៅប្រទេសសិង្ហបុរី និងមានលក់នៅច្រើនជាង៧០ប្រទេសនៅទូទាំងពិភពលោក ហើយស្រាបៀរថៃហ្គ័រឈ្នះ ពានរង្វាន់លំដាប់ថ្នាក់អន្តរជាតិច្រើនជាង៤០ មេដាយផ្នែករសជាតិ និងគុណភាព។សូមចូលទៅកាន់ទំព័រហ្វេសប៊ុកផ្លូវការរបស់ស្រាបៀរថៃហ្គ័រ៖ www.facebook.com/TigerBeerKH.។ ពិសាដោយការទទួលខុសត្រូវ៕ (អត្ថបទពាណិជ្ជកម្ម)	ក្រុងតាខ្មៅ៖ ការប្រគំតន្ត្រីយក្សរបស់ស្រាបៀរថៃហ្គ័រក្នុងឱកាសអបអរសាទរក្រុមជើងឯកម្ចាស់ពាន Tiger Street Football 2020 វគ្គផ្តាច់ព្រ័ត្រទូទាំងប្រទេស ដែលប្រារព្ធធ្វើឡើងនៅថ្ងៃសៅរ៍ និងថ្ងៃអាទិត្យទី០៧-០៨ ខែមីនា ឆ្នាំ២០២០ បានធ្វើឲ្យកក្រើកក្រុងតាខ្មៅ នៅក្នុងបរិវេណទីធ្លាសួនច្បារច្រមុះជ្រូក មាត់ទន្លេក្រុងតាខ្មៅ ដោយទទួលបានការចាប់អារម្មណ៍យ៉ាងខ្លាំងពីវត្តមានតារាចម្រៀងល្បីជាច្រើនរូប។
ផលិតផល៥មុខ ត្រូវប្រកាសព័ត៌មានរបស់ក្រសួងកសិកម្មរៀបរាប់ពីលទ្ធផលដែលកើតចេញពីកិច្ចប្រជុំខាងលើនេះ។ ទី១ គឺអង្ករ។ ភាគីចិនបានឯកភាពពន្លឿនការពិនិត្យឯកសាររបស់កម្ពុជា ពាក់ព័ន្ធនឹងការសម្រេចទៅលើបញ្ជីឈ្មោះរោងម៉ាស៊ីនកិនស្រូវ ដែលអាចនាំចេញអង្ករទៅចិន។ នេះជាការពិនិត្យសម្រេចលើកទី២ បន្ទាប់ពីការសម្រេចលើកទី១កន្លងមក បានផ្ដល់សិទ្ធិឲ្យក្រុមចំនួន២៦។ គួរបញ្ជាក់ថា ចិនបានពង្រីកទំហំកូតាឲ្យកម្ពុជានាំចេញអង្ករ ជាបន្តបន្ទាប់ ហើយនៅឆ្នាំ២០២០ កូតានេះមានទៅដល់៤០ម៉ឺនតោន។ ហើយការអនុម័តបញ្ជីឈ្មោះក្រុមហ៊ុននាំចេញអង្ករទៅចិន ជាលើកទី២នេះខាងមុខនេះ ត្រូវបានគេរំពឹងថានឹងធ្វើឲ្យកម្ពុជាអាចនាំចេញសម្រេចតាមកូតា៤០ម៉ឺនតោននោះ។ ផលិតផលទី២ គឺផ្លែស្វាយ។ ភាគីចិនបានពិនិត្យឯកសារវិភាគហានិភ័យសមាសភាពចង្រៃ ហើយនឹងបញ្ជូនមន្ត្រីជំនាញដើម្បីវាយតម្លៃបញ្ចប់ក្នុងអំឡុងខែវិច្ឆិកាខាងមុខនេះ។ ប្រកាសព័ត៌មានខាងលើបញ្ជាក់ថា ភាគីទាំងពីរគ្រោងចុះហត្ថលេខាលើពិធីសារស្ដីពីលក្ខខណ្ឌតម្រូវអនាម័យ និងភូតគាមអនាម័យសម្រាប់នាំចេញផ្លែស្វាយស្រស់ទៅចិននាដើមឆ្នាំ២០២០។ ទី៣ ភាគីទាំងពីរនឹងរៀបចំដំណើរការនីតិវិធីលក្ខខណ្ឌតម្រូវស្ដីពីអនាម័យ និងភូតគាមអនាម័យលើផលិតផលទឹកមាត់ត្រចៀកកាំ និងម្រេច ក្នុងពេលតែមួយ។ ទី៤. ផ្លែមៀន។ ភាគីចិនកំពុងពិនិត្យឯកសារកម្ពុជាដែលស្នើសុំនាំចេញផ្លែមៀនទៅចិន ហើយគ្រោងនឹងបញ្ជូនមន្ត្រីជំនាញមកវាយតម្លៃលក្ខខណ្ឌបច្ចេកទេសចំពោះការនាំចេញផលិតផលនេះ។ ទី៥ គឺផ្លែចេកអំបូងលឿង។ ចិនបានសម្រេចជាគោលការណ៍ឲ្យកសិកដ្ឋានដំណាំចេកអំបូងលឿងកម្ពុជាចំនួន៤បន្ថែមទៀតនាំចេញទៅចិន ខណៈបច្ចុប្បន្នកសិកដ្ឋានចំនួន៥កំពុងនាំចេញចេកអំបូងលឿងនេះទៅកាន់ប្រទេសនេះ៕	ភ្នំពេញ៖ ក្រសួងកសិកម្មរបស់កម្ពុជា អះអាងថា ភាគីចិនកំពុងពន្លឿនការពិនិត្យលក្ខខណ្ឌបច្ចេកទេស ដើម្បីឈានដល់ការនាំចេញផលិតផលកសិកម្មថ្មីទៀត និងពង្រីកការនាំចេញដែលមានស្រាប់ពីកម្ពុជាទៅទីផ្សារចិន។ ការអះអាងដូចនេះ ធ្វើឡើងបន្ទាប់ពីមន្ត្រីជំនាញរបស់ក្រសួងកសិកម្ម ដែលដឹកនាំដោយលោក ងិន ឆាយ អគ្គនាយកនៃអគ្គនាយកដ្ឋានកសិកម្ម បានជួបពិភាក្សាមន្ត្រីបច្ចេកទេសរបស់ចិន នៅទីក្រុងប៉េកាំង នៅថ្ងៃទី២១ខែតុលា ក្នុងគោលដៅជំរុញឲ្យកម្ពុជាអាចឆ្លងផុតលក្ខខណ្ឌបច្ចេកទេសរបស់ចិន ដើម្បីនាំចេញ។
ក្រុមកម្មករបានប្រើបង្អួច ឬថែវប្រាសាទ និងថ្មប្រាសាទ ជាទីសម្រាកនៅវេលាថ្ងៃត្រង់ ដែលមានសភាពត្រជាក់ និងហ៊ុំព័ទ្ធដោយដើមឈើតូចធំជុំវិញ៕	សៀមរាប៖ នៅម៉ោង១១ថ្ងៃត្រង់ ជាពេលសម្រាករបស់កម្មករ ក្រោយពេលពួកគេពិសាអាហារថ្ងៃត្រង់រួច។ ក្នុងសាលរបាំ ជាផ្នែកមួយរបស់ប្រាសាទតាព្រហ្ម កំពុងទទួលបានការជួសជុលដោយអ្នកជំនាញខ្មែរ និងឥណ្ឌា ហើយកម្មករទាំងអស់សុទ្ធសឹងជាអ្នកស្រុកអង្គរ។ ពួកគេផ្តើមធ្វើការចាប់ពីម៉ោង៧ព្រឹក រហូតដល់ម៉ោង១១ថ្ងៃត្រង់ ដោយសម្រាកពិសាអាហារ និងសម្រាកមួយស្របក់ ទម្រាំម៉ោង១២ ដើម្បីបន្តធ្វើការ រហូតដល់ម៉ោង៣ រសៀល។
ជាប្រទេសដែលមានប្រជាជនជាង២២លាននាក់ ស្រីលង្កាបានស្នើសុំប្រាក់កម្ចីពី IMF ខណៈកំពុងពិបាកក្នុងការទូទាត់លើទំនិញនាំចូល ស្របពេលជួបការធ្លាក់ចុះយ៉ាងខ្លាំងនៃទុនបម្រុងរូបិយប័ណ្ណបរទេសដែលបានជំរុញឱ្យមានអតិផរណាកើនឡើង។ ការគ្រប់គ្រងហិរញ្ញវត្ថុមិនបានល្អរបស់រដ្ឋាភិបាល ផលប៉ះពាល់បង្កជំងឺកូវីដ-១៩ និងការឡើងថ្លៃនៃតម្លៃប្រេង ក៏ជាកត្តារុញច្រានស្រីលង្កាឱ្យជាប់ក្នុងវិបត្តិបំណុលនេះផងដែរ។ ទាក់ទងរឿងនេះ អ្នកស្រី Anne-Marie Gulde-Wolf នាយកស្តីទីនៃនាយកដ្ឋានអាស៊ី និងប៉ាស៊ីហ្វិករបស់ IMF ក្នុងសន្និសីទកាសែតអនឡាញមួយនៅថ្ងៃទី២៦ ខែមេសា បាននិយាយថា ភាគី IMF នៅចុងសប្តាហ៍មុន និងពីរបីថ្ងៃមុននេះ បានបញ្ចប់កិច្ចពិភាក្សាពីបច្ចេកទេសប្រកបដោយផ្លែផ្កាស្តីពីការរៀបចំសម្រាប់ការចរចាជាមួយអាជ្ញាធរស្រីលង្កា។ «តម្រូវការសម្រាប់ការផ្តល់ប្រាក់កម្ចី នឹងវិវឌ្ឍឆ្ពោះទៅរកនិរន្តរភាពបំណុល»។ អ្នកស្រី Gulde-Wolf បានលើកឡើងបែបនេះ មុនបន្តជំរុញឱ្យស្រីលង្កាបង្កើតវិធានដំឡើងពន្ធ ដើម្បីប្រមូលប្រាក់ចំណូលដោះស្រាយតម្រូវការចំណាយសំខាន់ៗ។ អ្នកស្រីក៏បានបន្តថា គោលនយោបាយរូបិយវត្ថុត្រូវតែរឹតបន្តឹងដើម្បីរក្សាអតិផរណាឱ្យស្ថិតក្រោមការត្រួតពិនិត្យ។ លើសពីនេះ ស្រីលង្កាក៏ត្រូវប្តូរមកប្រើប្រាស់អត្រាប្តូរប្រាក់ដែលអាចបត់បែនបានផងដែរ។ យ៉ាងណាមិញ អ្នកស្រី Gulde-Wolf មិនបានឆ្លើយតបទៅនឹងសំណួរទាក់ទងនឹងទំហំទឹកប្រាក់ដែល IMF នឹងផ្តល់ឱ្យស្រីលង្កា ក៏ដូចជាពេលវេលាពីកិច្ចចរចាជាបន្តជាមួយស្រីលង្កាឡើយ។ គួរបញ្ជាក់ថា នៅសប្តាហ៍មុន រដ្ឋមន្ត្រីហិរញ្ញវត្ថុស្រីលង្កា Ali Sabry បានទៅទីក្រុងវ៉ាស៊ីនតោនដើម្បីពិភាក្សាជាមួយ IMF ធនាគារពិភពលោក ឥណ្ឌា និងប្រទេសដទៃទៀតអំពីជំនួយហិរញ្ញប្បទានសម្រាប់ស្រីលង្កា ក្រោយប្រកាសផ្អាកទូទាត់បំណុលបរទេសជាង៥១ពាន់លានដុល្លារ។ ចាប់តាំងពីទទួលបានឯករាជ្យនៅឆ្នាំ ១៩៤៨ មក វិបត្តិសេដ្ឋកិច្ចពេលនេះ ជាវិបត្តិដ៏ធ្ងន់ធ្ងរដែលមិនធ្លាប់មានដែលស្រីលង្កាបានជួបប្រទះ។ ខណៈកំពុងជួបវិបត្តិសេដ្ឋកិច្ច ពលរដ្ឋក្នុងប្រទេសបានធ្វើបាតុកម្មប្រឆាំងរដ្ឋាភិបាលស្រីលង្កា ព្រោះតម្លៃប្រេង ថ្នាំពេទ្យ និងទំនិញចាំបាច់ផ្សេងទៀតបានកើនឡើងខ្លាំង។ បាតុករ ក៏ទាមទារឱ្យប្រធានាធិបតី និងនាយករដ្ឋមន្រ្តីចុះចេញពីតំណែងផងដែរ៕	មន្ត្រីជាន់ខ្ពស់មូលនិធិរូបិយវត្ថុអន្តរជាតិ (IMF) នៅថ្ងៃទី២៦ ខែមេសា ស្នើឱ្យស្រីលង្ការឹតបន្តឹងគោលនយោបាយរូបិយវត្ថុ ដំឡើងពន្ធ និងអនុម័តអត្រាប្តូរប្រាក់ដែលអាចបត់បែនបាន ដើម្បីដោះស្រាយវិបត្តិបំណុលរបស់ខ្លួន។ ស្រីលង្កាដែលជួបវិបត្តិសេដ្ឋកិច្ចធ្ងនធ្ងរ បានស្នើរកជំនួយពី IMF ដើម្បីដោះស្រាយវិបត្តិនេះ។
លើកទីបីនេះ សម្តេច ហ៊ុន សែន បានចោទលោក សម រង្ស៊ី ថាមានចេតនាចង់សម្លាប់ជីវិតនយោបាយរបស់លោក កឹម សុខា ទើបបបួលសម្តេចភ្នាល់គ្នា។ សម្តេច ហ៊ុន សែន ពន្យល់មហាជនថា បើសម្តេច មិនយល់ព្រមភ្នាល់ជាមួយលោក សម រង្ស៊ី ទេ សម្តេច នឹងរងការសើចចំអកថាជាជនកំសាក។ សម្តេច ហ៊ុន សែន បកស្រាយថា លោក សម រង្ស៊ី បានធ្វើឲ្យសម្តេច ទាល់ច្រក ដោយជៀសមិនផុតពីការភ្នាល់នេះ។ ចំណែក លោក សម រង្ស៊ី ឯណោះវិញ បានប្រកាសថា សម្តេច ហ៊ុន សែន បានធ្លាក់ក្នុងអន្ទាក់របស់ខ្លួន និងចាញ់ខ្លួនបាត់ទៅហើយ បន្ទាប់ពីសម្តេច ហ៊ុន សែន យល់ព្រមលេងល្បែងនេះ។ លោក សម រង្ស៊ី លើកហេតុផលថា ការដែលសម្តេច ហ៊ុន សែន ហ៊ានចេញមកភ្នាល់ជាមួយលោក គឺបញ្ជាក់ថា សម្តេច ហ៊ុន សែន ជាអ្នកសម្រេចជំនួសតុលាការ ក្នុងការមិនដោះលែងលោក កឹម សុខា។ ខាងក្រោមនេះ គឺជាការឆ្លើយឆ្លងគ្នារវាងលោក សម រង្ស៊ី និង សម្តេច ហ៊ុន សែន។ លើកទីមួយ៖ លោក សម រង្ស៊ី បានសរសេរលើទំព័រហ្វេសប៊ុក កាលពីថ្ងៃទី៦ ខែវិច្ឆិកា ឆ្នាំ២០១៨ថា៖ យើងបានទទួលព័ត៌មានពីផ្ទៃក្នុងគណបក្សប្រជាជនកម្ពុជាថា លោក ហ៊ុន សែន នឹងដោះលែងលោក កឹម សុខា នៅថ្ងៃ២៩ ខែធ្នូ ឆ្នាំ២០១៨ ក្នុងឱកាសខួបទី២០ នៃនយោបាយឈ្នះៗ ដែលលោក ហ៊ុន សែន តែងតែយកមកអួតអាង។ តាមការពិត ការដោះលែងលោក កឹម សុខា នេះ គឺធ្វើឡើងក្រោមសម្ពាធអន្តរជាតិសុទ្ធសាធ ហើយជាជំហានទីមួយ ដើម្បីជៀសវាងពីទណ្ឌកម្មផ្នែកពាណិជ្ជកម្មរបស់សហភាពអឺរ៉ុប។ ជំហានទីពីរ ដែលលោក ហ៊ុន សែន កំពុងតែទីទើនៅឡើយ គឺការបើកផ្លូវឲ្យគណបក្សសង្គ្រោះជាតិ ដំណើរការឡើងវិញ។ ក្រោយមួយថ្ងៃនៃការអះអាងរបស់លោក សម រង្ស៊ី សម្តេច ហ៊ុន សែន បានទៅជួបសំណេះសំណាលជាមួយកម្មករ-កម្មការិនី នៅខេត្តតាកែវ ហើយក៏បានឆ្លើយតបថា៖ លោក កឹម សុខា អត់ទាន់កាត់ទោសទេ អ៊ីចឹង អត់មានទោស ដែលត្រូវលើកលែងឲ្យឡើយ។ បើមិនទាន់កាត់ទោស ហ៊ុន សែន គ្មានសិទ្ធិថ្វាយសំណើទៅព្រះមហាក្សត្រ ដើម្បីសុំព្រះរាជទានលើកលែងទោសឲ្យអ្នកណាទាំងអស់។ គ្រាន់តែច្បាប់ប៉ុណ្ណឹង អ្នកឯង មិនយល់ផង។ ឥឡូវអ្នកឯងចាំមើលទៅ ជាពិសេសបងប្អូនជាអ្នកគាំទ្រម្នាក់ហ្នឹងទៅ។ ខ្ញុំផ្ញើសារដ៏ខ្លីមួយ ថាចាំសេះដុះស្នែង។ លើកទីពីរ៖ លោក សម រង្ស៊ី បានបន្តសរសេរសារលើទំព័រហ្វេសប៊ុក កាលពីថ្ងៃទី៩ ខែវិច្ឆិកា ឆ្នាំ២០១៨ថា៖ ខ្ញុំនៅតែជឿជាក់ថា ក្រោមសម្ពាធអន្តរជាតិ លោក ហ៊ុន សែន នឹងត្រូវបង្ខំចិត្តដោះលែងលោក កឹម សុខា នៅថ្ងៃទី២៩ ខែធ្នូ ឆ្នាំ២០១៨ ឬក៏យ៉ាងយូរបំផុតត្រឹមថ្ងៃទី៣ ខែមីនា ឆ្នាំ២០១៩។ បើខ្ញុំចាញ់លោក ហ៊ុន សែន [ដោយលោក កឹម សុខា មិនត្រូវបានដោះលែង] ខ្ញុំសុខចិត្តដើរចូលឲ្យគាត់ចាប់ខ្ញុំ យកទៅឃុំទន្ទឹមនឹងលោក កឹម សុខា។ បន្តិចក្រោយមក សម្តេច ហ៊ុន សែន បានផ្តល់បទសម្ភាសឲ្យសារព័ត៌មានហ្វ្រេសញូ ដើម្បីប្រកាសភ្នាល់ជាមួយលោក សម រង្ស៊ី ដោយបានលើកឡើងថា៖ ខ្ញុំហ៊ានភ្នាល់ជាមួយលោក សម រង្ស៊ី។ បើមានការដោះលែង កឹម សុខា មែន ខ្ញុំ សុខចិត្តចុះចេញពីតំណែងតាមការបបួលភ្នាល់របស់ សម រង្ស៊ី។ ប៉ុន្តែបើ លោក កឹម សុខា មិនត្រូវបានដោះលែងទេ លោក សម រង្ស៊ី ត្រូវហ៊ានចុះចាញ់ ហើយទទួលស្គាល់ការភ្នាល់របស់ខ្លួន ដោយចូលមកឲ្យចាប់ខ្លួនភ្លាមៗបន្ទាប់ពីបញ្ចប់ការភ្នាល់»។ លើកទីបី៖ លោក សម រង្ស៊ី បាននិយាយក្នុងបទសម្ភាសជាមួយវិទ្យុអាស៊ីសេរី នៅថ្ងៃទី១០ ខែវិច្ឆិកា ឆ្នាំ២០១៨ថា៖ មានតែតុលាការទេ ដែលអាចសម្រេចដោះលែងលោក កឹម សុខា។ ស្រាប់តែលោក ហ៊ុន សែន ថាចាំសេះដុះស្នែង។ ទោះគាត់ជានាយករដ្ឋមន្ត្រីក៏ដោយ រឿងអីគាត់អះអាងថា គាត់សម្រេចជំនួសតុលាការ។ គាត់ទទួលស្គាល់ថា គាត់ហ្នឹងហើយ ដែលដើរតួជំនួសតុលាការ។ អ៊ីចឹង គ្រាន់តែគាត់ ហ៊ានភ្នាល់ជាមួយខ្ញុំ គឺគាត់ចាញ់ខ្ញុំបាត់ទៅហើយ។ [.....] ច្បាប់នៅកម្ពុជា មិនអាចចាប់ជនសង្ស័យណាម្នាក់ទៅឃុំលើសពី១៨ខែទេ។ ចាប់លោក កឹម សុខា ពីថ្ងៃទី៣ ខែកញ្ញា ឆ្នាំ២០១៧ អ៊ីចឹងដល់ថ្ងៃទី៣ ខែមីនា ឆ្នាំ២០១៩ [គឺគ្រប់១៨ខែហើយ] ដូច្នេះអត់មានលេសអ្វី ដែលត្រូវឃុំលោក កឹម សុខា បណ្តោះអាសន្នទៀតទេ។ ខ្ញុំសប្បាយចិត្តណាស់ ព្រោះលោក ហ៊ុន សែន ចូលក្នុងអន្ទាក់របស់ខ្ញុំ។ គ្រាន់តែគាត់និយាយអ៊ីចឹង គាត់ចាញ់ខ្ញុំភ្លាម ព្រោះគាត់បង្ហាញថាគាត់ជាអ្នកសម្រេចជំនួសតុលាការ។ រឿងដែលគាត់និយាយថាអាស្រ័យលើតុលាការ គឺខុស គឺអាស្រ័យលើគាត់ ព្រោះគាត់ ហ៊ានភ្នាល់ មានន័យថាគាត់ទេ ជាអ្នកសម្រេចថាគាត់មិនដោះលែងលោក កឹម សុខា។ ក្នុងថ្ងៃនេះដដែល សម្តេច ហ៊ុន សែន បានផ្តល់បទសម្ភាសឲ្យសារព័ត៌មានហ្វ្រេសញូសាជាថ្មី ដោយបានពន្យល់ពីមូលហេតុ ដែលសម្រេចចិត្តភ្នាល់ជាមួយលោក សម រង្ស៊ីថា៖ ការដែលខ្ញុំសម្រេចភ្នាល់ជាមួយលោក សម រង្ស៊ី គឺគាត់បានរុញខ្ញុំឲ្យផ្ទប់ជញ្ជាំងដោយគ្មានជម្រើស។ បើមិនទទួលយក គេនឹងចោទថា ខ្ញុំ ជាជនកំសាកញីបំផុត មិនអង់អាចក្លាហាន។ លោក សម រង្ស៊ី ជាអ្នករៀបចំផែនការដ៏អាក្រក់មួយនេះ ដើម្បីសម្លាប់ជីវិតនយោបាយរបស់លោក កឹម សុខា ទោះបីដឹងយ៉ាងច្បាស់ថា ការយកជីវិតមនុស្ស មកភ្នាល់ជាល្បែងនេះជារឿងអគុណធម៌បំផុតក៏ដោយ។ [..] ករណីភ្នាល់នេះខ្ញុំមិនមែនជាអ្នកបបួលនោះទេ គឺលោក សម រង្ស៊ី ជាអ្នកបង្ខំខ្ញុំឲ្យទទួលយកការភ្នាល់ដោយចៀសមិនផុតជាដាច់ខាត។ លោក សម រង្ស៊ី និង សម្តេច ហ៊ុន សែន អាចនឹងឆ្លើយឆ្លងជាមួយគ្នាបន្តទៀត នៅក្នុងរឿងនេះ។ ប៉ុន្តែ អ្នកទាំងពីរ កំពុងតែរងការរិះគន់ដូចគ្នាពីមជ្ឍដ្ឋាននានា ជាពិសេសមន្ត្រីនិងអ្នកគាំទ្រនៃអតីតគណបក្សប្រឆាំង។ ពួកគេ សម្តែងការខកចិត្ត ដែលអ្នកទាំងពីរយកលោក កឹម សុខា ធ្វើជាល្បែងភ្នាល់យកឈ្នះ-ចាញ់គ្នាបែបនេះ។ ទន្ទឹមនឹងនេះ អ្នកខ្លះ បានបង្ហាញក្តីអាណិតចំពោះលោក កឹម សុខា។ បច្ចុប្បន្ន លោក កឹម សុខា កំពុងរស់នៅក្នុងផ្ទះ ដោយជាប់បម្រាមយ៉ាងតឹងរឹងពីចៅក្រមស៊ើបសួរនៃសាលាដំបូងរាជធានីភ្នំពេញ។ ចៅក្រមស៊ើបសួរ មិនឲ្យលោក ចេញឆ្ងាយពីផ្ទះឡើយ ហើយការជួបជនបរទេស ដែលពាក់ព័ន្ធនឹងសំណុំរឿង ក៏មិនអនុញ្ញាត។ លើសពីនេះ លោក ក៏មិនអាចជួបមន្ត្រីនិងអ្នកនយោបាយនៃអតីតគណបក្សដែរ៕ អត្ថបទទាក់ទង សម្តេច ហ៊ុន សែន នឹងចុះចេញពីតំណែង បើភ្នាល់ចាញ់លោក សម រង្ស៊ី លោក សម រង្ស៊ី៖ ខ្ញុំ សុខចិត្តដើរចូលឲ្យលោក ហ៊ុន សែន ចាប់ បើលោក កឹម សុខា មិនត្រូវដោះលែង សម្តេច ហ៊ុន សែន៖ គ្មានការដោះលែងលោក កឹម សុខា នៅចុងឆ្នាំ ដូចការអះអាងរបស់លោក សម រង្ស៊ីឡើយ លោក សម រង្ស៊ី៖ លោក កឹម សុខា នឹងដោះលែងនៅចុងឆ្នាំនេះ?	ភ្នំពេញ៖ លោក សម រង្ស៊ី និង សម្តេច ហ៊ុន សែន បានឆ្លើយឆ្លងគ្នាទៅវិញទៅមកចំនួនបីលើកហើយ ពីរឿងដោះលែងលោក កឹម សុខា និង មិនដោះលែង។
ខាងក្រោមនេះគឺជាការណែនាំខ្លះៗចំពោះរឿងនេះ៖ មិនត្រូវខាំក្រចកដៃទេ ព្រោះវាអាចបង្កគ្រោះថ្នាក់ដល់ថ្គាម និងខូចធ្មេញអ្នកបាន មិនត្រូវប្រើវិធីដុសធ្មេញខ្លាំងៗពេកឡើយ ព្រោះវាអាចធ្វើឲ្យខូចធ្មេញ និងអញ្ចាញធ្មេញបាន។ ចូរដុសសម្អាតធ្មេញថ្នមៗជាមួយនឹងច្រាស់ដុសធ្មេញដែលទន់ល្អ ចូរចៀសវាងការក្រឺតធ្មេញ ព្រោះវាអាចនាំឲ្យឈឺដល់ធ្មេញថ្គាម និងប្រេះធ្មេញបាន មិនត្រូវប្រើវិធីខាំ ឬទំពារទឹកកកឡើយ ព្រោះវាអាចធ្វើឲ្យបែកធ្មេញបាន ចូរចៀសវាងការញ៉ាំអាហារសម្រន់ណាដែលមានជាតិស្ករច្រើន៕ ត្រួតពិនិត្យដោយ www.health.com.kh	ការដុសសម្អាតធ្មេញ និងប្រើអំបោះសម្អាតធ្មេញគឺជារឿងញឹកញាប់មួយដែលអ្នកធ្វើរាល់ថ្ងៃដើម្បីជួយឲ្យធ្មេញមានសុខភាពល្អ ប៉ុន្តែក៏មានទម្លាប់ជាច្រើនទៀតដែលអ្នកគួរតែចៀសវាងដើម្បីឲ្យធ្មេញកាន់តែមានភាពស្រស់ស្អាត បានយូរ។
ការសិក្សាស្រាវជ្រាវថ្មីមួយបានបង្ហាញថា មនុស្សដែលមានគំនិតវិជ្ជមាននៅក្នុងជីវិត ទំនងជាជួបប្រទះជំងឺគាំងបេះដូង ឬដាច់សរសៃឈាម តិចជាងអ្នកដែលតែងតែមានគំនិតទុទិដ្ឋិនិយម។ មនុស្សដែលមានគំនិតវិជ្ជមានបែបនេះ ក៏អាចមានអាយុវែងផងដែរ។ អ្នកស្រាវជ្រាវបានស្រង់ទិន្នន័យពីការសិក្សាចំនួន ១៥ ដែលមានអ្នកចូលរួមសរុបជាង២២ម៉ឺននាក់ដែលត្រូវបានគេតាមដានជាមធ្យមប្រហែល១៤ឆ្នាំ។ លទ្ធផលបង្ហាញថា ចិត្តគំនិតបែបវិជ្ជមាន និងអវិជ្ជមាន មិនត្រឹមតែជះឥទ្ធិពលដល់គុណភាពជីវិតរបស់មនុស្សម្នាក់ប៉ុណ្ណោះទេ ប៉ុន្តែវាក៏អាចទាក់ទងទៅនឹងសុខភាពរបស់មនុស្សម្នាក់ផងដែរ។ នេះបើតាមសម្តីរបស់វេជ្ជបណ្ឌិត Alan Rozanski ជាអ្នកស្រាវជ្រាវនៅសាលាវេជ្ជសាស្ត្រ Icahn នៅក្នុងទីក្រុងញូវយ៉ក។ អ្នកមានគំនិតសុទិដ្ឋិនិយម អាចមានសុខភាពល្អប្រសើរដែលជួយឱ្យពួកគេមានអាយុវែង។ ជាឧទាហរណ៍ពួកគេអាចញ៉ាំបានល្អ ហាត់ប្រាណច្រើន និងជក់បារីតិចជាងអ្នកមានគំនិតទុទិដ្ឋិនិយម ហើយបានធ្វើឲ្យពួកគេចេះគ្រប់គ្រងពេលវេលាដោយមិនងាកទៅរកឥរិយាបទមិនល្អផ្សេងៗ។ នេះបើតាមការផ្សាយរបស់ទីភ្នាក់ងារព័ត៌មាន Reuters ។ ខណៈពេលដែលការសិក្សាជាច្រើនក្នុងរយៈពេលប៉ុន្មានទសវត្សរ៍កន្លងមកនេះបានផ្សារភ្ជាប់ភាពតានតឹង និងភាពមិនស្រួលនៃអារម្មណ៍ទៅនឹងការកើនឡើងហានិភ័យនៃជំងឺបេះដូង លទ្ធផលនៃការសិក្សាបានផ្តល់នូវភស្តុតាងថ្មីដែលបង្ហាញថា ទស្សនៈរបស់មនុស្សចំពោះជីវិតក៏អាចប៉ះពាល់ដល់សុខភាពបេះដូងផងដែរ។ គំនិតសុទិដ្ឋិនិយម ត្រូវបានភ្ជាប់ទៅនឹងការបានពិន្ទុល្អក្នុងពេលសិក្សា និងការបំពេញការងារបានល្អ ទំនាក់ទំនងល្អក្នុងសង្គម ព្រមទាំងការលេងកីឡាផងដែរ។ យ៉ាងណាមិញ លោកវេជ្ជបណ្ឌិត Jeff Huffman ប្រធានកម្មវិធីស្រាវជ្រាវផ្នែកចិត្តសាស្ត្រនៃបេះដូងនៅរដ្ឋម៉ាសាជូសេត សហរដ្ឋអាមេរិកបាននិយាយថា វាក៏មិនច្បាស់ដែរថាតើសុទិដ្ឋិនិយមគឺជាលក្ខណៈដែលមនុស្សអាចផ្លាស់ប្តូរដើម្បីពង្រឹងសុខភាពបេះដូង ឬវាជាអ្វីដែលមានតាំងពីកើតមក ហើយមិនអាចផ្លាស់ប្តូរបាន។ ផ្ទុយទៅវិញ ភាពទុទិដ្ឋិនិយមមិនត្រឹមតែអាចបង្កជម្ងឺបេះដូងនោះទេ វាក៏ជះឥទ្ធិពលដល់រាងកាយមនុស្ស ដោយបង្កើនការរលាក ធ្វើឱ្យងាយនឹងវិវត្តទៅជាបញ្ហាមិនប្រក្រតីនៃការរំលាយអាហារដែលអាចប៉ះពាល់ដល់អាយុជីវិតបានយ៉ាងឆាប់រហ័ស៕	ដោយ៖ ឈួន ឈីវអ៊ីង
ស្ត្រេស ភាពស្ត្រេសនឹងធ្វើឲ្យរាងកាយមិនស្រួលក្នុងខ្លួនឬស្ថិតក្នុងស្ថានភាព Fight-of-flight Mode និងបង្កជាអាការៈដូចជា តឹងសាច់ដុំ ហើយក៏តឹងក្នុងទ្រូងផងដែរ។ យ៉ាងណាមិញ ជីវិតរស់នៅដោយភាពតានតឹងខ្លាំងពេក ប្រហែលជាធ្វើឲ្យមានជំងឺបេះដូងបាន ហើយក៏ឧស្សាហ៍មានអារម្មណ៍ធ្ងន់ៗក្នុងទ្រូងថែមទៀតខណៈពេលដែលកំពុងតែមានជំងឺគាំងបេះដូង។ ថប់អារម្មណ៍ តើគ្រូពេទ្យមានប្រាប់ថា អ្នកកំពុងតែមានអាការៈរបស់ជំងឺថប់អារម្មណ៍ដែរទេ? ការថប់អារម្មណ៍គឺជាហេតុផលមួយដែលឲ្យតឹងៗក្នុងទ្រូងគ្រប់ពេល ជាពិសេសនៅពេលក្នុងអារម្មណ៍ពោរពេញទៅដោយភាពតក់ស្លុតខ្លាំង។ ការថប់អារម្មណ៍មិនត្រឹមតែធ្វើឲ្យតឹងក្នុងសាច់ដុំនៅទ្រូងទេ តែសាច់ដុំនៅកន្លែងផ្សេងក៏ដូចគ្នាដែរ។ ការច្រាលទឹកអាស៊ីតពីក្រពះ បើសិនជាការធ្ងន់ៗក្នុងទ្រូងកើតឡើងក្រោយពេលញ៉ាំអាហារភ្លាមៗ រឿងនេះពិតជាបង្កឡើងដោយប្រព័ន្ធរំលាយអាហារច្រើនជាងប្រព័ន្ធរបត់ឈាម។ បើសិនជាជាអ្នកកំពុងតែមានអាការៈច្រាលទឹកអាស៊ីតពីក្រពះ វាក៏ទំនងជាធ្វើឲ្យធ្ងន់ៗក្នុងទ្រូងដែរ ព្រមទាំងមានបញ្ហាក្រហាយទ្រូង ចង្អោ និងមានអារម្មណ៍ល្វីងៗក្នុងមាត់ទៀត។ ជំងឺផ្សេងៗទៀត យកល្អគួរតែប្រាប់អាការៈធ្ងន់ៗក្នុងទ្រូងនេះឲ្យគ្រូពេទ្យដឹងផងជាពិសេសបើសិនវាកើតឡើងញឹកញាប់ និងចាប់ផ្តើមធ្វើឲ្យអ្នកមិនអាចធ្វើការងារអ្វីបាន។ នេះដោយសារតែ ក្រៅជំងឺគាំងបេះដូង ក៏មានជំងឺជាច្រើនទៀតអាចធ្វើឲ្យធ្ងន់ៗក្នុងទ្រូងដែរ ដូចជា ការរលាកសន្លាក់ឆ្អឹងក្នុងឆ្អឹងជំនី ដំបៅក្រពះ រលាកលំពែង គ្រួសថង់ទឹកប្រមាត់ ជំងឺហឺត និងរលាកសួត៕ ត្រួតពិនិត្យដោយ៖ www.health.com.kh	ការដែលមានអារម្មណ៍ធ្ងន់ៗក្នុងទ្រូង ឬយល់ថា មានការឈឺចាប់ចុក ឬតឹងៗក្នុងទ្រូងចម្លែង គួរតែត្រូវបានចាត់ទុកថា ជារឿងដែលធ្ងន់ធ្ងរ ។ មានន័យថា អ្នកគួរតែស្វែងរកគ្រូពេទ្យដើម្បីពិនិត្យ និងព្យាបាលបើសិនជាវាកើតឡើងជាមួយនឹងការពិបាកដកដង្ហើម ញ័រទ្រូង ការឈឺចាប់ដែលចាក់ទៅដៃ ក និងថ្គាម វិលមុខ និងបែកញើស។ ទោះបីជាយ៉ាងណាក៏ដោយ ខាងក្រោមនេះគឺជាមូលហេតុញឹកញាប់មួយចំនួនដែលនាំឲ្យមានអារម្មណ៍ធ្ងន់ៗក្នុងទ្រូង៖
បណ្តាញសង្គមហ្វេសប៊ុកត្រូវបានគេបង្កើតឡើងនៅឆ្នាំ២០០៤នៅសហរដ្ឋអាមេរិកដោយជនជាតិអាមេរិកកាំង។ បន្ទាប់មកបណ្តាញសង្គមមួយនេះចេះតែរីកសាយភាយនិងមានប្រជាប្រិយភាពបន្តិចម្តងៗនៅលើពិភពលោក ជាពិសេស នៅក្នុងប្រទេសជឿនលឿន។ ចំពោះប្រទេសកម្ពុជាវិញ ហ្វេសប៊ុកបានចូលមកកាលពីឆ្នាំ២០០៦ ប៉ុន្តែវាមានភាពល្បីល្បាញនិងទាក់ទាញយុវជនខ្មែរខ្លាំងនៅដើមឆ្នាំ២០១០ និងរឹតតែល្បីល្បាញនៅក្នុងអំឡុងការបោះឆ្នោតឆ្នាំ២០១៣នាពេលកន្លងមក។ រហូតមកដល់សព្វថ្ងៃនេះ គេមិនទាន់មានតួលេខបញ្ជាក់ច្បាស់លាស់ពីចំនួនប្រជាជនខ្មែរប្រើប្រាស់បណ្តាញសង្គមមួយនេះនៅឡើយទេ។ ប៉ុន្តែបើយោងតាមការប៉ាន់ស្មានមួយចំនួន ប្រជាជនខ្មែរនៅក្នុង និងក្រៅប្រទេស ជាពិសេស យុវជនយុវនារីច្រើនលាននាក់បាននិងកំពុងប្រើប្រាស់ហ្វេសប៊ុក។ តើការប្រើប្រាស់បណ្តាញហ្វេសប៊ុកផ្តល់គុណសម្បត្តិ និងគុណវិបត្តិយ៉ាងណាខ្លះដល់សង្គម? ប្រសិនបើគេគិតពីគំនិតដើមរបស់អ្នកបង្កើតហ្វេសប៊ុក ហ្វេសប៊ុកមានប្រយោជន៍ច្រើនរាប់មិនអស់។ ហ្វេសប៊ុកគឺជាបណ្តាញសង្គមដ៏មានប្រសិទ្ធិភាពដែលអនុញ្ញាតអោយមនុស្សទាំងអស់នៅក្នុងពិភពលោកអាចទំនាក់ទំនងគ្នាបាន។ អ្វីដែលហ្វេសប៊ុកមានលក្ខណៈពិសេសលើសពីអ៊ីមែលគឺនៅត្រង់ថា ហ្វេសប៊ុកអនុញ្ញាតអោយមនុស្សច្រើនពាន់ ម៉ឺននាក់អាចចែករំលែកព័ត៌មានគ្នាបានក្នុងពេលដ៏ខ្លីបំផុត។ ហ្វេសប៊ុក ពេលខ្លះត្រូវបានគេឲ្យនិយមន័យថា ជាទីលានបញ្ចេញមតិនៅលើ«លំហអាកាស»។ ម្យ៉ាងវិញទៀត អ្នកលេងហ្វេសប៊ុកអាចជជែកគ្នាបានភ្លាមៗជាមួយមនុស្សច្រើននាក់ផ្សេងទៀតក្នុងពេលតែមួយ។ អ្នកខ្លះ Chat ជាមួយមិត្តភក្តិ២ ៣ ៤ ឬ៥នាក់ព្រមពេលជាមួយគ្នា។ អ្នកខ្លះអត់បាយអត់ទឹកដោយសារតែការChat ជាមួយគ្នាទៅវិញទៅមក។ ក្រៅពីការចែករំលែកព័ត៌មានធម្មតាអោយគ្នាទៅវិញទៅមក ហ្វេសប៊ុកត្រូវបានសកម្មជននយោបាយមួយចំនួនធំប្រើប្រាស់ដើម្បីផ្សព្វផ្សាយគោលនយោបាយ ឬវាយប្រហារដៃគូរនយោបាយរបស់ខ្លួន។ មិនត្រឹមតែប៉ុណ្ណោះ ហ្វេសប៊ុកត្រូវបានគេប្រើប្រាស់ដើម្បីផ្សព្វផ្សាយពាណិជ្ជកម្មផលិតផលដែលខ្លួនមាន។ ជារៀងរាល់ថ្ងៃ អ្នកលេងហ្វេសប៊ុកមួយចំនួន តែងតែឆ្លៀតយកទំព័រហ្វេសប៊ុកដើម្បីបង្ហាញផលិតផលនេះឬផលិតផលនោះទៅកាន់មិត្តភក្តិរបស់គេ។ ផលប្រយោជន៍ខ្លាំងរបស់ហ្វេសប៊ុកក្នុងការផ្សាយពាណិជ្ជកម្មគឺជាការផ្សព្វផ្សាយដោយមិនបង់ប្រាក់កាសច្រើនដូចការផ្សព្វផ្សាយពាណិជ្ជកម្មនៅតាមទូរទស្សន៍ ឬវិទ្យុ។ មនុស្សម្នាក់ៗអាចផ្សព្វផ្សាយនូវផលិតផលអ្វីដែលលោកអ្នកមាន។ តែទោះជាយ៉ាងណា ការផ្សព្វផ្សាយតាមបណ្តាញហ្វេសប៊ុកទទួលបានផលតិចជាងការផ្សព្វផ្សាយតាមបណ្តាញសារព័ត៌មានអាជីពដែរ។ ដោយមិននិយាយពីគោលដៅពាណិជ្ជកម្ម អ្នកខ្លះចាត់ទុកហ្វេសប៊ុកថា ជាមិត្តភក្តិដ៏ល្អដែលមិនអាចអត់បានឡើយ។ ពួកគេចាត់ទុកហ្វេសប៊ុកជាមិត្តភក្តិពីព្រោះហ្វេសប៊ុកអាចជួយកែអផ្សុកគេបាន។ អ្នកខ្លះទៀតប្រើប្រាស់ហ្វេសប៊ុកដើម្បីភ្ជាប់ស្នេហ៍ ឬផ្តាច់ស្នេហ៍ទៅវិញ។ យុវវ័យមួយចំនួនបានភ្ជាប់ស្នេហ៍ ហើយនៅទីបំផុត អាចឈានទៅក្រេបទឹកឃ្មុំជាមួយគ្នា។ មិនត្រឹមតែប៉ុណ្ណោះ ហ្វេសប៊ុកបានក្លាយទៅជាទីកន្លែងសម្រាប់បញ្ចេញអារម្មណ៍ ខឹង សប្បាយ ច្រណែន កើតទុក្ខ។ល។ អ្នកវិភាគសង្គមសេដ្ឋកិច្ចនៅក្នុងប្រទេសកម្ពុជាដែលបានតាមដានស្ថានការណ៍កម្ពុជាតាំងពីដើមឆ្នាំ៩០មក បានអត្ថាធិប្បាយថា ហ្វេសប៊ុកមានគុណសម្បត្តិច្រើនមែន ប៉ុន្តែហ្វេសប៊ុកក៏មានគុណវិបត្តិច្រើនដែរ ប្រសិនបើអ្នកប្រើប្រាស់ ប្រើខុសគោលដៅរបស់វានោះ។ បើនិយាយអោយជាក់ស្តែងតែម្តងទៅ ប្រព័ន្ធហ្វេសប៊ុកមិនមានគុណវិបត្តិអ្វីទេ។ គុណវិបត្តិទាំងអម្បាលម៉ានដែលបានរៀបរាប់ខាងលើគឺបណ្តាលមកពីអ្នកប្រើប្រាស់ទាំងអស់។ អ្នកប្រើប្រាស់ហ្វេសប៊ុកមួយចំនួននៅក្នុងប្រទេសកម្ពុជាដែលញៀននឹងហ្វេសប៊ុកនោះបានចំណាយពេលយ៉ាងច្រើនជាមួយបណ្តាញសង្គមមួយនេះ។ អ្នកខ្លះញៀនលេងរហូតដល់ទៅភ្លេចបាយភ្លេចទឹក ភ្លេចរៀនភ្លេចសូត្រឬភ្លេចការងារក៏មានដែរ។ យុវជនខ្លះអង្គុយនៅមុខកុំព្យូទ័រទំនងដូចជាធ្វើកិច្ចការគ្រូដាក់ឲ្យ ឬទំនងជាធ្វើកិច្ចការរបស់ស្ថាប័នអ៊ីចឹង។ តាមពិត ពួកគេលេងហ្វេសប៊ុកច្រើនជាងធ្វើកិច្ចការដែលមានប្រយោជន៍។ ស្ថានភាពជាក់ស្តែងនៅក្នុងប្រទេសកម្ពុជានាពេលបច្ចុប្បន្ននេះបានបង្ហាញអោយឃើញថា មិនមែនតែយុវជនទេដែលប្រើប្រាស់ខុសទិសដៅនោះ។ តាមពិត មន្ត្រីរាជការ បុគ្គលិកក្រុមហ៊ុន និងបុគ្គលិកអង្គការមួយចំនួនបាននិងកំពុងវក់វីនឹងការប្រើប្រាស់ហ្វេសប៊ុកខុសទិសដៅ។ បុគ្គលិករដ្ឋ ក្រុមហ៊ុននិងអង្គការខ្លះធ្វើការផងលេងហ្វេសប៊ុកព្រមពេលជាមួយគ្នា។ បុគ្គលិកខ្លះទៀត លេងហ្វេសប៊ុកច្រើនជាងធ្វើការ មានន័យថា ពួកគេអង្គុយនៅមុខកំព្យូទ័រមែនប៉ុន្តែពួកគេគិតតែពីជជែកគ្នាតាមហ្វេសប៊ុក។ ពេលខ្លះ ក្រៅពីជជែកគ្នាតាមហ្វេសប៊ុក ពួកគេមួយចំនួនគិតតែពីឆែកមើលព័ត៌មានតាមហ្វេសប៊ុកស្ទើររាល់ម៉ោង។ លើសពីនេះទៅទៀត គេសង្កេតឃើញអ្នកខ្លះ យកវេទិកាហ្វេសប៊ុកជេរប្រមាថគ្នាដោយគ្មានសីលធម៌ និងបង្កើតឲ្យមានគំនិតហិង្សាក្នុងទម្រង់ផ្សេងៗ។ និន្នាការអាក្រក់នេះបាននិងកំពុងកើតមានកាន់តែច្រើនឡើងៗពីពេលមួយទៅពេលមួយនៅក្នុងសង្គមខ្មែរ។ មិនត្រឹមតែប៉ុណ្ណោះ យុវជន និងយុវនារីខ្លះឆ្លៀតប្រើប្រាស់ប្រព័ន្ធហ្វេសប៊ុក ដើម្បី«លក់ខ្លួន» ឬផ្ទុយទៅវិញ អ្នកប្រើប្រាស់ខ្លះ ប្រើប្រាស់បណ្តាញសង្គមខុសគោលដៅ នាំគ្នាលួចមើលតែរឿង«អាសអាភាស»នៅតាមបណ្តាញអនឡាញ។ និយាយសរុបឲ្យខ្លី គឺថា ហ្វេសប៊ុក បាននិងកំពុងឆក់យកពេលវេលាដ៏មានតម្លៃរបស់បុគ្គលិក កម្មករ និងមន្ត្រីរាជការ និងពេលខ្លះ ហ្វេសប៊ុកបង្កឲ្យមានហិង្សាផ្នែកអារម្មណ៍។ ដោយសារតែមើលឃើញទម្លាប់អាក្រក់កើតមានកាន់តែច្រើន ទើបស្ថាប័នឯកជនមួយចំនួនចាប់ផ្តើមមានវិធានការហាមឃាត់មិនអោយបុគ្គលិករបស់ខ្លួនលេងហ្វេសប៊ុកនៅក្នុងម៉ោងធ្វើការ។ ក្រៅម៉ោងធ្វើការទើបបុគ្គលិកមានសិទ្ធិលេងហ្វេសប៊ុកបាន។ អ្នកវិភាគសង្គមសេដ្ឋកិច្ចបានទាញសញ្ញាអាសន្នថា ប្រសិនបើបុគ្គលិក មិនថា បុគ្គលិករដ្ឋ ឯកជន ឬអង្គការនោះទេគិតតែពីលេងហ្វេសប៊ុកឬលេងផងនិងធ្វើការផងនោះ ពេលនោះ ផលិតភាពនិងប្រសិទ្ធិភាពការងាសម្រាប់ស្ថាប័ននឹងត្រូវកាត់បន្ថយ។ ប្រសិនបើស្ថាប័នបាត់បង់ផលិតភាពកាន់តែខ្ពស់ ពេលនោះ ស្ថាប័ននោះអាចក្ស័យធន។ ស្ថាប័ន ក្ស័យធន បុគ្គលិកប្រឈមនឹងភាពគ្មានការងារធ្វើ។ អត្រានៃអ្នកអត់ការងារកើនឡើងកាន់តែខ្ពស់ ពេលនោះបញ្ហាសង្គមដោះស្រាយមិនចេញនឹងកើតឡើង៕	ភ្នំពេញ៖ ពលរដ្ឋខ្មែរច្រើនលាននាក់ បាន និងកំពុងប្រើប្រាស់ហ្វេសប៊ុក។ ការប្រើប្រាស់បណ្តាញសង្គមមួយនេះអាចមានប្រយោជន៍ច្រើន ប៉ុន្តែវាក៏អាចផ្តល់គុណវិបត្តិច្រើនដល់អ្នកប្រើប្រាស់ប្រើមិនចំទិសដៅដែរ។ បុគ្គលិកក្រុមហ៊ុន អង្គការ និងរដ្ឋមួយចំនួនគិតតែពីលេងហ្វេសប៊ុកក្នុងម៉ោងធ្វើការ។ តើទង្វើនេះជាការបាត់បង់ផលិតភាព និងប្រសិទ្ធិភាពការងារមែនឬទេ?
កញ្ញា អ៊ឹម រចនា អ្នកនាំពាក្យក្រសួងកសិកម្ម រុក្ខប្រមាញ់ និងនេសាទ បានបញ្ជាក់ ពិធីសារពីលក្ខខណ្ឌតម្រូវភូតគាមអនាម័យសម្រាប់ការនាំចេញផ្លែដូងស្រស់ពីកម្ពុជាទៅចិន ត្រូវបានចុះហត្ថលេខាដោយក្រសួងកសិកម្ម ជាមួយអគ្គរដ្ឋបាលគយយចិន កាលពីថ្ងៃទី១៥ កញ្ញា កន្លងទៅ។ នៅពេលសម្រេចបានពិធីសារនេះហើយ ក្រសួងកសិកម្ម ត្រូវធ្វើការជាមួយកសិករ ដើម្បីធ្វើយ៉ាងណាឱ្យពួកគេដាំផ្លែដូង ស្របតាមស្តង់ដាអនាម័យ និងភូតគាមអនាម័យ ដែលកំណត់ដោយរដ្ឋបាលគយចិន។ ទន្ទឹមនេះ ក្រសួងកសិកម្ម ក៏បានជូនដំណឹងដល់ម្ចាស់ចម្ការ, សហគមន៍កសិកម្មដូងក្រអូប និងម្ចាស់រោងចក្រកែច្នៃ និងវេចខ្ចប់ ដែលមានបំណងផលិត និងវេចខ្ចប់ផ្លែដូងស្រស់នាំចេញទៅចិន ត្រូវប្រញាប់ដាក់ពាក្យស្នើសុំចុះបញ្ជីចម្ការ និងរោងចក្រ នៅអគ្គនាយកដ្ឋានកសិកម្ម។ មន្រ្តីជំនាញនៃអគ្គនាយកដ្ឋានកសិកម្ម នឹងចុះវាយតម្លៃស្របតាមនីតិវិធីបច្ចេកទេសដូចមានចែងនៅក្នុងពិធីសារ មុននឹងបញ្ជូនបញ្ជីឈ្មោះចម្ការ និងរោងចក្រកែច្នៃវេចខ្ចប់ផ្លែដូងស្រស់ទៅកាន់ភាគីចិន នៅដើមខែធ្នូ ឆ្នាំ២០២៣ខាងមុខ។ ជុំវិញការនាំចេញដូងស្រស់ទៅចិននេះ ត្រូវបានលោក សួង ណយ ប្រធានសហគមន៍កសិកម្មដូងក្រអូបកម្ពុជា និងជាអគ្គលេខាធិការរងគណៈកម្មការជាតិ មើលឃើញថា កម្ពុជាមិនទាន់មានលទ្ធភាពគ្រប់គ្រាន់ក្នុងការនាំចេញទៅកាន់ចិនបាននោះទេ ព្រោះថា សព្វថ្ងៃកម្ពុជានៅបន្តនាំចូលដូងពីថៃ និងវៀតណាម ដើម្បីបំពេញភាពខ្វះខាតរបស់ខ្លួននៅឡើយ។ ក្នុងមួយថ្ងៃៗ កម្ពុជាត្រូវនាំចូលដូងទុំ និងខ្ចីយ៉ាងតិច៥ម៉ឺនផ្លែពី ថៃ និងវៀតណាម។ លោក ប្រាប់សារព័ត៌មានថ្មីៗកាលពីខែសីហា ដូច្នេះថា៖«ការនាំចេញដូងទៅចិននេះ ខ្ញុំគិតថា អត់គ្រប់ទេ ព្រោះឥឡូវ អត់មានដូងគ្រប់គ្រាន់សម្រាប់បំពេញទីផ្សារក្នុងស្រុកយើងផង។ ម្យ៉ាងទៀត សព្វថ្ងៃ យើងនៅបន្តនាំចូលពីថៃ ពីវៀតណាមនៅឡើយទេ ទាំងដូងទុំ និងខ្ចី»។ បើតាម សួង ណយ កម្ពុជាត្រូវការពេល៣ទៅ៥ឆ្នាំទៀត ដើម្បីកសាងអ្នកដាំដូង ធ្វើយ៉ាងណាឱ្យបាន២លានដើម ទើបអាចបំពេញតម្រូវការក្នុងស្រុកបាន។ បច្ចុប្បន្ន កម្ពុជាមានដូងក្រអូបប្រហែល១លានដើមប៉ុណ្ណោះ។ តាមរបាយការណ៍របស់ក្រសួងកសិកម្ម គិតត្រឹមឆ្នាំ២០២២ កម្ពុជាមានផ្ទៃដីដាំដុះដំណាំដូងចំនួន ១ម៉ឺន៧ពាន់ហិកតា ក្នុងនោះ ផ្ទៃដីប្រមូលផលមានចំនួន ១ម៉ឺន៤ពាន់ហិកតា។ ចំណែកទិន្នផលសរុបនៅក្នុងឆ្នាំ២០២២ នៅទូទាំងប្រទេសមានចំនួន ២៤ម៉ឺន៨ពាន់តោន៕	ភ្នំពេញ៖ កម្ពុជា-ចិន បានចុះហត្ថលេខាលើពិធីសារស្ដីពីលក្ខខណ្ឌតម្រូវភូតគាមអនាម័យសម្រាប់នាំចេញផ្លែដូងស្រស់ពីកម្ពុជាទៅកាន់ទីផ្សារចិនរួចហើយក្នុងខែកញ្ញានេះ។ ជាការត្រៀមខ្លួន ក្រសួងកសិកម្ម បានជូនដំណឹងឱ្យកសិករពង្រឹងស្តង់ដារ និងអនាម័យ បន្ថែមទៀត ដើម្បីទទួលបានឱកាសនាំចេញ។
មុនឡើងមកជួបគ្នានេះនៅវគ្គនេះកីឡាករ យ៉ុង ម៉េងលី យកឈ្នះកីឡាករមីយ៉ាន់ម៉ា LINN AUNG KHAING នៅវគ្គពាក់កណ្តាលផ្តាច់ព្រ័ត្រ ខណៈកីឡាករហ្វីលីពីន VALENZUELA BILLY JOEL យកឈ្នះកីឡាករវៀតណាម VU DUC HUNG។ នៅព្រឹកថ្ងៃទី២ ខែធ្នូ នេះ ក្រុមកីឡាករគុនល្បុក្កតោ ក៏ទទួលបានមេដាយសំរឹទ្ធ៣ទៀតផងដែរ។ មេដាយទាំងនេះដណ្តើមបានដោយកីឡាករ ឌឹម ង៉ែត លើវិញ្ញាសា PS BANTAMWEIGHT (55 KG AND LESS), សុក ឈុន លើវិញ្ញាសា PS FEATHERWEIGHT (+55 KG LESS 60 KG) និងកីឡាករ មឿន ប៊ុនលី លើវិញ្ញាសា PS WELTERWEIGHT (+65 KG AND ABOVE)។ សរុបមកដល់ពេលនេះ កម្ពុជាទទួលបានមេដាយមាស១ ប្រាក់៣ និងសំរឹទ្ធ៩ ពីព្រឹត្តិការណ៍កីឡាស៊ីហ្គេមនៅហ្វីលីពីន៕	កីឡាករជម្រើសជាតិគុនល្បុក្កតោ យ៉ុង ម៉េងលី ដណ្តើមបានមេដាយមាសក្នុងការប្រកួតកីឡាដំបងខ្លី Arnis លើវិញ្ញាសា Padded Stick ទម្ងន់៦០-៦៥គីឡូក្រាម ក្រោយយកឈ្នះម្ចាស់ផ្ទះហ្វីលីពីន VALENZUELA BILLY JOEL នៅវគ្គផ្តាច់ព្រ័ត្រ។ ម៉េងលី ជាកីឡាករដំបូងគេ ដែលដណ្តើមបានមេដាយមាសឲ្យកម្ពុជា សម្រាប់ព្រឹត្តិការណ៍ SEA Games នៅហ្វីលីពីនឆ្នាំនេះ។
អតិថិជនដែលចូលរួមក្នុងកម្មវិធីពិសេសនេះ នឹងទទួលបានអត្ថប្រយោជន៍ជាច្រើន ដូចជាស្វែងដឹងពីការរៀបចំតុបតែងខាងក្នុងផ្ទះបែបទំនើប ការប្រើប្រាស់ពណ៌ ការប្រើប្រាស់គ្រឿងសង្ហារិមសម្រាប់បន្ទប់គេង បន្ទប់ទទួលភ្ញៀវ ផ្ទះបាយ និងការរៀបចំសួនជាដើម។ លើសពីនេះ អ្នកចូលរួមទាំងអស់ នឹងទទួលបានគូប៉ុងតម្លៃរហូតដល់២០០០ដុល្លារភ្លាមៗ។ នេះជាលើកទី២ហើយ ដែលជីប ម៉ុង លែន ប្រារព្ធធ្វើកម្មវិធី Special Home Tour បន្ទាប់ពីទទួលបានការគាំទ្រយ៉ាងសន្ធឹកសន្ធាប់កាលពីលើកទីមួយ។ គម្រោង ដឹ ផាក លែន ៥៩៨ មានទីតាំងស្ថិតនៅតាមបណ្តោយផ្លូវ ៥៩៨ ឬផ្លូវ ជា សុផារ៉ា។ ក្រៅពី ដឹ ផាក លែន ៥៩៨ ក្រុមហ៊ុន ជីប ម៉ុង លែន មានគម្រោងជាច្រើនទៀតដូចជា គម្រោង ដឹ លែនម៉ាក ២៧១ ដែលមានទីតាំងស្ថិតនៅតាមបណ្តោយផ្លូវ២៧១ កែង៣៧១, គម្រោង ដឹ ផាក លែន សែនសុខ និងគម្រោង ដឹ ផាក លែន TK តាមបណ្តោយផ្លូវ ម៉ុង ឫទ្ធី និងគម្រោង ដឹ លែន រីច ចំការដូង ស្ថិតតាមបណ្តោយផ្លូវ ទួលពង្រ។ សូមទំនាក់ទំនងមកកាន់ទំព័រ Facebook (Chip Mong Land) រឺ Instagram (chipmongland) ដើម្បីចុះឈ្មោះចូលរួមក្នុងកម្មវិធី ឬទំនាក់ទំនងមកកាន់លេខទូរសព្ទ 061 997 888 / 071 8 997 888 និង 081 997 888៕ កុំភ្លេចចូលរួមទាំងអស់គ្នាណា! (អត្ថបទពាណិជ្ជកម្ម)	ភ្នំពេញ៖ ជីប ម៉ុង លែន ដែលជាក្រុមហ៊ុនអភិវឌ្ឍន៍ផ្នែកអចលនទ្រព្យឈានមុខគេ នឹងរៀបចំកម្មវិធីពិសេស (Special Home Tour by Chip Mong Land) នៅថ្ងៃទី២២ ទី២៣ ខែកញ្ញានេះ ក្នុងការិយាល័យលក់គម្រោង ដឹ ផាក លែន ៥៩៨របស់ខ្លួន ដែលស្ថិតនៅតាមបណ្តោយផ្លូវ ៥៩៨ ឬផ្លូវជា សុផារ៉ា។ អតិថិជនទាំងអស់ នឹងត្រូវអញ្ជើញឲ្យចូលរួមកម្មវិធីនេះ ដើម្បីទស្សនាផ្ទះគំរូពិតដ៏ស្រស់ស្អាត ដែលមាន ៦ប្រភេទ ដូចជា វីឡា ឃ្វីន,វីឡា ឃ្វីន A,វីឡា ភ្លោះ,វីឡាកូនកាត់ A,វីឡាកូនកាត់ B និងផ្ទះអាជីវកម្ម។
វិបត្តិខ្វះថាមពល កំពុងក្លាយជារឿងឈឺក្បាលសម្រាប់រដ្ឋាភិបាលទីក្រុងប៉េកាំង។ ដើម្បីបំពេញតម្រូវការប្រើប្រាស់ ចិនក៏ងាកទៅធ្យូងថ្មអូស្ត្រាលីដែលត្រូវបិទខ្ទប់នៅកំពង់ផែទៀត។ លើសពីនោះ ចិនក៏បញ្ជាឱ្យក្រុមហ៊ុមផលិតធ្យូងថ្មបង្កើនការផលិតផងដែរ ខណៈតម្លៃធ្យូងថ្មកើនឡើងខ្ពស់ និងបញ្ហាកង្វះអគ្គិសនី ក៏កំពុងបង្កការសរាំងស្ទះដល់ច្រវាក់ផលិតកម្មឧស្សាហកម្ម។ ក្នុងសេចក្តីជូនដំណឹងបន្ទាន់ចុះផ្សាយថ្ងៃទី៧ ខែតុលា មន្ទីរថាមពលប្រចាំតំបន់ម៉ុងហ្គោលីខាងក្នុងបានស្នើទៅកាន់រដ្ឋអំណាចមូលដ្ឋានតាមទីក្រុងមួយចំនួនរួមមាន Wuhai , Ordos , Hulunbuir និង Xilingol League ឱ្យជូនដំណឹងទៅកាន់ក្រុមហ៊ុនអណ្តូងរ៉ែប្រមាណ៧២កន្លែងពីការបង្កើនទិន្នផលធ្យូងថ្មភ្លាមៗ។ អណ្តូងរ៉ែទាំង៧២កន្លែង ដែលបានចុះបញ្ជីដោយការិយាល័យថាមពលម៉ុងហ្គោលីខាងក្នុង មានសមត្ថភាពផលិតចំនួន១៧៨,៤៥លានតោនក្នុងមួយឆ្នាំ។ បើតាមទីភ្នាក់ងារព័ត៌មាន Reuters អ្នកជំនួញម្នាក់មានមូលដ្ឋានក្នុងក្រុងប៉េកាំងបានប៉ាន់ស្មានថា ការជំរុញការផលិតអាចចំណាយពេលចន្លោះពី២ខែទៅ៣ខែ។ ម៉ុងហ្គោលីខាងក្នុង ជាតំបន់ផលិតធ្យូងថ្មធំជាងគេទី២របស់ចិន និងផលិតធ្យូងថ្មបានជាង១ពាន់លានតោននៅឆ្នាំ២០២០ ដែលស្មើជាងមួយភាគ៤នៃចំនួនទិន្នផលសរុប។ ទិន្នផលនោះ បានធ្លាក់ចុះ៨ភាគរយសម្រាប់ឆ្នាំដដែល ធៀបនឹងឆ្នាំ២០១៩ និងបន្តធ្លាក់ចុះរៀងរាល់ខែចាប់ពីខែមេសា ដល់ខែកក្កដានៅឆ្នាំ២០២១ ដោយសារបញ្ហាស៊ើបអង្កេតប្រឆាំងអំពើពុករលួយលើវិស័យធ្យូងថ្មកាលពីឆ្នាំ២០២០ និងការហាមឃាត់កម្មកររ៉ែពីការធ្វើការលើសសមត្ថភាពដែលបានអនុម័ត៕	អាជ្ញាធរចិន ដាក់បញ្ជាទៅកាន់ក្រុមហ៊ុនអណ្តូងរ៉ែជាង៧០កន្លែងស្ថិតនៅតំបន់ម៉ុងហ្គោលីខាងក្នុងឱ្យបង្កើនល្បឿនផលិតធ្យូងថ្មឱ្យបានចំនួនជិត១០០លានតោនដើម្បីធានាការផ្គត់ផ្គង់ថាមពលក្នុងស្រុក។ការដាក់បញ្ជាដ៏ប្រញាប់ប្រញាល់បែបនេះធ្វើឡើង ស្របពេលចិនកំពុងដោះស្រាយការខ្វះខាតធ្យូងថ្មដែលជះឥទ្ធិពលខ្លាំងដល់ការជំរុញសេដ្ឋកិច្ចប្រទេស។
បន្ទាប់ពីបិទហ្គេម PUBG ក្រុមហ៊ុនចិន Tencent ដែលរកចំណូលបានជាង៤៥ពាន់លានដុល្លារកាលពីឆ្នាំ២០១៨ បានដាក់បញ្ចូលហ្គេមឈ្មោះ Game for Peace ទៅក្នុង China Apple Store របស់ក្រុមហ៊ុន Apple ។ ខុសប្លែកពី PUBG ហ្គេមប្រភេទបាញ់ប្រហារថ្មីនេះ ទទួលបានអាជ្ញាបណ្ណដើម្បីទាញយកចំណូល ដែលផ្តល់ឲ្យដោយរដ្ឋាភិបាលចិន។ មិនដល់២ថ្ងៃស្រួលបួលផងក្រោយការដាក់ដំណើរការ ហ្គេម Game for Peace ឈរនៅលើកំពូលតារាង ជាហ្គេមដែលមានគេទាញយកលេងច្រើនបំផុត។ នេះបើតាមទិន្នន័យរបស់វេបសាយ Sensor Tower data ។ សម្រាប់តួលេខនេះ អ្នកជំនាញក្នុងឧស្សាហកម្មកម្សាន្តតាមអនឡាញនេះ ប៉ាន់ស្មានថា ហ្គេមបាញ់ប្រហារ ដែលមានទំនោរបង្ហាញពីភាពស្នេហាជាតិរបស់ចិននេះ អាចរកចំណូលបានរហូតដល់ ១,៤៨ពាន់លានឯណោះជាប្រចាំឆ្នាំសម្រាប់ក្រុមហ៊ុន Tencent ។ ដើម្បីឆ្លើយតបនឹងការកើនឡើងនៃកង្វល់របស់អាណាព្យាបាល ជុំវិញផលប៉ះពាល់របស់ហ្គេមអនឡាញលើសុខភាពផ្លូវចិត្ត និងផ្លូវកាយរបស់កុមារ ហ្គេម Game for Peace បានកំណត់អាយុសម្រាប់ឲ្យអ្នកប្រើប្រាស់អាចទាញយក គឺចាប់ពីអាយុ១៦ឆ្នាំឡើងទៅ។ ម្យ៉ាងវិញទៀត ទម្រង់នៃការលេងនៅក្នុងហ្គេមនេះ ក៏មានការកែប្រែផងដែរ។ ជាឧទាហរណ៍នោះ តួអង្គក្នុងហ្គេមនេះ ដែលត្រូវគេបាញ់ស្លាប់ ពុំហូរឈាមឡើយ។ វា គឺជាសញ្ញាវិជ្ជាមានមួយដើម្បីកាត់បន្ថយភាពហិង្សានៃហ្គេមនេះ។ សូមបញ្ជាក់ថា ហ្គេម PUBG លើទូរសព្ទ ត្រូវបានដាក់ដំណើរការជាផ្លូវការ កាលពីខែមីនា ឆ្នាំ២០១៨ និងបានក្លាយជាហ្គេមដ៏ពេញនិយមបំផុតមួយក្នុងពិភពលោក។ ហ្គេមនេះ ត្រូវបានបង្កើតឡើងដំបូងឡើយដោយក្រុមហ៊ុនរបស់កូរ៉េខាងត្បូងមួយឈ្មោះថា Krafton ដែលមានឈ្មោះពីដើម Bluehole ។ តែក្រោយមក ទើបត្រូវបានក្រុមហ៊ុន Tencent ទិញអាជ្ញាបណ្ណដើម្បីអភិវឌ្ឍ និងដាក់សាកល្បងសម្រាប់អ្នកប្រើប្រាស់ក្នុងស្រុកខ្លួន។ គេសង្ស័យផងដែរថា កត្តាភូមសាស្ត្រនយោបាយ ក៏ចូលរួមចំណែកក្នុងការបិទហ្គេម PUBG នេះផងដែរ ព្រោះថា រដ្ឋាភិបាលចិន អាចមិនសប្បាយចិត្តនឹងផលិតផលរបស់កូរ៉េខាងត្បូង។ តួយ៉ាង ក្នុងឆ្នាំ២០១៧ ក្រុងប៉េកាំង បានចាប់ផ្តើមធ្វើពហិការផលិតផល និងសេវាកម្មនានារបស់កូរ៉េខាងត្បូង ក្រោយពីក្រុងសេអ៊ូល បានយល់ព្រមដាក់ដំឡើងប្រព័ន្ធខែលមីស៊ីល THAAD របស់សហរដ្ឋអាមេរិក លើព្រំដែនខ្លួន ជាប់នឹងកូរ៉េខាងជើង៕	ក្រុមហ៊ុនយក្សចិន Tencent បានលុបចោលហ្គេមដ៏ល្បីល្បាញ PUBG ដែលលេងលើទូរសព្ទ កាលពីថ្ងៃពុធ ទី៨ ខែឧសភា ហើយនៅថ្ងៃដដែលនេះ ក្រុមហ៊ុនចិននេះ ក៏បានដាក់ដំណើរការភ្លាមៗនូវហ្គេមថ្មីមួយ ដែលស្រដៀងគ្នានឹង PUBG ផងដែរ។ កត្តាពីរ ដែលបណ្តាលឲ្យក្រុមហ៊ុននេះលុបចោលហ្គេម PUBG គឺដោយសារតែ ខ្លួនពុំទទួលបានការអនុញ្ញាតពីរដ្ឋាបាលចិនឲ្យទាញយកចំណូលពីហ្គេមនេះ និងដើម្បីពង្រឹងច្បាប់ទម្លាប់នៃការចុះឈ្មោះ និងរបៀបលេងហ្គេមឲ្យបានតឹងរ៉ឹងជាមុន។
ធ្វើម្ចាស់ផ្ទះព្រឹត្តិការណ៍ស៊ីហ្គេម-អាស៊ានប៉ារ៉ាហ្គេម ឆ្នាំ២០២៣ លើកដំបូង ក្នុងប្រវត្តិសាស្ត្រ កម្ពុជារ៉ាប់រងការចំណាយទាំងអស់ ក្នុងនោះរួមមានមិនយកថ្លៃ ផ្សព្វផ្សាយ សំបុត្រចូលទស្សនា ជាពិសេសថ្លៃហូបចុក ស្នាក់នៅ និងធ្វើដំណើររបស់ប្រតិភូកីឡាចូលរួមទាំង១០ប្រទេស ដែលក្នុងម្នាក់ត្រូវចំណាយ៥០ដុល្លារក្នុងមួយថ្ងៃ។ ក្នុងពិធីប្រគល់សញ្ញាបត្រជូនគរុសិស្ស គរុនិស្សិត និស្សិត និងបុគ្គលិកអប់រំ នៃវិទ្យាស្ថានជាតិអប់រំ នាព្រឹកថ្ងៃទី២៥ ខែមេសា សម្តេចនាយករដ្ឋមន្ត្រីហ៊ុន សែន បានបង្ហាញក្តីជឿជាក់ថា ការមិនយកថ្លៃការចំណាយពីប្រតិភូកីឡាចូលរួមស៊ីហ្គេមលើកទី៣២នេះ កម្ពុជានឹងទទួលបានការតបស្នងសងគុណវិញពីបណ្តាប្រទេសអាស៊ីអាគ្នេយ៍ជាក់ជាមិនខាន។ «ខ្ញុំមានជំនឿថា ប្រទេសមួយចំនួនក្នុងក្របខណ្ឌដៃគូអាស៊ានរបស់យើងគេនឹងអាចផ្តល់ភាពបដិការចំពោះយើងវិញ។ ខ្ញុំជឿយ៉ាងដូច្នេះ រង់ចាំកាប់ពូថៅមើលទៅ លើកឡែងតែប្រទេសអត់ចិត្ត»។ នេះជាការលើកឡើងរបស់សម្តេច ហ៊ុន សែន បន្ទាប់ពីប្រមុខដឹកនាំអះអាងថាការបង់ថ្លៃនៅស៊ីហ្គេមនឹងមិនធ្វើឱ្យកម្ពុជាក្លាយជាអ្នកមានឡើយ ប៉ុន្តែធ្វើឱ្យមនុស្ស (ទេសចរ) មកកម្ពុជា និងស្គាល់ពីកម្ពុជាកាន់តែច្រើន។ នាពិធីបុណ្យបញ្ចុះខណ្ឌសីមា និងឆ្លងសមិទ្ធផលក្នុងវត្តព្រះបារមីវង្កតបុរី (វត្តតាំងក្រសាំង) នៅព្រឹកថ្ងៃទី២៤ ខែមេសា ប្រមុខរដ្ឋាភិបាលកម្ពុជា ក៏បានប្រកាសបន្ថែមប្រាក់ចំណាយចំនួន៧លានដុល្លារទៀត លើការផ្គត់ផ្គង់ការហូចុក ស្នាក់នៅ របស់ប្រតិភូកីឡា ខណៈគម្រោងចំណាយចាស់លើការរៀបចំស៊ីហ្គេម-អាស៊ានប៉ារ៉ាហ្គេម ទាំងមូលមានចំនួន១២៤លានដុល្លារ។ គិតត្រឹមថ្ងៃទី២៥ ខែមេសា ការប្រកួតកីឡាអាស៊ីអាគ្នេយ៍លើកទី៣២ ដែលកម្ពុជាទទួលបានសិទ្ធិធ្វើម្ចាស់ផ្ទះជាលើកដំបូងក្នុងប្រវត្តិសាស្ត្រ នៅសល់រយៈពេល១០ថ្ងៃទៀតប៉ុណ្ណោះនឹងឈានដល់ថ្ងៃបើកពិធីផ្លូវការ ដែលនឹងធ្វើឡើយនៅថ្ងៃទី៥ ខែឧសភា ឆ្នាំ២០២៣៕	សម្តេច ហ៊ុន សែន បង្ហាញក្តីជឿជាក់ថាប្រទេសតំបន់អាស៊ានមួយចំនួន នឹងផ្តល់ការតមស្នងមកកម្ពុជាវិញ បន្ទាប់ពីម្ចាស់ផ្ទះកម្ពុជាផ្តល់ភាពកក់ក្តៅដល់ប្រតិភូកីឡាទាំងអស់មកចូលរួមព្រឹត្តិការណ៍ស៊ីហ្គេមដោយមិនគិតថ្លៃអ្វីទាំងអស់។
តទៅនេះសូមអញ្ជើញលោក អ្នកនាង ទស្សនា វីដេអូដូចតទៅ៖ សហគមន៍អេកូទេសចរណ៍សម្រស់កោះហាន ជាទីទេសចរណ៍ធម្មជាតិមួយកន្លែង ស្ថិតក្នុងភូមិកោះស្នែង ឃុំកោះស្នែង ស្រុកបុរីអូរស្វាយសែនជ័យ ខេត្តស្ទឹងត្រែង។ សហគមន៍ទេសចរណ៍នេះ មានចម្ងាយប្រមាណ២២គីឡូម៉ែត្រ ពីខេត្តស្ទឹងត្រែង និងជាផ្នែកមួយនៃតំបន់រ៉ាមសារទន្លេមេគង្គផងដែរ។ សម្រស់កោះហាន មានសក្តានុពលជាច្រើនរួមមាន ឆ្នេរខ្សាច់សក្បុសធំល្វឹងល្វើយនារដូវប្រាំង ព្រៃលិចទឹក សត្វស្លាប ផ្ទាំងថ្មកំបោរមាត់ច្រាំងទន្លេ និងទឹកទន្លេថ្លាវ៉ង់ ដែលរំលេចសម្រស់ទាក់ទាញ។ នៅទីនេះក៏មានបម្រើសេវាកម្ម ផ្ទះស្នាក់ ជិះទូកកម្សាន្តតាមដងទន្លេ ការបោះតង់ ជាពិសេសទេសចរក៏អាចជួលកង់ជិះកម្សាន្តក្នុងសហគមន៍ និងបានភ្លក់ម្ហូបតំបន់ផងដែរ។ សហគមន៍អេកូទេសចរណ៍ ដែលបង្កើតនៅឆ្នាំ២០១៦មួយនេះ បានផ្ដល់ការងារ និងប្រាក់ចំណូលដល់ពលរដ្ឋមូលដ្ឋានជាច្រើន តាមរយៈសេវាកម្មដឹកភ្ញៀវ នាំភ្ញៀវ និងម្ហូបអាហារ។ ការងារនៅក្នុងសហគមន៍របស់ពលរដ្ឋទាំងនេះ ជាការងារបន្ថែមលើការងារស្រែចម្ការ ដាំបន្លែ ចិញ្ចឹមសត្វ និងរបរនេសាទ។ គិតត្រឹមឆ្នាំ២០២១ សហគមន៍អេកូទេសចរណ៍មួយនេះ មានសមាជិកចំនួន២៨នាក់ ស្រី១៤នាក់ និងគណៈកម្មាការចំនួន១១ ស្រី៥នាក់។ ក្នុងឆ្នាំ២០២១ សហគមន៍មួយនេះ ទទួលបានទេសចរណ៍ចំនួន១០៦៦នាក់ ដែលអាចរកប្រាកចំណូលបាន ៤ ០១៥,៥០ ដុល្លារអាម៉េរិក។ តាមរយៈការបង្កើតសហគមន៍មួយនេះ បានចូលរួមលើកស្ទួយជីវភាពស្ត្រីក្នុងសហគមន៍ថែមទៀតផង។ មុនការបង្កើតសហគមន៍ទេសចរណ៍ អ្នកស្រី ប៉ុន សំផាន ប្រធានសហគមន៍អេកូទេសចរណ៍សម្រស់កោះហាន អះអាងថា ស្ត្រីភាគច្រើនពឹងផ្អែកលើចំណូលស្វាមីខ្លួនប៉ុណ្ណោះ ខណៈស្ត្រីមេម៉ាយមួយចំនួន កង្វះមុខរបរ។ ថ្នាក់ដឹកនាំស្ត្រីវ័យ ៥២ឆ្នាំរូបនេះ ប្រាប់សារព័ត៌មានថ្មីៗ២៥រាជធានី-ខេត្តបន្ថែមដូច្នេះ៖ «ពីមុនមកគាត់(ស្ត្រី) ពឹងអាស្រ័យទៅលើចម្រឹងគ្រួសារ គឺស្វាមីគាត់។ តាំងពីមានអេកូទេសចរណ៍មកនេះ ពួកគាត់មានការរីកចម្រើនច្រើន សំខាន់បំផុតគឺទំនាក់ទំនង ការយល់ដឹង និងស្គាល់តម្លៃខ្លួនគាត់»។ បន្ទាប់ពីបង្កើតសហគមន៍នេះឡើង អ្នកស្រី កត់សម្គាល់ឃើញពីភាពផ្លាស់ប្ដូរជាវិជ្ជមាន ទៅលើស្ត្រី ដែលបានចូលរួមនឹងសហគមន៍។ ពួកគាត់លែងមានភាពខ្មាសអៀន ក្នុងការទំនាក់ទំនង ជាមួយមជ្ឈដ្ឋានខាងក្រៅ ជាពិសេសទទួលបានចំណេះដឹងផ្នែកបដិសណ្ឋារកិច្ច និងការយល់ដឹងលើការគ្រប់គ្រងផ្នែកហិរញ្ញវត្ថុក្នុងគ្រួសារ។ អ្នកស្រី យ៉ាន ឡា ជាចុងភៅមួយរូប ក្នុងសហគមន៍អេកូទេសចរណ៍សម្រស់កោះហាន។ មុនពេលចូលរួមជាមួយសហគមន៍ អ្នកស្រី ជាកសិករស្រែចម្ការ និងជាស្ត្រីមេផ្ទះដូចស្ត្រីឯទៀតក្នុងមូលលដ្ឋានខ្លួន។ ក្រៅពីរបរស្រែចម្ការ ការចូលរួមជាអ្នកផ្ដល់សេវាម្ហូបអាហារនេះ បានផ្ដល់ចំណូលបន្ថែមសម្រាប់គ្រួសារស្ត្រីវ័យ៤០ឆ្នាំរូបនេះ។ បើទោះជាការងារជាអ្នកផ្ដល់សេវាអាហារមិនទទួលបានប្រាក់ចំណូលច្រើនក៏ពិតមែន ប៉ុន្តែអ្នកស្រី សប្បាយចិត្ត ដោយសារអាចចូលរួម ការពារ និងអភិរក្សធនធានធម្មជាតិក្នុងសហគមន៍។ អ្នកស្រីរៀបរាប់ ទាំងសប្បាយចិត្តដូច្នេះ៖ «សប្បាយចិត្តតើ! សប្បាយទាំងអស់គ្នា ហើយពេលដែលជួបភ្ញៀវមកធ្វើម្ហូប ពេលភ្ញៀវមកលេងកម្សាន្ត តាមព្រៃលិចទឹកអីសប្បាយដែរតើ។ ហើយខ្ញុំចង់ឱ្យភ្ញៀវមកលេងគ្រប់ៗគ្នា មករាល់ថ្ងៃ និងចង់ឱ្យអេកូទេសចរណ៍នេះរីកចម្រើនទៅមុខ»។ គួរជម្រាបផងដែរថា សហគមន៍មួយនេះ ទេសចរអាចទៅទស្សនាទីតាំងមួយចំនួន រួមមាន ព្រៃអ្នកតា, ក្បាលកោះស្នែង, ក្បាលកោះទន្លេមួយ, ភ្នំត្រងើល, អន្លង់ថ្មកំបោរ, កន្ទុយកោះហាន និងក្បាលកោះហាន។ ជាមួយគ្នានេះ នៅទីនេះ ក៏មានបម្រើនូវសេវាកម្មម្ហូបអាហារ ផ្ទះស្នាក់ នាំភ្ញៀវ ជួលទូក ជួលតង់ កង់ និងកៃយ៉ាក់ផងដែរ៕	ស្ទឹងត្រែង៖ សហគមន៍អេកូទេសចរណ៍សម្រស់កោះហាន ជាតំបន់ទេសចរណ៍ធម្មជាតិមួយ ស្ថិតនៅតាមដងទន្លេមេគង្គលើ ខេត្តស្ទឹងត្រែង។ ការបង្កើតសហគមន៍ទេសចរណ៍នេះឡើង បានចូលរួមចំណែក ក្នុងការកាត់បន្ថយភាពក្រីក្រក្នុងសហគមន៍ និងផ្ដល់ឱកាសការងារដល់ស្ត្រី និងស្ត្រីមេម៉ាយ តាមរយៈការងារជាអ្នកប្រតិបត្តិករទេសចរណ៍។
លោក អំ សំអាត នាយករងទទួលបន្ទុកផ្នែកឃ្លាំមើល និងការពារសិទ្ធិមនុស្សនៃអង្គការលីកាដូ ថ្លែងថា បញ្ហាប្រឈមខ្លាំងបំផុតរបស់ស្ត្រី ក្នុងពន្ធនាគារ គឺភាពចង្អៀតណែនក្នុងពន្ធនាគារ ហើយស្ត្រីមានផ្ទៃពោះ ក្មេងស្រីតូចៗ និង អនីតិជនជាស្ត្រី រងការលំបាកជាងគេ។ លោក បន្តថា បញ្ហាប្រឈមមួយទៀត សម្រាប់ពួកគេ គឺបញ្ហាទឹកនិងម្ហូបអាហារ។ ដើម្បីដោះស្រាយបញ្ហាចង្អៀតណែនក្នុងពន្ធនាគារ ជាពិសេសបញ្ហាចង្អៀតណែននៃអគារឃុំខ្លួនស្ត្រី មន្ត្រីអង្គការលីកាដូរូបនេះ ស្នើតុលាការ ពិចារណាពីការដោះលែងស្ត្រីមានផ្ទៃពោះ និង ស្ត្រីមានកូនតូចៗតាមខ្លួន ឲ្យនៅក្រៅឃុំបណ្តោះអាសន្ន។ ជាមួយគ្នានេះ ស្ត្រីដែលប្រព្រឹត្តបទល្មើសមជ្ឈិម ក៏លោក ស្នើតុលាការ ពិចារណាដោះលែងឲ្យនៅក្រៅឃុំបណ្តោះអាសន្នដែរ។ ក្នុងកិច្ចសម្ភាសជាមួយសារព័ត៌មានថ្មីៗ លោក លើកជាយោបល់ថា៖«បទមជ្ឈិម គួរតែដោះលែងនៅក្រៅឃុំ ជាជាងឃុំខ្លួន។ ការឃុំខ្លួន គួរតែទុកជាជម្រើសចុងក្រោយ»។ លោក នុត សវនា អ្នកនាំពាក្យអគ្គនាយកដ្ឋានពន្ធនាគារ អះអាងថា រដ្ឋាភិបាល ទទួលស្គាល់ពីភាពចង្អៀតណែន ក្នុងពន្ធនាគារ។ ប៉ុន្តែ លោក បញ្ជាក់ថា នៅកម្ពុជា អគារឬបន្ទប់ឃុំខ្លួនស្ត្រី មិនសូវមានភាពចង្អៀតណែន ដូចអគារឬបន្ទប់ឃុំខ្លួនបុរសឡើយ។ លោក និយាយជាមួយសារព័ត៌មានថ្មីៗថា៖«[កន្លែងឃុំស្ត្រី] ចង្អៀតដែរ តែតិចតួច»។ លោក បន្ថែមថា មានតែមណ្ឌលអប់រំកែប្រែ២ (ម២) ក្នុងរាជធានីភ្នំពេញ និងពន្ធនាគារក្នុងខេត្តសៀមរាបប៉ុណ្ណោះ ដែលមានភាពចង្អៀតណែន ដោយសារតែអត្រានៃអ្នកជាប់ឃុំជាស្ត្រីមានការកើនឡើង ប៉ុន្តែពន្ធនាគារតាមបណ្តាខេត្តផ្សេងទៀត មិនមានភាពចង្អៀតណែនក្នុងការឃុំខ្លួនស្ត្រីនោះទេ។ (ម២ សម្រាប់ឃុំខ្លួនតែស្ត្រីប៉ុណ្ណោះ)។ មន្ត្រីជាន់ខ្ពស់នៃអគ្គនាយកដ្ឋានពន្ធនាគាររូបនេះ ផ្តល់របាយការណ៍ថា បច្ចុប្បន្ន អ្នកជាប់ឃុំសរុបនៅកម្ពុជា មានជាង៣ម៉ឺន៩ពាន់នាក់ ដោយក្នុងនោះ អ្នកជាប់ឃុំជាស្ត្រីមានតែជាង២ពាន់៥រយនាក់ប៉ុណ្ណោះ គឺស្មើនឹងប្រមាណ៧ភាគរយនៃអ្នកជាប់ឃុំសរុប។ បើតាមរបាយការណ៍ដដែល ក្នុងចំណោមស្ត្រីជាប់ឃុំជាង២ពាន់៥រយនាក់នោះ មានដល់ទៅ៧០ភាគរយ ដែលពាក់ព័ន្ធនឹងបទល្មើសគ្រឿងញៀន។ លោក បំភ្លឺថា ចំពោះម្ហូបអាហារ គឺរដ្ឋាភិបាល ក៏ដូចជា ថ្នាក់ដឹកនាំខាងពន្ធនាគារ គិតគូរដល់ស្ត្រីនិងក្មេងស្រីមុនគេ ហើយម្យ៉ាងទៀត ភាពចង្អៀតណែនក្នុងពន្ធនាគារ ក៏រដ្ឋាភិបាល ព្យាយាមដោះស្រាយដែរ។ លោក អធិប្បាយថា៖«យើង កំពុងធ្វើហើយ តែមិនមែនចង់បានភ្លាម បានហ្នឹងភ្លាមទេ»។ បើតាមលោក អំ សំអាត អង្គការលីកាដូ មានកម្មវិធីឧបត្ថម្ភអាហារ និងកម្មវិធីផ្តល់ជំនួយផ្នែកច្បាប់ ដល់ស្ត្រីជាប់ឃុំ។ ការកកស្ទះសំណុំរឿង ជាមួយហេតុធំមួយ ដែលបណ្តាលឲ្យមានភាពចង្អៀតណែន ក្នុងពន្ធនាគារ ដ្បិតថា ពេលសំណុំរឿង មិនទាន់ត្រូវបានកាត់ក្តី ជនល្មើស ក៏នៅតែបន្តជាប់ឃុំ។ ម្ល៉ោះហើយ ពេលឡើងធ្វើជារដ្ឋមន្ត្រីក្រសួងយុត្តិធម៌ លោក កើត រិទ្ធ ក៏ដាក់ចេញយុទ្ធនាការដោះស្រាយបញ្ហាកកស្ទះសំណុំរឿងនៅតាមតុលាការ៕	នាថ្ងៃទិវាគោរពសិទ្ធិនារីអន្តរជាតិលើក១១០ នៅថ្ងៃទី៨ ខែមីនា ឆ្នាំ២០២១នេះ អង្គការលីកាដូ បានផ្សព្វផ្សាយអត្ថបទខ្លីមួយលើគេហទំព័ររបស់ខ្លួន អំពីបញ្ហាប្រឈមរបស់ស្ត្រីនិងអនីតិជនជាស្ត្រី (ជនអាយុក្រោម១៨ឆ្នាំ) ក្នុងពន្ធនាគារ។ អង្គការធ្វើការផ្នែកសិទ្ធិមនុស្សដ៏ធំប្រចាំកម្ពុជាមួយនេះ បានស្នើរដ្ឋាភិបាល កែលម្អឲ្យឆាប់រហ័ស ចំពោះស្ថានភាពលំបាករបស់ស្ត្រីនិងអនីតិជនជាស្ត្រី ក្នុងពន្ធនាគារ ពិសេសភាពចង្អៀតណែនខ្លាំងក្នុងពន្ធនាគារ។
ជាលទ្ធផលនៃកិច្ចប្រជុំប្រចាំខែមេសា គណៈរដ្ឋមន្ត្រីឡាវ ដែលដឹកនាំដោយលោកនាយករដ្ឋមន្ត្រី ថុងលួន ស៊ីសូលីត បានសម្រេចឲ្យមានការពិនិត្យឡើងវិញលើតម្លៃអគ្គិសនី ពោលគឺត្រូវធានាថា តម្លៃអគ្គិសនី ត្រូវតែទាប និងសមរម្យជាងមុន។ នេះបើយោងតាមការចុះផ្សាយរបស់សារព័ត៌មានឡាវ Vientiane Times នៅថ្ងៃ២៦ មេសាកន្លងទៅ។ តាមប្រភពព័ត៌មានដដែលនោះ ការណ៍ ដែលរដ្ឋាភិបាលឡាវ ចេញសេចក្តីសម្រេចបែបនេះ ក៏ដើម្បីធានាថា អ្នកវិនិយោគនៅក្នុងវិស័យអគ្គិសនី ទទួលបានផលចំណេញ ហើយការវិនិយោគនេះ ក៏អាចមានចីរភាពដូចគ្នាផងដែរ។ ខណៈដាក់ផែនការបន្ទាបតម្លៃអគ្គិសនី តាមរយៈកិច្ចប្រជុំនោះផងដែរ គណៈរដ្ឋមន្ត្រីឡាវ ក៏បានអនុម័តអនុក្រឹត្យមួយស្តីពីការការសន្សំសំចៃថាមពល ដើម្បីជាផ្នែកមួយធានាឲ្យបានការប្រើប្រាស់គ្រប់គ្រាន់ និងធ្វើឲ្យការចំណាយលើថាមពលកាន់តែតិច ក៏ដូចជាដើម្បីកាន់បន្ថយផលប៉ះពាល់លើបរិស្ថានផងដែរនោះ។ គួរជម្រាបផងដែរ ឡាវ ក៏ស្ថិតនៅក្នុងចំណោមប្រទេសមួយរបស់ពិភពលោក ដែលគ្មានអធិបតេយ្យជាប់នឹងសមុទ្រសូម្បីតែបន្តិច ក៏ប៉ុន្តែរដ្ឋអាស៊ានមួយនេះ ជាប់ជាមួយនឹងទន្លេមេគង្គ។ ឡាវ មានសក្តានុពលខ្លាំងផ្នែកវារីអគ្គិសនី ហើយឡាវ ក៏ធ្លាប់មានក្តីសុបិន្តក្នុងការប្រែក្លាយជាអាគុយរបស់អាស៊ីផងដែរ។ កន្លងមក ឡាវ ក៏បានលក់អគ្គិសនីរបស់ខ្លួនទៅកាន់បណ្តាប្រទេសអាស៊ានមួយចំនួនផងដែរ៕	គណៈរដ្ឋមន្ត្រីឡាវ បានសម្រេចពិនិត្យឡើងវិញលើឯកតាតម្លៃអគ្គិសនីរបស់ប្រទេសឲ្យកាន់តែទាប ក្នុងគោលដៅដើម្បីជាយុទ្ធសាស្ត្រមួយបង្កើនផលិតភាពក្នុងសេដ្ឋកិច្ច និងជាពិសេសនោះដើម្បីទាក់ទាញវិនិយោគក្នុងប្រទេសកាន់តែច្រើនបន្ថែមទៀត។
១. ចាញ់ត្រជាក់ កង្វះជាតិអ៊ីយ៉ូដអាចបណ្ដាលឱ្យអត្រានៃការដុតរំលាយអាហារយឺតជាងមុន។ ជាលទ្ធផលរាងកាយផលិតថាមពលតិចជាងមុនដែលធ្វើឱ្យអ្នកទទួលបានកម្ដៅមិនគ្រប់គ្រាន់តាមនោះដែរ។ បន្ថែមពីនេះកង្វះជាតិអ៊ីយ៉ូដអាចជះផលប៉ះពាល់ដល់ក្រពេញទីរ៉ូអ៊ីត ហើយភាពប្រែប្រួលក្នុងកម្រិតនៃអ័រម៉ូនទីរ៉ូអ៊ីតអាចរាំស្ទះដល់សមត្ថភាពក្នុងការគ្រប់គ្រងសីតុណ្ហភាពរាងកាយ។ ប្រអប់ដៃនិងជើងត្រជាក់ ឬការមានអារម្មណ៍ត្រជាក់សឹងគ្រប់ពេលសូម្បីក្នុងបន្ទប់ដែលមានសីតុណ្ហភាពក្ដៅអាចបណ្ដាលមកភាពអសកម្មនៃក្រពេញទីរ៉ូអ៊ីត។ ប៉ុន្តែក្រពេញទីរ៉ូអ៊ីតដែលសកម្មហួសអាចបណ្ដាលឱ្យបែកញើសខ្លាំងនិងមិនអាចទ្រាំនឹងកម្ដៅបាន។ ២. កើនទម្ងន់ខុសធម្មតា ផលប៉ះពាល់មួយដែលលេចឡើងនៅពេលមានបញ្ហាក្រពេញទីរ៉ូអ៊ីត គឺពាក់ព័ន្ធនឹងការដុតរំលាយអាហារក្នុងរាងកាយជាលទ្ធផលនៃការកើនទម្ងន់ខុសប្រក្រតី។ ក្រៅពីមានរបបអាហារត្រឹមត្រូវនិងធ្វើលំហាត់ប្រាណជាប្រចាំហើយនោះ អ្នកក៏អាចស្រកទម្ងន់ដែលលើសបានយ៉ាងប្រសើរតាមរយៈការរក្សាក្រពេញទីរ៉ូអ៊ីតឱ្យមានសុខភាពល្អ។ ៣. អស់កម្លាំងនឿយហត់ជាប់ជានិច្ច ការដុតរំលាយអាហារយឺតពេកមិនត្រឹមតែបង្កបញ្ហាឡើងទម្ងន់ហួសហេតុប៉ុណ្ណោះទេ ប៉ុន្តែក៏អាចបណ្ដាលឱ្យអ្នកមានអារម្មណ៍អស់កម្លាំងគ្រប់ពេលផងដែរ។ នេះជាអ្វីមួយដែលកើតឡើងជាធម្មតានៅពេលក្រពេញទីរ៉ូអ៊ីតដំណើរការមិនបានល្អ ហើយមិនអាចបំលែងកាបូអ៊ីដ្រាតនិងខ្លាញ់ទៅជាថាមពលដើម្បីឱ្យកោសិកាបានប្រើប្រាស់។ ៤. មានអារម្មណ៍ធ្លាក់ទឹកចិត្ត ប្រសិនបើអាការៈនេះថែមទាំងអមមកជាមួយនូវបញ្ហាគេងមិនលក់ បាត់បង់ចំណង់អាហារនិងខ្សោយទៀតនោះ អ្នកគួរព្យាយាមរួមបញ្ចូលអាហារមានផ្ទុកសម្បូរទៅដោយអ៊ីយ៉ូដក្នុងរបបអាហារប្រចាំថ្ងៃហើយ។ ៥. ឧស្សាហ៍ជួបប្រទះបញ្ហាអាឡែកស៊ីនិងឆាប់ផ្ដាសាយ នេះក៏ព្រោះតែមួយក្នុងចំណោមផលប៉ះពាល់នៃកង្វះសារធាតុអ៊ីយ៉ូដ គឺប្រព័ន្ធភាពស៊ាំរាងកាយចុះខ្សោយ។ ៦. ស្បែកស្ងួតនិងជ្រុះសក់ ប្រសិនបើអ្នកចង់ចៀសផុតបញ្ហាជ្រុះសក់និងស្បែកស្ងួតចូរព្យាយាមទទួលទានអាហារមានផ្ទុកជាតិអ៊ីយ៉ូដឱ្យបានគ្រប់គ្រាន់។ ជាតិអ៊ីយ៉ូដជួយគ្រប់គ្រងកម្រិតនៃភាពមានសំណើមរបស់ស្បែក ព្រមទាំងរំញោចដល់ការជាសះស្បើតនៃរបួស, ស្នាមសំលាកផ្សេងៗ និងសូម្បីតែពន្យឺតភាពលេចឡើងនូវស្នាមជ្រីវជ្រួញ។ អ៊ីយ៉ូដក៏ចាំបាច់សម្រាប់ការលូតលាស់និងភាពមានពន្លឺនៃសក់ផងដែរ។ វាមានសមត្ថភាពជួយដល់ការបង្កើតឡើងវិញនៃឬសសក់ និងការពាររោគឆ្លង។ ៧. បញ្ហាពាក់ព័ន្ធនឹងការចងចាំ កង្វះជាតិអ៊ីយ៉ូដក្នុងរាងកាយអាចជះឥទ្ធិពលដល់សមត្ថភាពនៃការចងចាំគួរឱ្យកត់សម្គាល់។ បន្ថែមពីនេះការដុតរំលាយអាហារក្នុងរាងកាយមានសភាពយឺតក៏ជះផលប៉ះពាល់ដល់សមត្ថភាពខួរក្បាលក្នុងការចងចាំនិងឆ្លើយតបផងដែរ។ ៨. ហើម-ក ការហើមនៅត្រង់តំបន់-កជាអាការៈទូទៅបំផុតមួយនៃបញ្ហាកង្វះជាតិអ៊ីយ៉ូដក្នុងរាងកាយដោយក្រពេញទីរ៉ូអីតប្រែជារីកធំខុសធម្មតា។ នៅពេលរាងកាយខ្វះជាតិអ៊ីយ៉ូដ នោះក្រពេញទីរ៉ូតមិនអាចនឹងផលិតអ័រម៉ូនបានច្រើនគ្រប់គ្រាន់ឡើយ ហើយវាព្យាយាមកាន់តែខ្លាំងឡើងដើម្បីស្រូបយកសារធាតុចាំបាច់ពីឈាម។ ដំណើរការនេះអាចបណ្ដាលឱ្យកោសិកាកើនឡើងនិងលូតលាស់ច្រើនជាងធម្មតាដែលធ្វើឱ្យហើម-ក៕ ត្រួតពិនិត្យដោយ www.health.com.kh	កង្វះអ៊ីយ៉ូដក្រៅពីបង្កបញ្ហាដល់ក្រពេញទីរ៉ូអ៊ីតហើយនោះ ក៏អាចជះឥទ្ធិពលគួរឱ្យព្រួយបារម្ភផ្សេងទៀតចំពោះសុខភាពផងដែរ។ ថាតើយើងអាចសម្គាល់ដឹងថារាងកាយកំពុងខ្វះអ៊ីយ៉ូដដោយរបៀបណាទៅ? កុំបារម្ភ! ថ្ងៃនេះវេបសាយសុខភាព Health.com.kh នឹងបង្ហាញឱ្យដឹងពីអាការៈដែលលេចឡើងនៅពេលខ្វះអ៊ីយ៉ូដក្នុងរាងកាយ ៖
រុស្ស៊ីបានបង្ហាញចំណាប់អារម្មណ៍ដេញថ្លៃធ្វើជាម្ចាស់ផ្ទះការប្រកួតពានរង្វាន់បាល់ទាត់អឺរ៉ុប Euro 2028 ឬក៏ Euro 2032 បើទោះបីជាកំពុងស្ថិតក្រោមការដាក់ទណ្ឌកម្មពីសំណាក់បស្ចឹមលោក ក្រោយវាយប្រហារអ៊ុយក្រែនក្តី។ សហព័ន្ធកីឡាបាល់ទាត់អឺរ៉ុប (UEFA) ក៏បានព្រមានបន្ថែមទណ្ឌកម្មលើរុស្ស៊ីពីបញ្ហានេះ។ នាយករដ្ឋមន្រ្តីអង់គ្លេស បូរីស ចនសុន ហាក់ហួសចិត្តនឹងរឿងនេះ។ «គំនិតរបស់រុស្ស៊ីដែលចង់ដេញថ្លៃធ្វើជាម្ចាស់ផ្ទះការប្រកួតព្រឹត្តិការណ៍កីឡាបាល់ទាត់ឬក៏ការប្រកួតព្រឹត្តិការណ៍វប្បធម៍ណាមួយនៅពេលនេះ គឹលើសពីការប្រមាថទៅទៀត។ ខ្ញុំមិនអាចជឿបានឡើយថានឹងមាននរណាម្នាក់នឹងគិតអំពីរឿងនេះ»។លោក ចនសុន និយាយបែបនេះពីទីក្រុងព្រុចសែលនៅថ្ងៃទី២៤ ខែមីនា។ យ៉ាងណាមិញ លោក ចន សុន ក៏បានអះអាងថា បើរុស្ស៊ីព្រមដកទ័ពពីទឹកដីអ៊ុយក្រែនទាំងអស់នោះ ការប្រកួតព្រឹត្តិការណ៍បាល់ទាត់អឺរ៉ុបអាចពិចារណាផ្តល់ទៅឱ្យរុស្ស៊ី។ ការប្រកួតអំពីសិទ្ធិជាម្ចាស់ផ្ទះការប្រកួត Euro 2028 និង Euro 2032 នឹងត្រូវប្រកាសនៅក្នុងខែកញ្ញា ឆ្នាំ ២០២៣ មុនការប្រកួត Euro 2024 ដែលអាល្លឺម៉ង់ធ្វើជាម្ចាស់ផ្ទះ៕	នាយករដ្ឋមន្ត្រីអង់គ្លេស បូរីស ចនសុន នាថ្ងៃទី២៥ខែមីនា បានច្រានចោលចំណាប់អារម្មណ៍ដែលរុស្ស៊ីគ្រោងដេញថ្លៃធ្វើជាម្ចាស់ផ្ទះការប្រកួត Euro 2028 និងចាត់ទុកជាការប្រមាថយ៉ាងខ្លាំង ហើយស្នើឱ្យការប្រកួតប្រព្រឹត្តិនៅអ៊ុយក្រែនជំនួសវិញ។
ដើម្បីចូលរួមដោះស្រាយបញ្ហាស្រូវជូនកសិករ ធនាគារ ARDB និងក្រសួងសេដ្ឋកិច្ច និងហិរញ្ញវត្ថុ បានផ្ដល់ឥណទានជាបន្តបន្ទាប់ ដល់រោងម៉ាស៊ីនកិនស្រូវ។ ដោយឡែក នៅក្នុងរដូវប្រមូលផលស្រូវខាងមុខនេះ ធនាគារក៏បានត្រៀមថវិកាមួយចំនួនធំ សម្រាប់បន្តផ្តល់ឥណទាន ដល់បណ្តារោងម៉ាស៊ីនកិនស្រូវ និងក្រុមហ៊ុនកែច្នៃ និងនាំចេញអង្ករ ដើម្បីប្រមូលទិញស្រូវ ពីប្រជាកសិករ ដែលកំពុងជួបនូវបញ្ហាទីផ្សារនេះ។ បើតាមលោក ចាន់ សីហា អ្នកនាំធនាគារអភិវឌ្ឍន៍ជនបទ និងកសិកម្ម ផែនការប្រមូលទិញស្រូវ ពីកសិករ របស់ធនាគារ ARDB មិនមែន ទើបតែចាប់ផ្ដើម ក្នុងវិបត្តិកូវីដ-១៩ នោះទេ ពោលចាប់ពី ឆ្នាំ២០១៦ មកម្លេះ។ លោក សីហា បានរៀបរាប់ប្រាប់សារព័ត៌មានThmeyThmey25 តាមទូរសព្ទបែបនេះ៖«រឿងនេះ យើងមិនមែន ទើបតែធ្វើទេ យើងធ្វើតាំងពី២០១៦ម្លេះ ហើយថវិកា ក៏មានស្រាប់ហើយដែរ។ ឆ្នាំនេះ ធនាគារក៏បានផ្ដល់ថវិកាដល់រោងម៉ាស៊ីនជាបន្តបន្ទាប់ហើយដែរ ដើម្បីប្រមូលទិញស្រូវពីកសិករ»។ លោក ចាន់ សីហា អ្នកនាំពាក្យក្រសួងអភិវឌ្ឍន៍ជនបទ និងកសិកម្ម ដ្បិតថា មិនបញ្ជាក់ពីទំហំថវិកា សម្រាប់ឆ្នាំនេះ តែអ្នកនាំពាក្យរូបនេះ បានបញ្ជាក់ថា ធនាគារនឹងជួយកសិករឱ្យលទ្ធភាពតាមដែលអាចធ្វើទៅបាន។ លោក សីហា បានបញ្ជាក់ទៀតថា រយៈពេល ៥ឆ្នាំ ក្នុងសកម្មភាពនេះ ធនាគារ ARDB បានទទួលថវិកា ២ដំណាក់កាលពីរដ្ឋាភិបាលកម្ពុជា។ ដំណាក់ទី១ ធនាគារទទួលបានថវិកា ៥០លានដុល្លារ និងដំណាក់កាលទី២ ធនាគារទទួលបានថវិកា ចំនួន ៣០លានដុល្លារ។ ស្ថិតក្នុងស្ថានភាពកំពុងរាតត្បាតខ្លាំងនៃជំងឺកូវីដ-១៩ តាមច្រកព្រំដែនកម្ពុជា-វៀតណាម មានការរាំងស្ទះក្នុងការនាំចេញស្រូវ ស្របពេលរដ្ឋាភិបាលកម្ពុជា បានដាក់ចេញវិធានការបិទខ្ទប់ ភូមិសាស្ត្រខេត្តចំនួន៨ ដែលជាប់ព្រំប្រទល់ប្រទេសថៃទៀតនោះ វាអាចធ្វើឱ្យវិស័យស្រូវ-អង្ករ កម្ពុជា កាន់តែចង្អៀត។ លោក ចាន់ សីហា បានបញ្ជាក់បន្ថែមបែបនេះ៖«បើយើងមើលពីស្ថានភាព បច្ចុប្បន្ន ដូចជាមានសភាពធ្ងន់ធ្ងរ វាដូចជាលើស សមត្ថភាពរបស់ធនាគារ។ តែយ៉ាងណា ធនាគារ នឹងជួយកសិករ ឱ្យអស់លទ្ធភាព»។ ជុំវិញនូវការលើកឡើងនេះ សហព័ន្ធស្រូវ-អង្ករ កម្ពុជា បានសាទរយ៉ាងខ្លាំង និងគាំទ្រចំពោះការលើកឡើងរបស់ធនាគារអភិវឌ្ឍន៍ជនបទ និងកសិកម្ម ខាងលើ។ លោក លន់ យ៉េង អគ្គលេខាធិការសហព័ន្ធស្រូវ-អង្ករ កម្ពុជា បាននិយាយដូច្នេះ«ខ្ញុំគាំទ្រពេញទំហឹង និងសូមអរគុណដល់រាជរដ្ឋាភិបាលកម្ពុជា ដែលតែងយកចិត្តទុកដាក់ និងជួយដោះស្រាយបញ្ហាជូនកសិករ»។ គួរបញ្ជាក់ថា ថ្មីៗនេះ កម្ពុជា បានជួបបញ្ហាធ្លាក់ចុះតម្លៃស្រូវ យ៉ាងខ្លាំង ដោយសារភាគីវៀតណាម បានបិទច្រកទ្វារព្រំដែនកម្ពុជា-វៀតណាម ព្រោះទប់ស្កាត់ការឆ្លងរាលដាលនៃជំងឺកូវីដ-១៩។ មូលហេតុនេះ បានធ្វើឱ្យកម្ពុជាមិនអាចនាំចេញស្រូវ ទៅវៀតណាម និងធ្វើឱ្យតម្លៃស្រូវកម្ពុជា ធ្លាក់ថ្លៃមកត្រឹម៦៥០រៀល ទៅ ៧០០រៀល ក្នុងមួយគីឡូក្រាម។ រយៈពេល ៦ខែ ក្នុងឆ្នាំ២០២១ កម្ពុជា បាននាំចេញ ប្រមាណ ១,៦លានតោន ទៅកាន់ទីផ្សារអន្តរជាតិ។ ក្នុងនោះ ប្រទេសវៀតណាម ជាទីផ្សារគោលដៅធំជាងគេ របស់កម្ពុជា។ នេះបើយោងតាមរបាយការណ៍ក្រសួងកសិកម្ម រុក្ខាប្រមាញ់ និងនេសាទ៕ លោក លន់ យ៉េង អគ្គលេខាធិការសហព័ន្ធស្រូវ-អង្ករ កម្ពុជា	ភ្នំពេញ៖ បញ្ហាកូវីដ-១៩ បានធ្វើឱ្យវិស័យស្រូវ-អង្ករ នៅកម្ពុជា ជួបបញ្ហាធ្ងន់ធ្ងរ។ បច្ចុប្បន្ន តម្លៃស្រូវ កាន់តែធ្លាក់ចុះ ថែមទាំងដំណើរការនាំចេញស្រូវ មានការរាំងស្ទះ ដោយបញ្ហាកូវីដ-១៩ ទៀតផង។ ដើម្បីដោះស្រាយបញ្ហានេះ ជូនកសិករ ធនាគារអភិវឌ្ឍន៍ជនបទ និងកសិកម្ម (ARDB) បានត្រៀមថវិការួចជាស្រេច សម្រាប់ផ្ដល់ឱ្យបណ្ដារោងម៉ាស៊ីនកិនស្រូវ ក្នុងស្រុក ដើម្បីប្រមូលទិញស្រូវ ពីកសិករ។ នេះបើតាមសេចក្ដីប្រកាសរបស់ធនាគារ ARDB នៅថ្ងៃទី២៨ ខែកក្កដា ឆ្នាំ២០២១។
ការចាប់ដៃរួមគ្នានេះ គឺស្របពេលដែលក្រុមការងារនៅក្នុងផលិតកម្មបារមី ក៏កំពុងបង្កើនទំនាក់ទំនងជាដៃគូយ៉ាងជិតស្និទ្ធ ជាមួយនឹងក្រុមហ៊ុនទូរស័ព្ទចល័ត សែលកាត។ សិល្បករវ័យក្មេងរូបនេះ កំពុងក្លាយខ្លួនជាទូតសុឆន្ទៈដ៏ល្បីមួយរូប របស់ក្រុមហ៊ុន សែលកាត ពោលគឺរូបគាត់មានអ្នកគាំទ្រ រហូតដល់ជាង ៣លាននាក់ នៅលើបណ្តាញសង្គម និងទទួលបានការចូលទស្សនា បទចម្រៀងទាំងអស់ របស់គាត់ សរុបជាង 250លានដង ក្នុងឆ្នាំ 2020 កន្លងទៅនេះ។ ស្នាដៃបទចម្រៀងចុងក្រោយនេះ ត្រូវបានរៀបចំ និងបង្កើតឡើង ដោយចំណាយពេលវេលាអស់ជាច្រើនខែ ហើយនៅក្នុងនោះ អត្ថន័យរបស់វាផងដែរនោះ ក៏មានបង្កប់នូវខ្លឹមសារដ៏មានសារៈសំខាន់ ដើម្បីផ្តល់ការលើកទឹកចិត្ត ក៏ដូចជាជួយបំផុសទឹកចិត្តដល់យុវជនខ្មែរ ដែលមានទេពកោសល្យទាំងអស់ នៅក្នុងប្រទេសកម្ពុជា។ វណ្ណដា បានចាប់ផ្តើមយុទ្ធនាការ #TimetoRise ភ្លាមៗ កាលពីខែវិច្ឆិកា ឆ្នាំ២០២០ កន្លងទៅនេះ បន្ទាប់ពីរូបគាត់បានចុះកិច្ចសន្យា ជាមួយក្រុមហ៊ុន សែលកាត។ យុទ្ធនាការនេះ បានបង្ហាញឲ្យឃើញនូវចលនាមួយ ដែលផ្តល់ជូននូវភាពយុត្តិធម៌ និងលក្ខខណ្ឌ នៃកិច្ចសន្យាប្រកបដោយភាពទូលំទូលាយ ដល់សិល្បករខ្មែរ នៅពេលពួកគាត់ ក្លាយខ្លួនជាតំណាងឲ្យក្រុមហ៊ុន ខណៈអាជីពនេះ កំពុងក្លាយជាមធ្យោបាយដ៏សំខាន់បំផុតមួយ សម្រាប់សិល្បករមានទេពកោសល្យ ក្នុងការស្វែងរកប្រាក់ចំណូលដើម្បីចិញ្ចឹមជីវិត។ ដើម្បីជាការឆ្លើយតប ក្រុមហ៊ុន សែលកាត បានផ្លាស់ប្តូរកិច្ចសន្យាជូនដល់សិល្បករ មានទេពកោសល្យរបស់ខ្លួន ដោយដាក់បញ្ចូលនូវលក្ខខណ្ឌ ដែលកាន់តែល្អប្រសើរ ហើយក្នុងនោះ ថែមទាំងមានផ្តល់ជូន នូវលក្ខខណ្ឌពិសសេសៗ និងតម្លាភាពត្រឹមត្រូវ ក៏ដូចជាការទទួលបាននូវសេវាមេធាវីភ្លាមៗ ដោយឥតគិតថ្លៃ ប្រសិនបើពួកគាត់មានតម្រូវការផងដែរ។ កញ្ញា ម៉ម ឡូរ៉ា នាយកប្រតិបត្តិផលិតកម្មបារមី បានរៀបរាប់ពន្យល់ឲ្យដឹងថា កិច្ចសហការរបស់ពួកគាត់ ជាមួយក្រុមហ៊ុន សែលកាត បាននឹងកំពុងបង្កើតនូវមូលដ្ឋានគ្រឹះមួយ សម្រាប់ជួយដល់យុវជនខ្មែរ ដែលមានទេពកោសល្យទាំងអស់ ឲ្យមានអនាគតល្អប្រសើរ។ ទន្ទឹមនឹងនោះ កិច្ចសហការនេះ ក៏បានផ្តោតទៅលើការផ្តល់វេទិកា ដល់សិល្បករខ្មែរ ដើម្បីកសាងជំនាញរបស់ខ្លួន ក៏ដូចជាពង្រីកកេរ្តិ៍ឈ្មោះ នៅតាមប្រទេសក្នុងតំបន់ និងនៅជុំវិញពិភពលោក។ កញ្ញាបានថ្លែងថា៖ យើងនៅមានគម្រោង ដ៏គួរឲ្យរំភើបរីករាយជាច្រើនទៀត ដែលកំពុងរៀបចំជូនសម្រាប់វណ្ណដា និងសិល្បករផ្សេងៗជាច្រើនរូបទៀត នៅក្នុងផលិតកម្មរបស់យើង។ ស្ថានភាពជំងឺកូវីដ បានជំរុញឲ្យពួកយើង មានភាពច្នៃប្រឌិតកាន់តែខ្ពស់ ដែលជាលទ្ធផល យើងសម្រេចបាននូវកិច្ចសហការដ៏អស្ចារ្យបំផុតមួយ ដែលអាចជួយលើកស្ទួយវិស័យតន្ត្រីខ្មែរ ឲ្យកាន់តែប្រសើរឡើងថែមមួយកម្រិតទៀត។ ចម្រៀង និងវីដេអូបទចម្រៀង Time To Rise បានច្របាច់បញ្ចូលគ្នា នូវបទភ្លេងបែបបុរាណ ដែលជាស្នាដៃ របស់ព្រឹទ្ធាចារ្យសិល្បករចាប៉ីដងវែង លោកតា គង់ ណៃ ជាមួយនឹងស្តាយ៍ហ៊ីបហបបែបសម័យថ្មីរបស់ វណ្ណដា។ សិល្បករទាំងពីររូបនេះ សុទ្ធតែមានវត្តមានចូលរួមសម្តែង នៅក្នុងបទចម្រៀង ហើយការថតទៀតសោត គឺប្រព្រឹត្តទៅនៅឯសារមន្ទីរជាតិ ក្នុងរាជធានីភ្នំពេញ ដោយក្នុងនោះ ក៏មាននូវវត្តមានរបស់ កញ្ញា Sophia Kao ដែលជាតារាសម្តែងទើបរះថ្មី របស់ផលិតកម្មបារមីផងដែរ។ អ្វីដែលកាន់តែពិសេសទៀតនោះ វណ្ណដា និងកញ្ញា Sophia Kao បានសហការរួមគ្នា បង្កើតនូវបទចម្រៀងថ្មីមួយទៀត ដែលមានចំណងជើងថា Time ពោលគឺជាវីដេអូបទចម្រៀង ដែលនាំមកជូនដូចគ្នាដោយក្រុមហ៊ុន សែលកាត។ ទំនាក់ទំនងជាដៃគូពិសេសរបស់ក្រុមហ៊ុនទាំងពីរនេះ គឺមិនមែនមានត្រឹមតែការផ្តល់អាជ្ញាបណ្ណ និងការផ្សព្វផ្សាយយីហោ ឲ្យមានការទទួលស្គាល់ទូលំទូលាយប៉ុណ្ណោះទេ ប៉ុន្តែក៏នឹងមានការរៀបចំបង្កើតនូវមាតិកាថ្មីៗ ដែលផលិតកម្មបារមី នឹងផ្តល់ជូនផ្តាច់មុខដល់ក្រុម ហ៊ុនសែលកាត សម្រាប់ប្រើប្រាស់នៅក្នុងផលិតផល និងសេវាកម្មលើថ្នាលឌីជីថល ដ៏សម្បូរបែបរបស់ខ្លួន ក្នុងឆ្នាំ 2021នេះ។ លោក អៀន វ៉ាតសុន (Ian Watson) នាយកប្រតិបត្តិក្រុមហ៊ុន សែលកាត បានមានប្រសាសន៍ថា៖ «ការភ្ជាប់ទំនាក់ទំនងជាដៃគូ ជាមួយផលិតកម្មបារមីនេះ គឺដើម្បីផ្តោតបន្ថែម ទៅលើការស្វែងរកនូវមធ្យោបាយថ្មីៗ ក្នុងការបង្កើតមាតិកាឌីជីថល សម្រាប់ពលរដ្ឋខ្មែរ តាមរយៈការភ្ជាប់ទំនាក់ទំនង ជាមួយសិល្បករមានទេពកោសល្យ និងអ្នកគាំទ្រ ហើយវាក៏ជាសម្ព័ន្ធភាពមួយ ដែលជួយលើកស្ទួយដល់សិល្បករក្នុងស្រុកផងដែរ។ សែលកាត មានក្តីរំភើបរីករាយ និងពេញចិត្តជាខ្លាំង ជាមួយនឹងគុណភាពនៃមាតិកា ដែលនាំមកជូនសម្រាប់ទីផ្សារ នាពេលបច្ចុប្បន្ននេះ ហើយពួកយើង នឹងប្តេជ្ញាបន្តគាំទ្រដល់សិល្បករខ្មែរ ដើម្បីជួយពួកគាត់ ក្នុងការស្វែងរកនូវគោលដៅរបស់ខ្លួន រួមទាំងសហការជាមួយពួកគាត់ឲ្យបានជិតស្និទ្ធ ដើម្បីសម្រេចឲ្យបាននូវគោលដៅទាំងនេះ៕ (អត្ថបទពាណិជ្ជកម្ម)	ភ្នំពេញ៖ ថ្ងៃទី២៩ ខែមីនា ឆ្នាំ២០២១ - វណ្ណដា ដែលជាតារាចម្រៀងរ៉េប កំពុងពេញនិយម និងឈានមុខគេ នៅក្នុងប្រទេសកម្ពុជា ទើបតែបានបញ្ចេញនូវស្នាដៃបទចម្រៀងថ្មីរបស់គាត់មួយបទទៀត ដែលមានចំណងជើងថា Time To Rise ។ បទនេះមានមានការសំដែងរួមគ្នាជាមួយកវីចាប៉ីដងវែង ពូកែខាងសំនួនវោហារ គឺលោកតា គង់ ណៃ។
ក្នុងសេចក្តីប្រកាសរបស់ខ្លួន អាជ្ញាធរក្រុង Göttingen បានបញ្ជាក់ថា ការអនុវត្តមានសុពលភាពតែនៅចុងសប្តាហ៍ប៉ុណ្ណោះ ដោយចាប់ពីថ្ងៃទី១ ខែឧសភា រហូតដល់ចុងខែសីហា។ នេះជាការស្ទាបស្ទង់ ហើយក៏ជាការអនុវត្តដំបូងបំផុតនៅអាល្លឺម៉ង់ផងដែរ។ ជាមួយនឹងការសម្រេចនេះ ក្រុង Göttingen ទាក់ទាញឲ្យមានការជជែកដេញដោលស្តីពីភាពស្មើគ្នារវាងភេទស្ត្រី និងបុរស ជាពិសេសការបង្ហាញរាងកាយទទេនៅទីកម្សាន្តនានាក្នុងទឹក។ នៅអាល្លឺម៉ង់ ទីតាំងសូណាជាច្រើន ទទួលភ្ញៀវចម្រុះ ហើយភ្ញៀវត្រូវបានតម្រូវឲ្យអាក្រាតកាយ ក្រោមហេតុផលអនាម័យ។ ស្របជាមួយនឹងការរិះគន់ ពលរដ្ឋមូលដ្ឋានមួយចំនួនក៏ត្អូញត្អែរផងដែរ ចំពោះការអនុញ្ញាតត្រឹមតែចុងសប្តាហ៍។ ទាក់ទងនឹងករណីនេះ អាជ្ញាធរក្រុងបានបញ្ជាក់ថា មិនចង់ឲ្យប៉ះពាល់ដល់កម្មវិធីរៀនហែលទឹកនៅតាមបណ្តាសាលារៀននានា។ ជាមួយគ្នានេះ ម្ចាស់អាងហែលទឹកមួយកន្លែង អះអាងកាសែតក្នុងស្រុកពីការពិបាកសម្រាប់ភ្ញៀវដែលមានវប្បធម៌ផ្សេងៗគ្នា ជាពិសេសអ្នកដែលមិនចូលចិត្ត ឬមានអារម្មណ៍មិនល្អ នៅពេលងូតជាមួយស្ត្រីដែលដោះអាវ៕	ជាផ្នែកមួយនៃការពង្រឹងសមភាពផ្លូវភេទ ក្រុង Göttingen របស់អាល្លឺម៉ង់ កាលពីពេលថ្មីៗកន្លងមកនេះ បានសម្រេចអនុញ្ញាតឲ្យស្ត្រីមានសិទ្ធិដោះអាវពេលងូតក្នុងអាងដូចបុរសផងដែរ។ នេះបើយោងតាមការផ្សាយរបស់ AFP។
សវនាការលើសំណុំរឿងឃាតកម្មលោក គីម ជុងណាម បងប្រុសលោក គីម ជុងអ៊ុន ចាប់ផ្ដើមហើយនៅថ្ងៃទី២ ខែតុលា ដោយមានជនសង្ស័យចំនួនពីររូប។ ស្ត្រីសង្ស័យជនជាតិវៀតណាម Doan Thi Huong និងជនជាតិឥណ្ឌូណេស៊ី Siti Aisyah ត្រូវបានតុលាការម៉ាឡេស៊ីចោទប្រកាន់ពីបទឃាតកម្មលើលោក គីម ជុងណាម ដោយប្រើប្រាស់សារធាតុគីមីហាមឃាត់ VX នៅអាកាសយានដ្ឋានអន្តរជាតិក្រុងគួឡាឡាំពួ។ បើតាមការផ្សាយរបស់សារព័ត៌មាន Channel NewsAsia ជនសង្ស័យទាំងពីរបានបង្ហាញខ្លួនចំពោះ មុខតុលាការជាយក្រុងគួឡាឡាំពួដោយមានពាក់អាវក្រោះការពារគ្រាប់កាំភ្លើងផង។ តុលាការ ម៉ាឡេស៊ីបានអានការចោទប្រកាន់លើជនសង្ស័យទាំងពីរ ជាភាសាឥណ្ឌូណេស៊ីផង និងភាសាវៀតណាម ផង ប៉ុន្តែស្ត្រីសង្ស័យទាំងពីរនេះ បានទាត់ចោលការចោទប្រកាន់ និងអះអាងថាខ្លួនជាមនុស្សស្អាតស្អំ។ រដ្ឋអាជ្ញាម៉ាឡេស៊ីនិយាយថា សកម្មភាពរបស់ជនសង្ស័យទាំងពីរ បង្ហាញពីបំណងក្នុងការសម្លាប់ជនរងគ្រោះដោយប៉ាតមុខ និងភ្នែកជាមួយម្សៅគីមីពុល VX ។ ការធ្វើកោសល្យពិច័យ សាកសពបង្ហាញថា សារធាតុគីមីនេះពិតជាបានសម្លាប់បងប្រុសលោក គីម ជុងណាម ពិតមែន គឺ២០នាទីក្រោយរងការប៉ាតម្សៅគីមីដោយស្ត្រីទាំងពីរ។ VX គឺជាសារធាតុគីមីដែលហាមឃាត់ដោយអង្គការសហប្រជាជាតិ និងត្រូវចាត់ទុកជាអាវុធប្រល័យលោក។ អំឡុងពេលសវនាការនេះ មេធាវីការពារជនជាប់ចោទបានទាមទារឲ្យតុលាការបង្ហាញឈ្មោះជនសង្ស័យបួននាក់ទៀត ដែលកំពុងគេចខ្លួន ហើយថា ជនដៃដល់ពិតប្រាកដបានភៀសខ្លួនទៅក្រៅម៉ាឡេស៊ីបាត់ទៅហើយ។ ចំណែកឯស្ត្រីទាំងពីរខាងលើក៏បញ្ជាក់ដែរថា ពួកគេមិនដឹងពីគម្រោងការនេះទេ ហើយជឿថាពួកគេកំពុងចូលរួមក្នុងវិធីទូរទស្សន៍មួយ និងមិននឹកស្មានថានេះជាករណីឃាតកម្មអ្វីទេ។ ករណីឃាតកម្មលោក គីម ជុងណាម ដែលជាបងប្រុសច្បង ធ្វើឲ្យទំនាក់ទំនងការទូតរវាងម៉ាឡេស៊ី និងកូរ៉េខាងជើង ធ្លាក់ចុះយ៉ាងខ្លាំង រហូតដល់មានការកោះហៅអគ្គរដ្ឋទូត ត្រឡប់ចូលស្រុករៀងៗខ្លួន ក៏ដូចជាការហាមឃាត់ការធ្វើដំណើរទៀតផង។ ដោយឡែកជនសង្ស័យទាំងពីរខាងលើ ប្រឈមមុខនឹងជាប់ទោសប្រហារជីវិត បើរកឃើញថាពិតជាមានកំហុសមែន៕	ស្ត្រីជនសង្ស័យពីររូប ក្នុងសំណុំរឿងឃាតកម្មលោក គីម ជុងណាម បងប្រុសម្ដាយទីទៃមេដឹកនាំកូរ៉េខាងជើង គីម ជុងអ៊ុន បានអះអាងថាខ្លួនមិនមានកំហុសឡើយ។ ស្ត្រីទាំងពីរនេះត្រូវបានចាប់ខ្លួនប៉ុន្មានថ្ងៃ ក្រោយករណីកើតឡើងនៅឯព្រលានយន្តហោះក្រុងគួឡាឡាំពួកាលពីថ្ងៃទី១៣ ខែកុម្ភៈ។ ជនសង្ស័យទាំងពីរនេះ ក៏អះអាងថាខ្លួនមិនបានដឹងផែនការអ្វីឡើយ ហើយត្រូវគេបោកបញ្ឆោតឲ្យចូលរួមក្នុងករណីឃាតកម្ម។
Lucky Sheep ជាហាងស៊ុបឆ្អឹងខ្នងចៀមដំបូងគេនៅកម្ពុជា ដែលទើបតែបើកដំណើរការនៅកម្ពុជាបានជាង៣ខែប៉ុណ្ណោះ។ ប៉ុន្តែនៅក្នុងរយៈពេលដ៏ខ្លី ហាងស៊ុបឆ្អឺងខ្នងចៀមដែលនាំចូលពីប្រទេសម៉ុងហ្គោលដោយផ្ទាល់មួយនេះ ទទួលបានការគាំទ្រយ៉ាងខ្លាំងពីសំណាក់អតិថិជន។ ដើម្បីផ្តល់ភាពកាន់តែរំភើបដល់អតិថិជន បន្ថែមពីលើរសជាតិស៊ុបដ៏ឈ្ងុយឆ្ងាញ់ Lucky Sheep បាននាំមកនូវការផ្តល់ជូនយ៉ាងពិសេសសម្រាប់អតិថិខ្មែរតែម្តង នោះការបញ្ចុះតម្លៃដល់ទៅ២០ភាគរយ។ ការបញ្ចុះតម្លៃដ៏ពិសេសនេះ គឺផ្តល់ជូនដោយឥតកំណត់ពេលនោះទេ។ ក្រៅពីនេះ Lucky Sheep ក៏មានសេវាមួយដែលប្លែកពីគេ គឺការធ្វើក្រចក ជូនដោយឥតគិតថ្លៃផងដែរ។ Lucky Sheep ក៏មានបម្រើជូនអតិថិជននូវរសជាតិទឹកស៊ុបដ៏ច្រើនសម្បូរបែបផងដែរ ដោយមានទាំងទឹកស៊ុបរសជាតិធម្មតា និងរសជាតិហឹរកប់សារីផងដែរ។ ក្រៅពីសាច់ចៀមដែលនាំចូលពីប្រទេសម៉ុងហ្គោល Lucky Sheep ក៏នាំចូលសាច់គោពីប្រទេសណូវែលសេឡង់ដែរ និងប្រភេទសាច់ជាច្រើនមុខទៀត។ ដូច្នេះអតិថិជន អាចជ្រើសរើសទាំងរសជាតិស៊ុប និងប្រភេទសាច់ដែលខ្លួនចូលចិត្តបានតាមតម្រូវការ។ Lucky Sheep ជាហាងស៊ុបខួរឆ្អឹងចៀមដំបូងគេបង្អស់ និងមានតែមួយសាខាគត់នៅកម្ពុជា។ ទំនាក់ទំនងទូរសព្ទទៅកាន់លេខ 0៩០ ៣៦២ ៦៦៦៕ (អត្ថបទពាណិជ្ជកម្ម)	Lucky Sheep ជាហាងស៊ុបឆ្អឹងខ្នងចៀមដំបូងគេនៅកម្ពុជា នឹងផ្តល់ជូនការបញ្ចុះតម្លៃយ៉ាងពិសេសសម្រាប់អតិថិជនជាជនជាតិខ្មែរ រហូតទៅ២០ភាគរយ។ Lucky Sheep មានទីតាំងនៅជាន់ទី២ នៃអគារព្រីនស៍ ផ្លាហ្សា ដែលស្ថិតនៅបណ្តោយមហាវិថីព្រះនរោត្តម ក្បែរស្ពានអាកាសក្បាលថ្នល់។
ជំនួបថ្នាក់ដឹកនាំអាស៊ាន នឹងប្រព្រឹត្តទៅក្រោមមូលបទ «ការសម្រេចគោលដៅអភិវឌ្ឍន៍ប្រកបដោយ ចីរភាព និងភាពជោគជ័យក្នុងការកាត់បន្ថយគម្លាតនៃការអភិវឌ្ឍតាមរយៈសកម្មភាពកិច្ចសហប្រតិបត្តិការតំបន់ និងសកលលោក» ស្របជាមួយនឹងកិច្ចប្រជុំពេញអង្គប្រចាំឆ្នាំ របស់ក្រុមប្រឹក្សាអភិបាលនៃមូលនិធិរូបិយវត្ថុអន្តរជាតិ (IMF) និងធនាគារពិភពលោក (World Bank) ឆ្នាំ២០១៨។ តាមការគ្រោងទុក ក្រៅពីប្រមុខរដ្ឋ ប្រមុខរដ្ឋាភិបាលអាស៊ាន សម្តេច ហ៊ុន សែន និងប្រតិភូនឹង ជួបផងដែរជាមួយអគ្គលេខាអង្គការសហប្រជាជាតិ ប្រធានធានាគារពិភពលោក នាយកមូលនិធិរូបិយវត្ថុអន្តរជាតិនិងអ្នកពាក់ពន្ទ័ផ្សេងទៀតដែលផ្តោតសំខាន់លើវិស័យសេដ្ឋកិច្ច។ ប្រតិភូកម្ពុជា នឹងវិលត្រឡប់មកប្រទេសវិញនារសៀលថ្ងៃទី១២ ខែតុលា ឆ្នាំ២០១៨។ អ្វីដែលគួរឲ្យកត់សម្គាល់នោះ សម្តេច ហ៊ុន សែន បានបង្ហោះរូបថតមួយសន្លឹករបស់ខ្លួននៅពេលអាយុ២៦ឆ្នាំ។ សម្តេចបានសរសេរថា៖ «សូមជូនរូបថតពីអាយុ២៦ឆ្នាំមួយសន្លឹកដើម្បីធ្វើការប្រៀបរវាងវ័យក្មេងនិងវ័យយចំណាស់»៕	សម្តេច ហ៊ុន សែន នៅថ្ងៃទី១០ ខែតុលា នេះ បានទៅកោះបាលី ប្រទេសឥណ្ឌូណេស៊ី ដើម្បីចូលរួមវេទិកាជំនួបថ្នាក់ដឹកនាំអាស៊ានរហូតដល់ថ្ងៃទី១២ ខែតុលា។ ប្រមុខរដ្ឋាភិបាល បានធ្វើដំណើរទៅកាន់ទីនោះ ក្រោយកិច្ចប្រជុំជាបន្តបន្ទាប់រយៈពេល៥ថ្ងៃនៅប្រទេសជប៉ុន។
ក្រុមរហ័សនាមអ្នកមានបារាំង PSG បានប្រយុទ្ធយកឈ្នះក្នុងលទ្ធផល ២-១ លើក្រុមភ្ញៀវ។ ជ័យជម្នះដែលរកបាន ដោយការស៊ុតបាល់បញ្ជូលទីរបស់ខ្សែប្រយុទ្ធ Neymar JR នៅនាទី១២ និង Kylian Mbappe នាទី៤៥+៥ នាវគ្គទីមួយ។ កីឡាករ Dimitri Payet ជាអ្នកស៊ុតគ្រាប់បាល់ ១គ្រាប់លើ PSG វិញនៅនាទី ២២។ ជាមួយជ័យជម្នះបានរុញក្រុម PSG ឱ្យបន្តនាំមុខនៅកំពូលតារាងដែលមានពិន្ទុនាំមុខ ក្រុម Marseille ឈរលេខពីរ ចំនួន១៥ពិន្ទុ ខណៈការប្រកួតនៅសល់៦ប្រកួតក្នុងដៃ នៃរដូវកាលនេះ។ ទោះជាបែបនេះក្តីគ្រូបង្វឹកសញ្ជាតិអាហ្សង់ទីនរូបនេះ បាននិយាយថា កង្វះការគាំទ្រ បានធ្វើឱ្យប៉ះពាល់អារម្មណ៍ក្រុម ដែលកំពុងឈានទៅលើកពានរង្វាន់លីគបារាំង។ «យើងកំពុងតែរង់ចាំអ្នកគាំទ្រណាដែលអាចទទួលយកយើងបានពេលនេះ ដើម្បីផ្តល់ថាមពលហើយគាំទ្រយើងឱ្យបានខ្លាំងថែមទៀត។ ពួកគេបានបង្ហាញអារម្មណ៍អស់សង្ឃឹមមកលើយើង ហើយយើងក៏គោរពតាមពួកគេ ប៉ុន្តែយើងក៏នៅតែត្រូវការ ការគាំទ្រពីអ្នកគាំទ្ររហូតអ៊ីចឹង»។ លោក Pochettino និយាយបែបនេះ ក្នុងសន្និសីទកាសែតក្រោយចប់ការប្រកួត។ យ៉ាងណាមិញ មានសេចក្តីរាយការណ៍មួយចំនួនបាននិយាយថា ក្រុមអ្នកគាំទ្ររបស់ PSG បានបន្តធ្វើបាតុកម្មស្នើឱ្យមានការផ្លាស់ប្តូរសមាជិកនៃគណកម្មាធិការប្រតិបត្តិក្លិប និងគណគ្រប់គ្រងក្លិបរបស់បារាំងមួយនេះ ចេញក្រោយក្រុម ធ្លាក់ចេញពី Champions League។ ដោយឡែកខ្សែការពារ Marquinhos ដែលជាប្រធានក្រុម PSG ក៏ភ្ញាក់ផ្អើលជាខ្លាំងចំពោះកង្វះការគាំទ្របែបនេះ ក្នុងនាមជាកីឡាករម្នាក់របស់ក្លិប៕	លោក Mauricio Pochettino គ្រូបង្វឹក Paris Saint Germain និងខ្សែការពារ Marquinhos នាថ្ងៃទី១៨ខែមេសា បាននិយាយរិះគន់ចំៗទៅកាន់អ្នកគាំទ្រក្រុមខ្លួននាកីឡដ្ឋាន Parc des Princes ថា ខ្វះខាតការគាំទ្រ អំឡុងការប្រកួត Classique រវាង PSG និង Olympique Marseille។
ឧត្តមក្រុមប្រឹក្សាពិគ្រោះនិងផ្តល់យោបល់ ដែលប្រមូលផ្តុំដោយគណបក្សមិនមានអាសនៈក្នុងរដ្ឋសភា នៅតែត្រូវរក្សាទុកដដែល ពេលឈានចូលជំនាន់រដ្ឋាភិបាលថ្មី ដែលមានលោក ហ៊ុន ម៉ាណែត ជានាយករដ្ឋមន្រ្តី។ តាមរយៈសារជាសំឡេង សម្តេច ហ៊ុន សែន នាយករដ្ឋមន្រ្តីចាំផ្ទះ បានប្រកាសដូច្នេះថា៖«រឿងនេះ ទុកលទ្ធភាពឲ្យរដ្ឋាភិបាលថ្មី នាយករដ្ឋមន្រ្តីថ្មី ធ្វើសេចក្តីសម្រេច ដើម្បីស្នើសុំព្រះរាជក្រឹត្យឲ្យមានឧត្តមក្រុមប្រឹក្សាពិគ្រោះនិងផ្តល់យោបល់ សម្រាប់ [រដ្ឋាភិបាល] អាណត្តិទី៧»។ សម្តេច លើកមូលហេតុថា ការរក្សាទុកឧត្តមក្រុមប្រឹក្សាពិគ្រោះនិងផ្តល់យោបល់នេះ ក៏ព្រោះរដ្ឋាភិបាលចង់ប្រមូលផ្តុំធនធានមនុស្ស ដើម្បីបន្តចូលរួមអភិវឌ្ឍប្រទេសជាតិ ហើយក៏ជាស្មារតីមួយក្នុងការបង្រួបបង្រួមជាតិផងដែរ។ សម្តេច បញ្ជាក់ដូច្នេះថា៖«យើង មានវេទិកាពិគ្រោះយោបល់ទាំងក្នុងសភា ទាំងការផ្តល់មតិសម្រាប់រដ្ឋាភិបាលផ្ទាល់»។ សូមរម្លឹកថា ឧត្តមក្រុមប្រឹក្សាពិគ្រោះនិងផ្តល់យោបល់ ត្រូវបានបង្កើតឡើង ក្រោយការបោះឆ្នោតជាតិនីតិកាលទី៦ នៅឆ្នាំ២០១៨ ក្រោមគំនិតផ្តួចផ្តើមរបស់សម្តេច ហ៊ុន សែន។ ក្នុងនីតិកាលទី៦ មានតែគណបក្សប្រជាជនកម្ពុជាប៉ុណ្ណោះ ដែលទទួលបានអាសនៈក្នុងរដ្ឋសភា។ អំឡុងនីតិកាលទី៦នេះ មិនមានពហុបក្សក្នុងរដ្ឋសភាឡើយ តែបែរជាមានពហុបក្សក្នុងរដ្ឋាភិបាល បន្ទាប់ពីឧត្តមក្រុមប្រឹក្សាពិគ្រោះនិងផ្តល់យោបល់ត្រូវបានបង្កើតឡើង។ ឧត្តមក្រុមប្រឹក្សាពិគ្រោះនិងផ្តល់យោបល់នេះ មិនមែនមានតែគណបក្សដែលគ្មានអាសនៈក្នុងរដ្ឋសភានោះទេ សូម្បីគណបក្សប្រជាជនកម្ពុជា ដែលជាគណបក្សឈ្នះឆ្នោត ក៏ស្ថិតក្នុងឧត្តមក្រុមប្រឹក្សានេះដែរ។ គណបក្សនីមួយៗ មានតំណាង២រូប ដែលធ្វើជាសមាជិកឧត្តមក្រុមប្រឹក្សាពិគ្រោះនិងផ្តល់យោបល់។ តំណាងទាំង២រូបនៃគណបក្សនីមួយៗ ជាទូទៅ ជាប្រធានគណបក្ស និងជាអនុប្រធានគណបក្ស។ ពេលចូលជាសមាជិកឧត្តមក្រុមប្រឹក្សាពិគ្រោះនិងផ្តល់យោបល់ ប្រធានគណបក្ស មានឋានៈស្មើទេសរដ្ឋមន្រ្តី ហើយអនុប្រធានគណបក្សមានឋានៈស្មើរដ្ឋមន្រ្តី។ ឧត្តមក្រុមប្រឹក្សាពិគ្រោះនិងផ្តល់យោបល់ ជួបពិភាក្សាផ្ទាល់ជាមួយនាយករដ្ឋមន្រ្តីម្តងនៅរៀងរាល់៦ខែ។ ការគណនាក្រៅផ្លូវការ បង្ហាញថា ក្នុងការបោះឆ្នោតជាតិនីតិកាលទី៧ ឆ្នាំ២០២៣នេះ គណបក្សប្រជាជនកម្ពុជា ទទួលបានអាសនៈ១២០ក្នុងរដ្ឋសភា ហើយអាសនៈនៅសល់៥ទៀត បានទៅលើគណបក្សហ៊្វុនស៊ិនប៉ិច។ សម្រាប់នីតិកាលពី៧នេះ ពហុបក្ស មាននៅក្នុងរដ្ឋសភាផង ហើយនឹងមានក្នុងរដ្ឋាភិបាលផង៕	ដោយ៖ ទេពញាណ
សម្តេចប៉ាបហ្វ្រង់ស៊ីស ដែលជាមេដឹកនាំសាសនាគ្រិស្តនិកាយកាតូលិកដែលមានមានអ្នកគោរពប្រតិបត្តិ ១,២ ពាន់លាននាក់ នឹងអញ្ជើញមកទស្សនកិច្ចនៅប្រទេសសម្បូរដោយអ្នកកាន់សាសនាព្រះពុទ្ធ មីយ៉ាន់ម៉ា ពីថ្ងៃទី២៧ដល់៣០ខែវិច្ឆិកា មុននឹងបន្តដំណើរទៅប្រទេសសម្បូរដោយប្រជាជនម៉ូស្លីមបង់ក្លាដែសពីថ្ងៃទី ៣០ វិច្ឆិកាដល់ថ្ងៃទី ២ ខែធ្នូខាងមុខ។ យើងតាមទីភ្នាក់ងារព័ត៌មាន AFP នេះជាលើកទីមួយហើយសម្រាប់មីយ៉ាន់ម៉ាដែលមានស្ដេចប៉ាបមកទស្សនកិច្ច។ ប៉ុន្តែកាលពីឆ្នាំ១៩៨៦ អតីតសម្តេចប៉ាបចនប៉ូល (John Paul) ទីពីរធ្លាប់ធ្វើដំណើរទស្សនកិច្ចនៅបង់ក្លាដែសដែរ។ តាមពិតទៅការប្រកាសពីគម្រោងមកទស្សនកិច្ចរបស់សម្តេចសង្ឃខាងលើកើតឡើង បន្ទាប់ពីទ្រង់បានស្នើសុំអាជ្ញាមីយ៉ាន់ម៉ាឲ្យបញ្ឈប់ការធ្វើទុក្ខបុកម្នេញលើជនជាតិមូស្លីមភាគតិចរ៉ូហ៊ីងយ៉ាដែលរស់នៅក្នុង រដ្ឋ Rakhine ។ វាក៏កើតឡើង បន្ទាប់ពីមានការប៉ះទង្គិចគ្នារវាងក្រុមសន្តិសុខមីយ៉ាន់ម៉ា និង ក្រុមឧទ្ទាម រ៉ូហ៊ីងយ៉ា រហូតបង្កឲ្យជនជាតិរ៉ូហ៊ីងយ៉ាមួយចំនួនធំរត់ភៀសខ្លួនទៅបង់ក្លាដែសដែរ។ កាលពីសប្តាហ៍មុន សម្តេច ប៉ាបហ្វ្រង់ស៊ីស បានបង្ហាញក្តីអាណិតស្រលាញ់ចំពោះជនជាតិរ៉ូហ៊ីងយ៉ា និងមានបន្ទូលថា រឿងអាក្រក់បានកើតឡើងលើជនជាតិរ៉ូហ៊ីងយ៉ាដែលជាបងប្អូនអ្នកកាន់សាសនាគ្រិស្តនិកាយកាតូលិក។ ទ្រង់បង្ហាញ នូវក្តីអាណិត និងសេចក្ដីស្រលាញ់ចំពោះពួកគេ និងបានបន់ស្រន់សុំឲ្យព្រះជាម្ចាស់តាមថែរក្សាពួកគេផងដែរ។ ទោះជាយ៉ាងនេះក្ដី កម្មវិធីពេញលេញនៃដំណើរទស្សនកិច្ចរបស់សម្តេចប៉ាបនៅមិនទាន់ត្រូវបានគេរៀបចំរួចរាល់នៅឡើយទេ។ ប៉ុន្តែ បុរីវ៉ាទីកង់អះអាងថា សម្តេចប៉ាបនឹងទស្សនកិច្ចទៅមីយ៉ាន់ម៉ាមុន រួចទើបបន្តដំណើរទៅបង់ក្លាដែសតាមក្រោយ។ សូមជម្រាបដែរថា នៅដើមឆ្នាំ២០១៧នេះ ស្ដេច ប៉ាប ហ្វ្រង់ស៊ីស ធ្លាប់រិះគន់ការធ្វើទុក្ខបុកម្នេញជនជាតិរ៉ូហ៊ីងយ៉ា ហើយទ្រង់មានបន្ទូលថា វាជារឿងធម្មតា ដែលជនជាតិរ៉ូហ៊ីងយ៉ាត្រូវបានគេធ្វើបាប និងសម្លាប់ដោយគ្រាន់តែពួកចង់ប្រកាន់យកវប្បធម៌ និងជំនឿលើសាសនាឥស្លាមរបស់ខ្លួន៕	បុរីវ៉ាទីកង់ប្រកាសថា សម្តេចប៉ាប ហ្វ្រង់ស៊ី នឹងបំពេញទស្សនកិច្ចទៅមីយ៉ាន់ម៉ា និងបង់ក្លាដែសនៅចុងខែវិច្ឆិកាខាងមុខ។ ការប្រកាសនេះធ្វើឡើង បន្ទាប់ពីសម្តេចសង្ឃកាតូលិកអង្គនេះបានស្នើសុំឲ្យមីយ៉ាន់ម៉ាបញ្ឈប់ការធ្វើទុក្ខបុកម្នេញលើជនជាតិមូស្លីមភាគតិចរ៉ូហ៊ីងយ៉ានៅថ្ងៃអាទិត្យសប្ដាហ៍មុន នៅពេលមានការប៉ះទង្គិចរវាងក្រុមសន្តិសុខមីយ៉ាន់ម៉ា និងសកម្មប្រយុទ្ធរ៉ូហ៊ីងយ៉ា។
ប្រធានាធិបតីចិនលោក ស៊ី ជិនភីង បានប្រាប់អង្គមហាសន្និបាតបក្សកុម្មុយនីស្តថា ប្រព័ន្ធដឹកនាំសង្គមនិយមបែបប្រជាធិបតេយ្យ (Socialist Democracy) មានចរិតលក្ខណៈបែបចិនជាទម្រង់គ្រប់គ្រងមួយដែលមានប្រសិទ្ធភាព និង ត្រឹមត្រូវបំផុតដែលអាចរក្សាប្រយោជន៍ប្រជាជនបាន។ នៅចំពោះមុខសមាជិកសមាជិកាបក្សជាង ២ពាន់នាក់ អគ្គលេខាបក្សកុម្មុយនីស្តចិនរូបនេះបានសង្កត់ធ្ងន់ថា គ្មានប្រទេសណាមួយគួរចម្លងយកប្រព័ន្ធនយោបាយប្រទេសដទៃទៀតទាំងស្រុងដើម្បីមកប្រើប្រាស់ឡើយព្រោះវាមិនឆ្លើយតបនឹងស្ថានភាពសង្គមនីមួយៗឡើយ។ «យើងមិនគួរណាចម្លងយកប្រព័ន្ធនយោបាយរបស់ប្រទេសដទៃទាំងស្រុងដើម្បីមកអនុវត្តឡើយ»។ បន្ថែមពីនេះ លោក ស៊ី ជិនភីង បានរៀបរាប់បន្ថែមពីគោលបំណងរបស់គណបក្សកុម្មុយនីស្តក្នុងការបន្តអភិវឌ្ឍប្រព័ន្ធនយោបាយ សង្គមនិយមបែបប្រជាធិបតេយ្យ ។ មេដឹកនាំកំពូលចិនរូបនេះសង្ឃឹមថា ប្រព័ន្ធនយោបាយនេះនឹងផ្តល់ឱកាសឲ្យប្រជាជនទូទៅបង្ហាញឆន្ទៈ ការពារសិទ្ធិ និងផលប្រយោជន៍ពួកគេ រួមទាំងជំរញឲ្យមានការច្នៃប្រឌិត និងជួយធានាឲ្យការដឹកនាំប្រទេសអាចបន្តទៅមុខដោយនិរន្តភាព។ ក្រៅពីសារសំខាន់នៃប្រព័ន្ធនយោបាយដែលចិនជ្រើសរើស លោក ស៊ី ជិភីង ក៏បានរម្លឹកផងដែរពីតួនាទីស្នូលនៃបក្សកុម្មុយនីស្តចិន ដែលបានផ្លាស់ប្តូរប្រទេសចិនកន្លងមក។ លោក សង្ឃឹមថា គណបក្សកុម្មុយនីស្តនឹងបន្តកែទម្រង់ការដឹកនាំរបស់ខ្លួន និងស្ថាប័នដឹកនាំរដ្ឋាភិបាលដើម្បីឲ្យស្របតាមបរិបទសង្គម ហើយនិងបង្កើនប្រសិទ្ធភាពក្នុងការដឹកនាំ និងធានា ឬការពារការរីចម្រើនទៅមុខរបស់ប្រទេសចិនផង៕	លោក ស៊ី ជិនភីង បានលើកឡើងថា ចិនមិនគួរចម្លងយកប្រព័ន្ធនយោបាយប្រទេសដទៃយកមកប្រើប្រាស់ឡើយ។ មេដឹកនាំចិនរូបនេះពន្យល់ថា ប្រព័ន្ធដឹកនាំរបស់ចិនបច្ចុប្បន្នមានប្រសិទ្ធភាពខ្ពស់ និងសក្តិសមបំផុតដែលអាចរក្សាប្រយោជន៍ប្រជាជនទូទៅបាន។
ដោយស្ថានភាពបច្ចុប្បន្ននេះ ការរក្សាអនាម័យយ៉ាងម៉ត់ចត់ ដោយយកចិត្តទុកដាក់ខ្លាំង គឺជាកត្តាមួយដែលសំខាន់បំផុត ហើយនេះជាអ្វីដែលភោជនីយដ្ឋាន ផាកកាហ្វេ គ្រប់សាខាកំពុងតែធ្វើ ហើយក៏បន្តធ្វើយ៉ាងម៉ត់ចត់បំផុតផងដែរ ទោះបីក្នុងកាលៈទេសៈណាក៏ដោយ។ លោកអ្នកពិតជាបានជ្រាប ហើយថានៅ ផាកកាហ្វេ ក្រៅពីអាហារសុខភាព គ្មានជាតិប៊ីចេង ផាកកាហ្វេបានផ្តោតលើអនាម័យ សុវត្ថិភាពចំណីអាហារ បម្រើជូនអតិថិជនជាចម្បង។ គ្រប់បុគ្គលិកទាំងមុនចូលបម្រើការងារ តាមតួនាទីរៀងខ្លួន គឺត្រូវឆែកសីតុណ្ហភាព២ដង ក្នុង១ថ្ងៃ យ៉ាងត្រឹមត្រូវ ដើម្បីឲ្យប្រាដកថាមានសុខភាពល្អ ត្រូវពាក់ម៉ាសមុខ និងបន្ថែមដោយម៉ាសកញ្ចក់១ថែមពីក្រៅទៀត ពាក់ស្រោមដៃ និងលាងដៃនឹងទឹកអាល់កុលសម្លាប់មេរោគ។ ពេលបើកហាងបុគ្គលិកផ្នែកសេវាកម្ម គឺតម្រូវឲ្យជូតសម្អាត តុ កៅអី កន្លែងដោយទឹកអាល់កុល សម្លាប់មេរោគ មុនពេលអតិថិជនចូលអង្គុយ និងបន្ទាប់ពីចាកចេញពីហាង។ អ្វីដែលកាន់តែធ្វើឲ្យអតិថិជន មានអារម្មណ៍ថាបុគ្គលិករបស់ ផាកកាហ្វេ ដែលកំពុងបម្រើជូន គឺមានសុខភាពល្អ សុវត្ថិភាព កម្ដៅខ្លួននៅក្រោម ៣៧អង្សា គឺមានបិតក្រដាសពណ៌បៃតង បញ្ជាក់ពីសីតុណ្ហភាពរបស់ខ្លួន បន្ទាប់ពីឆែកបានត្រឹមត្រូវ លើស្លាកឈ្មោះបុគ្គលិកផ្ទាល់ បន្ថែមពីលើការអនុវត្តដោយបុគ្គលិកផ្ទាល់គ្រប់សាខា ផាកកាហ្វេ គឺមានបាញ់សម្អាតសម្លាប់មេរោគរៀងរាល់ពេលយប់បិទហាង ដោយទឹកថ្នាំសម្លាប់មេរោគមានគុណភាពល្អ ជាមួយក្រុមជំនាញគ្រប់ទីតាំងក្នុងបរិវេណហាង តុ កៅអី ដោយដើម្បីឲ្យប្រាកដថានៅ ផាកកាហ្វេ លោកអ្នកគឺមានទំនុកចិត្តខ្ពស់ទាំងអនាម័យ សុវត្ថិភាព បុគ្គលិកដែលបំរើការងារក្នុងហាង គឺមានសុខភាពល្អ។ ដើម្បីកាត់បន្ថយការចាប់កាន់សៀវភៅមីនុយ នៅគ្រប់តុក៏មានបិតជា E-Menu សម្រាប់អតិថិជនស្កេន ចូលមើលមីនុយសម្រាប់កុម្ម៉ង។ បន្ថែមពីនេះនៅ ផាកកាហ្វេ ក៏បន្ថែមភាពងាយស្រួល់ ដល់អតិថិជន ក្នុងការទូទាត់វិកយបត្រ ក្រៅពីសាច់ប្រាក់សុទ្ធ គឺអតិថិជនអាចស្កេន QR Code ដែលមានស្រាប់ នៅលើកម្មវិធីទូរសព្ទដៃ (Park Café App) សម្រាប់ទូទាត់ (Pay by Scan QR Code) ដែលមានភ្ជាប់នៅលើវិកយបត្រ ឬតាមរយៈធនាគារដែលជាដៃគូជាមួយ ផាកកាហ្វេ។ ក្រៅពីទទួលទាន ក្នុងហាងដោយមានសុវត្ថិភាព ក្នុងបរិបទធម្មតាថ្មី (Eating in New Normal) នៅ ផាកកាហ្វេ បានដាក់ចេញនូវសេវាដឹកជញ្ជូនដល់ទីកន្លែង បែបថ្មីមួយទៀតនោះ គឺសេវាដឹកជញ្ជូន ដល់ទីកន្លែងតាមបែបគន្លងថ្មី (Contactless Delivery Service) ដោយគ្រប់បុគ្គលិកផ្នែកដឹកជញ្ជូន គឺត្រូវអនុវត្តតាមការណែនាំ ដោយមានជាវីដេអូតាមជំហាននីមួយ៖ ដោយត្រូវឆែកសីតុណ្ហភាពរបស់ខ្លួនយ៉ាងត្រឹមត្រូវ ត្រូវពាក់ម៉ាស់មុខ ពាក់ស្រោមដៃ លាងដៃនឹងទឹកអាល់កុលសម្លាប់មេរោគ ជូតសម្អាតធុងដឹកជញ្ជូនអាហារជាប្រចាំ ជាមួយនឹងទឹកអាល់កុលសម្លាប់មេរោគ។ ពេលទៅដល់ទីតាំងរបស់អតិថិជន គឺត្រូវឱ្យអតិថិជន ចូលមកយកកញ្ចប់អាហារដោយខ្លួនឯងផ្ទាល់ ជាមួយទូទាត់តាមរយៈមុខងារស្កេន QR Code ដែលមានមុខស្រាប់ នៅលើកម្មវិធីទូរស័ព្ទដៃ (Park Café App) សម្រាប់ទូទាត់ (Pay by Scan QR Code) ដែលមានភ្ជាប់នៅលើវិក័យបត្រ ឬតាមរយៈធនាគារដែលជាដៃគូជាមួយ ផាកកាហ្វេ។ - សម្រាប់សេវាដឹកជូនដល់ទីកន្លែង របស់ផាកកាហ្វេលេខ៖ 023 990 990 -ទាញយកកម្មវិធី Park Cafe App លើទូរស័ព្ទដៃ៖ bit.ly/3lbHSCi (ពិសេសសម្រាប់លោកអ្នក Install App ថ្មីឥឡូវនេះ គឺទទួលបាននូវ Gift Voucher ចំនួន $15 ប្រើចំនួន 5ដង សម្រាប់កុម៉្មង់តាម App Park Cafe ) - សម្រាប់ទីតាំងហាង៖ fb.com/ParkCafe1/locations -តំណភ្ជាប់វីដេអូ៖ សុវត្ថិភាពក្នុងបរិបទធម្មតាថ្មី (Eating in New Normal) នៅ ផាកកាហ្វេ៖ https://youtu.be/MjFPiTWXQfg តំណភ្ជាប់វីដេអូ៖ សេវាដឹកជញ្ជូនដល់ទីកន្លែងបែបតាមបែបគន្លងថ្មី (Contactless Delivery Service) https://youtu.be/vV5nDoRxQg0 ៕ (អត្ថបទពាណិជ្ជកម្ម)	វិបត្តិនៃជំងឺកូវីដ-១៩ នៅប្រទេសកម្ពុជា ពីមួយថ្ងៃទៅមួយថ្ងៃ គឺកាន់តែឲ្យព្រួយបារម្ភ បន្ទាប់ពីមានការឆ្លងជាសហគមន៍ ២០កុម្ភៈ មកនេះ គឺមានរីករាលដាល ចូលក្នុងសហគមន៍ជាបន្តបន្ទាប់។ តួលេខនៃអ្នកឆ្លងថ្មី គឺមានចំនួនខ្ពស់ជារៀងរាល់ថ្ងៃ ហើយគួរឱ្យសោកស្តាយផងដែរ ដែលប្រទេសកម្ពុជាយើង គឺមានតួលេខនៃអ្នកស្លាប់ដោយសារជំងឺកូវីដ-១៩ នេះផងដែរ។ ចំណែកឯក្រុមគ្រូពេទ្យ និងបុគ្គលិកសុខាភិបាល ក៏កាន់តែមមាញឹក និងសស្រាក់សស្រាំទាំងថ្ងៃទាំងយប់ ដោយទឹកចិត្តក្លាហានមិនខ្លាចនឿយហត់ ដើម្បីព្យាបាលអ្នកជំងឺ និងអ្នកដែលកំពុងធ្វើចត្តាឡីស័កនៅតាមមន្ទីរពេទ្យ និងមណ្ឌលដែលបានកំណត់ដោយអាជ្ញាធរ។
ក្រសួងពាណិជ្ជកម្ម ដែលពាក់ព័ន្ធដ៏សំខាន់មួយក្នុងយុទ្ធនាការនេះ កំពុងកាត់បន្ថយ ឬសម្រួលការយកកម្រៃផ្សេងៗពីពាណិជ្ជករ អ្នកនាំចេញ។ មន្ត្រីជាន់ខ្ពស់ក្រសួងមួយនេះ បានប្រកាសថា គ្រាន់តែកម្រៃផ្សេងៗដែលធ្លាប់យក តែឥឡូវលុបចោល ឬបន្ធូរបន្ធយ ក្រសួងបាត់បង់ចំណូលប្រមាណ ៦០លានដុល្លារក្នុងមួយឆ្នាំៗ។ នេះបើតាមការលើកឡើងរបស់លោក សុខ សុភ័ក្ត្រ រដ្ឋលេខាធិការក្រសួងពាណិជ្ជកម្ម ក្នុងសន្និសីទជុំវិញករណី EU ដាក់ពន្ធអង្ករកម្ពុជា នៅថ្ងៃទី១៨ខែមករា។ ខាងក្រោមនេះជាប្រសាសន៍របស់លោក សុខ សុភ័ក្ត្រ ៖ ក្រសួងពាណិជ្ជកម្មបានលុបចោលកម្រៃសេវាមួយចំនួន និងត្រៀមខាតបង់លើផ្នែកខ្លះទៀត។ នៅឆ្នាំ២០១៧ ក្រសួងបានទម្លាក់ចោលកម្រៃគ្រប់គ្រងការនាំចេញ ដែលមួយឆ្នាំក្រសួងរកបានប្រមាណ ២០លានដុល្លារ។ នៅខែធ្នូឆ្នាំ២០១៨ ក្រសួងលុបចោលការតម្រូវឲ្យសុំវិញ្ញាបនបត្របញ្ជាក់ប្រភពដើមទំនិញ (CO) ពីក្រសួងទៀតហើយ ដោយពាណិជ្ជករគ្រាន់តែចុះឈ្មោះក្នុងបញ្ជីអ្នកនាំចេញរបស់សហភាពអឺរ៉ុប ដែលក្រសួងខាតជាង ១០លានដុល្លារក្នុងមួយឆ្នាំ។ ក្រសួងត្រៀមដកអង្គភាពឈរជើងនៅចក្រព្រំដែន ដូចជាកាំកុងត្រូល ដែលធ្វើឲ្យបាត់បង់ចំណូលជាង ៣០លានដុល្លារក្នុងមួយឆ្នាំ។ បើតាមលោក សុខ សុភ័ក្ត្រ ស្ថាប័នផ្សេងទៀតដូចជាក្រសួងសេដ្ឋកិច្ច និងហិរញ្ញវត្ថុ ក៏នឹងត្រៀមកាត់បន្ថយផ្នែកពន្ធ ឬកម្រៃផ្សេងៗផងដែរ។ លើសពីនេះរដ្ឋាភិបាលនឹងត្រួតពិនិត្យឡើងវិញលើវិស័យដឹកជញ្ជូន ដែលអាចក្រែងក្រុមហ៊ុនទទួលដឹកជញ្ជូន នាំទំនិញទៅក្រៅប្រទេស យកតម្លៃខ្ពស់ពេក ឬមានការរកស៊ីផ្ដាច់មុខ ជាដើម។ រដ្ឋលេខាធិការក្រសួងពាណិជ្ជកម្មរូបនេះ អះអាងថា ការដាក់ពន្ធអង្ករដោយEU នឹងមិនទំនង ជាបន្ទុកដល់កសិករ ធ្វើឲ្យស្រូវចុះថោកនោះទេ ព្រោះរដ្ឋាភិបាលបានជួយសម្រួលលុបចោល ឬបន្ធយកម្រៃមួយចំនួន និងព្យាយាមទម្លាក់ថ្លៃដើមផលិត ដល់វិស័យឯកជន។ បើតាមការគណនា ស្រូវអាចធ្លាក់ថ្លៃ ៣០០ ទៅ៤០០រៀលក្នុងមួយគីឡូក្រាមដោយសារការយកពន្ធអង្ករ ប្រសិនណាគ្មានកិច្ចអន្តរាគមន៍របស់រដ្ឋាភិបាលទៅលើកម្រៃ ថ្លៃដើមផលិត ពន្ធផ្សេងៗ៕	ភ្នំពេញ៖ ក្នុងបរិបទដែលរដ្ឋាភិបាលប្រកាសយុទ្ធនាការពង្រឹងឯករាជ្យភាពសេដ្ឋកិច្ច ក្រសួងស្ថាប័នពាក់ព័ន្ធ បានត្រៀមកាត់បន្ថយការយកកម្រៃសេវាទាក់ទងការផលិត ការនាំចេញ ដើម្បីបញ្ចុះថ្លៃដើមផលិត និងធ្វើឲ្យទំនិញកម្ពុជាមានតម្លៃប្រកួតប្រជែងលើទីផ្សារអន្តរជាតិ។ ការធ្វើបែបនេះក្នុងបំណងថា ការធ្វើពាណិជ្ជកម្មរបស់កម្ពុជា ត្រូវឈរលើគោលការណ៍ទីផ្សារ ពោលគឺគេលក់បាន យើងក៏លក់បាន មិនមែនទាល់តែគេអនុគ្រោះពន្ធ ទើបលក់បានដូចគេ។
បន្លែមានស្លឹកពណ៍បៃតង មានផ្ទុកវីតាមីនB ដែលស្បែកក្បាលរបស់អ្នកត្រូវការជាពិសេស។ ជាធម្មតា ស្បែកក្បាលគឺអាស្រ័យលើវីតាមីនB6និងវីតាមីនB12 ដើម្បីផលិតកោសិកាគ្រាប់ឈាមក្រហម ហើយជាអ្នកដឹកនាំអុកស៊ីសែន ក៏ដូចជាសារធាតុចិញ្ចឹមដើម្បីបែងចែកសក់ជាផ្នែក។ ពណ៌ធម្មជាតិនៃសក់មួយសសៃវាអាស្រ័យលើវីតាមីនB2 ជាអ្នកដើរតួរសំខាន់នៅក្នុងការផលិតអ័រម៉ូន។ ស្ករសូកូឡា មេឡានីនគឺជាភ្នាក់ងារដ៏សំខាន់មួយក្នុងការផ្តល់ពណ៌នៅលើសក់ ហើយការផលិតមេឡានីនទៅបានគឺអាស្រ័យលើសារធាតុទង់ដែង។ ធាតុទង់ដែងមិនគ្រប់គ្រាន់គឺជាហេតុធ្វើអោយសក់មានពណ៌ប្រផេះទៅជាស្កូវ។ ដើម្បីធ្វើអោយបរិមាណនៃធាតុទង់ដែងនៅក្នុងខ្លួន អ្នកត្រូវតែព្យាបាលដោយបរិភោគអាហារដែលមានជាតិផ្អែម។ អាហារដែលសំបូរដោយជាតិទង់ដែង មាននៅក្នុងផលិតផល ដូចជា សូកូឡា ផ្សិត និង ដើមសណ្តែក។ ត្រីសាលម៉ុន ត្រីសាលម៉ុនគឺស្ថិតនៅក្នុងក្រុមនៃអាហារអាចធ្វើអោយមានសុខភាពល្អ។ ហេតុដូចនេះវាគ្មានអ្វីគួរអោយភ្ញាក់ផ្អើលទេព្រោះវាជាអាហារសមុទ្រមានប្រតិកម្មគីមីដែលធ្វើអោយមានការលូតលាស់និងមានសុខភាពល្អនៃសក់។ ញាំត្រីសាលម៉ុនយ៉ាងតិចពីរឬក៏បីដងក្នុងមួយសប្តាហ៍ដើម្បីទទួលបានភាពខុសប្លែក។ ផ្លែស្ត្រប៊ីរីដែលមានប្រសិទ្ធភាពអស្ចារ្យ ផ្លែស្ត្រប៊ីរី មានផ្ទុកដោយវីតាមីនCដ៏ច្រើនលើសលប់ ដែលផលិតនូវភាពយឺតនិងការប្រឆាំង ហើយទប់ទល់និងភាពចាស់។ ផ្លែស្ត្រប៊ីរីមិនត្រឹមតែមានរសជាតិឆ្ញាញ់នោះទេវាថែមទាំងជាប្រភពដ៏សំខាន់នៃការលូតលាស់របស់សក់។ អ្នកអាចសំរេចចិត្តក្នុងការញុំាបន្ថែមនៃវីតាមីនដូចជាវីតាមីនA ដែលមាននៅក្នុងផ្លែឈើមានពណ៌លឿង ផ្លែក្រូច ហើយវីតាមីនE មាននៅក្នុងផ្លែចេកនិង សណ្តែកដី។ គ្រាប់អាល់ម៉ុន គ្រាប់អាល់ម៉ុនគឺជាប្រភពនៃទង់ដែងនិងវីតាមីនE ។ មិនមែនជាអ្វីដែលត្រូវឆ្ងល់ថាទីផ្សារមានផលិតផលប្រេងជំនួសសក់ជាមួយនិងសារធាតុដកចេញពីផ្លែអាល់ម៉ុន។ ចូរពិចារណាថាគ្រាប់អាល់ម៉ុន គឺជាអាហារសម្រន់ ងាយសំរាប់ការបរិភោគ ណាមួយអ្នកអាចទំពាវាគ្រប់ពេលវេលាក្នុងមួយថ្ងៃ ។ ផ្លែអាល់ម៉ុនក៏ត្រូវបានចាត់ទុកជាប្រភពនៃវីតាមីនសំរាប់ការប្រើប្រាស់ហើយមិនត្រឹមតែបង្កើននូវការផលិតនៃសរសៃសក់មានសុខភាពល្អប៉ុន្តែវាក៏ធ្វើអោយកំរិតជាតិខ្លាញ់អាក្រក់ក្នុងឈាមថយចុះផងដែរ៕ ត្រួតពិនិត្យដោយ www.health.com.kh	មានអ្នកខ្លះនៅក្មេងសោះក៏មានសក់ស្កូវទៅហើយ។ សក់ស្កូវអាចកាត់បន្ថយសម្រស់ដោយអាចធ្វើអោយអ្នកចាស់មុនអាយុ។មានបន្លែនិងផ្លែឈើមួយចំនួនអាចជួយដល់សុខភាពរបស់អ្នកបាន។បន្លែស្លឹកបៃតង
ព័រទុយហ្គាល់បានប្រកាសសមាសភាព២៣នាក់ទៅកាន់ការប្រកួតពានរង្វាន់កីឡាបាល់ទាត់ពិភពលោកលើកទី២២រួចរាល់ហើយ ដែលក្នុងនោះខ្សែការពារចាស់វស្សាពីររូបរួមមាន Pepe ដែលមានវ័យ៣៥ឆ្នាំ និង Bruno Alves វ័យ៣៦ឆ្នាំក៏មានឈ្មោះក្នុងបញ្ជីទៅរុស្ស៊ីខែក្រោយនេះ។ ដោយឡែក កីឡាករសំខាន់ៗមួយចំនួនដូចជា Luis Nani, Andre Gomes, Renato Sanches, Eder និង Eliseu មិនស្ថិតក្នុងជម្រើសរបស់លោក Fernando Santos ឡើយ។ លោក Santos បានបាននិយាយក្នុងសន្និសីទសារព័ត៌មានថា៖«ពិតជាលំបាកណាស់ក្នុងការជ្រើសរើសយកកីឡា ២៣ រូប។ ក្នុងនាមជាអ្នកជំនាញខ្ញុំត្រូវតែមានការសម្រេចចិត្តមួយ ហើយខ្ញុំដឹងថាការសម្រេចនេះ នឹងមិនពេញចិត្តពីអ្នករាល់គ្នាឡើយ»។ ព័រទុយហ្គាល់ដែលមានកីឡាករឆ្នើម Cristiano Ronaldo ស្ថិតក្នុងពូល B ត្រូវជួបម្ចាស់ជើងឯកឆ្នាំ ២០១០ អេស្ប៉ាញ រួមជាមួយអ៊ីរ៉ង់ និងម៉ារុក។ ការប្រកួតដំបូងរបស់ពួកគេ នឹងត្រូវជួបអេស្ប៉ាញនៅថ្ងៃទី១៦ ខែមិថុនា វេលាម៉ោង ១រំលងអាធ្រាត(ម៉ោងនៅកម្ពុជា)។ សមាសភាពទាំង២៣នាក់របស់ព័រទុយហ្គាល់ទៅ World Cup នៅរុស្ស៊ីរួមមាន៖ -អ្នកចាំទី៖ Anthony Lopes (Olympique Lyonnais), Beto (Goztepe), Rui Patricio (Sporting) -ខ្សែការពារ៖ Bruno Alves (Rangers), Cedric Soares (Southampton), Jose Fonte (Dalian Yifang), Mario Rui (Napoli), Pepe (Besiktas), Raphael Guerreiro (Borussia Dortmund), Ricardo Pereira (Porto), Ruben Dias (Benfica) -ខ្សែបម្រើ៖ Adrien Silva (Leicester), Bruno Fernandes (Sporting), Joao Mario (West Ham United), Joao Moutinho (AS Monaco), Manuel Fernandes (Lokomotiv Moscow), William Carvalho (Sporting) -ខ្សែប្រយុទ្ធ៖ Andre Silva (Milan), Bernardo Silva (Manchester City), Cristiano Ronaldo (Real Madrid), Gelson Martins (Sporting), Goncalo Guedes (Valencia), Ricardo Quaresma (Besiktas)៕ អត្ថបទទាក់ទង World Cup៖ ក្រោយឈ្នះពានអឺរ៉ុប ព័រទុយហ្គាល់តាមប្រមាញ់ពានពិភពលោក	សមាជិកកីឡាករ១០រូបដែលបានជួយជម្រើសជាតិព័រទុយហ្គាល់លើកពាន Euro ឆ្នាំ២០១៦ មិនស្ថិតក្នុងជម្រើសទាំង២៣នាក់របស់គ្រូបង្វឹកលោក Fernando Santos ដើម្បីធ្វើដំណើរទៅរុស្ស៊ីប្រជែងពានរង្វាន់ FIFA World Cup ឡើយ។ ក្នុងនោះ Eder ដែលជាម្ចាស់គ្រាប់បាល់យកឈ្នះម្ចាស់ផ្ទះបារាំងក្នុងវគ្គផ្តាច់ព្រ័ត្រក៏គ្មានឈ្មោះដែរ។
ចិត្តប្រាប់ប្រឹងកនយើង ទាំងដៃជើងថ្លើមប្រមាត់ លំពែងសួតប្រយ័ត្ន ខួរក្បាលចាត់បញ្ជាហើយ។ ធ្មេញមាត់ត្រចៀកភ្នែក កុំរារែកឫកកន្តើយ អណ្តាតឆ្លាតឈ្លាសឆ្លើយ កុំភ្លេចឡើយអង្គអាត្មា។ គ្រប់អវយវៈ មិនស្ទើរស្ទាក់កាន់កិច្ចការ តាមចិត្តនិងចេតនា ពេលកាយានៅដើរបាន។ គ្រាមួយអណ្តាតស្ពឹក មាត់លេបទឹកនឹករំខាន ជើងដៃចាប់ស្អប់ប្រាណ ភ្នែកល្អក់ល្អានត្រចៀកថ្លង់។ ក្រពះលែងចង់បើក ប្រាណស្រាលស្ងើកចិត្តលែងផ្ចង់ លែងដឹងកែងកោងត្រង់ រឿងធ្លាប់ចង់លែងខ្ចីខ្វល់។ ច្នេះដឹងប្រឹងកុំដាក់ ស្រុះសស្រាក់សាងកុសល ទាន់ញាណបានដឹងដល់ ប្រាណសល់ផលពេញកម្លាំង៕	បទ ព្រហ្មគីតិ
លោក ឌិត ទីណា បានចុះជួបកសិករជាច្រើនខេត្ត ចាប់ពីតាកែវ កំពត កែប និងព្រះសីហនុ ដើម្បីសិក្សាពីកសិកម្ម និងកសិឧស្សាហកម្ម។ ប៉ុន្តែលោក ឌិត ទីណា អវត្តមានក្នុងខេត្តបន្ទាយមានជ័យ និងបាត់ដំបង ដោយលោកបានចាត់ឱ្យមន្រ្តីជំនាញចុះដោះស្រាយបញ្ហាស្រូវធ្លាក់ថ្លៃនៅខេត្តទាំង២នេះ។ បញ្ហាស្រូវចុះថោកនេះ ក៏បានដោះស្រាយរួចរាល់។ លោក ឌិត ទីណា និងមន្រ្តីក្រសួងកសិកម្ម បានចុះពិនិត្យផលិតកម្មចេកអំបូងលឿង របស់ក្រុមហ៊ុន Long Mate នៅស្រុកឈូក ខេត្តកំពត។ រូបថត៖ ឌិត ទីណា នាដំណើរចុះជួបកសិករនៅខេត្តកែប រដ្ឋមន្រ្តីកសិកម្មថ្មីរូបនេះ បានផ្ដល់យោបល់ឱ្យភាគីពាក់ព័ន្ធ ចូលរួមដោះស្រាយបញ្ហាក្នុងវិស័យកសិកម្មទាំងអស់គ្នា។ លោក ឌិត ទីណា ជំរុញឱ្យកសិករចងក្រងជាបណ្ដុំ និងសិក្សាពីទីផ្សារឱ្យបានល្អិតល្អន់ មុននឹងដាំដុះដំណាំ បន្លែ និងកសិផលផ្សេងៗ ដើម្បីជៀសវាងគ្មានទីផ្សារគ្រប់គ្រាន់ នាពេលប្រមូលផល។ «បើមានការពិបាក គឺលក់មិនដាច់ ឬក៏នៅសល់ ឬក៏លក់ទៅខាត។ ប៉ុន្តែឱ្យយើងអត់បាយហូបដូចពីមុន គឺមិនមែនទេ។ .ក្នុងវិស័យកសិកម្មនេះ មិនមែនមានតែកសិករទេ! យើងត្រូវមើលរួមទាំងអស់»។ លោក ឌិត ទីណា លើកឡើងបែបនេះ ក្នុងពេលផ្ដល់យោបល់ជូនកសិករ។ បញ្ហាទីផ្សារ ជាបញ្ហាធំរបស់កសិករកម្ពុជា។ ក្រោយការតែងតាំងលោក ឌិត ទីណា កសិករជាច្រើន បានសំណូមពរឱ្យរដ្ឋមន្រ្តីកសិកម្មរូបនេះ ជួយដោះស្រាយបញ្ហាទីផ្សារ នាពេលប្រមូលផលដំណាំរបស់ពួកគេ។ គ្រប់វិស័យកសិកម្មទាំងដំណាំ និងចិញ្ចឹមសត្វ សុទ្ធសឹងតែរងផលប៉ះពាល់ពីបញ្ហាទីផ្សារ។ កសិករខ្លះ បានសំណូមពរឱ្យលោក ឌិត ទីណា បញ្ចុះតម្លៃជី កាត់បន្ថយពន្ធនាំចូល និងសាំងជាដើម ដើម្បីកាត់បន្ថយចំណាយដើមថ្លៃផលិត។ រដ្ឋមន្រ្តីកសិកម្ម បានថ្លែងថា៖ «ខ្ញុំនៅតែជម្រាបជូនដដែលៗថា គម្រោងទាំងអស់ ត្រូវគិតពីទីផ្សារ រហូតមកដល់អ្នកផលិត។ គិតមុន ចាំគូ ចាំធ្វើ! តែបើធ្វើមុន ហើយមិនបានគិត ពេលនោះយើងនឹងមានបញ្ហា»។ លោក ឌិត ទីណា បានទទួលស្គាល់ថា លោកទើបតែកាន់តំណែងបានជាង១ខែប៉ុណ្ណោះ ក្រោយការប្រកាសតែងតាំងជាផ្លូវការ ហើយមានបញ្ហាជាច្រើនបានកើតឡើង។ ស្រូវ ជាបញ្ហាធំជាងគេទាំងបញ្ហាពូជស្រូវ និងបញ្ហាស្រូវ ធ្លាក់ថ្លៃ។ លោក ឌីត ទីណា បានផ្ដល់ដំណោះស្រាយបណ្ដោះអាសន្នដូច្នេះ៖ «វិធានការសរុប! យើងបានសហការគ្នាស្ថាប័នជាច្រើន។ មន្ទីរ ក្រសួង រោងម៉ាស៊ីន បានសហការគ្នាជាមួយក្រសួងសេដ្ឋកិច្ច និងធនាគារអភិវឌ្ឍន៍ជនបទ ដើម្បីដោះស្រាយបញ្ហា»។ លោក ឌិត ទីណា បន្តថា អ្នកពាក់ព័ន្ធ ត្រូវគិតដល់វិស័យកសិកម្ម និងខ្សែច្រវាក់ផលិតកម្មទាំងមូល តាំងពីមុនពេលផលិត រហូតដល់ការលក់នៅលើទីផ្សារ ដែលជាកំណែទម្រង់ដ៏ធំ ស៊ីជម្រៅ ប្រើរយ:ពេលយូរ និងមិនមែនពាក់ព័ន្ធត្រឹមតែក្រសួងកសិកម្មមួយនោះទេ៕	លោក ឌិត ទីណា រដ្ឋមន្រ្តីក្រសួងកសិកម្ម រុក្ខាប្រមាញ់ និងនេសាទ បានជួបសំណេះសំណាល និងផ្ដល់យោបល់ដល់បណ្ដុំអាជីវកម្មផលិតកម្មផ្លែឈើចម្រុះ ។ រដ្ឋមន្រ្តីថ្មីរូបនេះ ផ្ដល់យោបល់ឱ្យកសិករចងក្រងជាបណ្ដុំ រកអ្នកចែកចាយ និងគិតគូរពីទីផ្សារ មុននឹងដាំដុះ ហើយផលិត។
ខ្សែបម្រើវ័យ២២ឆ្នាំ ដែលយល់ព្រមចុះកិច្ចសន្យាជាមួយមាន់ខ្នាយមាសរហូតដល់ឆ្នាំ២០២៥ បានបំបែកកំណត់ត្រាផ្ទេរថ្លៃបំផុតរបស់ខ្សែការពារ Davinson Sanchez ដែលទិញពី Ajax តម្លៃ ៥៣លានដុល្លារអាមេរិក កាលពីខែសីហា ឆ្នាំ២០១៧។ Ndombele ដែលបង្ហាញខ្លួនឲ្យជម្រើសជាតិបារាំងចំនួន៦លើក បានចាកចេញពីក្រុម Amiens ទៅចូលរួមជាមួយក្រុម Lyon នៅឆ្នាំ២០១៧ ដោយបង្ហាញខ្លួនបាន៩៦ប្រកួត និងជួយក្រុមទទួលបានចំណាត់ថ្នាក់ទី៣ក្នុងតារាងក្របខណ្ឌ Ligue 1 បារាំងរដូវកាលមុន។ ការចាកចេញជាមួយនឹងតម្លៃផ្ទេរដ៏ថ្លៃនេះ ក្លិប Lyon បានអរគុណដល់ Ndombele ដែលបានជួយក្រុមប្រកបដោយវិជ្ជាជីវៈក្នុងរយៈពេល២រដូវកាលមកនេះ។ Ndombele ជាកីឡាករចំណូលថ្មីទីពីររបស់ Spurs ដែលលោក Mauricio Pochettino នាំចូលសម្រាប់រដូវកាលថ្មី ២០១៩-២០ នេះបន្ទាប់ពីយកបានខ្សែប្រយុទ្ធវ័យក្មេង Jack Clarke សញ្ជាតិអង់គ្លេសពីក្លិប Leeds United ក្នុងតម្លៃជាង១២លានដុល្លារអាមេរិក៕ ខ្សែប្រយុទ្ធវ័យក្មេង Jack Clarke	Tottenham Hotspur ទិញបានខ្សែបម្រើអន្តរជាតិបារាំង Tanguy Ndombele ពី Lyon ក្នុងម្លៃកំណត់ត្រា ៥៣,៨ លានផោន (៦៨លានដុល្លារអាមេរិក) ក្នុងកិច្ចសន្យារយៈពេល៦ឆ្នាំ។
មីស៊ីល ៥៩គ្រាប់ត្រូវបានកងទ័ពអាមេរិកបាញ់ផ្លោងលើព្រលានយន្តហោះមួយនៅក្រុង Homs នាថ្ងៃព្រហស្បតិ៍។ យន្តហោះ,សំណង់អាគារ និងផ្លូវហោះហើយត្រូវបានកម្ទេច ហើយគេទទួលបានរបាយការណ៍ថាមានអ្នកស្លាប់ថែមទៀតផង។ អាមេរិកមានយន្តហោះចម្បាំងសម្រាប់ប្រើប្រាស់ក្នុងប្រតិបត្តិការសឹកនៅស៊ីរី រួមជាមួយនាវាពិឃាតផងដែរ។ ប៉ុន្តែមហាអំណាចនេះមិនមានទ័ពថ្មើរជើងនៅស៊ីរីឡើយ ពោលគឺមានត្រឹមប្រឹក្សាសឹកប៉ុណ្ណោះ។ បច្ចុប្បន្ននេះនាវាចម្បាំងអាមេរិកពីរគ្រឿងមានដូចជា SS Ross និង USS Porteកំពុងឈរជើងនៅសមុទ្រមេឌីទែរ៉ាណេ ដោយនាវាទាំងនេះមានបំពាក់មីស៊ីល Tomahawk ផងដែរ។ ដូច្នេះហើយវាមិនមែនជារឿងលំបាកទេនៅពេលអាមេរិកចង់វាយប្រហារតាមផ្លូវអាកាសឬវាយប្រហារពីនាវានោះ។ មុនការវាយប្រហារដោយមីស៊ីលនៅស៊ីរី លោក ដូណាល់ ត្រាំ ដែលជាអគ្គមេបញ្ជាការកំពូលកងទ័ពអាមេរិកបានព្រលយពាក្យខ្លះថា វាគួរតែមានអ្វីកើតឡើងនៅស៊ីរី ហើយតំណាងរដ្ឋបាលលោក ត្រាំ នៅអង្គការសហប្រជាជាតិក៏ព្រមានចាត់វិធានការឯកតោភាគីប្រឆាំងការប្រើប្រាស់អាវុធគីមីផង។ នៅលើយន្តហោះ Air force One ពេលធ្វើដំណើរទៅកាន់ Palm Beach ដើម្បីជួបជាមួយប្រធានាធិបតីចិន ស៊ី ជិនពីង លោកដូណាល់ ត្រាំ បានប្រាប់អ្នកសារព័ត៌មានថា៖«ខ្ញុំគិតថា អ្វីដែលរបប អាសាដ ធ្វើគឺវាអាក្រក់ណាស់។ ខ្ញុំគិតថា អ្វីដែលកើតឡើងនៅស៊ីរីគឺ ឧក្រិដ្ឋកម្មដ៏ធ្ងន់ធ្ងរបំផុតមួយ។ វាមិនគួរណាកើតឡើងសោះ ហើយយើងក៏មិនគួរឲ្យរឿងបែបនេះកើតឡើងដែរ។ អ្វីដែលកើតឡើងនៅស៊ីរីជាអំពើមួយដែលធ្វើឲ្យអាម៉ាសបំផុតសម្រាប់មនុស្សជាតិ។ អាសាដ ស្ថិតនៅស៊ីរី ហើយខ្ញុំយល់ឃើញថា អាសា កំពុងធ្វើរឿងផ្សេងទៀតហើយ។ ដូច្នេះវាគួរតែមានអ្វីមួយកើតឡើងហើយពេលនេះ»។ ១.អាមេរិកព្យាយាមការបញ្ចៀសការប៉ះពាល់កងទ័ពរុស្ស៊ី មន្ទីរប៉ង់កាហ្កូនបានប្រាប់ថា មន្ត្រីខ្លួនបានផ្តល់ព័ត៌មានពាក់ព័ន្ធការបាញ់ផ្លោងមីស៊ីលនេះទៅកាន់ប្រទេសជាច្រើននៅស៊ីរីផងដែរក្នុងនោះមានរុស្ស៊ីផងដែរ។ ក្រុងវ៉ាស៊ីនតោនមិនចង់ឲ្យមានការប្រឈមមុខគ្នានិងអាចប៉ះពាល់ដល់កងទ័ពរុស្ស៊ីដែលកំពុងឈរជើងនៅស៊ីរីស្រាប់ទេ ព្រោះវាអាចបង្កឲ្យមានការគ្រោះថ្នាក់និងប៉ះទង្គិចគ្នាកើតជាសង្គ្រាមផងក៏ថា បាន។ យោងតាមសារព័ត៌មាន Sputnik របស់រុស្ស៊ីដែលស្រង់សម្តីមន្ត្រីការពារជាតិអាមេរិកថា ក្រុងវ៉ាស៊ីនតោន បានទាក់ទងដោយផ្ទាល់ទៅកាន់រុស្ស៊ី ហើយអាមេរិកគ្មានគោលដៅវាយប្រហារលើទីតាំងដែលកងទ័ពរុស្ស៊ីស្ថិតនៅឡើយ។ បើតាមទីភ្នាក់ងារព័ត៌មាន AFP មីស៊ីលដែលអាមេរិកបាញ់ទាំង ៥៩ គ្រាប់នោះបានផ្លោងចូលព្រលានយន្តហោះ Ash Shairat ដែលស្ថិតនៅចម្ងាយ ៣៨ គីឡូម៉ែត្រពីក្រុង Homes។ តែមានការរាយការណ៍ថា ព្រលានយន្តហោះនេះត្រូវបានរុស្ស៊ីប្រើប្រាស់ផងដែរដើម្បីចាក់សាំងយន្តហោះ។ យ៉ាងណាមិញ សកម្មភាពរបស់រដ្ឋបាលលោក ដូណាល់ ត្រាំ នៅពេលនេះនឹងក្លាយជាឧបសគ្គសម្រាប់ការស្តារទំនាក់ទំនងជាមួយរដ្ឋាភិបាលរុស្ស៊ីក្នុងការឈានទៅប្រឆាំងភេរវកម្មរួមគ្នាផង។ ការប្រើប្រាស់ទ័ពនេះឯកតោភាគីរបស់អាមេរិកតិចឬច្រើនពិតជាធ្វើឲ្យរុស្ស៊ីខឹងសម្បារ និងគំរាមកំហែងដល់ដំណើរការចរចាសន្តិភាពស៊ីរីដែលស្ថិតនៅលើផ្លូវរលាក់ស្រាប់នោះ។ ២.សមាជិកព្រឹទ្ធសភា John McCain និង Graham គាំទ្រចំណាត់ការ ដូណាល់ ត្រាំ ពេញទំហឹង ទោះជាបែបណាក៏ដោយ ការសម្រេចចិត្តរបស់លោក ដូណាល់ ត្រាំ បានទទួលការគាំទ្រច្រើនដែរពីសំណាក់ក្រុមអ្នកសាធារណរដ្ឋ សូម្បីតែក្រុមអ្នកដែលស្អប់លោកនោះ។ សមាជិកព្រឹទ្ធសភា John McCain ដែលជាប្រធានគណៈកម្មាធិការការពារជាតិ និងលោក Lindsey Graham នាំគ្នាចេញមុខគាំទ្រគោលជំហរនិងចំណាត់ការរបស់រដ្ឋបាល ដូណាល់ ត្រាំ។ គេស្គាល់ថា អ្នកនយោបាយទាំងនេះពីរនេះតែងតែរិះគន់និងជំទាស់ស្ទើររាល់គោលនយោបាយរបស់រដ្ឋាបាល លោក ដូណាល់ ត្រាំ។ ទើបតែលើកនេះទេ ដែលពួកគេចេញមុខប្រកាសគាំទ្រនិងសរសើរដូណាល់ ត្រាំ ពេញមាត់បែបនេះ។ លោក John McCain និងលោក Lindsey Graham បានចេញសេចក្តីថ្លែងការណ៍មួយរួមគ្នាដោយអ្នកតាំងពីរបានសរសើរលោក ដូណាល់ ត្រាំ និងរិះគន់រដ្ឋបាលមុនដែលហាក់កំសាកមិនចាត់វិធានការប្រឆាំងអាសាដ។ សេចក្តីថ្លែងការណ៍នោះបញ្ជាក់ដូច្នេះថា៖«យើងគោរពកងទ័ពយើងដែលបំពេញភារកិច្ចប្រកបដោយជំនាញនិងវិជ្ជាជីវៈនៅក្នុងការវាយប្រហារនៅស៊ីរីយប់មិញ។ ការបំពេញភារកិច្ចតាមបញ្ជារបស់អគ្គមេបញ្ជាការកំពូលនេះបានផ្ញើសារមួយទៅកាន់ពិភពលោកថា អាមេរិកលែងនៅស្ងៀមស្ងាត់ចំពោះរដ្ឋភិបាលអាសាដ ដោយមានជំនួយពីប្រធានាធិបតី វ្ល៉ាឌីមៀ ពូទីន ដែលបន្តសម្លាប់រង្គាលជនស៊ីវិលស្លូតត្រង់ដោយប្រើប្រាស់អាវុធគីមីនិងគ្រាប់បែកធុងទៀតហើយ»។ អ្នកទាំងពីរបន្តថា៖«មិនដូចរដ្ឋបាលមុនទេ ប្រធានាធិបតី ដូណាល់ ត្រាំ ហ៊ានប្រឈមមុខជាមួយបញ្ហាធំនៅស៊ីរី និងធ្វើសកម្មភាពមួយ។ ដូច្នេះហើយលោក ត្រាំ ស័ក្តិសមទទួលបានការគាំទ្រពីពលរដ្ឋអាមេរិកគ្រប់គ្នា»។ នៅថ្ងៃព្រហស្បតិ៍នោះ លោក John McCain ជឿជាក់ថា ប្រធានាធិបតី ដូណាល់ ត្រាំ បានជួបពិភាក្សាជាមួយរដ្ឋមន្ត្រីការពារជាតិ James Mattis និងទីប្រឹក្សាសន្តិសុខជាតិ H.R. McMaster ផងដែរមុនសម្រេចចិត្តប្រើប្រាស់កម្លាំងនេះ។ ហើយលោកក៏រំពឹងថា ត្រាំ បន្តប្រឹក្សាយោបល់ជាមួយសមាជិកក្រុមប្រឹក្សាសន្តិសុខជាតិនេះដើម្បីធានាថា ចំណាត់ការអាមេរិកប្រើប្រាស់ជោគជ័យ។ យ៉ាងណាក៏ដោយចុះ មកដល់ពេលបច្ចុប្បន្ននេះរបបដឹកនាំអាមេរិកមិនទាន់បញ្ចេញគោកនយោយច្បាស់លាស់ជាដុំកំភួនឡើយពាក់ព័ន្ធការដោះស្រាយបញ្ហាស៊ីរី។ អាមេរិកហាក់បានដើរឆ្ងាយបន្តិចពីតុចរចាដែលគេរៀបចំឲ្យភាគីចរចា និងត្រូវបានរៀបចំឡើងដោយតួកគី រុស្ស៊ី និងអ៊ីរ៉ង់នោះ។ ប៉ុន្តែក្រោយការប្រើកម្លាំងទ័ពកម្ទេចព្រលានយន្តហោះស៊ីរីកំញើញរបបដឹកនាំ អាសាដ ពិភពលោកអាចនឹងឃើញ គោលនយោបាយនិងយុទ្ធសាស្ត្រច្បាស់លាស់របស់អាមេរិកក្នុងការដោះស្រាយសង្គ្រាមស៊ីរីរ៉ាំរ៉ៃ ៦ឆ្នាំមកនេះដែរ៕	ក្រោយគំរាមចាត់វិធានការតែឯងប្រឆាំងរបបស៊ីរី លោក ដូណាល់ ត្រាំ បានបញ្ជាឲ្យកងទ័ពខ្លួនបាញ់មីស៊ីលប្រហែល ៥៩គ្រាប់ផ្លោងទៅលើព្រលានយន្តហោះស៊ីរីនៅក្រុង Homs នាយប់ថ្ងៃព្រហស្បតិ៍។ អាមេរិកបានអះអាងថា ខ្លួនបានផ្តល់ព័ត៌មាននេះទៅប្រទេសជាច្រើនមុនចាប់ផ្តើមបាញ់មីស៊ីលនេះ ហើយអាមេរិកបញ្ចៀសមិនឲ្យមានការប៉ះទង្គិចគ្នាជាមួយរុស្ស៊ីឡើយ។ ការប្រើប្រាស់ទ័ពវាយប្រហារស៊ីរីនេះ បានធ្វើឲ្យសមាជិកសភាបក្សសាធារណរដ្ឋមួយចំនួនដែលតែងស្អប់លោក ដូណាល់ ត្រាំ ចេញមុខសរសើរនិងគាំទ្រថែមទៀត។ ប៉ុន្តែគេនៅតែមិនទាន់ដឹងច្បាស់ថា អ្វីទៅដែលជាគោលនយោបាយច្បាស់លាស់របស់ រដ្ឋបាលត្រាំ ចំពោះស៊ីរីនៅឡើយទោះត្រាំចូលកាន់តំណែងបានជាង២ខែមកហើយក៏ដោយ។
ទិវាជាតិអប់រំបណ្ដុះបណ្ដាបច្ចេកទេស និងវិជ្ជាជីវៈ លើកទី៥ ឆ្នាំ២០២២នេះ ធ្វើឡើងក្រោមប្រធានបទ «TVET បង្កើនផលិតភាពការងារ និងភាពប្រកួតប្រជែងខ្ពស់» ក្នុងគោលបំណងលើកកម្ពស់ការអប់រំបណ្ដុះបណ្ដាលបច្ចេកទេស និងវិជ្ជាជីវៈ។ ជាពិសេសជំរុញឲ្យសាធារណជនយល់ដឹងកាន់តែច្បាស់ ពីសារៈសំខាន់នៃការបណ្ដុះជំនាញវិជ្ជាជីវៈ ក្នុងការអភិវឌ្ឍកម្លាំងពលកម្ម និងជំនាញ ប្រកបដោយគុណភាពនិងប្រសិទ្ធភាព សម្រាប់ឆ្លើយតបនឹងទីផ្សារការងារ។ សារលិខិតរបស់សម្ដេច ហ៊ុន សែន នាយករដ្ឋមន្រី្ត ចេញថ្ងៃទី១៥ មិថុនានេះ បានលើកឡើងថា រដ្ឋាភិបាលនឹងចាត់ទុកវិស័យបណ្ដុះបណ្ដាលបច្ចេកទេស និងវិជ្ជាជីវៈ ជាអាទិភាព។ រដ្ឋ រំពឹងថា ពលរដ្ឋនឹងមានការងារល្អ ហើយកម្រិតជីវភាពកាន់តែប្រសើរឡើង ដោយធានាថា យុវជនម្នាក់មានជំនាញមួយយ៉ាងតិចប្រចាំជីវិត។ កន្លងមករដ្ឋាភិបាលបានផ្ដល់អាហារូបករណ៍យ៉ាងច្រើនដល់យុវជនដែលបោះបង់ការសិក្សា ពលរដ្ឋក្រីក្រ ស្រី្ត ជនពិការ កម្មករ និងជនជាតិដើមភាគតិច ជាង២០ម៉ឺននាក់។ ពួកគេ បានទទួលលារបណ្ដុះបណ្ដាល និងបញ្ចប់ការសិក្សាដោយជោគជ័យក្នុងជំនាញថ្មី ហើយចាប់យកឱកាសការងារល្អៗ ក៏ដូចជាបង្កើតមុខរបរដោយខ្លួនឯងផងដែរ។ ជាមួយគ្នាដែរ នាយករដ្ឋមន្រី្ត បានអំពាវនាវឲ្យមានការអនុវត្តគោលនយោបាយជាតិ ស្តីពីការអប់រំបណ្តុះបណ្តាលបច្ចេកទេស និងវិជ្ជាជីវៈ ឆ្នាំ២០១៧-២០២៥ ដើម្បីឈានទៅសម្រេចបាននូវចក្ខុវិស័យអភិវឌ្ឍធនធានមនុស្សនៅកម្ពុជា ប្រកបដោយចំណេះដឹង សមត្ថភាព ជំនាញ សីលធម៌វិជ្ជាជីវៈ ផលិតភាពខ្ពស់ និងមានលក្ខណៈសម្រាប់ប្រកួតប្រជែង។ សម្ដេច ហ៊ុន សែន បន្ថែមយ៉ាងដូច្នេះ៖ «បន្តជំរុញលើកទឹកចិត្ត និងបង្កើនការចុះឈ្មោះចូលរៀនជំនាញបច្ចេកទេស និងវិជ្ជាជីវៈ ដើម្បីឲ្យមានចំណេះដឹង ជំនាញច្បាស់លាស់ ឥរិយាបថការងារ និងសីលធម៌វិជ្ជាជីវៈល្អ ដូចដែលប្រធានបទ ទិវាជាតិនេះ បានលើកឡើងថា TVET បង្កើនផលិតភាពការងារ និងភាពប្រកួតប្រជែងខ្ពស់»។ ក្រៅពីនេះ សម្ដេច ហ៊ុន សែន ក៏បានអំពាវនាវឲ្យក្រសួង ស្ថាប័នពាក់ព័ន្ធ អាជ្ញាធរគ្រប់លំដាប់ថ្នាក់ និងអង្គការមិនមែនរដ្ឋាភិបាល ចូលរួមសហការផ្សព្វផ្សាយទិវាជាតិអប់រំបណ្តុះបណ្តាលបច្ចេកទេស និងវិជ្ជាជីវៈលើកទីនេះ ឲ្យបានផុលផុសផងដែរ៕	ភ្នំពេញ៖ រដ្ឋាភិបាលផ្ដល់អាហារូបករណ៍ដល់យុវជនដែលបោះបង់ការសិក្សា ជនងាយរងគ្រោះ និងកម្មករជាង២០ម៉ឺននាក់ ក្នុងរយៈពេល៥ឆ្នាំចុងក្រោយនេះ។ ពួកគេទាំងនេះ បានទទួលការបណ្ដុះបណ្ដាលជំនាញថ្មីដោយជោគជ័យ ខណៈរដ្ឋដាក់គោលដៅធានាឲ្យយុវជនម្នាក់មានជំនាញមួយ។
នាកិច្ចប្រជុំរដ្ឋមន្រ្តីការបរទេសអាស៊ីបូព៌ាលើកទី១១ នៅថ្ងៃទី៤ ខែសីហាដែលរៀបចំតាមអនឡាញ ប្រមុខការទូតអាមេរិក អាន់តូនី ប្លីងខិន និងសមភាគីជប៉ុន ម៉ូតេហ្គី តូស៊ីមីត្សឹ បានបង្ហាញក្ដីបារម្ភ និងរិះគន់ចិនជុំវិញស្ថានភាពនៅហុងកុង និងតំបន់ស៊ីនជាំង និងបញ្ហាសិទ្ធិមនុស្សរបស់ចិនផងដែរ។ រដ្ឋមន្ត្រីការបរទេសចិន វ៉ាង យី ដែលមានមុខក្នុងអង្គប្រជុំដែរ ក៏សុំសិទ្ធិថ្លែងម្ដងទៀតដើម្បីឆ្លើយតបនូវអ្វីដែលលោកអះអាងថា ជាការជ្រៀតជ្រែកកិច្ចការផ្ទៃក្នុងចិន។ បើតាមទីភ្នាក់ងារព័ត៌មាន Xinhua លោក វ៉ាង អះអាងថា ការអធិប្បាយរបស់មន្ត្រីអាមេរិក និងជប៉ុន មិនសមឱ្យលោកបកស្រាយឡើយ តែចិនរក្សាសិទ្ធិឆ្លើយតវិញ។ អ្នកការទូតចិនរូបនេះរំឭកជាថ្មីថា បញ្ហាហុងកុង និងស៊ីនជាំងជារឿងផ្ទៃក្នុងចិនសុទ្ធសាធ ដូចនេះការសុន្ទរកថាដែលទាក់ទងរឿងនេះ បានបំពានក្រឹត្យក្រមដែលគ្រប់គ្រងទំនាក់ទំនងអន្តរជាតិ និងបំពានគោលការណ៍អធិបតេយ្យស្មើភាពគ្នា ដែលចិនត្រូវតែតបតបវិញដាច់ខាតពេលការចោទប្រកាន់បែបនេះលេចឡើយ។ ដល់បញ្ហាហុងកុង លោក វ៉ាង នៅតែនិយាយការពារការចេញច្បាប់សន្តិសុខជាតិ និងការកែទម្រង់ប្រព័ន្ធបោះឆ្នោតដែលក្រុមប្រទេសលោកខាងលិចរិះគន់ខ្លាំងថា ធ្វើឱ្យស្វ័យភាពរបស់ទីក្រុងនេះធ្លាក់ចុះ និងបំពានសិទ្ធិប្រជាជន។ ប៉ុន្តែលោក វ៉ាង អះអាងថា ក្រោយប៉េកាំងចេញវិធានការ ស្ថិរភាព នីតិរដ្ដ និងសណ្ដាប់ធ្នាប់ ត្រូវបានធានាឡើងវិញ ដោយប្រជាជនហុងកុង៧០ភាគរយរីករាយនឹងស្ថានភាពបច្ចុប្បន្នផងដែរ។ «ឥឡូវអ្នកបង្ហាញក្ដីបារម្ភ តើអ្នកកំពុងបារម្ភពីអ្វី? អ្នកចង់ឱ្យហុងកុងត្រឡប់ទៅរកបញ្ហារញ៉េរញ៉ៃ ហើយឱ្យក្រុមឯករាជ្យហុងកុងតវ៉ាតាមផ្លូវម្ដងទៀត? នេះជាអ្វីដែលអ្នកចង់ឬ?» ប្រមុខការទូតការទូតចិនសួរបកទៅអាមេរិក និងជប៉ុនវិញ។ ស្របគ្នានឹងការការពារចំណាត់ការនៅស៊ីនជាំងទីដែលជនជាតិវីហ្គ័រ និងជនភាគតិចមួយចំនួនទៀតជាង១លាននាក់ត្រូវជឿថាជាប់ឃុំឃាំង លោក វ៉ាង ក៏វាយបកទៅអាមេរិកវិញ ដោយលោកបានបន្លិចរឿងកាប់សម្លាប់ជនជាតិដើមនៅអាមេរិកឯណោះទេ ទើបជាឧក្រិដ្ឋកម្មប្រល័យពូជសាសន៍។ ប្រមុខការទូតចិនក៏និយាយដល់ប្រតិបត្តិការយោធាអាមេរិកនៅបរទេស ដែលលោកចាត់ទុកឧក្រិដ្ឋកម្មប្រឆាំងមនុស្សជាតិទៀតផង៕	រដ្ឋមន្ត្រីការបរទេសចិន វ៉ាង យី បានឆ្លើយឆ្លងសម្ដីគ្នាមួយប្រាវជាមួយសមភាគីអាមេរិក និងជប៉ុននាកិច្ចប្រជុំរដ្ឋមន្រ្តីការបរទេសអាស៊ីបូព៌ានៅថ្ងៃទី៤ ខែសីហា។ ប្រមុខការទូតអាមេរិក និងជប៉ុនបានបង្ហាញក្ដីបារម្ភពីស្ថានភាពសិទ្ធិមនុស្សនៅហុងកុង និងតំបន់ស៊ីនជាំងដែលចំណុចរសើបមួយរបស់ចិន។ លោក វ៉ាង ក៏រិះគន់ប្រទេសទាំងពីរវិញ ហើយសួរបញ្ជាក់ពីគោលបំណងពិតប្រាកដរបស់អាមេរិក និងជប៉ុនដែលនិយាយពីបញ្ហាទាំងពីរមិនដាច់ពីមាត់។
មកទល់ពេលនេះ អ្នកនយោបាយអង់គ្លេសនៅតែជជែកដេញដោលពីបញ្ហា Brexit និងតែងតែចោទជាសំណួរថាតើពេលណាអង់គ្លេសដាច់ស្រេចជាមួយសហភាពអឺរ៉ុប? ការចោទជាសំណួរនេះ គ្មានអ្វីចម្លែកទេ ព្រោះមកទល់ពេលនេះ គម្រោងដើរចេញរបស់អង់គ្លេសនៅថ្ងៃទី៣១ ខែតុលា ត្រូវបានពន្យារពេល ៣ខែបន្ថែមទៀត តាមរយៈការសម្រេចរបស់សហភាពអឺរ៉ុប។ ក្រោយការពន្យារពេល៣ខែរបស់អឺរ៉ុបនេះ លោក បូរីស ចនសុន ចង់រៀបចំការបោះឆ្នោតមុនកាលកំណត់នៅថ្ងៃទី១២ ខែធ្នូ ក្នុងក្តីសង្ឃឹមថាបក្សអភិរក្សនិយមរបស់ខ្លួននឹងទទួលបានសម្លេងភាគច្រើននៅក្នុងសភា។ បើសិនទទួលបានសម្លេងភាគច្រើនៅក្នុងសភាមែននោះ អ្វីៗវានឹងល្អ។ វាល្អ ព្រោះអង់គ្លេសអាចលែងលះពីសហភាពអឺរ៉ុបបានយ៉ាងស្រួល ដោយសារលោកអាចមានសំឡេងច្រើនជាងមុន។ ប៉ុន្តែវាមិនមែនជាការងាយស្រួលទេ។ ការប៉ុនប៉ងលើកទីមួយដើម្បីស្នើរៀបចំការបោះឆ្នោតមុនអាណត្តិ ត្រូវបានសភាបដិសេធ ដោយសំណើរបស់លោក ចនសុន ទទួលបានសម្លេងគាំទ្រនៅក្នុងសភាត្រឹមតែ ២៩៩ប៉ុណ្ណោះ ខណៈលោកត្រូវការយ៉ាងហោចណាស់សម្លេងគាំទ្រ ៤២៤ ឬ ២ ភាគ៣នៃសភាដែរ។ យ៉ាងណាមិញ លោកនឹងដាក់សំណើរៀបចំការបោះឆ្នោតទៅសភាម្ដងទៀត តែនឹងស្ថិតក្រោមរូបភាពជាសេចក្ដីព្រាងច្បាប់វិញម្ដង។ ជាសេចក្ដីព្រាងច្បាប់ លោក ចនសុន ត្រូវការសំឡេងភាគច្រើនធម្មតាប៉ុណ្ណោះ។ ប្រាប់ទៅសមាជិកសភាអង់គ្លេសទាំងអស់ លោក ចនសុន បានលើកឡើងថា៖ «យើង នឹងមិនអនុញ្ញាតឲ្យភាពជាប់គាំងនៅតែបន្តបែបនេះទេ ហើយផ្លូវបន្ទាប់ យើងត្រូវតែបន្តសំដៅទៅរកការបោះឆ្នោត។ សភា មិនអាចឃុំប្រទេសមួយនេះជាចំណាត់ខ្មាំងតទៅទៀតទេ»។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ ក្នុងន័យនេះ នាយករដ្ឋមន្ត្រីអង់គ្លេសវ័យ៥៥ឆ្នាំ ចង់ចង្អុលបង្ហាញថា បើទោះបីសភាមិនគាំទ្រការបោះឆ្នោតមុនអាណត្តិក៏ដោយ លោកនឹងព្យាយាមរកវិធីផ្សេងទៀត។ ពោលគឺតាមរយៈផ្លូវចរចាវិញម្តង បានន័យថា លោក បូរីស ចនសុន ត្រូវតែចរចាជាមួយគណបក្សដទៃទៀត ដូចជាគណបក្ស Scottish National និង Liberal Democrats ជាដើម ដើម្បីឲ្យពួកគេគាំទ្រការបោះឆ្នោតមុនកាលកំណត់។ សូមបញ្ជាក់ថា បើតាមការកំណត់ អង់គ្លេសត្រូវចាកចេញពីសហភាពអឺរ៉ុបនៅថ្ងៃទី ៣១ ខែតុលាខាងមុខនេះ ដោយគ្មានកិច្ចព្រមព្រៀងអ្វីទាំងអស់។ ប៉ុន្តែសមាជិកសភាអង់គ្លេស បានបោះឆ្នោតឲ្យមានការពន្យារពេលសម្រាប់ Brexit ។ ការណ៍នេះ បានបង្កឲ្យលោក ចនសុន មិនពេញចិត្តជាខ្លាំង តាមរយៈការសរសេរសំបុត្រស្នើសុំទៅសហភាពអឺរ៉ុប ដោយមិនបានចុះហត្ថលេខាអី្វទាំងអស់៕	សហភាពអឺរ៉ុប នៅថ្ងៃទី២៨ ខែតុលា បានសម្រេចពន្យារពេលចាកចេញរបស់អង់គ្លេស (Brexit) ចំនួន៣ខែបន្ថែមទៀត ខណៈពេលលោកនាយករដ្ឋមន្ត្រីអង់គ្លេស បូរីស ចនសុន កំពុងខិតខំបញ្ចប់ភាពជាប់ត្រឹងនយោបាយរបស់អង់គ្លេសតាមរយៈការស្នើរៀបចំបោះឆ្នោតមុនអាណត្តិនៅថ្ងៃទី១២ ខែធ្នូខាងមុខ ប៉ុន្តែសភាសព្វថ្ងៃមិនការគាំទ្រឡើយ។
ក្នុងពេលទៅទស្សនកិច្ចនៅប្រទេសកូរ៉េខាងត្បូង រដ្ឋន្ត្រីការបរទេសអាមេរិកលោក Rex Tillerson បានបង្ហើបថា អាមេរិកលែងអត់ធ្មត់ទៀតហើយចំពោះកូរ៉េខាងជើង ហើយការប្រើប្រាស់កម្លាំងទ័ពក៏ស្ថិតនៅក្នុងការពិចារណាសម្រាប់ក្រុងវ៉ាស៊ីនតោនដែរ។ វាជាលើកដំបូងបំផុតដែលអាមេរិកនិយាយដល់ការប្រើប្រាស់កងទ័ពនេះ ហើយវាបង្ហាញឲ្យឃើញកាន់តែច្បាស់ថា អាមេរិកទំនងងាកចេញឆ្ងាយពីការប្រើប្រាស់វិធានការការទូតទៀតដែរ។ រដ្ឋមន្ត្រីការបរទេសអាមេរិករូបស្ថិតនៅក្នុងដំណើរទស្សនកិច្ចទៅកាន់ប្រទេសបីនៅអាស៊ីមានជប៉ុន កូរ៉េខាងត្បូងនិងប្រទេសចិន ក្នុងពេលដែលស្ថានការតំបន់តានតឹងខ្លាំង។ ហើយក្នុងដំណើរនេះប្រមុខការទូតអាមេរិករូបនេះចង់ស្វែងរកមតិយោបល់ពាក់ព័ន្ធពីមិត្តនិងសម្ព័ន្ធមិត្តដើម្បីដាក់ចេញវិធានការថ្មីដើម្បីដោះស្រាយបញ្ហាឧបទ្វីបកូរ៉េនេះ។ ចំណែកប្រធានាធិបតី ដូណាល់ ត្រាំ បានបន្តនិយាយឌឺដងចិនតាមការបង្ហោះសារតាមប្រព័ន្ធ Twitter ពាក់ព័ន្ធការព្រងើយកន្តើយចំពោះស្ថានការណ៍នៅឧបទ្វីបកូរ៉េ។ លោកបានចោទថា មហាយក្សចិននេះស្ទើរមិនធ្វើសោះដើម្បីជួយដោះស្រាយបញ្ហា។ លោកបញ្ជាក់ថា៖ «កូរ៉េខាងជើងបញ្ចេញឥរិយាបថអាក្រក់បំផុត។ ប្រទេសទាញប្រយោជន៍ពីអាមេរិកច្រើនឆ្នាំហើយ។ ចំណែកចិនវិញបានធ្វើសកម្មភាពបន្តិចប៉ុណ្ណោះដើម្បីជួយដោះស្រាយ»។ ទោះចំណាត់ការពិតប្រាកដដែលក្រុងវ៉ាស៊ីនតោននឹងប្រើប្រាស់ជាមួយក្រុងព្យុងយ៉ាងមិនទាន់ត្រូវបានគេដឹងច្បាស់ក៏ដោយ បើតាមគោលជំហររបស់ក្រុងវ៉ាស៊ីតោបច្ចុប្បន្ន វិធានការក្តៅជាជម្រើសមួយសម្រាប់ ដោះស្រាយបញ្ហានុយក្លេអ៊ែរកូរ៉េខាងជើង។ ហើយបេសកជនពិសេសរបស់អាមេរិកប្រចាំអង្គការសហប្រជាជាតិលោកស្រី Nikki Haley ក៏បានបញ្ជាក់ហើយដែរថា កិច្ចពិភាក្សាភាគី ៦ (Six Party Talks) ដែលបង្កើតឡើងក្នុងគោលដៅដោះស្រាយបញ្ហាកូរ៉េខាងជើង ហើយបានជាប់គាំងយូរឆ្នាំមកហើយនោះ លែងជាជម្រើសរបស់អាមេរិកទៀតដែរ។ -ចិនចង់ឲ្យកិច្ចពិភាក្សាភាគី ៦ រស់ឡើងវិញ? ប៉ុន្តែមហាយក្សចិនដែលជាសម្ព័ន្ធមិត្តកូរ៉េខាងជើងនោះ នៅតែចង់ឲ្យកិច្ចពិភាក្សានេះរស់ឡើងវិញ។ ចិនបានចេញមុខជាថ្មីអំពាវនាវឲ្យភាគីពាក់ព័ន្ធជាពិសេសអាមេរិកនិងកូរ៉េខាងជើងត្រឡប់ទៅចរចាតាមវេទិកាកិច្ចចរចាភាគី ៦ឡើងវិញកាលពីថ្ងៃសុក្រទី ១៧ មីនាម្សិលមិញ។ អ្នកនាំពាក្យក្រសួងការបរទេសចិនលោកស្រី Hua Chunying បានប្រាប់អ្នកសារព័ត៌មានក្នុងសន្និសីទសារព័ត៌មានថ្ងៃសុក្រថា ចិននៅតែជឿជាក់ថា កិច្ចពិភាក្សាភាគី ៦នៅតែជាវេទិកាចរចាមានប្រសិទ្ធភាពក្នុងការដោះស្រាយបញ្ហាឧបទ្វីបកូរ៉េដដែល។ លោកស្រីបានបញ្ជាក់ថា៖ «ដោយសារតែមូលហេតុច្រើន កិច្ចពិភាក្សាភាគី ៦នេះជាប់គាំង។ យើងត្រៀមខ្លួនរួចរាល់ហើយដើម្បីពិភាក្សាឲ្យបានស៊ីជម្រៅជាមួយបណ្តាភាគីពាក់ព័ន្ធនិងជំរុញឲ្យពួកគេបង្កើតលក្ខខណ្ឌសមស្របសម្រាប់ការចាប់ផ្តើមការពិភាក្សាទ្វេភាគី និងពហុភាគីដូចជាកិច្ចពិភាក្សាភាគី ៦ ឡើងវិញដែរ»។ កិច្ចពិភាក្សាភាគី ៦ ត្រូវបានបង្កើតឡើងកាលពីឆ្នាំ ២០០៣ ដោយមានភាគី ៦ដូចជា ចិន,កូរ៉េទាំងពីរ,ជប៉ុន, អាមេរិក និងរុស្ស៊ីផងដែរ។ ការពិភាក្សាធ្វើឡើងជាបន្តបន្ទាប់ជាច្រើនជុំ ប៉ុន្តែនៅឆ្នាំ២០០៩ កិច្ចចរចានេះជាប់គាំងដោយកូរ៉េខាងជើងដើរចេញពីតុចរចានិងបាញ់សាកល្បងនុយក្លេអ៊ែរជាបន្តបន្ទាប់។ បន្ថែមពីនេះអ្នកនាំពាក្យចិនរូបនេះក៏បានប្រាប់ផងដែរថា ចិនបារម្ភពីស្ថានភាពឧបទ្វីបកូរ៉េខ្លាំងជាងប្រទេសណាៗទាំងអស់ ហើយចិនក៏បានចូលរួមចំណែកយ៉ាងសំខាន់ក្នុងការរក្សាការពារសន្តិភាព និងស្ថិរភាពក្នុងឧបទ្វីបកូរ៉េដោយបន្តគាំទ្រការជំរុញឲ្យមានការរំសាយអាវុធនុយក្លេអ៊ែរ និងមានការកាត់បន្ថយភាពតានតឹងនិងប្រឈមមុខគ្នាផងដែរ។ កាលពីសប្តាហ៍មុន ក្រុងប៉េកាំងបានស្នើសុំឲ្យក្រុងវ៉ាស៊ីនតោននិងក្រុងសេអ៊ូលបញ្ឈប់សមយុទ្ធយោធារបស់ខ្លួនផងដែរដើម្បីទប់ស្កាត់ការតបតនិងធ្វើឲ្យក្រុងព្យុងយ៉ាងខឹងសម្បារខ្លាំងផងដែរ។ ប៉ុន្តែអាមេរិកនិងកូរ៉េខាងត្បូងមិនយកត្រចៀកស្តាប់ឡើយ៕	រដ្ឋមន្ត្រីការបរទេសអាមេរិកបានប្រកាសថា អាមេរិកអស់ការអត់ធ្មត់ ហើយក៏ពិចារណាប្រើប្រាស់កម្លាំងទ័ពដើម្បីដោះបញ្ហាកូរ៉េខាងជើងដែរ។ ចំណែកប្រធានាធិបតីដូណាល់ ត្រាំ បានបន្ទោសចិនថាមិនបានប្រឹងប្រែងជួយដោះស្រាយបញ្ហាកូរ៉េខាងជើងឡើយ។ ប៉ុន្តែចិនបានតបវិញថាខ្លួនបារម្ភបញ្ហាកូរ៉េខ្លាំងជាប្រទេសណាទាំងអស់ ហើយមហាអំណាចនេះស្នើឲ្យភាគីពាក់ព័ន្ធត្រឡប់ទៅចរចានិងចាប់ផ្តើមកិច្ចចរចាភាគី ៦ឡើងវិញ។
លោក សុខ សប្បាយណា អគ្គលេខាធិការសហព័ន្ធកីឡាប៊ូល និងប៉េតង់កម្ពុជា មានប្រសាសន៍ក្នុងពិធីបើកការប្រកួតកីឡាប៊ូល និងប៉េតង់ ពានរង្វាន់«គរុគុណ» លើកទី២ ឆ្នាំ២០២២ គឺក្នុងគោលបំណងដើម្បីរំលឹកគុណនូបការរបស់ សម្តេច សរ ខេង និងសម្តេច សុខ អាន ព្រមទាំងថ្នាក់ដឹកនាំដទៃទៀតដែលបានប្រឹងប្រែងទាំងកម្លាំងកាយចិត្តក្នុងការបង្កើតសហព័ន្ធតាំងពីឆ្នាំ១៩៩២មក ដែលពេលនោះមាន សម្តេច សុខ អាន ជាប្រធានសហព័ន្ធ និងសម្តេច សរ ខេង ជាប្រធានកិត្តិយស។ ពានរង្វាន់«គរុគុណ» ធ្វើលើកដំបូងនៅឆ្នាំ២០១៩។ លោក សុខ សប្បាយណា អគ្គលេខាធិការសហព័ន្ធកីឡាប៊ូល និងប៉េតង់កម្ពុជា ថ្លែងក្នុងពិធីបើកការប្រកួតកីឡាប៊ូល និងប៉េង់ពានរង្វាន់«គរុគុណ»លើកទី២។ រូបពី Sor Sokha លោក សប្បាយណា បន្តថា សហព័ន្ធបានពង្រឹង និងពង្រីកការបណ្តុះបណ្តាលធនធានមនុស្ស យុវជនថ្នាល ឈុតធំបុរស និងនារី មន្រ្តីអាជ្ញាកណ្តាល ចៅក្រម ទាំងកម្រិតជាតិ និងអន្តរជាតិ។ ដើម្បីសម្លៀងសមត្ថភាពអត្តពលិក សហព័ន្ធបានចងក្រងសៀវភៅហ្វឹកហាត់ សៀវភៅបណ្តុះបណ្តាលគ្រូបង្វឹក និងធ្វើវិដេអូស្វ័យសិក្សា និងស្វ័យហ្វឹកហាត់ សម្រាប់សាធារណជនអាចប្រើប្រាស់បាន។ ជាចុងក្រោយ លោក សុខ សប្បាយណា ក៏បានផ្តាំផ្ញើទៅកាន់អត្តពលិកដែលចូលរួមប្រកួតធ្វើយ៉ាងណាប្រកួតដោយស្មារតីកីឡា ប្រឹងប្រែងឱ្យអស់ពីសមត្ថភាព ដោយភាពត្រឹមត្រូវ និងយុត្តិធម៌ ព្រមទាំងគោរពតាមបទបញ្ជារបច្ចេកទេស និងវិន័យនៃការប្រកួតក្រោមស្មារតីជាមហាគ្រួសារកីឡាប៊ូល និងប៉េតង់កម្ពុជា។ គួររំលឹកផងដែរថា គិតចាប់តាំងពីឆ្នាំ១៩៩២ រហូតមកដល់ឆ្នាំ២០២២ នេះសហព័ន្ធកីឡាប៊ូល និងប៉េតង់កម្ពុជា ទទួលបានសមិទ្ធផលធំៗជាច្រើនដូចជា ឈ្នះមេដាយសរុប៣៩៤ ក្នុងនោះមេដាយមាស១១៦ មេដាយប្រាក់១៣៨ និងមេដាយសំរឹទ្ធ១៣០៕	សហព័ន្ធកីឡាប៊ូល និងប៉េតង់កម្ពុជា បានរៀបចំការប្រកួតកីឡាប៊ូល និងប៉េតង់ ពានរង្វាន់«គរុគុណ» លើកទី២ និងខួបអនុស្សាវរីយ៍លើក៣០ឆ្នាំ នៃការបង្កើតសហព័ន្ធកីឡាប៊ូល និងប៉េតង់កម្ពុជា(១៩៩២-២០២២) នៅទីលានកីឡាប៊ូល និងប៉េតង់ ក្នុងពហុកីឡដ្ឋានជាតិអូឡាំពិក។ ការប្រកួតចាប់ផ្តើមពីថ្ងៃទី២៣-២៥ ខែធ្នូ ដោយមានអត្តពលិក៤៥៩នាក់ មកពីបណ្តាសមាគម ក្លិប និងសម្ព័ន្ធ ៦២ លើប្រភេទ៨វិញ្ញាសា។
ប្រធាននាយកដ្ឋានផ្នែកស្ថិតិនៃនាយកដ្ឋានកាំកុងត្រូល លោក ឃួន សាវុធ បាននិយាយថា ក្រុមមន្ត្រីជំនាញ បានប្រតិបត្តិការត្រួតពិនិត្យទំនិញ ១១៤៨លើក តាមបណ្ដាផ្សារទូទាំងប្រទេសជាង១ពាន់ទីតាំង ដោយរឹបអូសទំនិញហួសកាលបរិច្ឆេទ ប្រើប្រាស់ និងមានសារធាតុគីមី ចំនួន ៤២តោន និង១៧១គីឡូក្រាម។ ចំណែកទំនិញខូចគុណភាព១០តោនទៀត បានរឹបអូសនៅតាមច្រកព្រំដែន ដែលមានជង្គង់មាន់ និងប្រភេទសាច់មួយចំនួនទៀត។ ថ្លែងប្រាប់សារព័ត៌មានថ្មីៗលោក ឃួន សាវុធ ដូច្នេះថា៖« ម្ចាស់ទំនិញមួយចំនួនមិនបានដឹងថា ទំនិញរបស់ពួកគាត់ហួសកាលបរិច្ឆេទនៃការប្រើប្រាស់ទេ ក្នុងនោះមានភេសជ្ជៈជាដើម ហើយការដាក់លក់នេះនៅតាមផ្សារ ឬក៏នៅតាមផ្ទះ។ ក្រោយពីបានដកហូតទំនិញទាំងនោះ ហើយបានឱ្យពួកគាត់ធ្វើកិច្ចសន្យាដោយមិនដាក់លក់ទំនិញ ដូចដែលធ្លាប់បានដកហូតនោះទៀតទេ ហើយប្រាប់ពួកគាត់អំពី អំពីទោសកំហុស និងទោសទណ្ឌផងដែរ។ប្រជាពលរដ្ឋលក់ដូរ ដូចជាតាមតូបតូចៗ ឬដាក់កញ្ច្រែងលក់ មន្ត្រីមានសមត្ថកិច្ចមិនបានដកហូតទេ តែទិញពីពួកគាត់ ពីព្រោះបើដកហូត ឬរឹបអូសទៅវាពិបាកមើល ណាមួយក៏អាណិតពួកគាត់ ។បន្ទាប់ពីទិញហើយយករបស់នោះទៅដុតកម្ទេចចោល »។ លោក ឃួន សាវុធ បានបន្ថែមថា បើក្នុងករណីអាជីវករទាំងនោះអនុវត្តផ្ទុយពីការណែនាំ នោះពួកគេនឹងត្រូវប្រឈមមុខ តាមផ្លូវច្បាប់។«ការពិន័យនេះធ្វើទៅតាមច្បាប់ ស្ដីពីការគ្រប់គ្រងគុណភាពសុវត្ថិភាព បើករណីតូចតាចមិនអាចអនុវត្តទេ ប៉ុន្តែបើករណីធំទើបអាចអនុវត្តបាន។ ការគ្រាន់តែរកឃើញតូចតាចមិនពិន័យគាត់ទេ ដោយប្រើវិធានការរដ្ឋបាលប៉ុណ្ណោះ។ ប៉ុន្តែកន្លងមកមានករណីធំៗ បានបញ្ជូនទៅតុលាការ ក្នុងនោះបាននាំចូលទំនិញខូចគុណភាពច្រើនតាមច្រកព្រំដែន មានជង្គង់មាន់ជាដើម»។ នេះជាការបញ្ជាក់របស់ប្រធាននាយកដ្ឋានផ្នែកស្ថិតិនៃនាយកដ្ឋានកាំកុងត្រូល។ កាលពីពេលថ្មីនេះ មន្ត្រីកាំកុងត្រូលនៅខេត្តស្វាយរៀង បានដកហូតចាហ៊ួយជាង ៣៧គីឡូក្រាម នៅផ្សារ២កន្លែង ក្នុងក្រុងបាវិត ដោយសង្ស័យមានសារធាតុជាតិប្លាស្ទិក ដែលនាំចូលពីវៀតណាម។ ប៉ុន្តែករណីនេះលោក ឃួន សាវុធ បានអះអាងថា តាមការពិតចាហ៊ួយនោះគ្មានស្លាកសញ្ញាត្រឹមត្រូវ និងគ្មានកាលបរិច្ឆេទផលិតច្បាស់លាស់ប៉ុណ្ណោះ។ វាជាការយល់ច្រឡំទេ ។ ប្រធាននាយកដ្ឋានផ្នែកស្ថិតិនៃនាយកដ្ឋានកាំកុងត្រូល បាននិយាយថា ការដកហូតទំនិញខូចគុណភាពតាមច្រកព្រំដែន រយៈពេល២ឆ្នាំមកនេះ មានការថយចុះប្រហាក់ប្រហែលគ្នា។ ប៉ុន្តែការដកហូតទំនិញនៅតាមទីផ្សារ នៅតែមានច្រើន ហើយមន្ត្រីរឹបអូស និងដកហូតបានស្ទើរតែជារៀងរាល់ថ្ងៃ៕	ភ្នំពេញ៖ មន្ត្រីកាំកុងត្រូល និងអាជ្ញាធរពាក់ព័ន្ធ បានដកហូតទំនិញខូចគុណភាពទូទាំងប្រទេសជាង ៥២តោន ក្នុងរយៈពេល៨ខែមកនេះ។ទំនិញខូចគុណភាពទាំងនោះ ភាគច្រើនហួសកាលបរិច្ឆទប្រើប្រាស់ ហើយមានសារធាតុគីមី។
លោក ហេង សួរ ប្រាប់សារព័ត៌មានថ្មីៗ តាមប្រព័ន្ធតេឡេក្រាម នៅថ្ងៃទី២១ ខែឧសភានេះថា៖«ចំនួនរោងចក្រកំពុងព្យួរសរុបមាន ២៣៧ ស្មើនឹងកម្មករនិយោជិកសរុប១១៨ ៤៧៥នាក់ ក្នុងនោះមានស្រី៩៥ ១០៤នាក់។ សហគ្រាសវិស័យទេសចរណ៍ កំពុងព្យួការងារសរុបមាន ១២៧សហគ្រាស ស្មើនឹងកម្មករនិយោជិតចំនួន៩ ៧០២នាក់ ក្នុងនោះមានស្រី ៤ ១៩៩នាក់»។ តាមពិត រោងចក្រដែលបានព្យួរ និងកំពុងព្យួរការងារនៅកម្ពុជា មានទាំងអស់ ៣៣០រោងកច្រ ប៉ុន្តែមានរោងចក្រជាង១០០ បានដំណើរការឡើងវិញ។ ចំណែករោចចក្របិទជាផ្លូវការមាន២០រោងចក្រ។ លោក ហេង សួរ អះអាងថា ចំពោះប្រាក់ឧបត្ថម្ភ៤០ដុល្លារពីរដ្ឋាភិបាល នឹងត្រូវផ្ដល់ឲ្យកម្មករនិយោជិក ដែលព្យួរការងារ តាមធនាគារវីង ក្នុងសប្ដាហ៍នេះ។ លោក បន្តថា ចំនួនកម្មករដែលមានឈ្មោះ ទទួលបានប្រាក់៤០ដុល្លារ មានជាង៥ម៉ឺននាក់ហើយ។ ក្រៅពីទទួលបានប្រាក់ឧបត្ថម្ភ៤០ដុល្លារ កម្មករនិយោជិក ដែលព្យួរការងារ នៅត្រូវទទួលបានប្រាក់៣០ដុល្លារទៀតពីរោងចក្រ។ មេសហជីពមួយរូប គឺលោក អាត ធន់ ប្រាប់សារព័ត៌មានថ្មីៗតាមទូរស័ព្ទថា រោងចក្រដែលព្យួរការងារ និងបិទនឹងបន្តកើនឡើង ដោយផលប៉ះពាល់ពីជំងឺកូវីដ-១៩ ដែលមិនទាន់ធូរស្រាល ពិសេសនៅអឺរ៉ុប។ លោក មានប្រសាសន៍ថា ស្ថានភាពវិស័យកាត់ដេរនៅកម្ពុជា នឹងកាន់ធ្ងន់ធ្ងូរមួយកម្រិតទៀត ប្រសិនបើ EBA ត្រូវបានចូលជាធរមាន នៅខែសីហា។ លោក អាត ធន់ ថ្លែងថា តាមការសង្កេតរបស់លោក ប្រាក់៣០ដុល្លារពីខាងរោងចក្រ គឺកម្មករនិយោជិក ដែលព្យួរការងារ បានទទួលហើយ។ ប៉ុន្តែលោកនិយាយថា ប្រាក់៤០ដុល្លារពីរដ្ឋាភិបាល កម្មករនិយោជិត មិនទាន់ទទួលបានឡើយ។ លោក អាត ធន់ លើកឡើងថា តាមរបាយការណ៍ឆ្នាំ២០១៩ រោងចក្រក្នុងវិស័យកាត់ដេរនៅកម្ពុជា មានប្រមាណ ១ ០៨០ រោងច្រក៕ អត្ថបទទាក់ទង សណ្ឋាគារ ផ្ទះសំណាក់ ភោជនីយដ្ឋាន KTV...ជិត៣ពាន់កន្លែងបិទទ្វារ ដោយសារ COVID-19	ភ្នំពេញ៖ រោងកច្រក្នុងវិស័យកាត់ដេរ និងសហគ្រាសក្នុងវិស័យទេសចរណ៍សរុប ៣៦៤ កំពុងព្យួរការងារ ហើយបានប៉ះពាល់ដល់កម្មករនិយោជិក ជិត១២ម៉ឺននាក់។ កម្មករនិយោជិតជាង១២ម៉ឺននេះ ជាង១០ម៉ឺននាក់ជាកម្មការិនី។ នេះបើតាមការបញ្ជាក់របស់លោក ហេង សួរ អ្នកនាំពាក្យក្រសួងការងារ និងបណ្ដុះបណ្ដាលវិជ្ជាជីវៈ។
អត្ថបទទាក់ទង AFC U23៖ អារ៉ាប៊ីសាអូឌីត ឡើងប៉ះម្ចាស់ផ្ទះថៃ ឯស៊ីរីជួបអូស្ត្រាលី វគ្គ១/៤ផ្តាច់ព្រ័ត្រ ក្នុងជំនួបកាត់សេចក្តីពូល Dនៅឯកីឡដ្ឋាន Rajamangala ក្រុងបាងកក ខ្សែប្រយុទ្ធ Nguyen Tien Linh បានជួយឲ្យជម្រើសជាតិវៀតណាមក្រោមអាយុ២៣ឆ្នាំនាំមុខកូរ៉េខាងជើង១គ្រាប់មុននៅនាទី១៦។ ប៉ុន្តែនៅនាទី២៧ អ្នកចាំទីវៀតណាម Bui Tien Dung ភ្លាត់ស្នៀតចាប់បាល់មិនជាប់ធ្វើឲ្យចូលទីខ្លួនឯង តាមរយៈការទាត់បាល់ពិន័យ (free-kick) របស់ខ្សែបម្រើ Kang Kuk Chol ដែលនាំឲ្យកូរ៉េខាងជើងតាមស្មើវិញ ១-១ ហើយលទ្ធផលនេះនៅរក្សារហូតចប់វគ្គទី១។ ការប្រកួតបានឈានចូលដល់វគ្គទី២។ វៀតណាមជាក្រុមត្រូវការឈ្នះជាចាំបាច់ដើម្បីឡើងទៅវគ្គបន្ត ខណៈកូរ៉េខាងជើងជាក្រុមដែលធ្លាក់ដោយស្វ័យប្រវត្តិទៅហើយទោះឈ្នះ ឬចាញ់ក្តី។ យ៉ាងណាក៏ដោយកូរ៉េខាងជើងមិនបន្ធូដៃឲ្យដៃគូនោះឡើយ ដោយបើកការវាយសម្រុកគ្នាទៅវិញទៅមកយ៉ាងខ្លាំងក្លា។ ការខកចិត្តសម្រាប់វៀតណាមបានកើតឡើងនៅចុងម៉ោងនាទី៩០ ក្រោយខ្សែការពារ Tran Bao Toan ទាត់ជើងកីឡាករកូរ៉េខាងជើងនៅតំបន់គ្រោះថ្នាក់ ហើយត្រូវអាជ្ញាកណ្តាលផ្លុំកញ្ចែពិន័យដោយផ្តល់បាល់ប៉េណាល់ទី។ ប្រធានក្រុម Ri Chung Gyu ជាអ្នកស៊ុតគ្រាប់ជ័យជម្នះឲ្យកូរ៉េខាងជើង ដើម្បីយកឈ្នះវៀតណាម ២-១។ តាមរយៈជ័យជម្នះនេះ កូរ៉េខាងជើងអាចរកបាន៣ពិន្ទុ ឈរនៅចំណាត់ថ្នាក់ទី៣ពូល D រីឯវៀតណាមរកបាន២ពិន្ទុ ហើយក្រុមទាំងពីរសុទ្ធតែត្រូវត្រឡប់ទៅផ្ទះវិញរៀងខ្លួន។ ហ្ស៊កដានី និងអេមីរ៉ាតអារ៉ាប់រួម ចាប់ដៃគ្នាឡើងទៅវគ្គ៨ក្រុមចុងក្រោយ បន្ទាប់ពីប្រកួតស្មើគ្នា ១-១ នៅពូល D នេះ។ ក្រុមទាំងពីររកបាន៥ពិន្ទុដូចគ្នា តែ អេមីរ៉ាតអារ៉ាប់រួមឈរកំពូលតារាង ដ្បិតមានសំណល់គ្រាប់ស៊ុតល្អជាងហ្ស៊កដានី។ អេមីរ៉ាត់អារ៉ាប់រួម ត្រូវទៅជួបម្ចាស់ជើងឯកចាស់អ៊ូសបេគីស្ថាន ខណៈហ្ស៊កដានីប៉ះកូរ៉េខាងត្បូងនៅវគ្គ៨ក្រុមចុងក្រោយ។ អូស្ត្រាលីត្រូវតទល់ជាមួយស៊ីរី ហើយម្ចាស់ផ្ទះថៃស្វាគមន៍អារ៉ាប៊ីសាអូឌីត។ ការប្រកួតវគ្គ៨ចុងក្រោយ នឹងចាប់ផ្តើមនៅថ្ងៃទី១៨ និង១៩ ខែមករា ឆ្នាំ២០២០៕	ក្រុមរងជើងឯកឆ្នាំ២០១៨ វៀតណាមបានធ្លាក់ចេញពីព្រឹត្តិការណ៍ AFC U23 Championship ឆ្នាំ២០២០ បន្ទាប់ពីចាញ់កូរ៉េខាងជើងដែលបានវាយបកយកឈ្នះ ២-១ នាជំនួបចុងក្រោយពូល D នៅយប់ថ្ងៃទី១៦ ខែមករា។ ហ្ស៊កដានី និងអេមីរ៉ាតអារ៉ាប់រួមដែលប្រកួតស្មើគ្នា ១-១ ជាក្រុមពីរចុងក្រោយឈានទៅបង្គ្រប់៨ក្រុមនៅវគ្គ ១/៤ ផ្តាច់ព្រ័ត្រ។
ដូច្នេះដើម្បីបន្ថយការញ៉ាំប្រៃ ខ្ញុំសូមណែនាំគន្លឹះដូចខាងក្រោមនេះ៖ ចូរញ៉ាំបន្លែ និងផ្លែឈើឲ្យបានច្រើន ចូរញ៉ាំអាហារណាដែលសម្បូរជាតិប៉ូតាស្យូម ដូចជា បន្លែពណ៌បៃតង និងផ្លែចេក។ ប៉ូតាស្យូមអាចជួយបន្ថយឥទ្ធិពលរបស់ជាតិសូដ្យូមក្នុងសម្ពាធឈាមបាន ចូរជ្រើសរើសអាហារសម្រន់ណាដែលគ្មានជាតិប្រៃ ចូរកុំភ្លេចអានស្លាកសញ្ញាដែលដាក់លើផលិតផលអាហារដើម្បីចង់ដឹងថាមានជាតិប្រៃច្រើនឬអត់? ត្រួតពិនិត្យដោយ www.health.com.kh	មនុស្សគ្រប់គ្នាត្រូវការជាតិប្រៃខ្លះដើម្បីជួយថែរក្សាតុល្យភាពជាតិទឹករបស់រាងកាយ។ ប៉ុន្តែការដែលទទួលបានជាតិប្រៃច្រើនពេកអាចធ្វើឲ្យទាញជាតិទឹកចូលក្នុងឈាម និងធ្វើឲ្យសម្ពាធឈាមឡើងខ្ពស់បាន។ប្រហែលជា ៧៥ភាគរយនៃជាតិប្រៃដែលយើងញ៉ាំគឺបានមកពីអាហារកៃឆ្នៃ។
ព័ត៌មាននៃការដកលោក Altynai Omurbekova ពីតំណែងឧបនាយករដ្ឋមន្ត្រី និងលោក Kosmosbek Cholponbayev ពីរដ្ឋមន្ត្រីសុខាភិបាល ត្រូវបានប្រកាសលើវេបសាយប្រធានាធិបតីគៀហ្ស៊ីស៊ីស្ថាន Sooronbay Jeenbekov នៅថ្ងៃទី១ ខែមេសា។ លោក Jeenbekov បានបង្ហាញការមិនពេញចិត្តចំពោះគណៈកម្មាធិការប្រយុទ្ធប្រឆាំង COVID-19 ដែលមន្ត្រីទាំងពីដឹកនាំ។ មួយថ្ងៃមុនការដកតំណែង លោកប្រធានាធិបតី Jeenbekov និយាយថា ការងារដែលលោក Omurbekova និងលោក Cholponbayev បានធ្វើ ពិតជាមិនគាប់ចិត្តទាល់តែសោះ ហើយជំងឺ COVID-19 នៅតែបន្តរាលដាលដដែល។ លោកបន្តថា ក្រុមការងារនេះ ក៏យឺតយូរក្នុងការកំណត់អត្តសញ្ញាណអ្នកដែលមានទំនាក់ទំនងជាមួយបុគ្គលផ្ទុកវីរុសទៅទៀត។ មកទល់ពេលនេះ គៀហ្ស៊ីស៊ីស្ថាន មានករណីឆ្លងចំនួន១១១ តែមិនទាន់មានករណីស្លាប់ឡើយ។ ករណីឆ្លងដំបូងរបស់ប្រទេសនេះ គឺអ្នកដំណើរមកពីអារ៉ាប៊ីសាអូឌីត។ រដ្ឋអតីតសហភាពសូវៀតដែលប្រព័ន្ធសុខាភិបាលទន់ខ្សោយមួយនេះ ជាប្រទេសទីមួយដែលទទួលបានជំនួយពីមូលនិធិរូបិយវត្ថុអន្តរជាតិ (IMF) ក្រោយការផ្ទុះ COVID-19 ។ បើតាម IMF កញ្ចប់ទឹកប្រាក់ជំនួយចំនួន១២១លានដុល្លារ ត្រូវបានបញ្ចេញដើម្បីជួយគៀហ្ស៊ីស៊ីស្ថានក្នុងការទប់ស្កាត់ COVID-19 ៕	ឧបនាយករដ្ឋមន្ត្រីគៀហ្ស៊ីស៊ីស្ថាន Altynai Omurbekova និងរដ្ឋមន្ត្រីសុខាភិបាល Kosmosbek Cholponbayev ត្រូវបានបញ្ចប់តំណែងរៀងៗខ្លួន ព្រោះមិនអាចដោះស្រាយវិបត្តិ COVID-19 បានល្អ។ ការបញ្ចប់តំណែងនេះ កើតឡើងក្រោយប្រធានាធិបតីប្រទេសអាស៊ីកណ្ដាលនេះ រិះគន់ចំៗចំពោះការងារប្រយុទ្ធ COVID-19 ដែលអ្នកទាំងពីរដឹកនាំ។
ក្នុងសេចក្ដីប្រកាសរបស់ក្រសួងសេដ្ឋកិច្ច និងហិរញ្ញវត្ថុកូរ៉េខាងត្បូង បុគ្គលដែលពាក់ព័ន្ធករណីប្រមូលម៉ាស់ និងទឹកលាងដៃទុកក្នុងគោលដៅយកចំណេញ នឹងប្រឈមមុខជាប់ពន្ធនាគារដល់ទៅពីរឆ្នាំ ហើយរងការពិន័យជាទឹកប្រាក់ដល់ទៅ៤២០០០ដុល្លារផងដែរ។ បើតាមការប្រកាសថ្ងៃទី៤ ខែកុម្ភៈ ការដាក់ពិន័យនេះ នឹងអនុវត្តចាប់ពីថ្ងៃទី៥ ខែកុម្ភៈ រហូតដល់ថ្ងៃទី៣០ ខែមេសា។ តម្រូវការម៉ាស់ និងទឹកលាងដៃនៅកូរ៉េខាងត្បូង បានកើនឡើងយ៉ាងខ្លាំងនៅប៉ុន្មានថ្ងៃចុងក្រោយ ខណៈករណីឆ្លងកូរ៉ូណាវីរុសនៅប្រទេសនេះមានចំនួន១៨ករណី។ បច្ចុប្បន្ន ការផ្គត់ផ្គង់ម៉ាស់នៅកូរ៉េខាងត្បូង មិនអាចបំពេញតម្រូវការបានឡើយ។ គេពិបាករកទិញម៉ាស់ដែលមានគុណភាពនៅតាមឱសថស្ថាន ឬផ្សារទំនើប ឬតាមបណ្ដាញអនឡាញឡើយ ខណៈក្ដីបារម្ភពីករណីឆ្លងវីរុសនេះចេះតែកើនឡើងឥតឈប់ឈរ។ ទេសចរចិន និងអ្នកលក់ខ្លះ ក៏ក្លាយជាមុខសញ្ញានៃការរិះគន់ ដោយមានមតិខ្លះលើកឡើងថា ពួកគេទិញម៉ាស់ការពារខ្លួន ដែលធ្វើឲ្យប្រជាជនកូរ៉េខាងត្បូងមិនអាចទិញពាក់បានដែរ។ នេះបើតាមការផ្សាយរបស់ទីភ្នាក់ងារព័ត៌មាន Yonhap ។ រដ្ឋមន្ត្រីសេដ្ឋកិច្ចកូរ៉េខាងត្បូង ហុង ណាមគី (Hong Nam-ki) បាននិយាយនៅដើមសប្ដាហ៍នេះថា ការខ្វះខាតម៉ាស់ នឹងមិនកើតមានឡើយ បើមិនមានការប្រកួតប្រជែងមិនស្មោះត្រង់ដូចជាការស្តុកម៉ាស់ទុកជាដើម។ បើតាមរដ្ឋមន្ត្រីរូបនេះ ការបំភ្លៃតម្លៃទីផ្សារលើមុខទំនិញដូចជាម៉ាស់នេះ នឹងត្រូវចាត់ទុកជាបទល្មើសរដ្ឋបាល និងឧក្រិដ្ឋផងដែរ។ ក្នុងគោលដៅទប់ស្កាត់ការរាលដាល រដ្ឋាភិបាលទីក្រុងសេអ៊ូល បានចាត់វិធានការជាច្រើនពិសេសការហាមប្រាមអ្នកដំណើរទាំងអស់ដែលធ្វើដំណើរមកពីខេត្តហ៊ូប៉ី ប្រទេសចិនអំឡុងពេលពីរសប្ដាហ៍ចុងក្រោយ ចូលទឹកដីកូរ៉េខាងត្បូង និងការដាក់ឲ្យនៅដោយឡែករាល់អ្នកដែលសង្ស័យថាមានឆ្លងវីរុសនេះ។ កូរ៉េខាងត្បូង ក៏កំពុងគិតគូរធ្វើតេស្តរកកូរ៉ូណាវីរុសលើអ្នកដំណើរទាំងអស់ទោះមិនធ្លាប់ធ្វើដំណើរទៅចិនផងដែរ៕	ក្ដីបារម្ភពីការឆ្លងកូរ៉ូណាវីរុស បានធ្វើឲ្យតម្រូវការម៉ាស់ និងទឹកលាងដៃនៅកូរ៉េខាងត្បូងកើនឡើងយ៉ាងរហ័ស ដែលការណ៍នេះក៏ឲ្យតម្លៃទំនិញទាំងពីរកើនឡើងផងដែរ។ ដើម្បីទប់ស្កាត់ចរន្តទីផ្សារបែបនេះ រដ្ឋាភិបាលកូរ៉េខាងត្បូង នៅថ្ងៃទី៤ ខែកុម្ភៈ បានអនុម័តវិធានការក្ដៅលើអ្នកលក់ទាំងឡាយណាដែលប្រមូលម៉ាស់ និងទឹកលាងដៃនេះទុកលក់យកចំណេញច្រើនដូចជាការជាប់ពន្ធនាគារ និងការពិន័យជាប្រាក់ខ្ទង់ម៉ឺនដុល្លារជាដើម។
ដើម្បីជ្រាប់លម្អិត សូមអញ្ជើញលោកអ្នកនាង ទស្សនាវីដេអូ អត្ថាធិប្បាយរបស់នាយ យ៉ាន នៃសារព័ត៌មានថ្មីៗដូចតទៅ៖ ទោះបីជាឡាន CHEVROLET Impala នេះមានប្រវែង ៥ម៉ែត្រជាង ក៏វាមានទ្វារតែ ២ប៉ុណ្ណោះ។ Impala ម៉ូឌែល IV ត្រូវបានផលិតពីឆ្នាំ១៩៦៥ ដល់ឆ្នាំ១៩៧០ ប៉ុន្តែតាំងពីឆ្នាំ១៩៥៧ CHEVROLET នៅតែតផលិត CHEVROLET Impala ដោយមានរោងចក្រក្នុង ៣ប្រទេស។ សូមជ្រាបថា ពាក្យ Impala មកពីភាសាហ្ស៊ូលូ គឺជាពពែព្រៃ មួយប្រភេទ នៅទ្វីបអាហ្វ្រិក។ ប្រជាពលរដ្ឋស្វ៊ីស CHEVROLET Louis បានបង្កើតក្រុមហ៊ុន CHEVROLET នៅសហរដ្ឋអាមេរិក ឆ្នាំ1911។ សព្វថ្ងៃនេះ គឺជាកម្មសិទ្ធិរបស់ក្រុម GENERAL MOTORS។ រថយន្ដ CHEVROLET បុរាណមាន ២គ្រឿងទៀត នៅរាជធានីភ្នំពេញ ដែលគឺជាប្រភេទ Luv ទាំងពីរ ដោយមួយគ្រឿងពណ៌ទឹកប៊ិច កែច្នៃច្រើន ផលិតឆ្នាំ១៩៧៥ និងមួយគ្រឿងទៀត ពណ៌លឿង កែច្នៃបន្តិច ផលិតឆ្នាំ១៩៧៦៕ អត្ថបទទាក់ទង រថយន្ដបុរាណ CHEVROLET ពណ៌លឿងមួយគ្រឿង ដែលទំនងមានតែមួយនៅកម្ពុជា ក្រុមហ៊ុនមួយនៅព្រះសីហនុ មានរថយន្តបុរាណៗជាង២០គ្រឿងទុកលក់ និងជួល	យានយន្ដដ្ឋាន Electric Motors Club នៅរាជធានីភ្នំពេញ បានលក់រថយន្ដបុរាណដ៏មានកិត្យានុភាពមួយគ្រឿង គឺឡានម៉ាក CHEVROLET ប្រភេទ Impala ម៉ូឌែល IV (៤) ផលិតឆ្នាំ១៩៦៥។ ពីមុនរថយន្តនេះ មានវត្តមាននៅសហរដ្ឋអាមេរិក ប៉ុន្តែនៅឆ្នាំ២០១៧ មានពលរដ្ឋរុស្ស៊ីម្នាក់ បាននាំរថយន្ដនេះចូលមកប្រទេសកម្ពុជា និងបានដាក់តាំងនៅក្រុងព្រះសីហនុ។ គួរកត់សម្គាល់ថា រថយន្តបុរាណ បានក្លាយជាទីចាប់អារម្មណ៍ និងកាន់តែនិយមឡើងនៅកម្ពុជា ពីមួយឆ្នាំទៅមួយឆ្នាំ។
សម្តេច ស ខេង ប្រាប់ទៅអាជ្ញាធរមានសមត្ថកិច្ចយ៉ាងដូច្នេះថា៖«ទី២ គឺការគ្រប់គ្រងជនអន្តោប្រវេសន៍ ដែលបានទទួលបណ្ណស្នាក់នៅអចិន្រ្តៃយ៍ឲ្យបានហ្មត់ចត់ ហើយមានវិធានការម៉ឺងម៉ាត់ជាប់ជាប្រចាំ ហើយមិនទុកឲ្យមានអ្នក ដែលលួចចូលមករស់នៅមិនស្របច្បាប់ នៅក្នុងព្រះរាជាណាចក្រកម្ពុជាយើង។ នេះ ជាបញ្ហាមួយសំខាន់ណាស់ ព្រោះកន្លងទៅ យើង ហាក់ដូចជា បានបើកយុទ្ធនាការដោះស្រាយបញ្ហានេះ»។ សម្តេចរដ្ឋមន្រ្តី បន្តថា ជនបរទេស ដែលចូលមកកម្ពុជា ដោយគ្មានក្រដាសស្នាម គឺជាជនបរទេសខុសច្បាប់ ហើយអាជ្ញាធរ ត្រូវបណ្តេញចេញតាមច្បាប់កម្ពុជា។ សម្តេច បញ្ជាក់ថា ជនជាតិណាក៏ដោយ ឲ្យតែខុសច្បាប់ អាជ្ញាធរ នឹងអនុវត្តច្បាប់លើពួកគេដូចគ្នា ដោយមិនប្រកាន់ និងបែងចែកឡើយ។ សម្តេច បានដាស់តឿនអាជ្ញាធរ មិនឲ្យគប់គិតជាមួយជនអន្តោប្រវេសន៍ខុសច្បាប់ទាំងនោះ។ ជាមួយគ្នានេះ រដ្ឋមន្រ្តីមហាផ្ទៃ បានណែនាំសមត្ថកិច្ចតាមព្រំដែន ឲ្យក្តាប់ស្ថានការណ៍ឲ្យបានជាប់អំពីជនបរទេសក្នុងមូលដ្ឋានរបស់ខ្លួន ដើម្បីដឹងថា ក្នុងមូលដ្ឋានរបស់ខ្លួន មានជនបរទេសស្របច្បាប់ប៉ុន្មាននាក់ និងជនបរទេសមិនស្របច្បាប់ប៉ុន្មាននាក់។ សម្តេច បញ្ជាក់ម្តងទៀតថា បើរកឃើញជនបរទេសមិនស្របច្បាប់ក្នុងមូលដ្ឋាននោះ អាជ្ញាធរមានសមត្ថកិច្ច ត្រូវដោះស្រាយ ឬបណ្តេញពីកម្ពុជាទៅតាមនីតិវិធី៕	ធ្វើជាអធិបតីក្នុងពិធីបិទសន្និបាតបូកសរុបលទ្ធផលការងារឆ្នាំ២០២១របស់អគ្គនាយកដ្ឋានអន្តោប្រវេសន៍ នាសៀលថ្ងៃទី៦ ខែមេសា ឆ្នាំ២០២២ សម្តេច ស ខេង ឧបនាយករដ្ឋមន្រ្តី-រដ្ឋមន្រ្តីក្រសួងមហាផ្ទៃ បានផ្តល់អនុសាសន៍មួយចំនួន ដល់អាជ្ញាធរមានសមត្ថកិច្ច អំពីការគ្រប់គ្រងជនអន្តោប្រវេសន៍នៅកម្ពុជា។
មិនមានមនុស្សគ្រប់គ្នាសុទ្ធតែអាចកង្វះវីតាមីន D ក្នុងខ្លួននោះទេ។ ប៉ុន្តែ មានកត្តាប្រឈមមុខមួយចំនួនតូចដែលអាចធ្វើឲ្យមនុស្សម្នាក់កង្វះវីតាមីនមួយនេះបាន។ កត្តាទាំងនោះមានដូចជា៖ ស្បែកខ្មៅ អាយុចាប់ពី ៥០ឆ្នាំឡើងទៅ ជាមនុស្សធាត់ ឬធាត់ជ្រុល មិនញ៉ាំអាហារមានវីតាមីន D រស់នៅក្នុងកន្លែងដែលមិនសូវមានពន្លឺព្រះអាទិត្យ ចូលចិត្តរស់នៅក្នុងផ្ទះច្រើនជាងចេញក្រៅ។ សំណាងដែរ ការកង្វះវីតាមីន D ជាបញ្ហាមួយដែលងាយស្រួលព្យាបាលណាស់។ អ្នកអាចបង្កើនចំនួនវីតាមីន D ឡើងវិញតាមរយៈការហាលថ្ងៃឲ្យបានច្រើន ឬញ៉ាំអាហារណាសម្បូរវីតាមីន D ។ សម្រាប់ការហាលថ្ងៃ យកល្អគួរតែប្រាកដថា អ្នកមិនបានធ្វើឲ្យស្បែករលាកដោយសារតែហាលថ្ងៃក្នុងពេលដែលក្តៅពេកឡើយ។ អាហារសម្បូរវីតាមីន D មានដូចជា ត្រី ស៊ុត ថ្លើមគោ អាហារធ្វើពីទឹកដោះគោ ទឹកក្រូចច្របាច់ ឬសណ្តែកសៀងជាដើម៕ ត្រួតពិនិត្យដោយ www.health.com.kh	វីតាមីន D មានតួនាទីច្រើនណាស់ក្នុងរាងកាយ ដោយភាគច្រើនគឺវាថែរក្សាសុខភាពឆ្អឹង និងធ្មេញ ទ្រទ្រង់សុខភាពប្រព័ន្ធភាពស៊ាំ ខួរក្បាល និងសរសៃប្រសាទ សម្រួលដល់ចំនួនអាំងស៊ុយលីន ទ្រទ្រង់មុខងារសួត និងបេះដូងសរសៃឈាម ព្រមទាំងកុំឲ្យកើតជំងឺមហារីកថែមទៀតផង។
អំណោយដែលរួមមាន ស៊ីម៉ងតិ៍ខេ-ស៊ីមិន ក្បឿងអេសស៊ីជី ទុយោអេសស៊ីជី និងសម្ភារបន្ទប់ទឹកកូតូ ជាច្រើន នឹងត្រូវប្រើប្រាស់សម្រាប់ការសាងសង់ ឬជួសជុលទៅលើផ្នែកនានា នៅក្នុងបរិវេណអគារវិទ្យាស្ថាន។ លោក ចៃផេត ចាន់តារាវង្ស តំណាងនាយកក្រុមហ៊ុន អេសស៊ីជី នៅកម្ពុជា បានឲ្យដឹងថា ការបរិច្ចាគសម្ភារទាំងនេះ គឺជាផ្នែកមួយនៃកម្មវិធីរបស់ អេសស៊ីជី សម្រាប់ទ្រទ្រង់ដល់ការអភិវឌ្ឍធនធានមនុស្សនៅកម្ពុជា។ ហើយជារៀងរាល់ឆ្នាំ អេសស៊ីជី ផ្ដល់អាហាររូបករណ៍ជាច្រើនរយកន្លែង ដល់សិស្សវិទ្យាល័យ និងនិស្សិតនៅប្រទេសកម្ពុជា។ លោក ចៃផេត ចាន់តារាវង្ស ថ្លែងយ៉ាងដូច្នេះថា៖«ក្រៅពីធ្វើមុខជំនួញរកស៊ី អេសស៊ីជី ក៏ផ្ដល់ទៅឲ្យវិញ ដល់សហគមន៍មូលដ្ឋាន ផងដែរ តាមរយៈកម្មវិធីទំនួលខុសត្រូវសង្គមជាច្រើនរបស់យើង»។ នៅឯពិធីប្រគល់ និងទទួលសម្ភារអំណោយ លោក ភិស្នុ សារៈធី ជំនួយការទូតទាហានជើងគោកប្រទេសថៃ និងជាតំណាងរបស់វិទ្យាស្ថានបច្ចេកវិទ្យាកំពង់ស្ពឺ បានថ្លែងអំណរគុណដល់ក្រុមហ៊ុន អេសស៊ីជី សម្រាប់ការបរិច្ចាគនេះ។ លោក ភិស្នុ សារៈធី ថ្លែងថា៖«យើងនឹងប្រើប្រាស់សម្ភារសំណង់ទាំងនេះ សម្រាប់យកទៅសាងសង់ទីកន្លែងនានា ដើម្បីជាប្រយោជន៍នៅក្នុងវិទ្យាស្ថាននេះ»។ គួរបញ្ជាក់ថា វិទ្យាស្ថានបច្ចេកវិទ្យាកំពង់ស្ពឺ គឺជាព្រះរាជអំណោយរបស់ព្រះអង្គម្ចាស់ក្សត្រីយ៍មហាចក្រី សិរិនថន នៃព្រះរាជាណាចក្រថៃ ជូនដល់ប្រទេសកម្ពុជា។ វិទ្យាស្ថាននេះ ស្ថិតក្រោមការគ្រប់គ្រងរបស់ក្រសួងអប់រំ យុវជន និងកីឡា ស្ថិតនៅក្នុងភូមិអូរអង្គំ ឃុំអមលាំង ស្រុកថ្ពង ខេត្តកំពង់ស្ពឺ។ ចាប់តាំងពីឆ្នាំ២០១៤មក ក្រុមហ៊ុន អេសស៊ីជី តាមរយៈកម្មវិធីគាំទ្រការអភិវឌ្ឍធនធានមនុស្សនៅកម្ពុជា បានផ្ដល់អាហារូបករណ៍សរុបច្រើនជាង ១ ៣០០នាក់ ដល់សិស្សថ្នាក់វិទ្យាល័យ និងសិស្សថ្នាក់មហាវិទ្យាល័យ មកពីតំបន់នានានៃប្រទេសកម្ពុជា។ អាហារូបករណ៍ទាំងនេះ បានផ្ដល់លទ្ធភាពដល់សិស្សនិស្សិតកម្ពុជា សម្រេចក្ដីសុបិននៃការអប់រំសម្រាប់អនាគតរបស់ពួកគេ។ ក្រៅពីការជួយគាំទ្រដល់ផ្នែកអប់រំនៅកម្ពុជា កន្លងមក អេសស៊ីជី ក៏បានជួយគាំទ្រដល់ផ្នែកថែទាំសុខភាពនៅប្រទេសនេះផងដែរ ជាពិសេសក្នុងអំឡុងពេលវិបត្តិជំងឺរាតត្បាតកូវីដ-១៩ នេះ ។ កាលពីខែមេសា អេសស៊ីជី បានប្រគល់ប្រអប់របាំងសុវត្ថិភាពវេជ្ជសាស្ត្រចំនួន ៥០ប្រអប់ ដល់ក្រសួងសុខាភិបាល ដើម្បីជួយគាំទ្រដល់កិច្ចប្រឹងប្រែង ក្នុងការប្រយុទ្ធប្រឆាំងនឹងជំងឺកូវីដ-១៩ នៅក្នុងប្រទេសកម្ពុជា។ ទន្ទឹមនឹងនេះដែរ ក្រុមហ៊ុនបានចែកជូនម៉ាស និងអាល់កុលលាងសម្អាតដៃ ដល់អតិថិជនរបស់ខ្លួន នគរបាល អ្នករត់ម៉ូតូឌុប និងកង់បី ដោយរួមចំណែកដល់ការងារបង្ការការឆ្លងជំងឺកូវីដ-១៩ ៕ (អត្ថបទពាណិជ្ជកម្ម)	ឃុំអមលាំង ស្រុកថ្ពង ខេត្តកំពង់ស្ពឺ - ក្រុមហ៊ុន អេសស៊ីជី កាលពីថ្ងៃទី១០ ខែកញ្ញា បានផ្ដល់សម្ភារសាងសង់ ដែលមានតម្លៃជាទឹកប្រាក់ជាច្រើនពាន់ដុល្លារអាមេរិក ទៅឲ្យវិទ្យាស្ថានបច្ចេកវិទ្យាកំពង់ស្ពឺ។ ការបរិច្ចាគនេះ ជាផ្នែកមួយនៃកម្មវិធីទំនួលខុសត្រូវសង្គម របស់ក្រុមហ៊ុន ជួយទ្រទ្រង់ដល់ការងារអភិវឌ្ឍន៍ធនធានមនុស្សនៅកម្ពុជា។
ក្រុមអគ្គិសនីកម្ពុជា និងក្រសួងការពារជាតិមានភាគរយខ្ពស់សម្រាប់ការឡើងទៅកាន់វគ្គបន្តនៃពានរង្វាន់សម្តេច ហ៊ុន សែន ឆ្នាំ២០១៧ បន្ទាប់ពីក្រុមទាំងពីរបានយកឈ្នះគូប្រកួតរៀងៗខ្លួនក្នុងជើងទី១កាលពីម្សិលមិញ។ ក្នុងនោះក្រុមអគ្គិសនីកម្ពុជាបានយកឈ្នះខេមបូឌានថាយហ្គឺរ ៣-០ នៅកីឡដ្ឋានខេត្តសៀមរាប រីឯក្រសួងការពារជាតិលត់ក្រុមស្ទឹងត្រែង ៦-០ នៅកីឡដ្ឋានកងយោធពលខេមរភូមិន្ទ។ បើយោងតាមតារាងផ្គូរផ្គងការប្រកួតពានរង្វាន់សម្តេច ហ៊ុន សែន ប្រចាំថ្ងៃទី២១ ខែមិថុនា មានចំនួន៤គូ ប៉ុន្តែពីរគូដែលគ្រោងធ្វើនៅពហុកីឡដ្ឋានជាតិរវាងក្រុមណាហ្គាវើលជាមួយស្វាយរៀង និងបឹងកេតជាមួយឧត្តរមានជ័យ ត្រូវបានលើកពេលទៅប្រកួតនៅថ្ងៃទី២៤ ខែមិថុនា។ ការលើកពេលនេះ ដោយសារក្រុមកីឡាករជម្រើសជាតិអាយុក្រោម១៧ឆ្នាំកម្ពុជាយកពហុកីឡដ្ឋានជាតិស្វាគមន៍ភ្ញៀវ U17 វៀតណាមនាជំនួបមិត្តភាពអន្តរជាតិ ដើម្បីអបអរខួបលើកទី៥០នៃទំនាក់ទំនងការទូតកម្ពុជា-វៀតណាម៕	ក្រុមអគ្គិសនីកម្ពុជាបានយកឈ្នះក្រុមខេមបូឌានថាយហ្គឺរ ៣-០ រីឯក្រុមក្រសួងការពារជាតិលត់ក្រុមស្ទឹងត្រែង ៦-០ នាការប្រកួតជើងទី១ដំណាក់ទី៤នៃពានរង្វាន់សម្តេច ហ៊ុន សែន ឆ្នាំ២០១៧ កាលពីថ្ងៃទី២១ ខែមិថុនា ម្សិលមិញ។ ជំនួបមិត្តភាពអន្តរជាតិ ដើម្បីអបអរខួបលើកទី៥០នៃទំនាក់ទំនងការទូតកម្ពុជា-វៀតណាម រវាងក្រុមជ្រើសជាតិអាយុក្រោម១៧ឆ្នាំកម្ពុជាជាមួយក្រុមភ្ញៀវ U17 វៀតណាម បានធ្វើឲ្យការប្រកួតពីរគូក្នុងពានរង្វាន់សម្តេច ហ៊ុន សែន ត្រូវបានលើកពេល។
ក្នុងលិខិតនោះ លោក សេរីរដ្ឋា អតីតប្រធានគណបក្សអំណាចខ្មែរ បានសម្តែងការសោកស្តាយ ដែលបានធ្វើឲ្យប៉ះពាល់ដល់កិត្តិយសសម្តេច ហ៊ុន សែន និងកងយោធពលខេមរភូមិន្ទទាំងអស់។ បន្ទាប់មកលោក ក៏សុំឲ្យសម្តេច ហ៊ុន សែន និងកងទ័ព លើកលែងទោស និងអធ្យាស្រ័យដល់លោក។ អតីតប្រធានគណបក្សអំណាចខ្មែរ បានសន្យាថា ពីថ្ងៃនេះទៅ លោក នឹងមិនធ្វើអ្វីដោយគ្មានការពិចារណាបែបនេះទៀតឡើយ។ លោក បានស្នើទៅសម្តេច ហ៊ុន សែន យ៉ាងដូច្នេះថា៖«សូមសម្តេចតេជោ ស្នើលើកទោសឲ្យខ្ញុំ បានរួចផុតពីទោស ដើម្បីបានវិលទៅជួបគ្រួសារ ថែរក្សាម្តាយចាស់ជរា ថែរក្សាកូនតូចៗ ធ្វើជាកូនល្អ ឪពុកល្អ និងជាស្វាមីល្អ ព្រមទាំងជាពលរដ្ឋល្អដោយក្តីអនុគ្រោះ»។ សូមរម្លឹកថា កាលពីអំឡុងខែសីហា ឆ្នាំ២០១៧ លោក សួន សេរីរដ្ឋា ត្រូវបានតុលាការ កាត់ទោសឲ្យជាប់ពន្ធនាគាររយៈពេល៥ឆ្នាំ ដោយរងការចោទប្រកាន់ថាលោក បានប្រមាថកងទ័ព តាមរយៈការបង្ហោះសារលើទំព័រហ្វេសប៊ុក។ កាលនោះ លោក បានសរសេរយ៉ាងដូច្នេះថា៖« [.] ពេលសង្គ្រាមកើតឡើងជាមួយប្រទេសឡាវ លទ្ធផល មិនខុសពីសង្គ្រាម ដែលកើតឡើងជាមួយប្រទេសសៀមទេ គឺកូនខ្មែរ កងទ័ពជាតិ នឹងស្លាប់ក្នុងសមរភូមិយ៉ាងវេទនា។ ហើយមេទ័ព នឹងឡើងបុណ្យស័ក្តិ ប្រមូលបានលុយកាក់ សប្បាយជាមួយស្រីយ៉ាងគគ្រឹកគគ្រេង។ [ .]»៕ អត្ថបទទាក់ទង តុលាការ កាត់ទោសមេបក្សអំណាចខ្មែរ ឲ្យជាប់ពន្ធនាគារ ៥ឆ្នាំ ពីបទ «ញុះញង់កងទ័ព»	លោក សួន សេរីរដ្ឋា ស្ថាបនិកគណបក្សអំណាចខ្មែរ បានសរសេរលិខិតមួយចេញពីពន្ធនាគារ ដើម្បីសុំទោស និងសារភាពកំហុសចំពោះសម្តេចនាយករដ្ឋមន្ត្រី ហ៊ុន សែន និងកងទ័ពគ្រប់រូប។ លិខិតខាងលើ ត្រូវបានធ្វើឡើងតាំងពីថ្ងៃទី៣០ ខែមេសាមក ប៉ុន្តែលោក សួន សេរីរដ្ឋា ទើបនឹងយកទៅបង្ហោះលើទំព័រហ្វេសប៊ុករបស់លោកក្នុងថ្ងៃនេះ។
មុនចូលកាន់តំណែងអភិបាលខេត្តកែបនេះ លោក សោម ពិសិដ្ឋ បានបំពេញការងារជាអភិបាលរងខេត្ត អស់រយៈពេល៨ឆ្នាំមកហើយ។ តាមរយៈបទពិសោធន៍នេះ ត្រូវបានរដ្ឋាភិបាលរំពឹងថា លោក សោម ពិសិដ្ឋ នឹងអាចយល់ដឹងពីស្ថានភាពខេត្ត ក៏ដូចជាអាចដោះស្រាយបញ្ហាលំបាកពលរដ្ឋបាន។ នេះជាការលើកឡើងរបស់សម្ដេច ស ខេង។ សម្ដេច ស ខេង ក៏បានបញ្ជាក់ថា អភិបាលខេត្តកែបលោក កែន សត្ថា ក៏បានបំពេញតួនាទីល្អ ក្នុងការអភិវឌ្ឍខេត្ត តាមគោលនយោបាយរដ្ឋាភិបាលដែរ ។ បើតាមសម្ដេច ស ខេង ការផ្ទេរតួនាទីលោក កែន សត្ថា ទៅរដ្ឋលេខាធិការទីស្តីការគណៈរដ្ឋមន្ត្រីនេះ គឺដោយសារតែលោកត្រូវមានភារកិច្ចចូលរួមអភិវឌ្ឍថ្នាក់ជាតិថែមទៀត។ មុនកាន់តំណែងជាអភិបាលខេត្តកែប តាំងពីឆ្នាំ២០១២នោះ លោក កែន សត្ថា ផ្ដើមចេញពីតួនាទីនាយកខុទ្ធល័យរដ្ឋបាលខេត្ត។ នេះជាការបញ្ជាក់របស់សម្ដេច ស ខេង។ រដ្ឋមន្ត្រីក្រសួងមហាផ្ទៃ ក៏បានស្នើឱ្យអភិបាលខេត្តកែបថ្មី បន្តអភិវឌ្ឍន៍ និងទប់ស្កាត់ករណីជួញដូរគ្រឿងញៀន និងផ្លូវភេទ នៅតំបន់ខេត្តទេសចរណ៍មួយនេះ។	ភ្នំពេញ៖ លោក សោម ពិសិដ្ឋ អភិបាលរងខេត្តកែប ឡើងកាន់តំណែងជាអភិបាលខេត្ត ជាផ្លូវការ ជំនួសលោក កែន សត្ថា ដែលត្រូវផ្ទេរទៅកាន់តួនាទីជារដ្ឋលេខាធិការនៃទីស្តីការគណៈរដ្ឋមន្ត្រី នៅព្រឹកថ្ងៃទី២៩ ឧសភានេះ។ ពិធីប្រគល់ និងផ្ទេរតំណែងអភិបាលខេត្តកែប ធ្វើឡើងក្រោមអធិបតីភាពសម្ដេច ស ខេង រដ្ឋមន្ត្រីក្រសួងមហាផ្ទៃ។
ភ្នំពេញ៖ ក្នុងបរិបទកូវីដ-១៩ នេះ មានការជជែកគ្នាជាច្រើនជុំវិញប្រសិទ្ធភាពនៃការសិក្សាតាមអនឡាញ និងការសិក្សានៅក្នុងថ្នាក់។ អ្នកខ្លះថា ការប្រឈមនៃកូវីដ-១៩ ក៏ជាឱកាសមួយអនុញ្ញាតឲ្យវិស័យអបំរំខ្មែរឈានទៅចាប់បច្ចេកវិទ្យាថ្មីផងដែរ។ តែទោះជាយ៉ាងនេះក្តី កូវីដ-១៩ ក៏បង្កើតវិសមភាពរវាងអ្នកមាន និងអ្នកគ្មានសម្ភារប្រើប្រាស់សម្រាប់ការសិក្សា ជាពិសេស រវាងអ្នកជនបទ និងអ្នកទីក្រុង៕	ដោយ៖ឈុត ឈាណា
ពាក្យដែលសរសេរផ្តើមដោយ«ត្រ» ទៅ«តា»ក៏បានដែរនោះមានដូចជា ត្រសក់ ឬ តាសក់, ត្រថុក ឬតាថុក, ត្រថឿង ឬតាថឿង, ត្រលាត់ ឬតាឡាត់, ត្រដក់ ឬ តាដក់, ត្រអក ឬតាអក, ត្រឱ ឬតាឱ ជាដើម។ ទោះបីសរសេរបែបណាក៏ដោយ ក៏ពាក្យទាំងនេះនៅតែរក្សាអត្ថន័យដូចគ្នាដដែល។ ប៉ុន្តែពាក្យខ្លះទៀតមិនអាចសរសេរផ្តើមដោយ«ត្រ»ទៅ«តា»បានឡើយ។ ពាក្យទាំងនោះមានដូចជា ត្របែក,ត្រប៉ែ,ត្រយូងចេក, ត្រកួន,ត្រឡាច,ត្រជាក់,ត្រគាក,ត្រឡប់,ត្រងាល,ត្រចៀក,ត្រដិត,ត្រពាំង។ល។។ បច្ចុប្បន្នមានពលរដ្ឋខ្លះនិយមនិយាយពាក្យទាំងនេះដោយបញ្ចេញសំឡេងជា«តា»នៅខាងដើមពាក្យ ដូចជា តាបែក, តាប៉ែ,តាយូងចេក ,តាកួន,តាឡាច,តាជាក់,តាគាក, តាឡប់,តាងាល,តាចៀក,តាដិត,តាពាំងជាដើម។ ពាក្យទាំងនោះត្រូវបានពលរដ្ឋនិយមនិយាយខុសពីវចនានុក្រមខ្មែរសម្តេចព្រះសង្ឃរាជ ជួន ណាត៕	ពាក្យមួយចំនួនអាចសរសេរផ្តើមដោយ«ត្រ»ឬ«តា»ក៏បាន ក៏មិនប្តូរន័យដែរ។ ប៉ុន្តែពាក្យខ្លះទៀតមិនអាចសរសេរពី«ត្រ»ទៅ«តា»បានឡើយ។ នេះបើតាមវចនានុក្រមខ្មែរសម្តេចព្រះសង្ឃរាជ ជួន ណាត។
បើតាមសេចក្តីជូនដំណឹងរបស់EDC សង្កាត់ទាំង៩នៅក្នុងរាជធានីដែលត្រូវដាច់ភ្លើងមាន សង្កាត់ទួលសង្កែទី២ សង្កាត់គីឡូម៉ែត្រលេខ៦ក្នុងខណ្ឌឫស្សីកែវ, សង្កាត់ឃ្មួញ សង្កាត់ក្រាំងធ្នង់ក្នុងខណ្ឌសែនសុខ។ សង្កាត់សំរោងក្រោម សង្កាត់ត្រពាំងក្រសាំងក្នុងខណ្ឌពោធិ៍សែនជ័យ សង្កាត់គោករកាក្នុងខណ្ឌព្រែកព្នៅ និងសង្កាត់កោះដាច់ សង្កាត់បាក់ខែង ក្នុងខណ្ឌជ្រោយចង្វារ។ ជាមួយគ្នានេះ ស្រុកល្វាឯម ស្រុកខ្សាច់កណ្តាល ស្រុកមុខកំពូល នៅខេត្តកណ្តាល និងស្រុកពាំរាំងខេត្តព្រៃវែង ក៏នឹងដាច់ភ្លើងនៅថ្ងៃជាមួយគ្នានេះផងដែរ។ នេះបើEDC៕ រូបភាពបានពីទំព័រហ្វេសប៊ុក EDC	ភ្នំពេញ៖ អគ្គិសនីកម្ពុជា(EDC) នឹងបន្តផ្អាកផ្គត់ផ្គង់ភ្លើងបណ្តោះអាសន្ន នៅសង្កាត់ចំនួន៩ ក្នុងរាជធានីភ្នំពេញ និងស្រុកមួយចំនួនទៀត នៅខេត្តកណ្តាល និងខេត្តព្រៃវែង។ ការផ្អាកភ្លើងនេះ នឹងធ្វើឡើងចាប់ពីម៉ោង៩ព្រឹក ដល់ម៉ោង៥ល្ងាច នៅថ្ងៃទី២៤មីនាខាងមុខ ដើម្បីផ្លាស់ប្តូរ ដំឡើងបរិក្ខារ និងរុះរើគន្លងខ្សែបណ្តាញបង្កលក្ខណៈងាយស្រួលដលើការដ្ឋានពង្រីកផ្លូវ។
ពីសន្និបាតប្រចាំឆ្នាំលើកទី៨០ របស់គណៈកម្មការសេដ្ឋកិច្ច និងសង្គមកិច្ចសម្រាប់អាស៊ី-ប៉ាស៊ីហ្វិក (ESCAP) ដែលត្រូវបានរៀបចំឡើងនៅទីក្រុងបាងកក ប្រទេសថៃ សម្តេចនាយករដ្ឋមន្រ្តី ហ៊ុន ម៉ាណែត បានលើកឡើងពីសារៈសំខាន់ជាច្រើននៃបច្ចេកវិទ្យាឌីជីថល ពាក់ព័ន្ធនឹងការដោះស្រាយបញ្ហាប្រឈម ដូចជាដំណើរការអភិវឌ្ឍសង្គម។ «ដូចបណ្តាប្រទេសផ្សេងទៀតដែរ កម្ពុជា បានចាត់ទុកបច្ចេកវិទ្យាឌីជីថល ជាយន្តការដ៏សំខាន់ ក្នុងការអភិវឌ្ឍសង្គម-សេដ្ឋកិច្ច ក្នុងបរិបទបដិវត្តន៍ឧស្សាហកម្ម ៤.០»។ សម្តេច បានសង្កត់ធ្ងន់បែបនេះ នៅចំពោះមុខអ្នកចូលរួម ក្នុងថ្ងៃទី២២ ខែមេសា ដោយបន្តថា បច្ចេកវិទ្យាឌីជីថល នឹងជំរុញ និងផ្សព្វផ្សាយពីការទទួលបានសេវាសាធារណៈ រួមទាំងចូលរួមចំណែកក្នុងការកសាងសង្គមស៊ីវិល័យ។ ក្នុងវេទិការៀបចំនៅក្រុងបាងកកដដែល ប្រមុខរដ្ឋាភិបាលកម្ពុជា បានលើកឡើងថា នវានុវត្តន៍ឌីជីថល គឺមានសារៈសំខាន់ និងមានភាពធន់ ជាពិសេសក្នុងការដោះស្រាយវិសមភាព ដែលបង្កដោយជំងឺកូវីដ-១៩ និងអាចឆ្លើយតបយ៉ាងរហ័សចំពោះកំណើនតម្រូវការរបស់ប្រជាជន។ ប្រមុខរដ្ឋាភិបាលកម្ពុជា មិនភ្លេចរម្លឹកឡើយ ពាក់ព័ន្ធនឹងការយកចិត្តទុកដាក់របស់កម្ពុជាលើវិស័យឌីជីថល ជាពិសេសការកំណត់បច្ចេកវិទ្យាជាផ្នែកមួយដ៏សំខាន់នៅក្នុងការអភិវឌ្ឍសង្គម ក្នុងយុទ្ធសាស្រ្តបញ្ចកោណ-ដំណាក់កាលទី១។ យុទ្ធសាស្រ្តបញ្ចកោណ-ដំណាក់កាលទី១ បានកំណត់អាទិភាពចំនួន៥ ក្នុងនោះមានដូចជា មនុស្ស ផ្លូវ ទឹក ភ្លើង និងបច្ចេកវិទ្យា។ ក្រៅពីប្រធានបទបច្ចេកវិទ្យា នាយករដ្ឋមន្រ្តី បានចាត់ទុកការបោសសម្អាតមីន និងសំណល់ជាតិផ្ទុះពីសង្គ្រាម នៅតែជាឧបសគ្គធំរបស់ប្រទេស ក្នុងការអភិវឌ្ឍជារួម និងបន្ថយគម្លាតឌីជីថល និងការទទួលបានសេវាអ៊ីនធឺណិតប្រកបដោយគុណភាព៕	កម្ពុជា ចាត់ទុកបច្ចេកវិទ្យាឌីជីថល ជាយន្តការដ៏សំខាន់ ក្នុងការអភិវឌ្ឍសង្គម-សេដ្ឋកិច្ច នៅក្នុងបដិវត្តន៍ឧស្សាហកម្ម៤.០។ សម្តេច ហ៊ុន ម៉ាណែត នាយករដ្ឋមន្រ្តីកម្ពុជា បានថ្លែងបែបនេះ នៅថ្ងៃទី២២ ខែមេសា។ បើតាមសម្តេច នវានុវត្តន៍ឌីជីថល គឺសំខាន់ ក្នុងការដោះស្រាយវិសមភាព និងអាចឆ្លើយតបទាន់ពេលវេលានឹងកំណើនតម្រូវការរបស់ប្រជាជន។
ក្រុមរហ័សនាមសេះបង្កង់ បានពិភាក្សាអំពីការចាកចេញរបស់ខ្លួនជាមួយនឹងក្រុមយក្សអេស្ប៉ាញ Real Madrid និង Barcelona ព្រមទាំងជាមួយនឹងក្រុមដទៃផ្សេងទៀតដែលស្ថិតនៅក្នុងគម្រោង ESL។ «យោងតាមការពិភាក្សា និងបានផ្តល់ភាពមិនស្របគ្នាដែលមានស្រាប់លើការបកស្រាយនៃលក្ខខណ្ឌកិច្ចសន្យាដែលត្រូវអនុវត្តទៅនឹងគម្រោង Super League ក្លិប Juventus បញ្ជាក់ថាខ្លួនបានចាប់ផ្តើមនីតិវិធីដើម្បីចាកចេញ។»។ ក្លិបស្ថិតក្នុងក្របខណ្ឌ Serie A បានប្រកាសបែបនេះ។ ក្លិប Juventus បានអះអាងថាការចាកចេញពី ESL អាចធ្វើទៅបាន លុះត្រាតែមានការអនុញ្ញាតពីក្លិប Real Madrid និង Barcelona ផងដែរ។ អតីតប្រធានក្លិប Juventus លោក Andrea Agnelli ដែលជាមនុស្សម្នាក់ស្ថិតនៅពីក្រោយគម្រោងនៃ ESL ត្រូវពិន័យរយៈពេល ១៦ខែពីកីឡាបាល់ទាត់ កាលពីថ្ងៃ១០ ខែកក្កដា នៅក្នុងករណីអំពីភាពមិនប្រក្រតីនៃការបង់ប្រាក់របស់ក្លិបដល់កីឡាករ។ លោក Agnelli និងក្រុមប្រឹក្សាភិបាលទាំងមូលបានលាលែងពីតំណែងនៅក្លិប Juventus កាលពីខែវិច្ឆិកា ឆ្នាំ ២០២២។ ការបំបែកខ្លួនដើម្បីទៅបង្កើត Super League ត្រូវបានចាប់ផ្តើមចេញជាគម្រោងនៅក្នុងខែមេសា ឆ្នាំ ២០២១ ដោយមានក្លិបធំៗចំនួន ១២ តំបន់អឺរ៉ុប បានចាប់ផ្តើមការដេញថ្លៃដើម្បីគ្រប់គ្រងការប្រកួត និងប្រាក់ចំណូលដ៏ច្រើនរបស់ខ្លួនឆ្ងាយពីស្ថាប័នគ្រប់គ្រងបាល់ទាត់អឺរ៉ុប UEFA។ គម្រោងនៃការបង្កើត ESL បានដួលរលំមិនដល់រយៈពេល ៤៨ម៉ោងផង ដោយអ្នកគាំទ្រ និងកីឡាករបាល់ទាត់តំបន់អឺរ៉ុបជាច្រើនបានរិះគន់ខ្លាំង រហូតជំរុញឱ្យក្លិបដូចជា Manchester United, Manchester City, Liverpool, Tottenham Hotspur, Arsenal, Chelsea, AC Milan, Inter Milan, និងក្លិប Atletico Madrid ដកខ្លួនចេញភ្លាមៗ៕	ក្លិប Juventus នាថ្ងៃទី១៣ ខែកក្កដា បាននិយាយថា ខ្លួនបានផ្តួចផ្តើមនីតិវិធីដើម្បីដកខ្លួនចេញពីគម្រោង European Super League (ESL) ស្ថិតជាមួយនឹងក្រុម Real Madrid និង Barcelona។
ក្នុងសេចក្ដីជូនដំណឹងដែលចេញផ្សាយកាលពីដើមសប្ដាហ៍កន្លងទៅ លោក សុះ កំរ៉ី ចាងហ្វាងនៃគណៈដឹកនាំជាន់ខ្ពស់នៃសាសនាឥស្លាម បានណែនាំឱ្យថ្នាក់ដឹកនាំតាមសហគមន៍ទូទាំងប្រទេស ចាំមើលខ្នើតខែស្ហាវ៉ាល់ (ខែបន្ទាប់ពីខែរ៉ម៉ាឌន) នៅល្ងាចថ្ងៃទី១១ ខែឧសភា ដែលត្រូវនឹងថ្ងៃអង្គារ ទី២៩ ខែរ៉ាម៉ាឌន។ លោក សុះ កំរ៉ី បញ្ជាក់ក្នុងសេចក្ដីជូនដំណឹងនោះថា ប្រសិនមើលខ្នើតខែមិនឃើញនាល្ងាចថ្ងៃទី១១ទេនោះ សាសនិកឥស្លាមទាំងអស់ ត្រូវបួស១ថ្ងៃទៀត ដើម្បីបង្រ្គប់៣០ថ្ងៃ នៃខែរ៉ាម៉ាឌន។ ជាមួយគ្នានេះដែរ ដើម្បីសម្របតាមស្ថានការណ៍អំឡុងពេលកើតមានជំងឺកូវីដ១៩ ក្នុងសហគមន៍ ថ្នាក់ដឹកនាំសហគមន៍ឥស្លាមកម្ពុជា ក៏បានណែនាំឱ្យសាសនិកទាំងអស់ សឡាតឬថ្វាយបង្គំថ្ងៃរ៉យ៉ាតាមផ្ទះរៀងៗខ្លួនផងដែរ។ លោក សុះ កំរ៉ី បានណែនាំឱ្យបុរសជាមេគ្រួសារ ធ្វើជាអ៊ីម៉ាំដល់ស្រ្ដី ប្រពន្ធ និងកូនចៅ។ សូមរំលឹកថា សាសនិកឥស្លាមកម្ពុជា បានចាប់ផ្តើមខែបួសរ៉ាម៉ាឌនពីថ្ងៃទី១៣ ខែមេសា មក ដែលការបួសជាកាតព្វកិច្ចទី២សម្រាប់សាសនិកឥស្លាមគ្រប់រូប។ ហើយឆ្នាំនេះ គឺជាឆ្នាំទី២ហើយ នាបុណ្យរ៉ាម៉ាឌន ដែលការជួបជុំការថ្វាយបង្គំតាមវិហារឥស្លាមនានា ត្រូវបានផ្អាក ដោយសារជំងឺកូវីដ១៩៕	គណៈដឹកនាំជាន់ខ្ពស់នៃសាសនាឥស្លាមកម្ពុជា បានចេញសេចក្ដីជូនដំណឹងស្ដីពី ការត្រៀមមើលខ្នើតខែស្ហាវ៉ាល់ (ប្រតិទិនឥស្លាម) ដើម្បីកំណត់ថ្ងៃចេញបួស ឬថ្ងៃបុណ្យរ៉យ៉ាហ្វិត្រះ (ថ្ងៃបុណ្យសាសនាឥស្លាម) នៅកម្ពុជា។
បើតាមមន្ត្រីរដ្ឋាភិបាល សម្ដេច សុខ អាន ពិតជាទទួលមរណភាពមែន ហើយនៅពេលនេះខាងក្រុមគ្រួសារសម្ដេច សុខ អាន ក៏កំពុងរៀបចំពិធីបុណ្យសពតាមប្រពៃណីផងដែរ។ ជាមួយគ្នានេះទីស្តីការគណៈរដ្ឋមន្ត្រី បានដាក់សំណើទៅក្រសួងសេដ្ឋកិច្ច និងហិរញ្ញវត្ថុ ដើម្បីសុំបុរេប្រទានថវិកាចំនួន ៣,០០០,០០០,០០០ រៀល (៣ពាន់លានរៀល) សម្រាប់ចំណាយរៀបចំពិធីបុណ្យសព សម្ដេច សុខ អាន ឧបនាយករដ្ឋមន្ត្រី រដ្ឋមន្ត្រីទទួលបន្ទុកទីស្តីការគណៈរដ្ឋមន្ត្រី។ បើតាមលិខិតចុះថ្ងៃទី១៥ មីនា របស់ទីស្តីការគណៈរដ្ឋមន្ត្រី បុរេប្រទានថវិកាចំនួន ៣ពាន់លានរៀលនេះ យោងតាមប្រសាសន៍សម្ដេចនាយករដ្ឋមន្ត្រី ហ៊ុន សែន៕	ភ្នំពេញ៖ សម្ដេច សុខ អាន ឧបនាយករដ្ឋមន្ត្រី រដ្ឋមន្ត្រីទទួលបន្ទុកទីស្តីការគណៈរដ្ឋមន្ត្រី បានទទួលមរណភាព នៅថ្ងៃទី១៥ មីនានេះ ដោយរោគាពាធ នៅក្នុងមន្ទីពេទ្យក្រុងប៉េកាំង នៃសាធារណរដ្ឋប្រជាមានិតចិន ក្នុងជន្មាយុ៦៦ឆ្នាំ។ នេះបើតាមលិខិតផ្លូវការរបស់រដ្ឋាភិបាល។
ពេលមកចូលរួមកិច្ចប្រជុំថ្នាក់រដ្ឋមន្រ្តីការបរទេសអាស៊ាននៅកម្ពុជា លោក ចូសេប បលរ៉េល ហ្វុនថេឡេស (Josep Borrell Fontelles) អនុប្រធានគណៈកម្មការអឺរ៉ុប បានញែកពេលវេលាសម្រាប់ជួបលោក កឹម សុខា ប្រធានអតីតគណបក្សសង្គ្រោះជាតិ។ ប្រធានបទសំខាន់ ដែលលោក លើកទៅពិភាក្សាជាមួយលោក កឹម សុខា គឺការអូសបន្លាយដ៏យូរនៃសំណុំរឿងរបស់លោក កឹម សុខា។ លោក ចូសេប ដែលជាតំណាងជាន់ខ្ពស់របស់សហភាពអឺរ៉ុបទទួលបន្ទុកផ្នែកគោលនយោបាយសន្តិសុខ និងកិច្ចការបរទេសផងនោះ បានសរសេរលើបណ្តាញធ្វីតធឺ នៅថ្ងៃទី៩ ខែសីហា ឆ្នាំ២០២២ ថា៖«ដើម្បីលោក កឹម សុខា អាចចូលរួមក្នុងការបោះឆ្នោតថ្នាក់ជាតិឆ្នាំ២០២៣បាន ការជម្រះក្តីលើសំណុំរឿងរបស់គាត់ ដែលអូសបន្លាយយូរមកហើយនោះ គួរតែត្រូវបានដោះស្រាយ។ ការផ្តល់សិទ្ធិនយោបាយជូនគាត់វិញ នឹងអាចរួមចំណែកដល់ដំណើរការប្រជាធិបតេយ្យ និងដំណើរការបោះឆ្នោត [នៅកម្ពុជា]»។ លោក ជិន ម៉ាលីន រដ្ឋលេខាធិការ និងជាអ្នកនាំពាក្យក្រសួងយុត្តិធម៌ ឆ្លើយតបថា សំណុំរឿងលោក កឹម សុខា និងការបោះឆ្នោត គឺជារឿងដាច់ដោយឡែកពីគ្នា ដូច្នេះ ការយករឿងទាំង២នេះ មកភ្ជាប់ជាមួយគ្នា គឺមិនត្រឹមត្រូវតាមច្បាប់និងរដ្ឋធម្មនុញ្ញកម្ពុជាឡើយ។ លោក បញ្ជាក់ជាមួយសារព័ត៌មានថ្មីៗ នៅថ្ងៃទី៩ ខែសីហានេះថា៖«ការកាត់ក្តីក្នុងសំណុំរឿងលោក កឹម សុខា គោលបំណង គឺដើម្បីស្វែងរកការពិត និងយុត្តិធម៌ មិនមែនកាត់ទៅ ឲ្យគាត់រួចខ្លួន ហើយចូលរួមការបោះឆ្នោត២០២៣ទេ»។ អ្នកនាំពាក្យក្រសួងយុត្តិធម៌រូបនេះ អធិប្បាយបន្ថែមបន្តិចទៀតថា បើទោះជាសំណុំរឿងរបស់លោក កឹម សុខា អាចត្រូវបានបញ្ចប់នៅមុនឆ្នាំ២០២៣ក៏ដោយ ក៏មិនប្រាកដថា លោក អាចរួចផុតពីបទចោទ ឬមិនមានទោសនោះទេ។ លោក និយាយតាមផ្លូវច្បាប់ថា ក្រោយបញ្ចប់ការជម្រះក្តី បើលោក កឹម សុខា មានទោសពិតមែន ដំណើរការរឿងក្តីរបស់លោក នឹងត្រូវបន្តទៅទៀត។ លោក កឹម សុខា បង្ហោះលើទំព័រហ្វេសប៊ុកថា ជំនួបរវាងលោក និងលោក ចូសេប ប្រព្រឹត្តទៅនៅព្រឹកថ្ងៃទី៦ ខែសីហា។ មេដឹកក្រុមប្រឆាំង ដែលមិនទាន់អាចធ្វើនយោបាយរូបនេះ សរសេរថា៖«ទោះបីឯកឧត្តមតំណាងជាន់ខ្ពស់សភាពអឺរ៉ុប និងគណ:ប្រតិភូ ដែលបានអញ្ជើញមកធ្វើទស្សនកិច្ចនៅកម្ពុជាមានរយៈពេលខ្លី និងមានកិច្ចការជាច្រើនត្រូវធ្វើ ក៏ឯកឧត្តមនិងគណ:ប្រតិភូ បានកំណត់ក្នុងរបៀបវារៈចំណាយពេលវេលាសមរម្យជួបជាមួយខ្ញុំផ្ទាល់ ដោយបានបញ្ជាក់ពីគោលជំហរច្បាស់លាស់របស់សហភាពអឺរ៉ុបចំពោះកម្ពុជា និងបានផ្តល់តម្លៃខ្ពស់ចំពោះការតស៊ូដោយអហិង្សា ការអត់ធ្មត់ និងជាពិសេសផ្តោតលើសិទ្ធិសេរីភាពរបស់ខ្ញុំក្នុងការចូលរួមបម្រើសង្គមជាតិ»។ គួរបញ្ជាក់ថា ក្នុងនាមជាម្ចាស់ផ្ទះ និងជាប្រធានអាស៊ាន កម្ពុជា បានរៀបចំកិច្ចប្រជុំថ្នាក់រដ្ឋមន្រ្តីការបរទេសអាស៊ាន នៅរាជធានីភ្នំពេញ ពីថ្ងៃទី២៩ ខែកក្កដា ដល់ថ្ងៃទី៥ ខែសីហា ឆ្នាំ២០២២។ នៅមានរដ្ឋមន្រ្តីការបរទេសផ្សេងទៀត ដូចជា រដ្ឋមន្រ្តីការបរទេសអាម៉េរិក និងរដ្ឋមន្រ្តីការបរទេសអូស្ត្រាលី ជាដើម ដែលបានឆ្លៀតជួបលោក កឹម សុខា ពេលពួកគេ មកចូលរួមកិច្ចប្រជុំថ្នាក់រដ្ឋមន្រ្តីការបរទេសអាស៊ាននៅកម្ពុជា។ រដ្ឋមន្រ្តីការបរទេសទាំង២រូបនេះ សុទ្ធតែបង្ហោះសារខ្លីលើបណ្តាញធ្វីតធឺជុំវិញជំនួបជាមួយលោក កឹម សុខា។ លោក អេនតូនី ប្លីងខិន (Antony Blinken) រដ្ឋមន្រ្តីការបរទេសអាម៉េរិក សរសេរថា៖«ខ្ញុំ ពិភាក្សាជាមួយលោក កឹម សុខា អំពីសំណុំរឿងនយោបាយរបស់លោក ដែលត្រូវបានអូសបន្លាយអស់រយៈពេលប្រមាណ៥ឆ្នាំហើយ ដោយគ្មានដំណោះស្រាយ។ កម្ពុជា នឹងទទួលបានផលប្រយោជន៍ បើផ្តល់សិទ្ធិនយោបាយជូនលោក និងអនុញ្ញាតឲ្យលោក ចូលរួមក្នុងដំណើរការប្រជាធិបតេយ្យឡើងវិញ»។ អ្នកស្រី ស៊ីណាទ័រ ផេនី វ៉ុង (Senator Penny Wong) រដ្ឋមន្រ្តីការបរទេសអូស្រ្តាលី សរសេរថា៖«ខ្ញុំ ផ្តល់តម្លៃលើជំនួបជាមួយលោក កឹម សុខា។ អូស្រ្តាលី គាំទ្រយ៉ាងជាប់លាប់ចំពោះសិទ្ធិមនុស្ស ប្រជាធិបតេយ្យ និង នីតិរដ្ឋ»។ លោក ផៃ ស៊ីផាន អ្នកនាំពាក្យរដ្ឋាភិបាលកម្ពុជា បកស្រាយក្នុងកិច្ចសម្ភាសជាមួយសារព័ត៌មានថ្មីៗ កាលពីថ្ងៃទី៥ ខែសីហា ថា រដ្ឋាភិបាលកម្ពុជា មិនអាចលូកដៃចូលកិច្ចការរបស់តុលាការបានឡើយ ខណៈតុលាការ កំពុងដំណើរការលើនីតិវិធី។ អ្នកនាំពាក្យរូបនេះ អះអាងថា លុះត្រាតែនីតិវិធីរបស់តុលាការចប់ ទើបរដ្ឋាភិបាល អាចធ្វើអន្តរាគមន៍បាន។ ការធ្វើអន្តរាគមន៍នេះ លោក សំដៅលើការធ្វើសំណើរបស់នាយករដ្ឋមន្រ្តី ថ្វាយទៅព្រះមហាក្សត្រ ដើម្បីក្រាបបង្គំសុំឲ្យទ្រង់ប្រោសប្រទានការលើកលែងទោសដល់បុគ្គលណា ដែលត្រូវតុលាការ កាត់ទោសរួចហើយ។ សូមរម្លឹកថា លោក កឹម សុខា ត្រូវបានចោទប្រកាន់ តាំងខែកញ្ញា ឆ្នាំ២០១៧មក ពីបទសន្ទិដ្ឋភាពជាមួយបរទេស ឬបទគប់គិតជាមួយបរទេសដើម្បីផ្តួលរំលំរដ្ឋាភិបាលកម្ពុជា។ មកដល់ខែ៨ ឆ្នាំ២០២២នេះ សំណុំរឿងរបស់លោក អូសបន្លាយអស់រយៈពេលប្រមាណ៥ឆ្នាំ និងឆ្លងកាត់ការជំនុំជម្រះនៅតុលាការភ្នំពេញអស់ប្រមាណ៥០លើកហើយ តែនៅតែមិនអាចរកកោះត្រើយឃើញ។ តុលាការ ចំណាយពេល១ព្រឹកក្នុង១សប្តាហ៍ក្នុងការជំនុំជម្រះរឿងក្តីរបស់លោក ហើយការជំនុំជម្រះនេះ តែងប្រព្រឹត្តទៅនៅរៀងរាល់ថ្ងៃពុធ៕	មន្រ្តីជាន់ខ្ពស់របស់សហភាពអឺរ៉ុប ចង់ឲ្យមេដឹកនាំប្រឆាំងនៅកម្ពុជា ទទួលបានដំណោះស្រាយលើរឿងក្តីនៅតុលាការ ហើយមានឱកាសចូលរួមប្រកួតប្រជែងក្នុងការបោះឆ្នោតឆ្នាំ២០២៣។ មន្រ្តីជាន់ខ្ពស់កម្ពុជាផ្នែកវិស័យយុត្តិធម៌ តបថា គេ មិនអាចយករឿងក្តីនៅតុលាការ ទៅលាយឡំជាមួយរឿងបោះឆ្នោតបានឡើយ។
បើតាមលទ្ធផលរាប់សន្លឹកឆ្នោតនៅព្រឹកថ្ងៃទី២០ ខែវិច្ឆិកា សម្ព័ន្ធភាពដឹកនាំដោយលោក អាន់វ៉ា អ៊ីប្រាហ៊ីម ទទួលបានកៅអី៨១ក្នុងចំណោមកៅអី២២២ ខណៈបក្សរបស់លោក យ៉ាស៊ីន ទទួលបាន៧៣កៅអី ដែលល្អលើសការរំពឹងផង។ សម្ព័ន្ធភាពកំពុងដឹកនាំប្រទេស Barisan Nasional ដែលចោមរោមដោយសំណុំរឿងពុករលួយ ទទួលបាន៣០កៅអី។ ដើម្បីបង្កើតរដ្ឋាភិបាលបាន បក្ស ឬសម្ព័ន្ធភាពនយោបាយណាមួយ ត្រូវបានកៅអី១១២។ ជាមួយលទ្ធផលនេះ រដ្ឋាភិបាលថ្មីរបស់ម៉ាឡេស៊ី ទំនឹងជាកើតចេញពីការចរចាផ្នែកនយោបាយជាថ្មីទៀតដើម្បីសម្រេចបានរដ្ឋាភិបាលចម្រុះ។ សម្ព័ន្ធភាពនយោបាយធំៗពីរនៅលើកោះ Borneo មានGabungan Parti Sarawak (GPS) ដែលឈ្នះ២២កៅអី និង Gabungan Rakyat Sabah (GRS) ដែលឈ្នះ៦កៅអី នឹងដើរតួជាកូនសោរគន្លឹះ និងជាគោលដៅរបស់លោក អាន់វ៉ា និងលោក មូហ៊ីឌីន ដើម្បីកៀរគរសំឡេងឱ្យគ្រប់។ ក្នុងសន្និសីទសារព័ត៌មានថ្ងៃទី២០ ខែវិច្ឆិកា លោក អាន់វ៉ា អះអាងថា សម្ព័ន្ធភាព PH អាចទទួលបានសំឡេងភាគច្រើនដាច់ខាតពីសមាជិកសភាដើម្បីបង្កើតរដ្ឋាភិបាល។ ប៉ុន្តែលោកបញ្ជាក់ថា ការបង្កើតរដ្ឋាភិបាល នឹងធ្វើឡើងនៅពេលមានសំឡេងភាគច្រើនប៉ុណ្ណោះ។ ចំណែកលោក មូហ៊ីឌីន វិញ លើកឡើងថា ការគាំទ្រដែល PN ទទួលបាន ពិសេសពីសំណាក់អ្នកបោះឆ្នោតវ័យក្មេង ផ្ដល់ជ័យជម្នះដែលមិនរំពឹងទុក។ ទាក់ទងការបង្កើតរដ្ឋាភិបាលវិញ សម្ព័ន្ធ PN នឹងធ្វើការជាមួយបក្សដែលឈ្នះឆ្នោតក្នុងរដ្ឋ Sarawak និង Sabah ។ បើតាមលោក មូហ៊ីឌីន សម្ព័ន្ធភាពរបស់លោក ទទួលបានចម្លើយវិជ្ជមានរួចហើយពីបក្សនៅក្នុងរដ្ឋទាំងពីរនេះ។ សម្ព័ន្ធភាពនៃរដ្ឋាភិបាលចាំផ្ទះ ធ្វើមិនបានល្អឡើយក្នុងការបោះឆ្នោត ដោយរដ្ឋមន្រ្តីជាច្រើនមិនអាចការពារកៅអីសភារបស់ខ្លួនឡើយ។ ប៉ុន្តែនាយករដ្ឋមន្រ្តី អ៊ីស្មាអ៊ីល សាប្រ៊ី យ៉ាកុប អាចរក្សាកៅអីតំណាងរដ្ឋ Pahang បាន។ រឿងដែលភ្ញាក់ផ្អើល សម្ព័ន្ធភាពរបស់អតីតនាយករដ្ឋមន្រ្តី មហាធៀ មហាម៉ាត់ បែរជាមិនអាចឈ្នះសូម្បីមួយកៅអី។ លោក មហាធៀ ផ្ទាល់ ក៏ចាញ់ការបោះឆ្នោតក្នុងមណ្ឌល Langkawi ថែមទៀត៕	លទ្ធផលមិនផ្លូវការនៃការបោះឆ្នោតទូទៅនៅម៉ាឡេស៊ី បង្ហាញថា មិនមានបក្សណាដែលអាចទទួលសំឡេងគ្រប់គ្រាន់ដើម្បីបង្កើតរដ្ឋាភិបាលតែឯងឡើយ ខណៈដែលបក្សធំៗទទួលបានចំនួនកៅអីសភាប្រកៀកប្រកិតគ្នា។ សម្ព័ន្ធភាព Pakatan Harapan (PH) របស់លោក អាន់វ៉ា អ៊ីប្រាហ៊ីម កំពុងនាំមុខគេ តាមពីក្រោយដោយសម្ព័ន្ធភាព Perikatan Nasional របស់អតីតនាយករដ្ឋមន្រ្តី មូហ៊ីឌីន យ៉ាស៊ីន ។ ឯអតីតនាយករដ្ឋមន្រ្តី មហាធៀ មហាម៉ាត់ វិញ បែរជាបាត់បង់កៅអីរបស់ខ្លួនយ៉ាងភ្ញាក់ផ្អើល។
ឥណ្ឌូណេស៊ី បានប្រកាសអាសន្នលើខេត្ត Central Kalimantan ដោយចាប់គិតពីថ្ងៃទី១ ខែកក្កដា ដល់ថ្ងៃទី២៨ ខែកញ្ញា។ កម្រិតអាសន្ន ដែលរដ្ឋាភិបាលទីក្រុងហ្សាការតា ដាក់លើខេត្ត Central Kalimantan នៅពេលនេះ គឺគ្រាន់តែជាកម្រិតដំបូងប៉ុណ្ណោះ ដែលទាមទារការត្រួតពិនិត្យជាងមុន និងពន្លឿនការពន្លត់ភ្លើងឆេះព្រៃឲ្យកាន់តែលឿន។ ការដាក់ភាពអាសន្ន គឺដើម្បីកាត់បន្ថយភ្លើងឆេះព្រៃនៅក្នុងតំបន់។ បើតាមលោក Alpius Patanan មន្ត្រីទីភ្នាក់ងារកាត់បន្ថយគ្រោះមហន្តរាយរបស់ខេត្ត Central Kalimantan បានលើកឡើងយ៉ាងដូច្នេះថា៖ « កិច្ចខិតខំ ដើម្បីកាត់បន្ថយភ្លើងឆេះព្រៃ កំពុងតែដំណើរការ ដោយសារតែតំបន់ភាគច្រើននៅក្នុងខេត្ត Central Kalimantan បានចូលដល់រដូវប្រាំងក្នុងខែកក្កដា»។ យ៉ាងណាក៏ដោយ បញ្ហា COVID-19 គឺឧបសគ្គ ដែលធ្វើឲ្យភ្លើងឆេះព្រៃនៅឥណ្ឌូណេស៊ី កាន់តែមានលក្ខណៈធ្ងន់ធ្ងរ។ ក្នុងរយៈពេល COVID-19 នេះ រដ្ឋាភិបាលទីក្រុងហ្សាការតា បានកាត់លុយមួយផ្នែក ពីគម្រោងហិរញ្ញវត្ថុសម្រាប់ពន្លត់ភ្លើងឆេះព្រៃ ដើម្បីជួយសង្គ្រោះសេដ្ឋកិច្ចរបស់ខ្លួន។ ទន្ទឹមនេះ លោកKiki Taufik នាយកយុទ្ធនាការការពារព្រៃឈើរបស់អង្គការ Greenpeace ក៏បានទទួលស្គាល់ដែរថា ការកាត់ថវិកាសម្រាប់ពន្លត់ភ្លើងឆេះព្រៃ នឹងបង្កឲ្យភ្លើងឆេះព្រៃនៅឥណ្ឌូណេស៊ីកាត់តែគ្រោះថ្នាក់ថែមទៀត ហើយទំហំភ្លើងឆេះព្រៃនឹងធំជាងឆ្នាំ២០១៩ ។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ ឥណ្ឌូណេស៊ី គឺជាប្រទេសដាំដូងប្រេង និងនាំចេញដូងប្រេងដ៏ធំមួយទៅកាន់ពិភពលោក។ ប្រជាជនឥណ្ឌូណេស៊ី តែងតែកាប់ឆ្កាព្រៃ និងដុតព្រៃ ដើម្បីយកដីដាំដូងប្រេង។ ការដុតព្រៃដាំដូងប្រេងនេះ ក៏ជាមូលហេតុមួយ ដែលបង្កឲ្យភ្លើងឆេះព្រៃនៅឥណ្ឌូណេស៊ីដែរ។ សូមបញ្ជាក់ថា នៅឆ្នាំ ២០១៩ ភ្លើងឆេះព្រៃនៅឥណ្ឌូណេស៊ី គឺមានលក្ខណៈធំណាស់ និងឆេះជាច្រើនរយកន្លែងផ្សេងៗគ្នា។ ចំណែកផ្សែង ដែលកើតចេញពីភ្លើងឆេះព្រៃ បានរីកភាយដល់ប្រទេសមួយចំនួនដូចជា សិង្ហបុរី និងម៉ាឡេស៊ីជាដើម។ បញ្ហាផ្សែពុល ដែលបណ្តាលដោយភ្លើងឆេះព្រៃនេះ បានបង្ខំឲ្យសាលារៀនមួយចំនួននៅឥណ្ឌូណេស៊ី និងម៉ាឡេស៊ីត្រូវបិទទ្វារ៕	ឥណ្ឌូណេស៊ី បានសម្រេចដាក់ខេត្តទំហំធំទី៣របស់ខ្លួន ចាប់ពីថ្ងៃទី១ ខែកក្កដា ដល់ចុងខែកញ្ញា ក្នុងស្ថានភាពអាសន្នដោយសារភ្លើងឆេះព្រៃច្រើនជាង ៧០០កន្លែង។ ការដាក់តំបន់ក្នុងភាពអាសន្នបែបនេះ ធ្វើឡើងបន្ទាប់ពីឥណ្ឌូណេស៊ី ត្រៀមចូលដល់រដូវភ្លើងឆេះព្រៃផងដែរ។
ណាហ្គាវើលដ៍ នឹងបង្ហាញខ្លួននៅវគ្គពាក់កណ្តាលផ្តាច់ព្រ័ត្រលើកទី១០ក្នុងចំណោមវត្តមាន១៤នៃពានរង្វាន់សម្តេច ហ៊ុន សែន។ ៩លើកកន្លងមក ណាហ្គាវើល ឈានទៅកាន់វគ្គផ្តាច់ព្រ័ត្រចំនួន៦លើក ដែលក្នុងនោះ មានតែនៅឆ្នាំ២០១៣ប៉ុណ្ណោះ ដែលបានឈ្នះជើងឯក។ រីឯភ្នំពេញក្រោន នឹងបង្ហាញខ្លួនជាលើកទី៨ ដោយ៧លើកកន្លងមក ពួកគេបានឈានទៅវគ្គផ្តាច់ព្រ័ត្រ៣លើក ហើយរហូតដល់បានឈ្នះជើងឯក២លើក។ កាលពីឆ្នាំ២០១៩ ណាហ្គាវើលដ៍ បានធ្លាក់តាំងពីវគ្គ១៦ក្រុមចុងក្រោយ ដោយសារគិរីវង់សុខសែនជ័យ ខណៈភ្នំពេញក្រោន ចែករំលែកចំណាត់ថ្នាក់លេខ៣ស្ទួនជាមួយវិសាខា ក្រោយចាញ់ព្រះខ័នរាជស្វាយរៀងនៅវគ្គពាក់កណ្តាលផ្តាច់ព្រ័ត្រ។ សម្រាប់ពានរង្វាន់សម្តេច ហ៊ុន សែននេះ ក្រុមទាំងពីរត្រូវជួបគ្នាជានៅវគ្គពាក់កណ្តាលផ្តាច់ព្រ័ត្រជាលើកទី៣ ដោយព្រឹត្តិការណ៍បើកឆាកកាលពីឆ្នាំ២០០៧ ណាហ្គាវើលដ៍បានយកឈ្នះ ៤-២ ប៉ុន្តែភ្នំពេញក្រោនបានសងសឹកវិញ នាជំនួបកាលពីឆ្នាំ២០១០ ដែលបានបញ្ចប់ក្នុងលទ្ធផលស្មើ ៣-៣ ហើយឈានដល់ឈ្នះប៉េណាល់ទី ៤-៣។ ក្នុងដំណើរមកកាន់វគ្គពាក់កណ្តាលផ្តាច់ព្រ័ត្រឆ្នាំនេះ ណាហ្គាវើលដ៍ បានទម្លាក់អគ្គិសនីកម្ពុជា និងព្រះខ័នរាជស្វាយរៀងដែលជាជើងឯករងឆ្នាំចាស់ រីឯភ្នំពេញក្រោន ទម្លាក់អាស៊ីអឺរ៉ុបយូណាយធីត និងគិរីវង់សុខសែនជ័យ។ រីឯជំនួបមួយគូទៀតនៅថ្ងៃស្អែក គឺជាការប៉ះគ្នារវាងព្រៃវែង និងវិសាខា៕	ម្ចាស់ជើងឆ្នាំ២០១៣ ណាហ្គាវើលដ៍ ត្រូវតទល់ជាមួយជើងឯកពីរជំនាន់ (ឆ្នាំ២០០៨ និង២០០៩) ភ្នំពេញក្រោន ក្នុងការប្រកួតវគ្គពាក់កណ្តាលផ្តាច់ព្រ័ត្រនៃពានរង្វាន់សម្តេច ហ៊ុន សែន ឆ្នាំ២០២០ នៅពហុកីឡដ្ឋានជាតិ នាវេលាម៉ោង៦ល្ងាចនេះ។
សមយុទ្ធនាគមាសធ្វើឡើងក្រោមប្រធានបទ«ប្រតិបត្តិការប្រឆាំងអំពើភេរវកម្មរួម និងសង្គ្រោះមនុស្សធម៌»។ បើតាមអ្នកនាំពាក្យអគ្គបញ្ជាការដ្ឋាននៃកងយោធពលខេមរភូមិន្ទរូបនេះ សមយុទ្ធនាគមាស នឹងធ្វើឡើងនៅភ្នំជុំសែនរីករាយ ខេត្តកំពង់ឆ្នាំង និងខេត្តព្រះសីហនុ។ ចំពោះកងកម្លាំងចូលរួមសមយុទ្ធ មាន២ ០៧៥នាក់ ក្នុងនោះកងយោធពលខេមរភូមិន្ទកម្ពុជា មាន១ ៣១៥នាក់ និងកងទ័ពរំដោះប្រជាជនចិន ៧៦០នាក់។ សមយុទ្ធលើគោក មានរថពាសដែក និងរថយន្តគ្រប់ប្រភេទ ទាំងអស់៦៩គ្រឿង រួមទាំងបរិក្ខារស៊ើបការណ៍ បរិក្ខារបោសសម្អាតជាតិផ្ទុះ បរិក្ខារបញ្ជូនសារធាតុគីមីជាច្រើនឈុតទៀត។ ចំណែកសមយុទ្ធលើទឹក មាននាវាចម្បាំងចំនួន១៤គ្រឿង, ឧទ្ធម្ភាគចក្រចំនួន២គ្រឿង និងសម្ភារយោធាជាច្រើនទៀត។ ក្រសួងព័ត៌មាន បានស្រង់សម្តីលោក ថោង សូលីម៉ូ អ្នកនាំពាក្យអគ្គបញ្ជាការដ្ឋាននៃកងយោធពលខេមរភូមិន្ទ នៅក្នុងសន្និសីទកាសែត ស្ដីពីសមយុទ្ធនាគមាស កាលពីថ្ងៃទី១៣ឧសភា ដូច្នេះ៖«ការធ្វើសមយុទ្ធនេះ នៅក្នុងគោលបំណងយោងតាមកិច្ចសហប្រតិបត្តិការប្រទេសទាំងពីរ កម្ពុជា-ចិនប្រចាំឆ្នាំ ដូចដែលធ្លាប់បានធ្វើ៥លើករួចមកហើយ គឺផ្តោតសំខាន់ទៅលើ ប្រធានបទការប្រឆាំងអំពើភេរវកម្ម និងកិច្ចការមនុស្សធម៌ ដើម្បីដកបទពិសោធន៍ពីគ្នាទៅវិញទៅមក រវាងកងទ័ពប្រទេសទាំងពីរ ក៏ដូចជាពង្រឹងសន្តិសុខទប់ស្កាត់អំពើភារវកម្មនៅក្នុងស្រុកនីមួយៗ និងនៅក្នុងតំបន់ផងដែរ។ ហើយការធ្វើសមយុទ្ធនេះ មិនមានបំណងគំរាមកំហែងធ្វើឱ្យប៉ះពាល់ដល់ប្រទេសណាមួយឡើយ»។ សមយុទ្ធលើកទី៦នេះ ជាលក្ខណៈទ្រង់ទ្រាយធំ បើគិតចាប់តាំងឆ្នាំ២០១៦មក ខណៈប្រទេសទាំងពីរ គឺជាដៃគូយុទ្ធសាស្ត្រគ្រប់ជ្រុងជ្រោយ ហើយកំពុងកសាងសហគមន៍រួមវាសនាតែមួយ។ លោក សូលីម៉ូ បន្ថែម។ បើតាមអ្នកនាំពាក្យ សមយុទ្ធនេះ មានការអញ្ជើញចូលរួមពីបណ្ដាប្រទេសនៅក្នុងសមាគមអាស៊ាន ដើម្បីសង្កេតមើលពីលក្ខណៈនៃការធ្វើសមយុទ្ធរវាងកងទ័ពប្រទេសទាំងពីរ។ ទន្ទឹមនឹងនេះ លោក សូលីម៉ូ អំពាវនាវដល់សាធារជនទាំងអស់ កុំមានការព្រួយបារម្ភ ប្រសិនឃើញមានការចល័ត ឬផ្លាស់ទីរបស់កងទ័ព នាអំឡុងពេលសមយុទ្ធខាងលើ៕ អត្ថបទទាក់ទង អ្នកនាំពាក្យការពារជាតិ៖ នាវាយោធាចិន២គ្រឿង ចតនៅមូលដ្ឋានសមុទ្ររាម ដើម្បីត្រៀមសមយុទ្ធនាគមាស ចិន និងកម្ពុជា នឹងធ្វើសមយុទ្ធនាគមាសលើកទី៦ នៅពាក់កណ្តាលខែឧសភា	ភ្នំពេញ៖ កងទ័ពកម្ពុជា-ចិន នឹងធ្វើសមយុទ្ធនាគមាសរួមគ្នា រយៈពេល១៥ថ្ងៃ ចាប់ពីថ្ងៃទី១៦ ដល់ថ្ងៃទី៣០ ខែឧសភានេះ។ លោក ថោង សូលីម៉ូ អ្នកនាំពាក្យអគ្គបញ្ជាការដ្ឋាននៃកងយោធពលខេមរភូមិន្ទ អះអាងថា សមយុទ្ធនាគមាស រវាងកម្ពុជា-ចិន មិនគំរាមកំហែងប្រទេសណាឡើយ។
ឥឡូវនេះ ក្រុមហ៊ុន សាមសុង ក៏បានស្តាប់ និងយកមតិយោបល់របស់អតិថិជនទាំងអស់ មកសិក្សា និងកែខៃ អភិវឌ្ឍបច្ចេកវិទ្យាថ្មីបន្ថែម ដើម្បីបំពេញតម្រូវការរបស់អតិថិជនទាំងអស់ និងធ្វើយ៉ាងណា ផលិតចេញបាននូវស្មាតហ្វូនដ៏ល្អឯក សម្រាប់អតិថិជនរបស់ខ្លួន។ មកដល់ពេលនេះ សម្រាប់ Galaxy Z Fold3 5G និង Galaxy Z Flip3 5G គឺបានបំពេញសេចក្តីត្រូវការ និងបានបំបែកកំណត់ត្រាប្រវត្តិសាស្ត្រ នៃស្មាតហ្វូនអេក្រង់បត់ក្នុងពិភពលោក ដែលលក់ដាច់បំផុត និងមានការគាំទ្រយ៉ាងច្រើនមហិមាបានហើយ។ អតិថិជនទូទាំងពិភពលោក ជាពិសេសក្នុងប្រទេសកម្ពុជា មានស្នាមញញឹម និងប្រើដោយភាពជឿជាក់កក់ក្តៅ ពេញចិត្ត ពេញថ្លើមតែម្តង។ ចង់បានបច្ចេកវិទ្យាការពារទឹកហ្អី បំពាក់ IPX68 ភ្លែត! ចង់បានកំពូលអេក្រង់ភ្លឺច្បាស់ត្រជាក់ភ្នែកហ្អីបំពាក់Dynamic AMOLED 2X ភ្លែត! ចង់បានស៊ុមតួខ្លួនរឹងមាំហ្អីបំពាក់ Armor Aluminum ភ្លាម! ចង់ឱ្យកាមេរ៉ាក្នុងMain screen ប្តូរទីទាំង ឬដាក់កន្លែងណាផ្សេងដែលមិនសូវទើសភ្នែកហ្អីបំពាក់ក្រោមអេក្រង់ភ្លែត (Under Display Camera)! ហើយបើអាចប្រើជាមួយប៊ិក S Pen ទៀតមិនដឹងអស្ចារ្យយ៉ាងណាទេមើលទៅបំពាក់មកជាមួយ S Pen Fold Edition ភ្លាមតែម្តង! ប៉ុណ្ណឹងហើយចង់បានអីទៀតប្រាប់មក! ថ្ងៃនេះក្រុមហ៊ុន សាមសុង នឹងលើកយកលក្ខណៈពិសេស ក៏ដូចជាបច្ចេកវិទ្យាថ្មីៗចុងក្រោយដែលបំពាក់មកលើ Galaxy Z Fold3 5G និង Galaxy Z Flip3 5G បន្ថែមទៀតដើម្បីឱ្យលោកអ្នក កាន់តែមានភាពជឿជាក់ អាចបង្ហាញនូវពិភពដ៏អស្ចារ្យរបស់លោកអ្នកបាន! Galaxy Z Fold3 5G - Intelligent Dual Battery: បច្ចេកវិទ្យាថាមពលថ្មដ៏ឆ្លាតវៃចំនួន 2 គ្រាប់ កម្លាំង 4,400mAh ដែលអាចឱ្យលោកអ្នកបំពេញការងារ ការសន្ទនា និងការកម្សាន្តបានកាន់តែយូរតែម្តង! - Processor: បានអភិវឌ្ឍនូវល្បឿនដំណើរការ Snap Dragon 888 (5nm) ជាមួយនឹងការបន្ថែមសមត្ថភាព CPU (13% Up), GPU (27% Up), និង NPU (60% Up) ! ដូច្នេះកម្លាំងម៉ាស៊ីនដើរបានលឿន មិនឡើងកម្តៅ មិនធ្វើឱ្យម៉ាស៊ីនធ្លាក់ចុះ ឬរអាក់រអួលឡើយ! Galaxy Z Flip3 5G - Intelligent Dual Battery: បច្ចេកវិទ្យាថាមពលថ្មដ៏ឆ្លាតវៃចំនួន 2 គ្រាប់កម្លាំង 3,300mAh ដែលអាចឱ្យលោកអ្នកបំពេញការងារ ការសន្ទនា និងការកម្សាន្តបានកាន់តែយូរតែម្តង! - Processor: បានអភិវឌ្ឍនូវល្បឿនដំណើរការ Snap Dragon 888 (5nm) ជាមួយនឹងការបន្ថែមសមត្ថភាព CPU (12% Up), GPU (25% Up), និង NPU (60% Up) ! ដូច្នេះកម្លាំងម៉ាស៊ីនដើរបានលឿន មិនឡើងកម្តៅ មិនធ្វើឱ្យម៉ាស៊ីនធ្លាក់ចុះ ឬរអាក់រអួលឡើយ! - Exclusive Color: លោកអ្នកអាចពេញចិត្តអស់ហើយទាំងកម្លាំងម៉ាស៊ីន រូបរាង និងបច្ចេកវិទ្យាប៉ុន្តែជួនកាលលោកអ្នកអាចនឹងត្រូវការពណ៌ដែលខ្លួនចូលចិត្ត ឬពណ៌ហុងស៊ុយរបស់លោកអ្នកក៏ថាបាន ដូច្នេះក្រុមហ៊ុន សាមសុង ក៏បានផលិតមកជាមួយនឹងជម្រើស 4 ពណ៌៖ ខ្មៅ (Phantom Black), បៃតងចាស់ (Green), ពណ៌ទឹកដោះគោ ឬពណ៌គ្រីម (Cream) និងពណ៌ស្វាយស្រាល (Lavender) ។ នៅមានលក្ខណៈពិសេសច្រើនទៀត ដែលធ្វើឱ្យកំពូលស្មាតហ្វូនអេក្រង់បត់ Galaxy Z Fold3 5G និង Galaxy Z Flip3 5G អង្រួនបេះដូងអ្នកប្រើប្រាស់ស្មាតហ្វូនអេក្រង់បត់ ប្រចាំសករាជថ្មីឆ្នាំ 2021 នេះ។ ចឹងសូមកុំភ្លេចរង់ចាំមើល នូវការបង្ហាញជាបន្តបន្ទាប់ទៀតណា៎..! បើលោកអ្នកស្រឡាញ់ Galaxy Z Fold3 5G និង Galaxy Z Flip3 5G ប៉ុន្តែលោកអ្នកពុំទាន់មានថវិកាគ្រប់គ្រាន់នោះ ឥឡូវនេះឈប់បារម្ភទៀតទៅព្រោះថា សាមសុង តែងតែយល់ចិត្តអ្នកប្រើប្រាស់ ក៏ដូចជាអតិថិជនរបស់ខ្លួនជានិច្ច គឺក្រុមហ៊ុន បានផ្តល់ជូននូវកម្មវិធីបង់រំលស់ មិនមានការប្រាក់ 0% រយៈពេល 9 ខែ...! អ៊ីចឹងលោកអ្នកអាចធ្វើតាមបេះដូងបានហើយ! ម៉េចដែរប៉ុណ្ណឹង! Galaxy Z Fold3 5G និង Galaxy Z Flip3 5G ផ្តល់នូវកំពូលបទពិសោធន៍មិនធ្លាប់មាន (Experience like no other) នៃកំពូលស្មាតហ្វូនអេក្រង់បត់ដ៏លេចធ្លោទាក់ទាញ និងទាន់សម័យបំផុត! Galaxy Z Fold3 5G និង Galaxy Z Flip3 5G បង្ហាញឱ្យឃើញនូវពិភពដ៏អស្ចារ្យបំផុតរបស់អ្នក (Unfold Your World) សាមសុងជាទីទុកចិត្តបំផុត!! សម្រាប់ព័ត៌មានបន្ថែម សូមអញ្ជើញមកសាកសួរ ឬធ្វើតេស្តដោយផ្ទាល់នៅតាមដេប៉ូចែកចាយរបស់ សាមសុង ទាំងអស់ ដែលនៅជិតលោកអ្នកបំផុត ឬក៏អាចទំនាក់ទំនងសេវាបម្រើអតិថិជនឥតគិតថ្លៃតាមរយៈលេខទូរស័ព្ទ៖ 1800-203232 ៕ (អត្ថបទពាណិជ្ជកម្ម)	ភ្នំពេញ ថ្ងៃទី៨ ខែតុលា ឆ្នាំ២០២១៖ កាលពី Galaxy Z Fold និង Galaxy Z Flip ជំនាន់មុនដំបូងចេញមកអតិថិជនជាច្រើន ថាចង់បានបែបនេះបន្ថែមចង់បានមុខងារនេះមុខងារនោះបន្ថែមបើមានបច្ចេកវិទ្យាបែបនេះថែមទៀត មិនដឹងអស្ចារ្យយ៉ាងណាទេហ្ន៎។
ចាប់តាំងពីឆ្នាំ២០០៥ មកដល់បច្ចុប្បន្ននេះ ដឹ ភីហ្សា ខមផេនី មានចំនួន ២៤ហាង រួមមាន ភីហ្សាសាខា បាត់ដំបង សាខាក្រុងព្រះសីហនុ សាខាក្រុងតាខ្មៅ សាខាក្រុងសៀមរាប សាខាផ្សារទំនើបសូរិយា សាខាកាល់ម៉ែត សាខាស្តាតចាស់ សាខាមុនីវង្ស សាខាវិមានទិព្វ សាខាមាត់ទន្លេ សាខាកម្ពុជាក្រោម សាខាអ៊ែតវ៉ូត សាខាសកលវិទ្យាល័យ PPIU សាខាស្ទឹងមានជ័យ សាខា ធីខេ អាវេនញូទួលគោក សាខាផ្សារទំនើបអ៊ីអនម៉ល សាខាម៉ៅសេទុង សាខាវត្តសន្សំកុសល សាខាសាមគ្គី សាខាបឹងកេងកង សាខាចោមចៅ សាខាព្រែកលៀប សាខាក្រុងប៉ោយប៉ែត និងសាខាភ្នំពេញថ្មី។ គួររំលឹកថា ដឹ ភីហ្សា ខមផេនី កម្ពុជា ជាហាងភីហ្សាដែរឈានមុខគេទាំងរសជាតិ សេវាកម្ម ជម្រើសមានច្រើនប្រភេទ នឹងមានសាខាច្រើននៅក្នុងកម្ពុជា ហើយក៏ត្រូវបានទទួលសិទិ្ធនាំចូល និងចែកចាយ ស្របច្បាប់សម្រាប់ទីផ្សារកម្ពុជា ដោយក្រុមហ៊ុន អ៊ី អេហ្វ ជី (EFG) ជាបុត្រសម្ព័ន្ធរបស់ក្រុមហ៊ុន អ អិម អេ ខេបូឌា (RMA Cambodia)។ EFG ក៏ទទួលបានសិទិ្ធនាំចូលនូវផលិតផល និងសេវាកម្ម ល្បីៗ លើពិភពលោកជាច្រើនទៀត ដូចជា៖ ខួស្តារ ខូហ្វី (Costa Coffee) ហាងការ៉េម ដេរី ឃ្វីន (Dairy Queen) ប៊ីប៊ីឃ្យូ កម្ពុជា (BBQ Cambodia) ស្វិនសិន កម្ពុជា (Swensens Cambodia) និង ហាងនំដូណាត់ គ្រីស្ពីគ្រីម ( Kripsy Kreme) ។ ( អត្ថបទពាណិជ្ជកម្ម )	ដើម្បីអបអរសាទរខួប៥ឆ្នាំ របស់ ដឹ ភីហ្សា ខមផេនី សាខាមុនីវង្ស សូមផ្តល់ជូនកម្មវិធីពិសេស ទិញ១ ថែម ១ ចាប់ពីថ្ងៃទី ១៧ ដល់ ២៣ ខែមេសា ឆ្នាំ ២០១៧ សម្រាប់ការញ៉ាំក្នុងហាង និង ខ្ចប់យកទៅផ្ទះ។ ជាមួយនឹងការផ្តល់ជូនពិសេសនេះ អតិថិជនទាំងអស់ នឹងរីករាយការញ៉ាំអាហារបែប ក្រុមគ្រួសារ មិត្តភ័ក្ត ឬបងប្អូនជាដើម រឹតតែពិសេសជាមួយនឹងការសម្តែងក្បាច់រាំ ការបង្វិលកងសំណាង និងកម្មវិធីកម្សាន្តនានាក្នុងឱកាសដ៏ពិសេសនេះ។ លើសពីនេះ សាខានេះមានទីតាំងធំទូលាយ ធ្វើឲ្យលោកអ្នកកាន់តែងាយស្រួល នៅក្នុងការចតរថយន្ត។
វចនានុក្រមខ្មែរ សម្តេចសង្ឃរាជជួនណាត់ វាំងនន មកពីនាមសព្ទ សំពត់ផ្ទាំងធំសម្រាប់ចងបិទបាំងកន្លែងដេក, ឬរនាំងធំជាដើម ចាស់ពីដើម ច្រើនប្រើសំពត់ព័ណ៌។ ឧទាហរណ៍ ចងវាំងនន, ឬបាំងវាំងនន។ តាមលំនាំពាក្យនេះ សមតែនឹងយល់ថា វាំង " បាំង " ជាពាក្យខ្មែរ, ន្ចន អានថា. ន៉ន ឬណន ភាសា សៀមប្រែថា " ដេក " ដូច្នេះ ពាក្យថា វាំងនន មានន័យថា សំពត់សម្រាប់បាំងដេក។ ប៉ុន្តែ តាមភាសាសៀមតែម្តង មិនប្រើពាក្យវាំងនននេះ សម្គាល់ថា សំពត់បាំងដេក (វ័ងន៉ន ឬវ័ងន្ចន)ទេ ។ វាំងនន សៀមហៅថា មា់ន អានថា ម៉ាន់, មិនមែនហៅ វ័ងន្ចន ( វុ័ងន៉ន ) ឡើយ៕	វាំងនន ជាពាក្យផ្សំពីរម៉ាត់ រវាងពាក្យខ្មែរនិងសៀម។ គឺភាសាខ្មែរវាំង មានន័យថា ពាំង ឬបាំង ឯនន មកពីពាក្យសៀម ណន មានន័យថា ដេក។

Subsets and Splits

No community queries yet

The top public SQL queries from the community will appear here once available.